(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΒ΄

Τετάρτη 19 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση πρακτικών, σελ.

2. Ανακοινώνεται ότι τη συνεδρίαση παρακολουθούν μαθητές από το 1ο ΕΠΑΛ Σαλαμίνας, το 2ο Δημοτικό Σχολείο Δάφνης, το 2ο Δημοτικό Σχολείο Θρακομακεδόνων, το Πειραματικό Γυμνάσιο Πατρών, το 4ο Γυμνάσιο Θήβας και το 3ο Γυμνάσιο Καλαμάτας, σελ.
3. Επί διαδικαστικού θέματος, σελ.
4. Επί προσωπικού θέματος, σελ.
5. Ανακοινώνεται ότι η Ειδική Μόνιμη Επιτροπή Περιφερειών, καθώς και η Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών καταθέτουν τις εκθέσεις τους, σύμφωνα με το άρθρο 43Α, παράγραφος 5 του Κανονισμού της Βουλής, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 20 Οκτωβρίου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΟΥΡΑΚΗΣ Α. , σελ.
ΛΑΜΠΡΟΥΛΗΣ Γ. , σελ.
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΤΩΝΟΠΟΥΛΟΥ Ο. , σελ.
ΒΑΡΕΜΕΝΟΣ Γ. , σελ.
ΒΟΥΛΤΕΨΗ Σ. , σελ.
ΒΡΑΝΤΖΑ Π. , σελ.
ΚΕΓΚΕΡΟΓΛΟΥ Β. , σελ.
ΚΟΥΚΟΥΤΣΗΣ Δ. , σελ.
ΚΟΥΡΑΚΗΣ Α. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΤΑΣ Χ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΠΑΣ Ν. , σελ.
ΣΕΒΑΣΤΑΚΗΣ Δ. , σελ.

Β. Επί προσωπικού θέματος:
ΑΝΤΩΝΟΠΟΥΛΟΥ Ο. , σελ.
ΣΕΒΑΣΤΑΚΗΣ Δ. , σελ.

Γ. Επί του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:
ΑΝΤΩΝΟΠΟΥΛΟΥ Ο. , σελ.
ΑΡΑΜΠΑΤΖΗ Φ. , σελ.
ΒΑΓΙΩΝΑΚΗ Ε. , σελ.
ΒΑΡΔΑΚΗΣ Σ. , σελ.
ΒΟΥΛΤΕΨΗ Σ. , σελ.
ΒΡΑΝΤΖΑ Π. , σελ.
ΓΕΝΝΙΑ Γ. , σελ.
ΓΡΕΓΟΣ Α. , σελ.
ΔΗΜΑΡΑΣ Γ. , σελ.
ΘΕΛΕΡΙΤΗ Μ. , σελ.
ΘΕΟΧΑΡΗΣ Θ. , σελ.
ΚΑΡΑΣΑΡΛΙΔΟΥ Ε. , σελ.
ΚΑΣΤΟΡΗΣ Α. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΥΚΟΥΤΣΗΣ Δ. , σελ.
ΛΑΓΟΣ Ι. , σελ.
ΛΑΖΑΡΙΔΗΣ Γ. , σελ.
ΛΟΒΕΡΔΟΣ Α. , σελ.
ΜΑΝΙΟΣ Ν. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΗΤΣΟΤΑΚΗΣ Κ. , σελ.
ΜΙΧΑΛΟΛΙΑΚΟΣ Ν. , σελ.
ΜΠΑΛΛΗΣ Σ. , σελ.
ΜΠΑΛΩΜΕΝΑΚΗΣ Α. , σελ.
ΜΠΑΡΓΙΩΤΑΣ Κ. , σελ.
ΜΠΟΥΚΩΡΟΣ Χ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΠΑΦΙΛΗΣ Α. , σελ.
ΠΡΑΤΣΟΛΗΣ Α. , σελ.
ΣΤΕΦΟΣ Ι. , σελ.
ΣΤΟΓΙΑΝΝΙΔΗΣ Γ. , σελ.
ΣΥΝΤΥΧΑΚΗΣ Ε. , σελ.
ΦΟΡΤΣΑΚΗΣ Θ. , σελ.
ΦΩΚΑΣ Α. , σελ.
ΦΩΤΙΟΥ Θ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Δ. ΠΑΡΕΜΒΑΣΕΙΣ:
ΒΟΡΙΔΗΣ Μ. , σελ.
ΗΓΟΥΜΕΝΙΔΗΣ Ν. , σελ.
ΚΥΡΙΑΖΙΔΗΣ Δ. , σελ.
ΜΑΝΤΑΣ Χ. , σελ.
ΣΕΒΑΣΤΑΚΗΣ Δ. , σελ.
ΣΤΕΡΓΙΟΥ Κ. , σελ.
ΤΖΟΥΦΗ Μ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ IB΄

Τετάρτη 19 Οκτωβρίου 2016

Αθήνα, σήμερα στις 19 Οκτωβρίου 2016, ημέρα Τετάρτη και ώρα 10.43΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-10-2016 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΑ΄ συνεδριάσεώς του, της Τρίτης 18 Οκτωβρίου 2016, σε ό,τι αφορά την ψήφιση στο σύνολο του σχεδίου νόμου: «Ελληνικό Ίδρυμα Έρευνας και Καινοτομίας και άλλες διατάξεις»).

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και πέντε εκπαιδευτικοί συνοδοί τους από το 1ο  ΕΠΑΛ Σαλαμίνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις».

Η Διάσκεψη των Προέδρων αποφάσισε, στη συνεδρίαση της 13ης Οκτωβρίου 2016, τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί το νομοσχέδιο επί της αρχής. Στη συνεδρίαση της Πέμπτης 20ης Οκτωβρίου του 2016 θα συζητηθούν τα άρθρα και οι τροπολογίες του νομοσχεδίου ως μία ενότητα.

Πριν δώσω τον λόγο στον εισηγητή του ΣΥΡΙΖΑ κ. Στογιαννίδη, θα δώσω τον λόγο στην κυρία Υπουργό, για να ανακοινώσει κάποιες νομοτεχνικές βελτιώσεις.

Ορίστε, κυρία Αντωνοπούλου, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αξιότιμοι συνάδελφοι και συναδέλφισσες, καταθέτω στα Πρακτικά το κείμενο με τις νομοτεχνικές βελτιώσεις, όπως ορίζει ο Κανονισμός της Βουλής.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ. 5-23)

(ΑΛΛΑΓΗ ΣΕΛΙΔΑΣ)

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ήθελα, πρώτα από όλα, να σας ευχαριστήσω για τη γόνιμη συζήτηση που είχαμε, η οποία αποδείχθηκε πράγματι παραγωγική, στις τέσσερις συνεδριάσεις της Διαρκούς Επιτροπής Κοινωνικών Υποθέσεων και ελπίζω τόσο η σημερινή συζήτηση επί του σχεδίου νόμου για την κοινωνική και αλληλέγγυα οικονομία και την ανάπτυξη των φορέων της όσο και η αυριανή να είναι εξίσου εποικοδομητική και τελικά, να μπορέσουμε να συμφωνήσουμε σε μια σειρά από θέματα, τα οποία είναι πολύ σημαντικά, όχι μόνο για την Κυβέρνησή μας, αλλά και για τον κόσμο, για τον λαό. Αυτήν την υποστήριξη την έχουμε πάρει ήδη, όπως είπα και πριν, στις Επιτροπές.

Όπως θα έχετε την ευκαιρία να διαπιστώσετε, οι νομοτεχνικές βελτιώσεις χωρίζονται σε δύο κατηγορίες. Η πρώτη κατηγορία αφοράβελτιώσεις διατυπώσεων, που διασαφηνίζουν σημεία, που αντιληφθήκαμε ότι δεν ήταν σαφή εξαρχής και δημιουργούσαν μια ανασφάλεια για το τι σημαίνει κάθε μία από αυτές, όπως επίσης τι ακριβώς προβλέπεται για όσους θα συμμετέχουν σε εγχειρήματα της κοινωνικής και αλληλέγγυας οικονομίας.

Η δεύτερη κατηγορία αλλαγών αφορά προτάσεις που κατατέθηκαν από τους φορείς, αλλά και από εσάς, αγαπητοί συνάδελφοι, κατά τη διάρκεια της συζήτησής μας. Κάποιες από τις προτάσεις αυτές αξιολογήθηκαν και έτσι τις αξιολογήσαμε θετικά φυσικά και έχουν ήδη ενταχθεί.

Επιγραμματικά να αναφερθώ στη δεύτερη κατηγορία -πολύ σύντομα, παρ’ότι θα τις πάρετε τώρα- για να ορίσω κάποια πεδία αλλαγών.

Όσον αφορά το εργαλείο μέτρησης κοινωνικού αντικτύπου δεν συνιστά πλέον υποχρέωση για τους φορείς.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Υπουργέ, αρκεί να παρουσιάσετε τώρα ό,τι έχετε να παρουσιάσετε και στην παρέμβασή σας θα πείτε αναλυτικά ό,τι θέλετε.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όπως θέλετε, κύριε Πρόεδρε. Θα αναφερόμουν πολύ επιγραμματικά σε κύρια σημεία.

**ΣΟΦΙΑ ΒΟΥΛΤΕΨΗ:** Ας το κάνει, κύριε Πρόεδρε.

**ΔΗΜΗΤΡΙΟΣ ΚΟΥΚΟΥΤΣΗΣ:** Επιγραμματικά. Θα βοηθήσει, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κυρία Υπουργέ.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Όπως είπα, δεν θα συνιστά υποχρέωση για τους φορείς ΚΑΛΟ. Θα είναι ένα ανοιχτό εργαλείο για ίδια χρήση των φορέων.

Η υποχρέωση των φορέων να καταβάλλουν ποσοστό 10% με 30% των κερδών τους αποσύρθηκε.

Οι διατυπώσεις περί συνεργασιών φορέων ΚΑΛΟ με το ευρύτερο δημόσιο νομίζουμε ότι αποτυπώνουν σαφώς πλέον την πρόθεσή μας να διορθώσουμε ουσιαστικά θέματα, τα οποία είχατε καταθέσει.

Η εξουσιοδοτική που έχει προστεθεί στο άρθρο περί εθελοντών αφορά στη μελλοντική διασύνδεση του μητρώου εθελοντών με το σύστημα «ΕΡΓΑΝΗ», ώστε να προστατεύονται και οι εθελοντές και τα εγχειρήματα και φυσικά, να μην τροφοδοτείται η απλήρωτη, η αδήλωτη εργασία.

Στις ειδικές ομάδες προστέθηκαν οι άνεργοι κάτω των είκοσι πέντε ετών. Η σύγχυση που υπήρχε αναφορικά με τη διπλή υποχρέωση εγγραφής σε μητρώο κοινωνικής οικονομίας και στο ΓΕΜΗ έχει ξεκαθαριστεί. Είναι μία η εγγραφή και όχι δύο.

Επίσης, νομίζουμε ότι με την επεξεργασία που κάναμε και σας καταθέσαμε είναι σαφές ότι τα φυσικά πρόσωπα που θα συστήνουν συνεταιρισμούς δεν θα γίνονται επιτηδευματίες, δεν θα ανοίγουν «μπλοκάκι», αλλά θα αντιμετωπίζονται ασφαλιστικά και φορολογικά ως μισθωτοί.

Τέλος, θα ήθελα να αναφερθώ στο Ταμείο Κοινωνικής και Αλληλέγγυας Οικονομίας.

Στο άρθρο 9, το νέο άρθρο 10, προστίθεται παράγραφος 5, που έχει ως εξής: «Μέχρι την ολοκλήρωση των διαδικασιών ίδρυσης και λειτουργίας του φορέα της παραγράφου 1, δημιουργείται λογαριασμός «Ταμείο Κοινωνικής και Αλληλέγγυας Οικονομίας» υπό την εποπτεία της Ειδικής Γραμματείας…».

Τέλος, θέλω να πω ότι η εισήγηση για φορολογικά μέτρα και ελαφρύνσεις, που έγινε από σχεδόν όλα τα κόμματα, τους εκπροσώπους και τους φορείς, όπως θα δείτε, θα κατατεθεί με τροπολογία εντός λίγων ωρών.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο εισηγητής του ΣΥΡΙΖΑ, κ. Στογιαννίδης.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, με ιδιαίτερη χαρά και τιμή εισηγούμαι το υπό συζήτηση νομοσχέδιο για την κοινωνική και αλληλέγγυα οικονομία, έναν θεσμό σημαντικά υποστηρικτικό για τις ειδικές και ευάλωτες ομάδες, αλλά και τους εργαζόμενους.

Κυρίως όμως, είμαι ιδιαίτερα ευχαριστημένος που το εν λόγω νομοσχέδιο έρχεται στη Βουλή με ευρεία αποδοχή των κομμάτων, τουλάχιστον επί της αρχής, όπως προέκυψε από τις συνεδριάσεις της επιτροπής. Και τούτο, διότι το εγχείρημα αναμφισβήτητα είναι προς τη σωστή κατεύθυνση, καθώς η προστασία και υποστήριξη των αδυνάτων είναι υποχρέωση όλων μας.

Η Κυβέρνηση συνεχίζοντας και εξελίσσοντας κάθε θετική πρωτοβουλία διέγνωσε και κατέγραψε τα προβλήματα που είχε το προϊσχύον πλαίσιο του ν.4019/2011 και μετά από πολύμηνη μελέτη του πεδίου φέρνει προς ψήφιση ένα σύγχρονο νομοσχέδιο, το οποίο με συγκροτημένο πλέον τρόπο και με στόχο την απάλειψη των σοβαρών στρεβλώσεων και καταχρήσεων που έχουν εντοπιστεί επιχειρεί να προωθήσει την κοινωνική οικονομία, ώστε να λειτουργήσει ως φορέας παραγωγικής ανασυγκρότησης.

Η κοινωνική οικονομία έχει τη δυναμική να συγκροτήσει οικονομικά περιβάλλοντα, που θα επιφέρουν πολλαπλά οφέλη σε όλους τους εμπλεκόμενους, όπως χειραφέτηση και ασφαλή εργασία, παροχή αποκλειστικά επωφελούς κοινωνικού έργου, υψηλή ποιότητα παρεχόμενων προϊόντων και υπηρεσιών, σεβασμό στο κοινωνικό και φυσικό περιβάλλον, άμβλυνση των κοινωνικών ανισοτήτων και φαινομένων αποκλεισμού.

Το οικονομικό περιβάλλον που δημιουργεί η κοινωνική οικονομία χαρακτηρίζεται από σταθερότητα και ανθεκτικότητα σε εξωτερικές χρήσεις. Κυρίως, όμως η κοινωνική οικονομία έχει τη δυνατότητα να κινητοποιήσει κοινωνικούς πόρους με μεγάλη αποδοτικότητα όσον αφορά στη δημιουργία θέσεων εργασίας και την ενδογενή ανάπτυξη του παραγωγικού ιστού. Ιδίως η νεολαία, που στην Ελλάδα το μεγαλύτερο ποσοστό της έχει μεταλυκειακή εκπαίδευση, μπορεί να χρησιμοποιήσει την κοινωνική οικονομία ως όχημα για να προχωρήσει στη δημιουργία παραγωγικών σχημάτων. Γι’ αυτόν τον λόγο μάλιστα, μετά τη διαβούλευση ως ειδική ομάδα χαρακτηρίστηκαν και οι μακροχρόνια άνεργοι κάτω των είκοσι πέντε ετών.

Έχω την πεποίθηση, κυρίες και κύριοι Βουλευτές, ότι η υψηλού επιπέδου γνώση των νέων θα αποτελέσει το κεφάλαιο, ώστε να αναπτυχθούν μια σειρά βιώσιμων και καινοτόμων επιχειρηματικών πρωτοβουλιών.

Τέλος, η κοινωνική οικονομία επιτρέπει και προϋποθέτει τον δημοκρατικό και συμμετοχικό σχεδιασμό της συνολικής οικονομίας ως οικονομίας των κοινωνικών αναγκών. Σ’ αυτόν εμπλέκονται όλοι οι φορείς, οι τοπικές κοινωνίες, ο παραγωγός και ο χρήστης καταναλωτής, λήπτης υπηρεσιών.

Μέσα σ’ αυτόν τον σχεδιασμό οι υποκειμενικοί σκοποί των μεμονωμένων επιχειρήσεων δεν χάνονται ή δεν περιορίζονται στην επίτευξη του μέγιστου δυνατού κέρδους, αλλά αποκτούν νέες λειτουργίες και εξυπηρετούν νέες αναγκαιότητες συλλογικά αποτυπωμένες.

Για όλους, λοιπόν, τους παραπάνω λόγους, η ανάπτυξη της κοινωνικής οικονομίας αποτελεί προτεραιότητα για τη δική μας Κυβέρνηση. Αυτό που ονομάζουμε κοινωνική και αλληλέγγυα οικονομία συνιστά τον τρίτο πυλώνα της οικονομίας, διαφοροποιούμενο τόσο από τον ιδιωτικό όσο και από τον δημόσιο τομέα. Ο τομέας αυτός διαφοροποιείται από τον δημόσιο και τον ιδιωτικό, καθώς οι δραστηριότητες που αναπτύσσει η κοινωνική οικονομία δίνουν προτεραιότητα στην κάλυψη των κοινωνικών αναγκών και όχι στην επιτακτική κερδοφορία, όπως ο ιδιωτικός τομέας.

Επιπροσθέτως, οι δραστηριότητες αυτές αναπτύσσονται με συλλογικές και δημοκρατικές διαδικασίες συμμετοχής και λήψης αποφάσεων.

Αν ήθελα να κάνω μια περιγραφή για το πώς εγώ καταλαβαίνω την κοινωνική οικονομία, θα έλεγα ότι είναι η διευκόλυνση της συμμετοχής των πολιτών σε παραγωγικές δραστηριότητες μέσω εγχειρημάτων αυτοδιαχείρισης και συλλογικής κοινωνικής επιχειρηματικότητας.

Ο νόμος, βέβαια, είναι πιο εύστοχος και δίνει έναν πιο πλήρη ορισμό. Αναφέρει ότι η κοινωνική οικονομία είναι η εναλλακτική μορφή οργάνωσης των σχέσεων παραγωγής, διανομής, κατανάλωσης και επανεπένδυσης, βασισμένη στις αρχές της δημοκρατίας, της ισότητας, της αλληλεγγύης, της συνεργασίας και του σεβασμού στον άνθρωπο και το περιβάλλον.

Επίσης, στον νόμο αναπτύσσονται και προωθούνται έννοιες, όπως συλλογική ωφέλεια, κοινωνική ωφέλεια, κοινωνική καινοτομία, βιώσιμη ανάπτυξη, κοινωνική ένταξη και κοινωνικός αντίκτυπος, έννοιες που τα τελευταία χρόνια υπερκεράστηκαν από το επικαλούμενο δημόσιο συμφέρον.

Συνοπτικά, θα έλεγα ότι η κοινωνική οικονομία στοχεύει στην παραγωγή προϊόντων και την παροχή υπηρεσιών, που δεν προσφέρονται ή δεν προσφέρονται επαρκώς από τον ιδιωτικό και τον δημόσιο τομέα, με στόχο την πρόσβαση των μελών της τοπικής κοινωνίας σε αυτά.

Επιδιώκει τον βιοπορισμό όσων παράγουν ή προσφέρουν τις υπηρεσίες αυτές και αποβλέπει στη δημιουργία νέων θέσεων εργασίας.

Αποζητά τη δημοκρατική λειτουργία στον τρόπο εσωτερικής οργάνωσης της εργασίας, στον καθορισμό των μισθών, της παραγωγής και της επανεπένδυσης και τέλος σκοπό έχει τη βιώσιμη ανάπτυξη και την καταπολέμηση των κοινωνικών ανισοτήτων.

Οι δυνατότητες ανάπτυξης του θεσμού της κοινωνικής οικονομίας είναι πολλές. Σε άλλες χώρες, όπως η Γαλλία, η Ιταλία, η Ισπανία, οι Ηνωμένες Πολιτείες και ο Καναδάς, λειτουργούν χιλιάδες επιχειρήσεις κοινωνικής οικονομίας, οι οποίες σε κάποιες από αυτές τις χώρες συνεισφέρουν στο εθνικό ΑΕΠ ποσοστό περίπου το 10%, ενώ στην Ελλάδα το αντίστοιχο ποσοστό δεν ξεπερνά το 1%.

Το μέσο για την ανάπτυξη της κοινωνικής οικονομίας είναι τα συνεργατικά σχήματα, αλλά κι ένα σαφές και σταθερό περιβάλλον που θα μπορέσει να υποστηρίξει αυτές τις προσπάθειες. Αυτό το περιβάλλον δημιουργούμε.

Μέχρι σήμερα, παρ’ότι υπήρξαν πρωτοβουλίες, η κοινωνική οικονομία δεν αναπτύχθηκε. Ανασταλτικό ρόλο έπαιξε η απουσία ενός ολοκληρωμένου θεσμικού πλαισίου, το οποίο θα διευκόλυνε την ανάπτυξη των δραστηριοτήτων της κοινωνικής οικονομίας, αλλά και θα άφηνε πίσω τα εκφυλιστικά στοιχεία που εμφιλοχώρησαν στη λειτουργία των συνεταιρισμών.

Ο νόμος που φέρνει το Υπουργείο Εργασίας προσπαθεί να βάλει ένα τέλος στο παρελθόν και να κινηθεί μια νέα διαδικασία, μέσω ενός θεσμικού πλαισίου. Συγκεκριμένα, ο νέος νόμος ανοίγει το πεδίο της κοινωνικής και αλληλέγγυας οικονομίας, πέραν των γνωστών μέχρι σήμερα κοινωνικών συνεταιριστικών επιχειρήσεων, ΚΟΙΝΣΕΠ, και σε όλες τις υπόλοιπες πολυπρόσωπες νομικές οντότητες. Αυτό σημαίνει ότι η κοινωνική οικονομία δεν έχει πλέον αναφορά σε ένα νομικό πρόσωπο, αυτό της ΚΟΙΝΣΕΠ, αλλά καθοριστικό ρόλο παίζει ο τρόπος λειτουργίας του κάθε νομικού προσώπου.

Συγκεκριμένα, με το νέο θεσμικό πλαίσιο, ως φορέας κοινωνικής οικονομίας μπορεί να θεωρηθεί κάθε νομική οντότητα που λειτουργεί με βάση τις εξής αρχές:

Δημοκρατική λειτουργία: Ένας μέλος, μία ψήφος.

Εφαρμογή περιορισμών στη διανομή κερδών ως εξής: Το 5% των κερδών διατηρείται ως αποθεματικό στην επιχείρηση, το 35% των κερδών μοιράζεται στους εργαζόμενους και το υπόλοιπο επενδύεται υποχρεωτικά για τη δημιουργία νέων θέσεων εργασίας και την επέκταση των δραστηριοτήτων της επιχείρησης, ήτοι και πάλι αποδίδεται για δράσεις κοινής ωφέλειας.

Το κριτήριο, λοιπόν, ένταξης κάποιου στην κοινωνική οικονομία δεν θα είναι η νομική μορφή, αλλά η τήρηση των ως άνω αρχών. Έτσι, λοιπόν, ανεξάρτητα του αν ένας φορέας είναι ΚΟΙΝΣΕΠ, καταναλωτικός συνεταιρισμός ή άλλη νομική οντότητα, θα μπορεί να ενταχθεί στην κοινωνική οικονομία, αρκεί να ασπάζεται τις παραπάνω αρχές.

Επίσης, ο νέος νόμος συστήνει το Ταμείο Κοινωνικής Οικονομίας, το οποίο αποτελείται από πόρους εθνικούς, κοινοτικούς και ιδιωτικές επενδύσεις. Το ταμείο θα υποστηρίζει όλους τους φορείς της κοινωνικής οικονομίας, που αναπτύσσουν παραγωγικές δραστηριότητες και δεν έχουν πρόσβαση στο τραπεζικό σύστημα.

Συστήνει Ειδική Γραμματεία Κοινωνικής και Αλληλέγγυας Οικονομίας, η οποία θα συντονίζει την εκτέλεση και εφαρμογή της κυβερνητικής πολιτικής στον συγκεκριμένο τομέα, όπως αυτή αποτυπώνεται στην εθνική στρατηγική για την κοινωνική και αλληλέγγυα οικονομία, θα εποπτεύει τον έλεγχο νομιμότητας των φορέων κατά τη λειτουργία τους, θα συνεργάζεται με διεθνείς οργανισμούς και όργανα ή και υπηρεσίες της Ευρωπαϊκής Ένωσης ή άλλων κρατών και θα συγκεντρώνει ευρωπαϊκές καλές πρακτικές καινοτόμων δράσεων.

Στο σημείο αυτό σημειώνω ότι η ως άνω ειδική γραμματεία, όπως και η γραμματεία των Ρομά, θα στελεχωθούν από πρόσκληση που θα γίνει στο δημόσιο και βεβαίως, οι προσλήψεις θα γίνουν μέσω ΑΣΕΠ.

Διαμορφώνει ένα διαφανές πλαίσιο συνεργασίας του δημοσίου με τους φορείς κοινωνικής οικονομίας, καθορίζοντας την παραχώρηση χρήσης αργούσας περιουσίας των ΟΤΑ Α’ και Β’ βαθμού ή του δημοσίου και των φορέων κοινωνικής ασφάλισης και τη σύναψη τριμερών συμβάσεων με τον ευρύτερο δημόσιο τομέα και τους ΟΤΑ, για τη μελέτη και εκτέλεση έργων και προγραμμάτων για την παροχή υπηρεσιών κοινωνικής ωφέλειας.

Διαμορφώνει το πλαίσιο για τη διευκόλυνση της μεταξύ των φορέων συνεργασίας και τη δημιουργία ενώσεων φορέων κοινωνικής οικονομίας για τη συλλογική τους εκπροσώπηση.

Κυρίως όμως -και σε αυτό θέλω να σταθώ, καθώς θεωρώ ότι συνιστά μεγάλη καινοτομία του νόμου- εισάγει ένα νέο νομικό πρόσωπο, τον συνεταιρισμό εργαζομένων, δηλαδή μια συνεταιριστική σύμπραξη τριών, τουλάχιστον, φυσικών προσώπων, που συνεταιρίζονται, με σκοπό να βιοποριστούν από την εργασία τους.

Το νέο αυτό νομικό πρόσωπο, το οποίο υπάρχει ήδη σε πολλές ευρωπαϊκές νομοθεσίες και εισάγεται για πρώτη φορά στην ελληνική έννομη τάξη, μπορεί να χρησιμοποιηθεί, πρώτον, από εργαζόμενους πτωχευμένων, προβληματικών ή εγκαταλελειμμένων επιχειρήσεων. Έχουμε ήδη στη χώρα μας σχήματα εργαζομένων, οι οποίοι βρέθηκαν εκτός εργασίας, επειδή ο επιχειρηματίας «έφυγε». Η επιχείρηση, όμως, παραμένει και οι εργαζόμενοι είναι διαθέσιμοι να συνεχίσουν την παραγωγή, διότι αυτοί και θέλουν και μπορούν. Ενδεικτικά αναφέρω την «ΒΙΟΜΕ» και την «ΕΝΚΛΩ».

Τα σχήματα αυτά πρέπει να υπαχθούν σε πλαίσιο και οι πρωτοβουλίες αυτές πρέπει να βοηθηθούν. Η εν λόγω πρωτοβουλία είναι ιδιαιτέρως σημαντική, ενώ αν αυτή συνδυαστεί και με αντίστοιχη τροποποίηση του Πτωχευτικού Κώδικα, νομίζω ότι διά του συνεταιρισμού εργαζομένων πολλές επιχειρήσεις θα καταφέρουν με την εμπλοκή των εργαζομένων να εξυγιανθούν.

Δεύτερον, ο συνεταιρισμός εργαζομένων μπορεί βέβαια, να χρησιμοποιηθεί και από πολύ μικρές ή ατομικές επιχειρήσεις, οι οποίες υπό την απειλή της παγκοσμιοποίησης ή άλλων οικονομικών δυσχερειών επιλέγουν να εμπλακούν σε συνεργατικά σχήματα.

Και τρίτον, επίσης, μπορούν να χρησιμοποιηθούν από νέους και νέες, που δεν θέλουν ή δεν μπορούν να ενταχθούν σε μια απορρυθμισμένη αγορά εργασίας, θέλουν όμως να μείνουν στη χώρα και να μπορέσουν να εργαστούν με αξιοπρέπεια. Πρόκειται στην ουσία, για τη διόρθωση της στρέβλωσης που είχε δημιουργηθεί με τις ΚΟΙΝΣΕΠ συλλογικού και παραγωγικού σκοπού, που στόχο είχαν να δραστηριοποιούνται σε τομείς, που έχουν έντονο κοινωνικό ή περιβαλλοντολογικό όφελος.

Η μη ύπαρξη νομικής μορφής συνεταιρισμού εργαζομένων, ενός σχήματος δηλαδή που δεν επιδεικνύει απαραίτητα κοινωνική ή περιβαλλοντική δραστηριότητα, υποχρεώνει τις ΚΟΙΝΣΕΠ αυτές να προσποιούνται προς τη δημόσια διοίκηση ότι η δραστηριότητά τους διαθέτει κοινωνικό σκοπό και τη δημόσια διοίκηση από την άλλη να αναγνωρίζει μια λειτουργία, αυτή του κοινωνικού περιβαλλοντικού σκοπού, ως εκπληρωμένη.

Αυτή η αμφίπλευρα στρεβλή διαδικασία τερματίζεται με την εισαγωγή της νομικής μορφής του συνεταιρισμού εργαζομένων, που επιτρέπει τη δημοκρατική λειτουργία και την περιορισμένη διανομή κερδών, χωρίς ταυτόχρονα να υποχρεώνει τον συνεταιρισμό εργαζομένων να αποδείξει επιπλέον μια δραστηριότητα που δεν ασκεί.

Πρέπει, κυρίες και κύριοι Βουλευτές, σε τέτοια εγχειρήματα το κράτος να είναι ειλικρινές προς τους πολίτες, ώστε στη συνέχεια να αξιώνει το ίδιο και από τους πολίτες, αλλιώς συνάπτουμε κοινωνικά συμβόλαια ψεύδους και υποκρισίας.

Τέλος, ο νέος νόμος εξορθολογίζει και ενισχύει τη διαφάνεια στη λειτουργία των ΚΟΙΝΣΕΠ, καθώς ενδεικτικά θέτει, πρώτον, αναλογία εργαζομένων μελών και εργαζομένων μη μελών, ώστε να αποφευχθεί το φαινόμενο οι ΚΟΙΝΣΕΠ να ιδρύονται με σκοπό να αποτελέσουν γραφεία ευρέσεως εργασίας.

Δεύτερον, διευρύνει το πεδίο των ΚΟΙΝΣΕΠ ένταξης, στις οποίες πλέον συμμετέχουν και ειδικές ομάδες, θύματα ενδοοικογενειακής βίας, μακροχρόνια άνεργοι κάτω των είκοσι πέντε και άνω των πενήντα ετών, πρόσφυγες και αιτούντες άσυλο, πέραν των ευάλωτων ομάδων, ΑΜΕΑ, εξαρτημένα, απεξαρτημένα άτομα, φυλακισμένοι, αποφυλακισμένοι, ανήλικοι παραβάτες, ώστε να υποστηρίζεται η ένταξή τους στην οικονομική και κοινωνική ζωή.

Τρίτον, το ποσοστό των ακαθάριστων εσόδων μιας ΚΟΙΝΣΕΠ συλλογικής και κοινωνικής ωφέλειας, που προέρχεται από δημόσιο χρήμα, δεν μπορεί να ξεπερνά το 65% των εσόδων της, με σκοπό την αποφυγή δημιουργίας κρατικοδίαιτων επιχειρήσεων ή ανάπτυξης πελατειακών σχέσεων.

Η Υπουργός τόνισε στις επιτροπές -και αυτό θέλω να το κρατήσουμε- ότι με τον νόμο αυτό δεν χαρίζουμε, υποστηρίζουμε.

Τέταρτον, διευθετεί και βάζει μια τάξη στα θέματα της εθελοντικής εργασίας, καταπολεμώντας ταυτόχρονα τη μαύρη εργασία.

Και πέμπτον, καταπολεμάμε τέλος τη γραφειοκρατία μέσω του μητρώου φορέων κοινωνικής οικονομίας προς το οποίο γίνονται όλες οι καταχωρίσεις και εν συνεχεία, αυτό μεριμνά για τις δημοσιεύσεις, με αποτέλεσμα την άμεση ενίσχυση της διαφάνειας λειτουργίας τους, καθώς στοιχεία των ΚΟΙΝΣΕΠ καθίστανται προσβάσιμα από όλους τους πολίτες.

Για το εγχείρημα αυτό εξασφαλίζουμε πόρους ύψους 157 εκατομμυρίων ευρώ, τα οποία την επόμενη περίοδο θα διατεθούν για την υποστήριξη του τομέα για τη δημιουργία νέων θέσεων εργασίας.

Τη δεδομένη χρονική στιγμή, η κοινωνική οικονομία μπορεί να παίξει έναν σημαντικό ρόλο. Ας μην ξεχνάμε ότι η ανεργία έχει πλησιάσει το 1/3 του ενεργού πληθυσμού, η οικονομική δραστηριότητα έχει μειωθεί κατά 25%, η κοινωνική πρωτοβουλία είναι να παίξει καθοριστικό ρόλο κατά την περίοδο της παραγωγικής κοινωνικής και οικολογικής ανασυγκροτήσεως, ως παράγοντας από τη μια ανάδειξης αναγκών και δυνατοτήτων της κοινωνίας, αλλά και ως παράγοντας ανταπόκρισης κατευθύνσεων σχετικών επιλογών της πολιτείας.

Η ανασυγκρότηση δεν μπορεί να στηριχθεί αποκλειστικά στις επιδιώξεις των ιδιωτικών πρωτοβουλιών, που συνδέονται με μια δομή της ιδιωτικής οικονομίας, η οποία κατέρρευσε μετά την κρίση. Είναι ανάγκη, αλλά και ευκαιρία να αξιοποιηθεί η κοινωνική διαθεσιμότητα για να επιταχυνθεί η αύξηση της απασχόλησης στις περιφέρειες της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Τέλος, θέλω να κάνω και μια συνοπτική μνεία στη διάταξη ρύθμισης των ληξιπρόθεσμων χρεών του ΕΟΠΥΥ, τα οποία υπολογίζουμε ότι ανέρχονται στα 450 εκατομμύρια από το 2006 μέχρι το 2012.

Θέλω να κάνω μια διευκρίνιση. Αναφέρεται κάπου στο άρθρο ότι θα υπάρξει περικοπή 45%. Αυτό το 45% αναφέρεται, όμως, μόνο στο 10% των οφειλών, γιατί πολλοί φορείς έχουν πάρει ήδη προκαταβολικά το 90%. Στην ουσία, δηλαδή, η αναφορά μιλάει για 4,5% επί του συνόλου, αν και ο Υπουργός ήρθε στην τελευταία συνεδρίαση της επιτροπής και είπε ότι για τα υπόλοιπα, μέχρι ποσού 15.000 ευρώ, θα υπάρξει περικοπή 20%, δηλαδή 2% στο σύνολο, και από 15.000 ευρώ και πάνω θα υπάρξει 45%, δηλαδή 4,5%, για να μην υπάρχουν παρερμηνείες.

Επίσης, όσον αφορά συγκεκριμένες οφειλές, υπάρχουν πολίτες, οι οποίοι είχαν καταβάλει τα έξοδα νοσηλείας τους και δεν τα είχαν πάρει τόσα χρόνια. Αυτοί θα εξοφληθούν με το 100%. Το διευκρινίζω, γιατί υπήρξαν πολλές παρανοήσεις.

Κλείνοντας, θέλω να επισημάνω ότι το υπό ψήφιση νομοσχέδιο ετέθη σε πολύμηνη διαβούλευση. Ακούστηκαν όλες οι απόψεις, ελήφθησαν υπ’ όψιν όλες οι παρατηρήσεις, ενσωματώθηκαν προτάσεις και πλέον θεωρώ ότι θα ήταν ένδειξη ευσυνειδησίας, το παρόν νομοσχέδιο να αποτελέσει νόμο ψηφισμένο ομόφωνα, άλλως με ευρύτατη πλειοψηφία, από την παρούσα Βουλή. Έχουμε πεδίο αντιπαράθεσης σε πολλά θέματα που έχουν ψηφιστεί ή θα έρθουν προς ψήφιση. Στο συγκεκριμένο δεν υπάρχει λόγος.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει η κ. Σοφία Βούλτεψη.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε. Συζητούμε σήμερα το νομοσχέδιο για την κοινωνική οικονομία, που έχει τύχει ευρείας κοινοβουλευτικής αποδοχής και από την πλευρά της Υπουργού υπήρξε εντατική διάθεση συνεργασίας, ώστε να ενσωματωθούν πολλές, σχεδόν όλες, από τις προτάσεις των κομμάτων και των φορέων.

Μιλούμε, δηλαδή, για μια συνεδρίαση ευρείας συναίνεσης, που σκοπός της είναι και πρέπει να είναι, η ενημέρωση της κοινής γνώμης για τον τρίτο τομέα της οικονομίας, που εν πολλοίς αποτελεί άγνωστη γη για την πατρίδα μας.

Πληροφορούμαστε ωστόσο, κυρίες και κύριοι συνάδελφοι, ότι αυτή η συνεδρίαση σήμερα πρόκειται να σκιαστεί από κάποιο παρεισφρέον θέμα, που κυκλοφορεί ως φήμη και θα συνοδευτεί από μια επικείμενη παρουσία του Πρωθυπουργού στην Ολομέλεια. Οι φήμες λένε -συγγνώμη που μιλάω με φήμες, αλλά φήμες ήταν και η προσωπική ζωή του δικαστή, αλλά βγήκαν στην πρώτη γραμμή- ότι ο κ. Τσίπρας αναμένει τις σημερινές αποφάσεις της Διάσκεψης των Προέδρων, για το αν θα συγκροτηθεί ή όχι Εθνικό Συμβούλιο Ραδιοτηλεόρασης, προκειμένου να κάνει αυτήν την παρέμβαση. Πιθανόν –λένε οι φήμες- να περιμένουμε μια παρέμβαση επί του θέματος, δηλαδή άλλη μια πράξη του δράματος.

Η πορεία αυτού του τόσο σοβαρού θέματος για την ελευθερία του Τύπου και την ίδια τη δημοκρατία μας έχει σημαδευτεί από μια σειρά πραξικοπήματα και δεν γνωρίζουμε ποια θα είναι η συνέχεια. Βρισκόμαστε σε ένα κενό. Δεν συζητούμε την κοινωνική οικονομία από χθες. Συζητούμε το ποια παρέμβαση θα κάνει ο Πρωθυπουργός σήμερα στο Κοινοβούλιο.

Η Κυβέρνηση, διά του κ. Παππά, από το καλοκαίρι, έχει επιβάλει αυτό το πραξικόπημα, προσπαθώντας να προκαταλάβει την απόφαση του Συμβουλίου της Επικρατείας και ενώ εκκρεμούσε η συνεδρίασή του. Χθες, το Συμβούλιο της Επικρατείας έλαβε μια πρώτη σημαντική απόφαση, κάνοντας αποδεκτές τις προσφυγές των τηλεοπτικών σταθμών που απειλούνται με λουκέτο.

Και τι δεν έκανε, βέβαια, η Κυβέρνηση, για να ρίξει μαύρο στην ενημέρωση. Ακόμη και αυτές τις άθλιες μεθόδους χρήσης στοιχείων προσωπικής ζωής δικαστών και οποιουδήποτε πολίτη, θα προσθέσω εγώ, με δημοσιοποίηση παράνομου υλικού μετήλθαν κάποιοι.

Οι δικαστές μίλησαν χθες για «φασιστικές μεθόδους» και αυτό είναι πολύ σοβαρό, όταν προέρχεται επίσημα από δικαστικές ενώσεις. Χθες, όμως, στο Συμβούλιο της Επικρατείας αποδείχθηκε ότι υπάρχουν δικαστές στην Ελλάδα. Το Συμβούλιο της Επικρατείας, κυρίες και κύριοι της Κυβέρνησης, έχει μια ηρωική ιστορία και αποδεικνύεται ήδη ότι είναι αντάξιο αυτής της ιστορίας, της ιστορίας ενός Μιχαήλ Στασινόπουλου, που για τη γενναία στάση του ως Πρόεδρος του Συμβούλιο της Επικρατείας επί δικτατορίας υπέστη πρωτοφανείς διώξεις.

Μην προσπαθήσετε, λοιπόν, να κάμψετε το φρόνημα των δικαστών.

**ΠΡΟΕΔΡΕΥΩΝ (Γεώργιος Βαρεμένος):** Τώρα, αυτοί οι παραλληλισμοί με τη δικτατορία, κυρία Βούλτεψη, θα μπορούσαν να λείψουν.

**ΣΟΦΙΑ ΒΟΥΛΤΕΨΗ:** Προειδοποιούμε: Η διαδικασία βρίσκεται σε εξέλιξη. Αφήστε το Συμβούλιο της Επικρατείας να αποφασίσει ανεπηρέαστο και να μην προειδοποιεί η Κυβέρνηση. Και ο κ. Τσίπρας, προσωπικά, όπως και ο κ. Παππάς, που εντολές εκτελεί, να μην προσπαθήσει στη διάρκεια της ημέρας, την επόμενη μιας απόφασης του Συμβούλιο της Επικρατείας και ενώ επίκειται η επί της ουσίας συζήτηση, να προκαταλάβει οτιδήποτε. Είναι μεθοδεύσεις, οι οποίες δεν θα περάσουν.

Και επειδή συζητούμε για την κοινωνική οικονομία και την κοινωνική αλληλεγγύη –και με αυτόν τον τρόπο θα μπω στο θέμα- σας λέω ότι διατείνεστε και κοκορεύεστε, και ο κ. Τσίπρας προσωπικά, ότι θα πάρει 255 εκατομμύρια από τους καναλάρχες, για να τα μοιράσει σε αυτούς που έχουν ανάγκη.

(Θόρυβος-διαμαρτυρίες από την πτέρυγα του ΣΥΡΙΖΑ)

Λέτε ότι πήρε. Ναι, αυτό που πήρε, λοιπόν, κύριοι συνάδελφοι -θα σας εξηγήσω, επειδή προκαλείτε- δώστε το τώρα αμέσως, για να λειτουργήσουν οι κοινωνικές δομές που κλείνουν από 1η Νοεμβρίου. Γιατί δεν το δίνετε; Εδώ γίνεται χαμός. Δώστε τώρα –πόσα χρειάζονται- 15 εκατομμύρια από τους καναλάρχες και μην αφήνετε στον δρόμο όλους τους εργαζόμενους και κυρίως όλους τους ωφελούμενους, γιατί μιλάμε για την κοινωνική οικονομία και την κοινωνική αλληλεγγύη. Είναι τόσο απλό.

Δεν μπορείτε, όμως, γιατί ξέρετε εδώ δεν είναι στραγάλια, τα παίρνω από εδώ και τα πάω εκεί. Θέλουμε χαρτί να μας δείξετε ότι από αυτά τα λεφτά τα πήρατε -γιατί αυτά τα λεφτά τα έχετε βάλει στο μνημόνιο, νομίζω- από αυτά τα λεφτά τα συγκεκριμένα, από τον λογαριασμό αυτό, να φύγουν λεφτά γι’ αυτά τα οποία λέτε και κυρίως, άμεσα. Αφήστε τις προσλήψεις. Οι προσλήψεις ήταν εγκεκριμένες από την κυβέρνηση τη δική μας από το 2014 και δεν τις κάνατε, γιατί είχατε άλλες προτεραιότητες.

Τώρα, λοιπόν, από αυτά τα λεφτά που πήρατε, τα 80 εκατομμύρια που λέτε, δώστε αμέσως, εκταμιεύστε σήμερα, τώρα που μιλάμε, τα λεφτά των κοινωνικών δομών, να μην κλείσουν τα κοινωνικά παντοπωλεία, τα κοινωνικά μαγειρεία, τα κοινωνικά φαρμακεία, τα οποία απειλούνται.

Να σας πω κάτι. Σταματήστε πια αυτή την ιστορία με τα 255 εκατομμύρια. Και θα σας πω γιατί. Γιατί είναι ψίχουλα μπροστά σε αυτά που έχει χάσει η οικονομία μας από την επιβολή των capital controls, έναν χρόνο τώρα από το 2015 και πάτε για δύο χρόνια.

Έχει χάσει η οικονομία μας από την πτώση των εξαγωγών, για πρώτη φορά κάτω από τα 12 δισεκατομμύρια, και αυτό σχετίζεται και με την κοινωνική οικονομία και με την κοινωνική αλληλεγγύη.

Έχει χάσει η οικονομία από την επίσημα, πλέον, ανακοινωμένη πτώση του τουρισμού. Δεν έχει ξαναγίνει ποτέ να πέσει ο τουρισμός Ιούλιο και Αύγουστο. Χθες είχατε το συνέδριο του ΣΕΤΕ και πήγε εκεί ο Αντιπρόεδρος της Κυβέρνησης και τα άκουσε.

Και έχει χάσει και χάνει η οικονομία μας από τον πανάκριβο βραχυπρόθεσμο δανεισμό, μέσω εντόκων γραμματίων του δημοσίου, που επί δικής σας διακυβέρνησης επιβάρυνε τους Έλληνες φορολογούμενους με 180 εκατομμύρια ευρώ.

Μην κάνετε, λοιπόν, τον «γάμο της Κανά» με 250 εκατομμύρια, όταν έχετε χάσει δισεκατομμύρια από τις εξαγωγές, από τα capital control, από τα έντοκα γραμμάτια που συνεχίζετε. Μέσα στον Οκτώβριο έχετε κάνει τρεις εκδόσεις. Αυτά δεν τα λέμε πουθενά, δεν τα ακούει κανείς, να σηκωθούν και οι πέτρες.

Προσέξτε, λοιπόν, γιατί έχουμε ένα νομοσχέδιο στο οποίο έχουμε συνεννοηθεί, έχουμε συμφωνήσει, έχουμε συμβάλει, έχουν προσπαθήσει και οι δύο πλευρές και όλες οι πλευρές, για να προχωρήσει η κοινωνική οικονομία στη χώρα μας και σήμερα υπάρχει αυτή η απειλή, η απειλή να μεταφερθεί μέσα στην Ολομέλεια, που συζητάει ένα θέμα πολύ σοβαρό για τη χώρα και για το μέλλον της και για το ΑΕΠ της, μία σύγκρουση και μία διχαστική κατάσταση.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Ποιος το κάνει αυτό;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΣΟΦΙΑ ΒΟΥΛΤΕΨΗ:** Σας είπα τώρα. Τα επιχειρήματά μου δεν νομίζω ότι μπορείτε να τα αντικρούσετε.

(Θόρυβος από την πτέρυγα του ΣΥΡΙΖΑ)

Κύριοι συνάδελφοι, κάντε μου τη χάρη. Σταματήστε. Δεν μπορείτε ούτε να μας φιμώσετε ούτε να αφαιρείτε τον λόγο. Εσείς προσωπικά ζητήσατε να διαγραφεί από τα Πρακτικά παρέμβασή μου στην επιτροπή. Κάντε μου τη χάρη! Σταματήστε τελείως.

Πείτε μας τι κάνετε με τον τουρισμό, πώς καταστρέψατε όλα τα νησιά του βορειοανατολικού Αιγαίου και αφήστε τα 250 εκατομμύρια. Πόσα χάσατε από τη Λέσβο, τη Σάμο, τη Χίο; Αφήστε αυτά τα παραμύθια. Πήρατε 250 εκατομμύρια και έχετε πάει τις εξαγωγές κάτω από 12 δισεκατομμύρια. Γι’ αυτά να απολογηθείτε.

Ο νόμος για την κοινωνική οικονομία, όπως είχαμε την ευκαιρία να πούμε, στην πατρίδα μας έχει εφαρμοστεί, έχει ψηφιστεί ήδη από το 2011. Δεν υπήρχε ούτε τότε η αναγκαία ενημέρωση. Δεν κατέστη δυνατόν να εφαρμοστεί ο νόμος. Πιστεύουμε –και το επαναλαμβάνουμε και από αυτό το Βήμα- ότι υπάρχει άμεση ανάγκη να εξοικειωθεί με το αντικείμενο το ίδιο το πολιτικό προσωπικό και οι ίδιοι οι πολίτες, ώστε να δραστηριοποιηθούν στον τρίτο τομέα της οικονομίας.

Για την ενημέρωση, λοιπόν, όλων λέω ότι υπάρχουν δύο τομείς στην οικονομία, δηλαδή, ο δημόσιος και ο ιδιωτικός και υπάρχει και ένας τρίτος τομέας, πολύ ανεπτυγμένος σε όλο τον υπόλοιπο κόσμο και κυρίως στην Ευρώπη, αλλά καθόλου αναπτυγμένος στη χώρα μας, ο οποίος λειτουργεί ως κοινωνική οικονομία.

Υπάρχει, όμως, μία άγνοια πάνω σε αυτό το θέμα και πολλοί είναι εκείνοι, που βλέπουν με επιφυλακτικότητα μια οικονομική δραστηριότητα, που δεν ακολουθεί τους συνήθεις κανόνες και δεν στηρίζεται στο επιχειρηματικό κέρδος. Πρέπει, λοιπόν, να ξεκαθαρίσουμε από την αρχή ότι όσους νόμους και εάν ψηφίσουμε, εάν δεν υπάρξει πολιτική βούληση να αναπτυχθεί στην πατρίδα μας ο τρίτος τομέας, που –επαναλαμβάνω- στις άλλες χώρες φέρνει το 5% και το 10% του ΑΕΠ, δεν θα μπορέσουμε να κάνουμε τίποτα.

Η οικονομική αυτή δραστηριότητα να πούμε ότι μπορεί να αναπτυχθεί σε κάθε είδους τομέα. Η διαφορά με τις κοινές επιχειρήσεις είναι ότι ο σκοπός δεν είναι το κέρδος για τον επιχειρηματία, αλλά το κέρδος για το κοινωνικό σύνολο. Δηλαδή, είναι η πρώτη φορά –να το πω έτσι επιγραμματικά- που τα συμφέροντα του κεφαλαίου ταυτίζονται με τα συμφέροντα των εργαζομένων. Και αυτές οι επιχειρήσεις πρέπει να διέπονται από συγκεκριμένες αρχές, ηθικής, σεβασμού στο περιβάλλον, διαχειριστικής αυτονομίας, δημοκρατικού τρόπου λήψης αποφάσεων, εφαρμόζοντας την αρχή «ένα μέλος, μία ψήφος».

Οι δραστηριοποιούμενες στον τρίτο τομέα επιχειρήσεις είναι κανονικές επιχειρήσεις –να το έχουμε στο νου μας- παράγουν ΑΕΠ, όπως οι άλλες, αλλά σκοπό έχουν να απασχολούν ανέργους, ΑΜΕΑ, ευπαθείς κοινωνικές ομάδες, πάντα με γνώμονα το κοινωνικό όφελος. Δηλαδή, ο βασικός σκοπός τους –γιατί υπάρχουν κατηγορίες- είναι η κοινωνική ένταξη, η ενσωμάτωση.

Το κέρδος που επιδιώκουν, το επιδιώκουν φυσικά μόνο προς όφελος του κοινωνικού συνόλου. Καταβάλλουν μισθούς, επανεπενδύουν, δημιουργούν νέες θέσεις εργασίας. Είναι, δηλαδή, επιχειρήσεις χωρίς επιχειρηματίες με τη γνωστή έννοια του όρου.

Η Ελλάδα έχει πολύ μεγάλη παράδοση στον συνεταιρισμό ήδη από τον 16ο αιώνα. Να θυμηθούμε τα Αμπελάκια, που έκαναν μετά και δικτύωση, τον συνεταιρισμό της Χίου για την παραγωγή μεταξιού, τα Μαδεμοχώρια της Χαλκιδικής, τους ναυτικούς συνεταιρισμούς της Ύδρας, των Σπετσών και των Ψαρών, των Χτιστάδων της Κόνιτσας, των κοινοτήτων του Πηλίου. Σε όλη την Ελλάδα υπήρχαν κάποτε τέτοιοι συνεταιρισμοί. Από εδώ ξεκίνησε ο συνεταιρισμός και πήγε στην υπόλοιπη Ευρώπη, όπου έχουν φτάσει να έχουν πολύ ανθούσες ακόμη και συνεταιριστικές τράπεζες. Θα μπορούσε, λοιπόν, η Ελλάδα να ωφεληθεί σημαντικά με αύξηση του ΑΕΠ από μία τέτοια δραστηριότητα.

Επομένως, έχουμε πει ότι εμείς στηρίζουμε επί της αρχής και θα δούμε γιατί δεν έχουμε δει πλήρως τις νομοτεχνικές βελτιώσεις. Ωστόσο στην επιτροπή η Υπουργός έχει κάνει αποδεκτές σχεδόν όλες τις προτάσεις και των κομμάτων και των φορέων και θεωρούμε πλέον ότι ενσωματωμένα όλα αυτά θα έχουν ένα πολύ καλό αποτέλεσμα. Δεν άκουσα μόνο εκεί που έχουμε τη διαφωνία για την ισόχρονη εργασία. Θα το δω, όμως. Είχατε πει γι’ αυτό ότι θα αποσυρθεί, αλλά έχουμε και την αυριανή ημέρα επί των άρθρων.

Το βασικό είναι ότι πρέπει όλο το σύστημα, όλα τα κόμματα να πιστέψουν ότι η ανάπτυξη του τρίτου τομέα μπορεί να αυξήσει το ΑΕΠ της χώρας. Όχι, βέβαια, άμεσα στο 5% ή στο 10%, όπως είναι αλλού, αλλά πάντως να ξεκολλήσει από αυτό το 0% ή 0,5% που υπάρχει στην Ελλάδα.

Θέλω να πω επί του θέματος ότι ειδικοί δεν χρειάζονται μόνο στο κράτος, αλλά και στα κόμματα. Δηλαδή, πιστεύω ότι τα κόμματα πρέπει να δημιουργήσουν ειδικές επιτροπές μέσα στις δομές τους, που θα μελετήσουν τι γίνεται στις άλλες χώρες και θα κάνουν προτάσεις με βάση τις ελληνικές ιδιαιτερότητες. Πρέπει, δηλαδή, και τα κόμματά μας να καταλάβουν τι είναι η κοινωνική οικονομία και να κάνουν και τον διαχωρισμό ανάμεσα στην κοινωνική οικονομία και στην εταιρική κοινωνική ευθύνη, μια πρακτική που ακολουθούν όλες οι επιχειρήσεις, αλλά δεν είναι κοινωνική οικονομία.

Κυνηγάμε την αύξηση του ΑΕΠ κυριολεκτικά με το ντουφέκι. Ψάχνουμε να βρούμε λεφτά, ψάχνουμε να καταπολεμήσουμε την ανεργία, να εντάξουμε ευάλωτες κοινωνικές ομάδες που ζουν με πενιχρά, πλέον, επιδόματα, ενώ θα μπορούσαν στα επιδόματα αυτά να προσθέσουν ένα ακόμη εισόδημα. Γιατί ο νόμος, και σωστά, δεν εμποδίζει να υπάρξουν εισοδήματα από την κοινωνική οικονομία και συγχρόνως να υπάρχουν και τα κρατικά επιδόματα προς τις κοινωνικές αυτές ομάδες. Δεν είναι δυνατό, δηλαδή, να πληροφορούμαστε ότι όλες οι χώρες αυξάνουν το ΑΕΠ τους και εμείς να συνεχίζουμε να σφυρίζουμε αδιάφορα με έναν ιδεοληπτικό τρόπο.

Ψηφίζουμε, λοιπόν, επί της αρχής το νομοσχέδιο. Θα δούμε τις νομοτεχνικές βελτιώσεις και θα κάνουμε και την αυριανή συζήτηση. Χαιρετίζουμε το γεγονός ότι η Υπουργός δέχθηκε τις περισσότερες παρατηρήσεις τις δικές μας, των άλλων κομμάτων και των φορέων και προχώρησε στις αναγκαίες βελτιώσεις και διορθώσεις. Θα έχουμε, όπως σας είπα, την ευκαιρία να τοποθετηθούμε και επί των άρθρων.

Ελπίζω, ξαναλέω, να είναι αυτή μια ευκαιρία που θα αξιοποιηθεί για ενημέρωση των Βουλευτών και της κοινής γνώμης, γιατί το κρίσιμο ζήτημα τώρα είναι αυτός ο νόμος να εφαρμοστεί. Γι’ αυτό, άλλωστε, δεν φέρουμε αντιρρήσεις ακόμη και σε περιπτώσεις που δημιούργησαν –θα το πούμε και αύριο αυτό- κάποια υποψία, σκέψη για διόγκωση του κράτους. Γιατί πιστεύουμε πράγματι ότι χρειάζονται πάρα πολύ ειδικές γνώσεις, για να μπορέσει να προχωρήσει αυτό το νομοθέτημα και να γίνει πράξη και γιατί πιστεύω και εγώ προσωπικά, ότι αν δεν προχώρησε είναι, ίσως, επειδή δεν είχε στελεχωθεί κάποια υπηρεσία με ανθρώπους με πολύ ειδικές γνώσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι έξι μαθητές και μαθήτριες και τρεις εκπαιδευτικοί συνοδοί από το 2ο Δημοτικό Σχολείο Δάφνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κουκούτσης εισηγητής της Χρυσής Αυγής.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Ξανά σήμερα, λοιπόν, στο ίδιο έργο θεατές με τα κανάλια πάλι. Όταν συζητήθηκε την πρώτη φορά εκείνη την ημέρα οι συνταξιούχοι έπαιρναν την επικουρική σύνταξη κατά 100 ευρώ λιγότερη. Και τα γερόντια μας δεν ασχολήθηκαν με αυτό, αλλά ασχολήθηκαν για το αν θα πάρει ο τάδε μεγαλοεργολάβος ή οποιοσδήποτε άλλος κανάλι.

Μιλάμε συνέχεια για την παράδοση που έχουμε συνεταιριστικά στην Ελλάδα, τα Αμπελάκια κ.λπ.. Κανένας, μα κανένας, όμως, δεν αναφέρεται σε μια άλλη συνεταιριστική παράδοση στην Ελλάδα, παραδείγματος χάριν τον κ. Γαβαλά, τη δεκαετία του 1980, για όσους γνωρίζουν. Και εκείνοι συνεταιρισμοί ήταν.

Ο ν.4019/2011 κόλλησε, όπως μας είπε η εισηγήτρια της Νέας Δημοκρατίας, επειδή δεν υπήρχαν τα κατάλληλα πρόσωπα με τις κατάλληλες γνώσεις. Είναι και αυτό μια άποψη.

Από την άλλη, διαλύετε τις κοινωνικές δομές. Διαλύετε τις κοινωνικές δομές και δεν ακούγεται κουβέντα. Ξέρετε, με τα χρήματα που έχετε παρακρατήσει από τη Χρυσή Αυγή, εμείς, το κόμμα μας -δεν το πιστεύετε, σας φαίνεται απίστευτο, γιατί δεν μπορείτε να το καταλάβετε- ζούμε από τη δική μας τσέπη και από τα πενιχρά χρήματα, τα λίγα χρήματα, που δίνει ο φτωχός κόσμος που στηρίζει τη Χρυσή Αυγή και από τους μισθούς των Βουλευτών μας. Όμως δεν μπορείτε να το καταλάβετε.

Κι όμως, εάν έχετε το ανάκαρον -να μου επιτραπεί η έκφραση λαϊκά- δώστε μας τα χρήματα αυτά, να δείτε πόσα εκατομμύρια ή εκατοντάδες χιλιάδες Ελλήνων μπορούμε να ζήσουμε εμείς και να ταΐσουμε με εκείνα τα λεφτά. Αυτό δεν μπορείτε να καταλάβετε.

Και για να ξέρει ο ελληνικός λαός, τώρα πρέπει να πλησιάζουμε τα οκτώ εκατομμύρια. Δεν πειράζει. Το κόμμα μας θα ζήσει, αλλά αυτά τα χρήματα θα τα γυρίσουμε στους Έλληνες, γιατί εκεί πρέπει να πάνε. Είναι δικά τους λεφτά.

Δυστυχώς, το σύνολο των πολιτικών δυνάμεων του λεγόμενου δημοκρατικού τόξου έχει αποδείξει ότι στρατηγική του επιλογή είναι η πιστή, κατά γράμμα, εφαρμογή των μνημονιακών πολιτικών. Υπήρξαν κυβερνήσεις και πολιτικοί, που κατέστησαν εαυτούς υποχείρια και πιστούς διεκπεραιωτές των εντολών, των επιταγών και των επιδιώξεων των διεθνών τοκογλύφων. Τώρα, πλέον, είστε και εσείς θεματοφύλακες των συμφερόντων όχι της πατρίδας, αλλά ξένων επικυρίαρχων.

Το τραγικό για εσάς, βέβαια, τους χθεσινούς θιασώτες του μαρξισμού και τους σημερινούς ακραίους νεοφιλελεύθερους πιστούς υπηρέτες των διεθνών κεφαλαιοκρατών, είναι ότι νομοθετήματα, όπως το σημερινό, το στηρίζουν με περίσσια θέρμη όλοι αυτοί οι κατ’ επίφαση αντίπαλοί σας και μάλιστα σας νουθετούν να είστε πιο σκληροί, πιο μνημονιακοί. Άλλοι καιροί, άλλα ήθη.

Είναι για εμάς, όμως, η τρανή απόδειξη ότι ιδεολογικά, πολιτικά, ηθικά είστε γεννήματα της ίδιας μήτρας και οι δυο. Και επιβεβαιώνεται πλήρως η ανωτερότητά μας η ιδεολογική, γιατί εμείς δεν πιστεύουμε στον φιλελευθερισμό ούτε στον νέο ούτε στον παλιό, αλλά ούτε και στον μαρξισμό -δυο θεωρίες οι οποίες ταλαιπωρούν και βασανίζουν για δεκάδες χρόνια τους λαούς. Όλα για το χρήμα, όλα για την ύλη, όλα για την παραγωγή, για τα χρηματιστήρια, για το κεφάλαιο. Αυτό είναι και ο μαρξισμός και ο καπιταλισμός, η δήθεν ελεύθερη οικονομία της αγοράς.

Η εκπόνηση του νόμου αυτού, αποτελεί την παραδοχή της παταγώδους αποτυχίας σας στον οικονομικό τομέα. Ακόμα και με μια απλή ανάγνωση, οποιοσδήποτε αντιλαμβάνεται ότι το παρόν νομοθέτημα δεν είναι τίποτα άλλο από αοριστολογίες βγαλμένες από μαρξιστικές αντιλήψεις και ιδεοληψίες, οι οποίες υφίστανται στα μυαλά των κυβερνώντων και αποσκοπούν απλώς και μόνο στην εξαπάτηση του λαού για μια ακόμη φορά, επιχειρώντας να απολογηθείτε απέναντι στο κομματικό σας ακροατήριο για την πλήρη μετάλλαξή σας. Προσπαθείτε να ανασύρετε από τη λήθη του παρελθόντος κάποια ίχνη –να το πω έτσι- κολεκτιβοποίησης των κολχόζ, ώστε να προσφέρετε στο εξαπατημένο κοινό σας μια ψευδαίσθηση σοσιαλισμού.

Βέβαια, υπάρχουν και άλλες φωνές σε αυτήν εδώ την Αίθουσα από τον ΣΥΡΙΖΑ. Ας μου επιτραπεί να αναφερθώ στο όνομα του κ. Σεβαστάκη, ο οποίος βρίσκεται εδώ, οπότε μπορώ να αναφερθώ, ο οποίος την περασμένη εβδομάδα σε συνέντευξή του «Στο κόκκινο» -γιατί ακούμε και τον ραδιοφωνικό σταθμό «Στο κόκκινο»- είπε το εξής. Είπατε, κύριε Σεβαστάκη, ότι συναντήσατε στο σουπερμάρκετ ανθρώπους οι οποίοι στηρίζουν τον ΣΥΡΙΖΑ και σας είπαν: «Ήρθαμε εδώ να ψωνίσουμε κάποια πραγματάκια» και μπήκαν μέσα από τις ΜΚΟ συνοδευόμενοι από δεκαπέντε-είκοσι μετανάστες και φόρτωσαν τα καρότσια. Και μάλιστα είπατε ότι σας είπαν ότι «τους τη βίδωσε». Χρησιμοποιήσατε αυτή την έκφραση.

**ΔΗΜΗΤΡΙΟΣ ΣΕΒΑΣΤΑΚΗΣ:** Κάνετε λάθος.

**ΔΗΜΗΤΡΙΟΣ ΚΟΥΚΟΥΤΣΗΣ:** Το είπατε την περασμένη Πέμπτη. Θα σας φέρω ηχητικό, να το ακούσετε.

Είπατε και κάτι άλλο πολύ σημαντικό, ότι πρέπει να δούμε τι θα γίνει με αυτούς τους πρόσφυγες ή με αυτούς τους μετανάστες, οι οποίοι έχουν εκτραπεί, γιατί είναι επικίνδυνοι, ζουν σε άλλες κοινωνίες μερικοί από αυτούς και είναι έντονα επιθετικοί. Πρέπει -είπατε χαρακτηριστικά- να τους κατηγοριοποιήσουμε. Είναι και αυτό μια αλήθεια.

Πάμε, λοιπόν, στο νομοσχέδιο και θα σας πω ότι για τον λόγο αυτό χαρακτηρίζετε ως φορείς κοινωνικής και αλληλέγγυας οικονομίας διάφορους φορείς, όπως οι κοινωνικές, συνεταιριστικές επιχειρήσεις, οι κοινωνικοί συνεταιρισμοί περιορισμένης ευθύνης, οι συνεταιρισμοί εργαζομένων κ.λπ..

Όλοι αυτοί οι οργανισμοί σε δευτεροβάθμιο επίπεδο θα δημιουργήσουν ένα νέο ταμείο κοινωνικής οικονομίας, το οποίο θα απομυζά πόρους από τα κρατικά ταμεία και θα επιχειρεί σ’ ένα πλαίσιο αόριστο και νεφελώδες, χωρίς εξειδικευμένους σκοπούς και αρμοδιότητες, και θα οδηγεί με μαθηματική ακρίβεια στη διασπάθιση -τι άλλου;- του δημοσίου χρήματος, στη διόγκωση της γραφειοκρατίας και στο βόλεμα κάποιων ημετέρων.

Ομιλείτε συνεχώς για σταθερό και ευνοϊκό περιβάλλον. Ποιο είναι, τέλος πάντων, αυτό το ευνοϊκό και σταθερό περιβάλλον; Υπονοείτε μήπως τη διατίμηση αγαθών; Προσέξτε, μη σας παρεξηγήσουν. Αυτά είναι μέτρα άλλων εποχών, που ωφέλησαν τον ελληνικό λαό.

Ποιοι είναι οι περίφημοι τομείς οικονομικών δραστηριοτήτων, στους οποίους υποτίθεται ότι θα εφαρμοστεί το εν λόγω εγχείρημα; Ποιοι πολίτες θα μπορούν να συμμετέχουν και ποιοι όχι; Ποιες δραστηριότητες θα μπορούν να θεωρηθούν παραγωγικά εγχειρήματα αυτοδιαχείρισης και ποιες όχι; Τι θεωρείτε συλλογική, κοινωνική επιχειρηματικότητα και τι όχι; Ποιες θα είναι οι διαχωριστικές γραμμές και τα όρια μεταξύ των όσων αναφέρονται στο παρόν σχέδιο νόμου με την πραγματική οικονομία, την επιχειρηματικότητα, το εμπόριο και την ελεύθερη αγορά; Πώς θα διασφαλιστεί το ότι δεν θα υπάρξουν δυσμενείς επιπτώσεις σε επαγγελματικούς, εμπορικούς και παραγωγικούς τομείς, οι οποίοι αποτελούν τα θεμέλια της ελληνικής μας οικονομίας;

Καινοφανείς και ασαφείς νομικά έννοιες, οι οποίες επιδέχονται πολλαπλών ερμηνειών, είναι αυτονόητο ότι θα δημιουργήσουν επιπλέον προβλήματα απ’ αυτά που υποτίθεται ότι θα λύσουν, ενώ η απουσία σαφούς πλαισίου και κανόνων είναι δυνατόν να ανοίξει τον δρόμο σε δραστηριότητες ξένες προς τους σκοπούς, τους οποίες διακηρύσσει ότι επιδιώκει το υπό ψήφιση σχέδιο νόμου.

Αυτό που θέλετε να πετύχετε, είναι η δήθεν αυτοδιάθεση των προϊόντων από τον παραγωγό στην κατανάλωση χωρίς μεσάζοντες, αλλά και χωρίς έλεγχο, χωρίς παραστατικά και φυσικά χωρίς κανένα εχέγγυο τόσο προέλευσης όσο και ποιότητας των προϊόντων και με τιμές παραπλήσιες των λαϊκών, γιατί έτσι συνέβαινε μέχρι τώρα, τα προηγούμενα χρόνια.

Εδώ περιγράφω αυτό που έγινε στο επίπεδο της τυχοδιωκτικής κερδοσκοπίας από άτομα που μόνο παραγωγοί δεν ήταν, ανταγωνιζόμενοι αθέμιτα τις οργανωμένες επιχειρήσεις ή τη διάθεση αντίστοιχων προϊόντων και υποβοηθούμενοι από δημάρχους -το θυμόσαστε αυτό- οι οποίοι αισθάνθηκαν την ανάγκη να επιδείξουν ξαφνικά κοινωνικό πρόσωπο χωρίς πολύ σοβαρότητα, όμως, και με μπόλικη δόση λαϊκισμού. Αυτός είναι και ο σοβαρότερος λόγος που η «σχετική» επανάσταση εκφυλίστηκε νωρίς.

Σήμερα, λοιπόν, χρησιμοποιείτε άλλους όρους, όπως κοινωνική και αλληλέγγυα οικονομία, ισότιμες μορφές οργάνωσης, συμμετοχική μορφή, συμπληρωματικές μορφές, αυτόνομη οργάνωση, οικολογική ανασυγκρότηση, ενδογενή ανάπτυξη κ.λπ. και άλλες τέτοιες -ας μου επιτραπεί η έκφραση- αριστερίστικες μπαρούφες, που αναδεικνύουν την ιδεολογική σας σύγχυση, η οποία, βέβαια, είναι απόρροια της μετάλλαξής σας.

Πρότασή μας είναι να προτείνετε στα στελέχη σας, στους Υπουργούς σας και στους κομματικούς στρουκτούρες κάθε φορά που παρευρίσκεστε σε τελετές πολυεθνικών, κάθε φορά που εγκαινιάζετε κάποιο υποκατάστημα πολυεθνικής ή μέγα σοπερμάρκετ, να μην ξεχνάτε να βάζετε να παιανίζουν και στα μεγάφωνα: «Ο μπακαλάκος και οι μεσάζοντες», για να μη ξεχνιόσαστε δηλαδή.

Όμως είναι τέτοια η αποθράσυνσή σας, που υπόσχεστε κοινωνική και αλληλέγγυα οικονομία, όταν με τα ψέματα και την εξαπάτηση έχετε καταστρέψει την ίδια την εθνική οικονομία.

Ας δούμε, όμως, πρώτα τι δεν αποτελεί κοινωνική και αλληλέγγυα οικονομία. Δεν είναι το κλείσιμο των επιχειρήσεων ή η εξοντωτική υπεροφορολόγηση. Κοινωνική και αλληλέγγυα οικονομία δεν είναι η εξαφάνιση της εγχώριας πρωτογενούς και δευτερογενούς παραγωγής. Κοινωνική και αλληλέγγυα οικονομία δεν είναι η εξώθηση εκατοντάδων χιλιάδων νέων στην ανεργία και στη μετανάστευση. Δεν είναι η μετατροπή συντάξεων και μισθών σε επιδόματα πείνας. Δεν μπορεί να θεωρηθεί κοινωνική και αλληλέγγυα οικονομία η δημιουργία νέων δημόσιων φορέων, επιτροπών και οργάνων, όπως προβλέπει το παρόν νομοσχέδιο, με μόνο στόχο το βόλεμα αργόσχολων και κρατικοδίαιτων ημέτερων κομματόσκυλων.

Συστήνεται μια Επιτροπή Εθνικής Οικονομίας, η οποία θα είναι άνευ αντικειμένου. Στην επιτροπή αυτή ποιος θα συμμετέχει; Ο Υπουργός Εργασίας, ο Πρόεδρος της ΕΛΣΤΑΤ, ο διοικητής του ΟΑΕΔ, εκπρόσωποι της ΚΕΔΕ και λοιπών φορέων και θα συζητούν τι; Τις ανύπαρκτες συλλογικές συμβάσεις; Θα μιλούν για τις υπό μαρασμό μικρές και μεσαίες επιχειρήσεις; Για τους άνεργους και τους υποψήφιους αυτόχειρες;

Θα μας πείτε, επιτέλους, αν οι συνεδριάσεις αυτής της επιτροπής θα είναι αμειβόμενες; Ας δούμε, λοιπόν, τι θα κοστίσουν στον ελληνικό λαό και στα δημόσια ταμεία με βάση τα επίσημα στοιχεία του κράτους και τις εκθέσεις του Γενικού Λογιστηρίου: 72.000 ευρώ για τη σύσταση δύο θέσεων γενικών γραμματέων, 116.000 ευρώ για την αμοιβή των ειδικών συμβούλων και συνεργατών, 412.000 ευρώ για είκοσι τέσσερις θέσεις προσωπικού διαφόρων κατηγοριών, 32.000 ευρώ για καταβολές επιδόματος θέσεως ευθύνης στους προϊσταμένους, 30.000 ευρώ για λειτουργικά έξοδα, δηλαδή, 662.000 ευρώ τον χρόνο, χωρίς να συνυπολογίζεται η δαπάνη από τη δυνατότητα που παρέχει το άρθρο 44 παράγραφος 3 στον Ειδικό Γραμματέα Κοινωνικής Ένταξης των Αθιγγάνων να συγκροτεί ομάδες –άκουσον, άκουσον!- εργασίας με τη συμμετοχή ιδιωτών, βέβαια, το ύψος της οποίας, όπως αναφέρεται στις σχετικές εκθέσεις, εξαρτάται από πραγματικά περιστατικά. Βγάλε άκρη τώρα! Ιδιωτικές ομάδες εργασίας: Εξοργιστική περίπτωση διασπάθισης δημοσίου χρήματος υπέρ των ημετέρων.

Όμως ακόμη πιο εξοργιστικό και ύποπτο, είναι το γεγονός ότι δεν προσδιορίζεται στη συγκεκριμένη διάταξη ούτε ποιοι θα είναι αυτοί οι ιδιώτες ούτε με βάση ποια κριτήρια θα επιλέγονται ούτε ποιες θα είναι οι απολαβές τους, εφόσον προκύπτει από το κείμενο του σχεδίου, αλλά και από τις σχετικές εκθέσεις ότι δεν θα είναι εθελοντές.

Φορείς κοινωνικής οικονομίας μπορούν να είναι εκτός των συνεταιρισμών και των μη κερδοσκοπικών οργανώσεων της κοινωνίας πολιτών οποιαδήποτε άλλη νομική προσωπικότητα, δηλαδή αυτό σημαίνει ότι μπορεί να είναι οποιαδήποτε κρατική ανώνυμος εταιρεία, κρατικοί οργανισμοί, δημοτικοί οργανισμοί και οποιαδήποτε ιδιωτική ανώνυμος εταιρεία, ομόρρυθμος εταιρεία, επώνυμος εταιρεία και τα λοιπά.

Τίθεται, λοιπόν, το εξής ερώτημα: Αν καθένας μπορεί να αυτοχαρακτηριστεί κοινωνική επιχείρηση, γιατί άραγε χρειάζεται ένας νέος νόμος, αφού και με τους υφιστάμενους νόμους μπορεί κάθε κρατική ή ιδιωτική επιχείρηση, κάθε ανώνυμος εταιρεία να κάνει φιλανθρωπία, κοινωνική ωφέλεια, εταιρική κοινωνική ευθύνη, για να απαλλαγεί από τη φορολογία;

Η απάντηση είναι απλή: Είναι η λεηλασία του Ευρωπαϊκού Κοινωνικού Ταμείου. Μέχρι τώρα αυτή η λεηλασία γινόταν με ελλιπή νομική κάλυψη. Τώρα θα έχει και νομική κάλυψη. Με τον καινούργιο νόμο θα έχει πλήρη νομιμοφάνεια, ώστε να μπορούν οι πόροι που προορίζονται από την Ευρωπαϊκή Ένωση για τους κοινωνικούς συνεταιρισμούς και τις μη κερδοσκοπικές οργανώσεις της κοινωνίας πολιτών να πηγαίνουν απρόσκοπτα στα ιδιωτικά συμφέροντα και στον κρατισμό.

Ακόμα και αν καλόπιστα, κυρίες και κύριοι Βουλευτές, κάποιος θεωρούσε ότι σκοπός του υπό ψήφιση σχεδίου νόμου είναι όντως η ανάπτυξη των οικονομικών δραστηριοτήτων των πολιτών, με στόχο τη βελτίωση της παραγωγής και του βιοτικού τους επιπέδου, είναι προφανές ότι κάτι τέτοιο είναι αδύνατο να συμβεί, εφόσον όλοι οι δείκτες πραγματικής οικονομίας πηγαίνουν από το κακό στο χειρότερο και απουσιάζει κάθε προοπτική ανάπτυξης και ανάκαμψης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμη, κύριε Πρόεδρε.

Αληθινά κοινωνική και αλληλέγγυα εθνική οικονομία μπορεί να υπάρξει για τους Έλληνες πολίτες, μόνο όταν επιτευχθεί εθνική αυτάρκεια στους στρατηγικούς τομείς της πρωτογενούς παραγωγής, της βιομηχανίας και της ενέργειας. Αυτό προϋποθέτει, όμως, την ορθή εκμετάλλευση και την αξιοποίηση του συνόλου των πλουτοπαραγωγικών πηγών της χώρας και της δημόσιας περιουσίας, στο πλαίσιο άσκησης μιας πραγματικά ανεξάρτητης και αυτεξούσιας διακυβέρνησης, απαλλαγμένης από ξένες εξαρτήσεις και με μόνο γνώμονα την εξυπηρέτηση των εθνικών συμφερόντων.

Μόνο τότε θα μπορούν να επιτευχθούν οι στόχοι, τους οποίους η Κυβέρνηση υποτίθεται ότι επιδιώκει με το υπό ψήφιση σχέδιο νόμου. Και για να συμβεί αυτό, κυρίες και κύριοι, μοναδική εγγύηση είναι μια εθνική και κοινωνική διακυβέρνηση της χώρας από το λαϊκό εθνικιστικό κίνημα της Χρυσής Αυγής.

Καταψηφίζουμε στο σύνολό του το υπό ψήφιση σχέδιο νόμου.

Ευχαριστώ, κύριε Πρόεδρε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ζητήσει ο κ. Σεβαστάκης.

Για ποιο θέμα, κύριε Σεβαστάκη;

**ΔΗΜΗΤΡΙΟΣ ΣΕΒΑΣΤΑΚΗΣ:** Ζητώ να λάβω τον λόγο επί προσωπικού, διότι έγινε μια πλήρως παραμορφωτική και στρεβλωτική αναφορά σε μια συνέντευξή μου «Στο κόκκινο» από τον συνάδελφο. Θεωρώ ότι παραποιεί απολύτως αυτά που λέω, τα οποία εξάλλου είναι διαθέσιμα στο web, εάν χρειαστεί κάποιος να ανατρέξει.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σεβαστάκη, έχετε τον λόγο επί προσωπικού.

**ΔΗΜΗΤΡΙΟΣ ΣΕΒΑΣΤΑΚΗΣ:** Προσπαθώντας να αναλύσω φαινόμενα ρατσισμού και ακροδεξιάς αγκύλωσης στην ελληνική κοινωνία, ανέφερα περιστατικά, απεικονίσεις, αφηγήσεις απλών ανθρώπων -γιατί έχουμε την τιμή να έχουμε επαφή με τους απλούς ανθρώπους- οι οποίοι προβάλλουν διάφορες αιτίες με τις οποίες ενοχοποιούν το προσφυγικό σε σχέση με την ένδειά τους, με την οικονομική τους αποδυνάμωση και φυσικά συνδέω την απεικόνιση και τον τρόπο με τον οποίο οι πολίτες βιώνουν με συγκεκριμένες πολιτικές δυνάμεις, οι οποίες τους το καλλιεργούν. Καλλιεργούν ένα αντιπροσφυγικό μένος, προσπαθώντας να εικονογραφήσουν και να συγκεφαλαιώσουν κάθε μορφή κοινωνικής δυσφορίας με έναν ιδιοτελή τρόπο. Αυτή ήταν η αναφορά μου, δεν είχε καμμία σχέση με αυτό που ανέφερε ο συνάδελφος.

**ΔΗΜΗΤΡΙΟΣ ΚΟΥΚΟΥΤΣΗΣ:** Εμένα με κάλυψε ο κ. Σεβαστάκης και ευχαριστώ πολύ.

Με καλύψατε, κύριε Σεβαστάκη. Είπατε αυτά που είπα.

**ΠΡΟΕΔΡΕΥΩΝ (Γεώργιος Βαρεμένος):** Η κ. Χριστοφιλοπούλου έχει τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε, πριν μπω στο νομοσχέδιο, να κάνω μια αναφορά σε ένα ευρύτερο θέμα που αγγίζει περίπου ένα εκατομμύριο εκατό χιλιάδες συνταξιούχους, εκ των οποίων οι τριακόσιες ενενήντα χιλιάδες θα χάσουν το ΕΚΑΣ -είναι οι χαμηλοσυνταξιούχοι- και πάρα πολλοί άνθρωποι που έχουν δουλέψει για πάρα πολλά χρόνια θα δουν τη επικουρική τους σύνταξη να μειώνεται έως και 40% ή και 50%, ενώ εάν η καταστροφική δήθεν ρήτρα μηδενικού ελλείμματος του mail Χαρδούβελη εφαρμοζόταν, αυτή η μείωση θα ήταν της τάξεως του 7%.

Όλοι γνωρίζουμε ότι η καταστροφική διαχείριση με τη βαρουφάκειο διαπραγμάτευση, τα capital controls και τη στροφή στην ύφεση και ό,τι επακολούθησε ούτε λίγο ούτε πολύ κόστισαν επιπλέον στο ασφαλιστικό ένα ποσό της τάξεως των 2,3 δισεκατομμυρίων ευρώ, ενώ ο προϋπολογισμός, κυρίες και κύριοι συνάδελφοι, που σε λίγο θα κληθούμε να ψηφίσουμε –εμείς θα καταψηφίσουμε- μιλά για 780 εκατομμύρια ευρώ επιπλέον περικοπές μόνο το 2017, μέσα στις οποίες είναι οι χαμηλοσυνταξιούχοι.

Γιατί τα αναφέρω όλα αυτά; Διότι θα καταθέσω, κυρία Υπουργέ, και παρακαλώ να την πάρει και ο υπογράφων Υπουργός κ. Κατρούγκαλος μια από τις εκατοντάδες χιλιάδες επιστολές που πήραν οι συνταξιούχοι στα χέρια τους με δημόσιο χρήμα, μέσω ΕΛΤΑ, για να κάνει ο κ. Κατρούγκαλος κομματική προπαγάνδα. Διότι περί αυτού πρόκειται, κυρίες και κύριοι συνάδελφοι. Είναι ντροπή!

Θα διαβάσω την εναρκτήρια παράγραφο του κυρίου Υπουργού που βρίθει ψεμάτων και προπαγάνδας. Τα ξέρουμε, τα λένε στα media, τα λένε εδώ μέσα, τα λέει ο Πρωθυπουργός από τη ΔΕΘ που είπε ότι στο 90% των συνταξιούχων δεν θα τους κοπεί η σύνταξη. Όμως χρησιμοποιούν τον μηχανισμό των ΕΛΤΑ και κρατικό χρήμα, για να κάνουν απαίσια κομματική προπαγάνδα. Δειγματοληπτικά θα καταθέσω αυτή την επιστολή ενός υψηλοσυνταξιούχου. Φανταστείτε τον χαμηλοσυνταξιούχο που θα του έχει κοπεί το ΕΚΑΣ! Αυτός, βέβαια, δεν θα πάρει επιστολή ή θα πάρει άλλη επιστολή.

(Θόρυβος στην Αίθουσα)

Μη μιλάτε και από πάνω, αφήστε να καταθέσω. Σας ενοχλεί!

Διαβάζω: «Όταν ανέλαβε η Κυβέρνησή μας τα ελλείμματα του ασφαλιστικού συστήματος με τις «κρυμμένες» οφειλές, ήταν τόσο μεγάλα που έθεταν σε κίνδυνο την επιβίωσή του, τη δυνατότητα να δίνουμε συντάξεις. Όχι μόνον στην επόμενη γενιά, αλλά και σε εσάς τους ίδιους» και συνεχίζει και υπογράφει: Υπουργός Κατρούγκαλος.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι αυταρχισμός, αυτό είναι οικειοποίηση του δημοσίου χρήματος και του μηχανισμού των ΕΛΤΑ, δι’ ίδιον κομματικό όφελος. Αλλά, βέβαια, τι θα περίμενε κανείς από μία Κυβέρνηση που νομίζει ότι είναι ο τελικός και ο μόνος κριτής των πάντων; Τι θα περίμενε κανείς από μία Κυβέρνηση που έφερε έναν νόμο που θέλει να ελέγξει πλήρως τα media, να καταργήσει το ΕΣΡ ως προς αυτήν την αρμοδιότητα και να ορίσει αυτός και μόνο ο Υπουργός τον αριθμό των καναλιών; Τι θα περίμενε κανείς από μία Κυβέρνηση, που ενώ η διαδικασία του Συμβουλίου της Επικρατείας είναι εν εξελίξει, διαρρέουν στοιχεία διττώς ποινικά; Είναι διττά ποινικά κολάσιμο αυτό που έγινε και γιατί το απόρρητο των επικοινωνιών, το συνταγματικά κατοχυρωμένο, παραβιάζει και βεβαίως το θέμα των προσωπικών δεδομένων το παραβιάζει προς σκοπό να εκβιαστούν δικαστές. Και ακόμη, ο Υπουργός αυτής της Κυβέρνησης, ο κ. Παρασκευόπουλος, δεν μας έχει πει αυτό που είπε, γιατί ως ποινικολόγος γνωρίζει πάρα πολύ καλά ότι τα στοιχεία αυτά δεν μπορούν να γίνουν αποδεικτικά στοιχεία. Είναι αντισυνταγματικό. Είναι φασίζον αυτό που γίνεται. Και ο Υπουργός, ο κ. Παρασκευόπουλος, βγαίνει και παραπέμπει στην πειθαρχική διαδικασία των δικαστών, τον δικαστή του Συμβουλίου της Επικρατείας, λέγοντας τι; Ότι έχω και άλλα στοιχεία.

Υφέρπει, λοιπόν, ο εκβιασμός, υφέρπει η ανομία. Για ποια Αριστερά μιλάμε; Αυτή που έχει από τη μία τον βασικό πυλώνα της κυβέρνησης Καραμανλή, τον κ. Παπαγγελόπουλο και από την άλλη τον κ. Καμμένο; Ποια Αριστερά; Κάποτε η Αριστερά έλεγε ότι υπεράσπιζε -γιατί έχει υπερασπιστεί η Αριστερά μαζί με την Δημοκρατική Παράταξη- τα δημοκρατικά δικαιώματα των πολιτών. Πού βρισκόμαστε τώρα;

Είναι κρίμα, κυρίες και κύριοι συνάδελφοι. Είναι πάρα πολύ κρίμα που όλα αυτά γίνονται και αμαυρώνουν την εικόνα μίας θετικής πρωτοβουλίας που πήρε η Κυβέρνηση. Διότι εμείς δεν θα σας μοιάσουμε. Γιατί ανεβήκατε στην εξουσία τάζοντας στους πάντες τα πάντα και μηδενίζοντας τα πάντα.

Εγώ, λοιπόν, εδώ στην κυρία Υπουργό θα δώσω δημόσια συγχαρητήρια, γιατί είναι από τους λίγους Υπουργούς του ΣΥΡΙΖΑ που όχι μόνο έφερε έναν νόμο, αλλά εξήγησε ότι με αυτό το νομοσχέδιο που συζητάμε σήμερα -όπως λανθασμένα, όχι ενδεχομένως με προσωπική της ευθύνη είχε παρουσιαστεί για πρώτη φορά- πάμε σε έναν νόμο για την κοινωνική οικονομία και τις κοινωνικές επιχειρήσεις. Για πρώτη φορά. Προς τιμήν της, όμως, ανέφερε τον νόμο που δημιούργησε και έθεσε βάσεις στην κοινωνική οικονομία, τον νόμο που βεβαίως όπως της είπα και στην επιτροπή και της το λέω και σήμερα, ο ΣΥΡΙΖΑ είχε καταψηφίσει μετά βδελυγμίας, αλλά αυτό είναι παρελθόν. Ας πάμε στο παρόν και ας ελπίσουμε ότι τουλάχιστον σε αυτό το μικρό κομμάτι μπορούμε να συμφωνήσουμε. Μπορούμε να συμφωνήσουμε, κυρία Υπουργέ, και θα ψηφίσουμε –το έχουμε πει ήδη από την επιτροπή- επί της αρχής το νομοσχέδιο, παρ’ ότι διαφωνούμε σε άλλα άρθρα τα οποία θα αναφέρω και σήμερα και αύριο.

Η κοινωνική οικονομία, λοιπόν, ξεκίνησε να είναι πολύ πιο ουσιαστική, να θεσμοθετηθεί και να έχει μία φιλοδοξία να επιφέρει κάποιο αποτέλεσμα μεταξύ της κρατικής δράσης και της καθαρά ιδιωτικής κερδοσκοπικής δραστηριότητας. Ξεκίνησε ο ν.4019 εν επιγνώσει ότι και τότε στην Ευρώπη το 10% του ΑΕΠ αντιπροσώπευαν αυτές τις επιχειρήσεις. Αυτό το νομοθέτημα ήταν πολύ σημαντική πρωτοβουλία και αρχή.

Είναι σήμερα, κυρίες και κύριοι συνάδελφοι, εγγεγραμμένες περίπου χίλιες διακόσιες κοινωνικές επιχειρήσεις στο μητρώο, εκ των οποίων πάνω από χίλιες είναι δραστήριες και ενεργές. Έχουμε οκτακόσιες ογδόντα επιχειρήσεις συλλογικού και παραγωγικού σκοπού, έχουμε ενενήντα επιχειρήσεις κοινωνικής φροντίδας, τριάντα πέντε επιχειρήσεις ένταξης και δεκαεπτά ΚOΙΝΣΕΠ. Αυτά τα αποτελέσματα δεν μας αρκούν.

Ακούσαμε και στη συζήτηση των φορέων και συγκεκριμένα παραδείγματα και ήρθαν και επιχειρήσεις και μετέφεραν την εμπειρία τους.

Το σημερινό νομοσχέδιο προσπαθεί να βελτιώσει την ήδη υπάρχουσα νομοθεσία. Από την πλευρά της Αξιωματικής Αντιπολίτευσης, όμως, άκουσα την κ. Βούλτεψη να αναφέρεται στην έλλειψη προσωπικού. Εδώ, όμως, θέλω να θυμίσω τη μεγάλη προσπάθεια που κάναμε τότε -και έκανε και ο κ. Κεγκέρογλου που είναι μέσα στην Αίθουσα- να πείσουμε τον κ. Βρούτση για την αναγκαιότητα της κοινωνικής οικονομίας, γιατί μας πήρε πολύ καιρό. Έστω και σήμερα χαίρομαι που το ψηφίζουν, αλλά αυτό δεν σημαίνει ότι τότε δεν έφεραν χίλια προσκόμματα μέχρι τελικά να πεισθούν.

Και αυτό είναι μια αλήθεια που πρέπει, επίσης, να κατατεθεί, γιατί εμείς, όπως είπα, ούτε μηδενίζουμε ούτε ωραιοποιούμε ούτε κανέναν θέλουμε να εξαγνίσουμε, τους εαυτούς μας, πρώτα απ’ όλα. Συνεχίζω, λοιπόν.

Γίνεται, όπως είπα, κυρία Υπουργέ, η προσπάθεια από εσάς, αλλά και από όλους εμάς, να γίνει πολύ καλύτερο το πλαίσιο. Εγώ θα αναφερθώ σε δικές μας προτάσεις που κάνατε δεκτές και επιφυλάσσομαι για τα άρθρα, γιατί καταθέσατε νομοτεχνικές βελτιώσεις τις οποίες θα μελετήσουμε. Θα αναφερθώ σε συγκεκριμένες δικές μας προτάσεις.

Πριν, όμως, το κάνω, κύριοι συνάδελφε και κύριε Πρόεδρε που μας ακούτε και προεδρεύετε, θέλω να μεταφέρω ένα θέμα που αφορά καθαρά την κοινοβουλευτική διαδικασία, αλλά και την Κυβέρνηση.

Αυτό που γίνεται σε αυτό το νομοσχέδιο γίνεται σε ελάχιστα. Όταν, όμως, πραγματικά γίνεται, δεν δίδεται ο χρόνος. Δυστυχώς, πήραμε σήμερα τις νομοτεχνικές βελτιώσεις. Εγώ δεν είχα καν τον χρόνο να τις μελετήσω. Προσπάθησα να τις διατρέξω, τις είδα σε τίτλους, αλλά είναι και πάρα πολλές. Δεν θέλω να σας ψέξω, αλλά να σας επαινέσω γι’ αυτό, διότι είναι ακριβώς προτάσεις μας, προτάσεις άλλων κομμάτων, προτάσεις των φορέων.

Θα μπορούσε, όμως, κύριε Πρόεδρε, κυρίες και κύριοι συνάδελφοι, να συζητηθεί το νομοσχέδιο την επόμενη εβδομάδα, έτσι ώστε να έχουμε τη δυνατότητα μιας καλύτερης νομοθέτησης και να μην έχουμε -γιατί υπάρχουν και οι αθώες τροπολογίες και όχι μόνο οι πονηρές τροπολογίες- την ανάγκη να πάμε μετά από μια εβδομάδα σε μια τροπολογία γιατί κάτι μας ξέφυγε. Γιατί όλοι άνθρωποι είμαστε, και η Κυβέρνηση και οι Βουλευτές. Τις καλύτερες προθέσεις να έχουμε, δεν θα είναι δυνατόν να νομοθετήσουμε καλά. Το βάζω, λοιπόν, αυτό στο συζήτηση και λέω τα εξής.

Κατ’ αρχάς, σε ό,τι αφορά τη θωράκιση της εθελοντικής εργασίας -γιατί θέλουμε σε αυτές τις κοινωνικές επιχειρήσεις να μετέχουν οι εθελοντές-, θεωρούμε ότι κατά την ώσμωση των δυο χώρων, του χώρου του εθελοντισμού και του χώρου του κοινωνικού επιχειρείν, ο ένας χώρος μπορεί να πάρει από τον άλλον. Θεωρούμε, λοιπόν, ότι την ανάρτηση στην «ΕΡΓΑΝΗ», τη θωράκιση περαιτέρω με την οριοθέτηση του χρόνου συμμετοχής των εθελοντών, όπως θα προτείναμε, αν υπάρχουν σε αυτή τη νομοτεχνική βελτίωση, κυρία Υπουργέ, εμείς θα τα κάνουμε δεκτά.

Επίσης, σε ό,τι αφορά το θέμα των προγραμματικών συμβάσεων που ήταν ένα κενό του προηγούμενου νόμου, σχετικά με τη μη ύπαρξη διαγωνιστικής διαδικασίας, φαίνεται, απ’ όσα μας είπε η κυρία Υπουργός –επιφυλάσσομαι να το δω- ότι η Κυβέρνηση άκουσε την πρότασή μας και τις προτάσεις άλλων και προβαίνει σε μια εξειδίκευση της διαδικασίας των κριτηρίων, έτσι ώστε να μπορούμε καθαρά σε τοπικό επίπεδο να δούμε ποιος και γιατί συνάπτει προγραμματική σύμβαση, με ποια κριτήρια και με ποια διαφανή διαδικασία.

Τρίτον, σε ό,τι αφορά τα ακίνητα και την παραχώρησή τους, και πάλι θέλουμε να δούμε τι θα γίνει με τις προτάσεις μας για τη θωράκιση και αυτής της διαδικασίας. Διότι η παραχώρηση ακινήτων δεν μας βρίσκει αυτή καθ’ αυτή διαφωνούντες, αλλά είναι σίγουρο ότι πρέπει να έχουμε τις συγκεκριμένες διαδικασίες για τη διαφάνεια, έτσι ώστε να μην γίνονται άλλου τύπου διευθετήσεις εις το όνομα του κοινωνικού επιχειρείν και της κοινωνικής πολιτικής. Είμαι σίγουρη ότι θα το δείτε.

Και λέω και πάλι ότι αφού τις δούμε σήμερα και εν όψει της αυριανής διαδικασίας, κυρία Υπουργέ, εάν χρειαστεί, εμείς θα καταθέσουμε απόψεις ή βελτιώσεις σε αυτά που σήμερα μας δώσατε.

Επίσης, θέλω να αναφέρω και ένα σημείο του νομοσχεδίου στο οποίο η Δημοκρατική Συμπαράταξη εκφράζει τη διαφωνία της και ασκεί δριμύτατη κριτική στην Κυβέρνηση γι’ αυτό: τη δημιουργία δύο ειδικών γραμματειών.

Άκουσα -κι εγώ πιστεύω αυτά που άκουσα- και από τους δυο Υπουργούς που πήραν τον λόγο, για τη Γραμματεία Κοινωνικής Ένταξης των Ρομά και για τη Γραμματεία Κοινωνικής Οικονομίας, ότι δεν θα υπάρξει επιπλέον προσωπικό και δεν θα στερηθεί αυτό από τυχόν προσλήψεις –να τις δούμε, λοιπόν, γιατί δεν τις βλέπουμε- στην υγεία ή όπου αλλού έχουμε πολύ μεγάλες ανάγκες.

Ωστόσο εγώ σας ερωτώ: Αφού, λοιπόν, δεν θα έχουμε προσλήψεις, γιατί το εξειδικευμένο προσωπικό που έχετε και θα πάρετε μέσω αποσπάσεων, δεν μπορείτε να το φέρετε ή να το μετακινήσετε -αν πρόκειται- στο δικό σας Υπουργείο και να κάνετε μια ομάδα δράσης, μια ομάδα διοίκησης έργου; Το προβλέπει το νομοθετικό έργο. Βελτιώστε το έτι περαιτέρω. Ομάδα διοίκησης έργου. Υπάρχουν εργαλεία στη δημόσια διοίκηση. Δεν χρειάζεται να μεγαλώνουμε το κράτος.

Να σας πω και κάτι άλλο; Θα μπορούσα να σκεφτώ, ακούγοντάς σας, κυρία Αντωνοπούλου, αυτή την ειδική γραμματεία που λέτε, εάν δεν συνέβαινε το εξής: Το Υπουργείο σας εν προκειμένω -και αυτό το κάνετε εσείς κατά κόρον, το κάναμε και εμείς και είναι κάτι που πρέπει να σταματήσει- όταν έχει ένα πλούσιο δυναμικό -αριθμητικά μιλώ πλούσιο- ένα μεγάλο αριθμητικά δυναμικό σε ηγετικές καρέκλες, δηλαδή έχει τέσσερις Υπουργούς -Υπουργό, Αναπληρωτή Υπουργό, Αναπληρωτή Υπουργό, Υφυπουργό, άρα τέσσερις υπουργικές θέσεις- έχει ήδη τέσσερις γραμματείες -και εκεί έχετε πολλαπλασιάσει το κράτος, γιατί αυτό κάνετε- δεν νοείται με τίποτα να φτιάχνετε άλλες δυο ειδικές γραμματείες.

Έχεις Υπουργό -εδώ είναι, παρούσα- εξειδικευμένη και είναι στις αρμοδιότητές της τα θέματα αυτά. Έχεις άλλη Υπουργό, που δεν είναι αυτή τη στιγμή παρούσα, για να έχει τις αρμοδιότητες των Ρομά. Δεν χρειάζεται να φορτώνουμε το κράτος εκεί που δεν μπορεί να φορτωθεί. Η παιδεία, η υγεία, η ασφάλιση είναι εκεί που πρέπει να αιμοδοτήσουμε και να δώσουμε προτεραιότητα, όχι και πάλι με χρονοβόρες δομές.

Κλείνω, λέγοντας ότι σε όλη αυτή τη διαδικασία όπου μετείχαμε ως Δημοκρατική Συμπαράταξη, προσπαθήσαμε να φέρουμε βελτιώσεις και προτάσεις. Χαιρόμαστε που κάποιες από αυτές τουλάχιστον -για να μην πω οι περισσότερες- γίνονται δεκτές από την κυρία Υπουργό.

Με την επιφύλαξη, λοιπόν, των άρθρων που είπα ότι κατ’ αρχήν τα βλέπουμε αρνητικά και να δούμε στην πράξη λεπτομερώς τα όσα καταθέσατε, εκφράζουμε τη θετική μας ψήφο σε ό,τι αφορά την αρχή του νομοσχεδίου και επιφυλασσόμαστε για τα άρθρα στη συνέχεια.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και δυο εκπαιδευτικοί συνοδοί τους από το 2ο Δημοτικό Σχολείο Θρακομακεδόνων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Το λόγο έχει ο εισηγητής του ΚΚΕ κ. Κατσώτης για δεκαπέντε λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το σχέδιο νόμου με τίτλο: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις» καθορίζει ως τέτοιους φορείς τις ΚΟΙΝΣΕΠ, τους συνεταιρισμούς των εργαζομένων, τους αγροτικούς συνεταιρισμούς, τους αστικούς συνεταιρισμούς, τις ενώσεις προσώπων, καθώς και οποιοδήποτε άλλο πολυμελές νομικό πρόσωπο ή ένωση προσώπων με τις προϋποθέσεις που θέτει στα άρθρα του.

Το Μέρος πρώτο, με τα έξι κεφάλαια και τα τριάντα έξι άρθρα, προβλέπει τον τρόπο ίδρυσης και λειτουργίας των Κοινωνικών Συνεταιριστικών Επιχειρήσεων, των ΚΟΙΝΣΕΠ δηλαδή, των συνεταιρισμών των εργαζομένων, καθορίζει τους πόρους και τα κίνητρα, καθώς και τα υποστηρικτικά μέτρα, όπως την ίδρυση ταμείου κοινωνικής οικονομίας, τη δημιουργία εθνικής επιτροπής, συντονιστικής επιτροπής. Προβλέπει, επίσης, τη συμμετοχή των φορέων κοινωνικής αλληλεγγύης σε προγραμματικές συμβάσεις με το δημόσιο ή φορείς του ευρύτερου δημόσιου τομέα και τους ΟΤΑ α΄ και β΄ βαθμού.

Το Μέρος δεύτερο, με τα δύο κεφάλαια και τα δεκατέσσερα άρθρα του, προβλέπει τη σύσταση Ειδικής Γραμματείας Κοινωνικής και Αλληλέγγυας Οικονομίας, καθώς και τη σύσταση Ειδικής Γραμματείας Ρομά, τη διάρθρωσή τους, τη στελέχωσή τους και τον ορισμό ειδικών γραμματέων.

Το Κεφάλαιο Γ΄ του Μέρους δεύτερου, με τα τέσσερα άρθρα του, προβλέπει την αξιοποίηση της ακίνητης περιουσίας των φορέων κοινωνικής ασφάλισης, την αναζήτηση των αναπηρικών συντάξεων, αν κριθούν από τα ΚΕΠΑ οι προσφεύγοντες ως μη δικαιούχοι συντάξιμου ποσοστού αναπηρίας, οργανωτικά θέματα του Υπουργείου Εργασίας, την εκκαθάριση ληξιπρόθεσμων υποχρεώσεων στον ΕΟΠΥΥ, την προσαρμογή των ορίων ηλικίας σε διατάξεις, σύμφωνα με τα νέα αυξημένα όρια του νόμου Κατρούγκαλου.

Στο Μέρος τρίτο τα επτά άρθρα αφορούν θέματα του ΟΑΕΔ, με κύριο την προκλητική ρύθμιση που αφορά την επιδότηση των ξενοδόχων για απασχόληση των εργαζομένων για αύξηση της σεζόν.

Θα αναφερθούμε κυρίως στα δύο μέρη που αφορούν την κοινωνική και αλληλέγγυα οικονομία. Η Κυβέρνηση ΣΥΡΙΖΑ-ΑΝΕΛ κινείται στην ίδια στρατηγική της Ευρωπαϊκής Ένωσης και του κεφαλαίου, έχει τον ίδιο οδικό χάρτη για τη διέξοδο από την κρίση που είχαν και οι προηγούμενες κυβερνήσεις. Το πρόγραμμά της είναι η υλοποίηση των μνημονίων. Έχει κάνει ιδιοκτησία της όχι μόνο το τρίτο μνημόνιο, αλλά και τα δύο προηγούμενα, αφού υλοποιεί κατά γράμμα όλα όσα αυτά προβλέπουν.

Υλοποιεί τις επιλογές του κεφαλαίου κόντρα στη ζωή των εργαζομένων και του λαού. Αυτές οι επιλογές δεν είναι άλλες από τις συνεχείς μειώσεις στις συντάξεις, στους μισθούς, στις δαπάνες για την υγεία, την παιδεία, την πρόνοια, τις κοινωνικές παροχές, η μεγάλη φορολεηλασία, η κατάργηση κάθε εργασιακού δικαιώματος, η δημιουργία εργασιακής ζούγκλας.

Αποτέλεσμα της πολιτικής για τη σωτηρία του κεφαλαίου είναι η φτωχοποίηση μεγάλου ποσοστού του λαού. Η επίθεση δεν τελείωσε ακόμα. Ο πόλεμος συνεχίζεται με νέα μέτρα, τα οποία τώρα αφορούν τη δεύτερη αξιολόγηση, όπως νέες μειώσεις στους μισθούς, ομαδικές απολύσεις, ανατροπές στις συλλογικές συμβάσεις εργασίας, στον συνδικαλιστικό νόμο και άλλα. Μετά θα έρθουν άλλα μέτρα με αφορμή τη διευθέτηση του χρέους που ήδη προωθείται. Και τέλος, βέβαια, δεν θα υπάρχει σε όλη αυτήν την πορεία.

Μπροστά στο σχέδιο νόμου που ετοιμάζει η Κυβέρνηση για τα εργασιακά ακούμε νέες λέξεις, όπως υποκατώτατος μισθός. Αλήθεια, τι σημαίνει αυτό; Με τι ισοδυναμεί; Δεν ισοδυναμεί με υποκατώτατη ζωή; Όλα αυτά τα υπό που έχετε νομοθετήσει και έχουν στηρίξει όλα τα κόμματα πλην του ΚΚΕ, δεν οδηγούν σε χαμοζωή τους εργαζόμενους, τον λαό, για να διασφαλιστεί το φιλικό περιβάλλον για τους επενδυτές, τους εκμεταλλευτές, δηλαδή, με φτηνή εργατική δύναμη, με αυξημένα και διασφαλισμένα κέρδη γι’ αυτούς;

Η ανεργία συνεχίζει να είναι πολύ υψηλή. Η φτώχια και η εξαθλίωση εξαπλώνονται. Βασικές κοινωνικές ανάγκες μένουν ανικανοποίητες. Η Κυβέρνηση αντιμετωπίζει αυτήν την έκρυθμη κατάσταση με τα μέτρα-ψίχουλα για την ανθρωπιστική κρίση, όπου οι φτωχοί πληρώνουν για τους πιο φτωχούς. Τώρα προσθέτει και το σχέδιο για την κοινωνική και αλληλέγγυα οικονομία.

Ο Πρωθυπουργός στο συνέδριο του ΣΥΡΙΖΑ, αφιέρωσε σημαντικό κομμάτι της ομιλίας του στο το σχέδιο νόμου. Ισχυρίστηκε ότι η Κυβέρνηση δημιουργεί ένα παράλληλο και ανταγωνιστικό προς το κυρίαρχο σύστημα συνεργατικής παραγωγής και ανταλλαγής που δεν θα λειτουργεί με βασικό στόχο το κέρδος, αλλά την εργασία.

Τι δεν είπε ο Πρωθυπουργός; Ότι ο τομέας αυτός αναπτύσσεται με κατευθύνσεις των καπιταλιστικών Οργανισμών, όπως του ΟΟΣΑ και της Ευρωπαϊκής Ένωσης, η οποία με αποφάσεις της ενισχύει και χρηματοδοτεί την ανάπτυξη φορέων κοινωνικής και αλληλέγγυας οικονομίας. Δεν είπε ότι η επεξεργασία της Ευρωπαϊκής Ένωσης είναι η βάση πάνω στην οποία προωθείται το πλαίσιο της κοινωνικής οικονομίας σε κάθε κράτος-μέλος, όπως αποτυπώνεται και στο παρόν σχέδιο νόμου. Δεν είπε ότι ο ΟΟΣΑ και η Ευρωπαϊκή Ένωση, ως κύριοι μηχανισμοί στήριξης του κεφαλαίου, προωθούν την κοινωνική οικονομία, η οποία όχι μόνο δεν αντιστρατεύεται τον σιδερένιο νόμο του καπιταλισμού που είναι το κέρδος, αλλά αντίθετα ενισχύει παραπέρα τους στόχους της ανταγωνιστικότητας της επιχειρηματικότητας, ενισχύει την κυριαρχία των μονοπωλιακών ομίλων.

Ποιος είναι, αλήθεια, ο ορισμός που δίνει η Ευρωπαϊκή Ένωση για την κοινωνική οικονομία; Είναι, όπως αναφέρει, συνδυασμός του κοινωνικού στόχου με την κερδοφορία του κεφαλαίου. Το Ευρωκοινοβούλιο σε απόφασή του υπογραμμίζει ότι η κοινωνική οικονομία διαδραματίζει ουσιαστικό ρόλο στην ευρωπαϊκή οικονομία, συνδυάζοντας την κερδοφορία με την αλληλεγγύη.

Το σχέδιο νόμου για την κοινωνική οικονομία εντάσσεται στα πλαίσια των κατευθύνσεων της στρατηγικής «Ευρώπη 2020» και προωθείται με τα αντίστοιχα χρηματοδοτικά εργαλεία.

Η κοινωνική οικονομία αποτελεί βασικό μοχλό για την ιδιωτικοποίηση και παράδοση στο κεφάλαιο κοινωνικών υπηρεσιών που καλύπτονταν από το κράτος. Κοινωνικές ανάγκες, που καλύπτονταν με ευθύνη του κράτους, μεταφέρονται στις πλάτες των εργαζομένων, που θα πρέπει να πληρώνουν ακριβά. Ο ρόλος του κράτους θα είναι η χρηματοδότηση προς τις εταιρείες που θα αναλάβουν αυτές τις κοινωνικές παροχές, με στόχο την υποτυπώδη κάλυψη των αναγκών των φτωχότερων, των εξαθλιωμένων ομάδων του πληθυσμού, που δεν θα έχουν την δυνατότητα να αγοράζουν αυτές τις υπηρεσίες. Το ζήσαμε αυτή την περίοδο πάρα πολύ έντονα με τα κοινωνικά ιατρεία, τα φαρμακεία, τα παντοπωλεία, τους ξενώνες και άλλα που ξεπήδησαν σε όλη τη χώρα από διάφορους φορείς, κυρίως όμως δήμους και ΜΚΟ.

Ξέρετε, για πολλά χρόνια τώρα ξεφυτρώνουν διάφορες δραστηριότητες χρηματοδοτούμενες από την Ευρωπαϊκή Ένωση με τέτοια χαρακτηριστικά. Διάφοροι επιτήδειοι, που δηλώνουν κοινωνικά ευαίσθητοι, με εναλλακτικές και καινοτόμες λύσεις δήθεν, ροκανίζουν κονδύλια προσφέροντας υπηρεσίες για το περιβάλλον, τους ηλικιωμένους, τα παιδιά, τους άπορους, τους ανασφάλιστους, για άλλες ευπαθείς ομάδες κλπ..

Πρωτοπόρες σε αυτήν τη γραμμή οι διάφορες ΜΚΟ, οι οποίες χρηματοδοτούνται αδρά από διάφορα κονδύλια της Ευρωπαϊκής Ένωσης. Άνοιξαν το δρόμο, συμβάλλοντας σε ανατροπές, που επεδίωκε το σύστημα με τις κυβερνήσεις του, σε πολλές πλευρές των κοινωνικών υπηρεσιών που παρέχονταν από το κράτος.

Ήδη η Κυβέρνηση προσπάθησε να πείσει τις καθαρίστριες των δημοσίων σχολείων να κάνουν ΚΟΙΝΣΕΠ, απαλλάσσοντας τον κρατικό προϋπολογισμό από τη μισθοδοσία τους και την ασφάλισή τους, και να υπογράφουν συμβάσεις παραχώρησης από τους δήμους με τιμές που άγνωστο είναι αν θα καλύπτουν το ποσό που σήμερα λαμβάνουν.

Το ίδιο θα επιχειρηθεί και για τον καθαρισμό των νοσοκομείων και άλλων δημόσιων υπηρεσιών. Υπάρχει μία τροπολογία που ήρθε σήμερα εδώ για ατομικές συμβάσεις έως είκοσι τέσσερις μήνες. Και μετά, θα βλέπουμε! Ίσως να πάνε και αυτές σε ΚΟΙΝΣΕΠ. Όπως φαίνεται, υπάρχουν πολλά περιθώρια ανάθεσης πολλών υπηρεσιών σε ΚΟΙΝΣΕΠ, μειώνοντας παραπέρα τις κρατικές δαπάνες.

Αυτές τις ημέρες είναι στην επικαιρότητα η λήξη του προγράμματος των διάφορων κοινωνικών δομών, στις οποίες προσφεύγουν αρκετοί από αυτούς που έγιναν φτωχοί, από αυτούς που εξαθλιώθηκαν εξαιτίας των πολιτικών σας. Και μιλάμε για άλλες οκτακόσιες χιλιάδες αυτήν την περίοδο, που ανεβάζουν το ποσοστό από 28,1% το 2008 στο 35,7% το 2015. Αυτό είναι το αποτέλεσμα των πολιτικών που υλοποιούνται μέχρι σήμερα από όλες τις κυβερνήσεις.

Οι εργαζόμενοι με τη λήξη του προγράμματος απολύονται. Η Κυβέρνηση μιλάει για εξορθολογισμό όλων αυτών των δομών και έναρξη άλλου προγράμματος, που θα έχει, βέβαια, λιγότερους εργαζόμενους και προφανώς λιγότερους ωφελούμενους, αφού η κύρια κατεύθυνση είναι η στήριξη σε όσους είναι στα επίπεδα του επιδόματος κοινωνικής αλληλεγγύης και κάτω από αυτό.

Δεν είναι τυχαίο ότι ο κρατικός προϋπολογισμός βαίνει διαρκώς μειούμενος για όλες αυτές τις υπηρεσίες. Η μείωση αυτών των δαπανών αξιοποιείται από τις κυβερνήσεις για νέες «φοροελαφρύνσεις», για επιδοτήσεις προς το μεγάλο κεφάλαιο. Είναι ο δότης για το κεφάλαιο. Και έδειξε την αμέριστη στήριξή του ο Πρωθυπουργός.

Το σύστημα, ιδιαίτερα σε περιόδους κρίσης, επιδιώκει, εκτός της καταστολής, και άλλους τρόπους να ενσωματώσει στο λαό. Το κεφάλαιο ανέθεσε αυτό το καθήκον με μεγαλύτερη εμπιστοσύνη στην Κυβέρνηση ΣΥΡΙΖΑ-ΑΝΕΛ, γιατί τη θεώρησαν πιο ικανή στην παραπλάνηση του λαού. Προωθούν στόχους του κεφαλαίου με αριστερό περιτύλιγμα.

Στο πλαίσιο αυτό, προβάλλεται η έννοια της δίκαιης ανάπτυξη, η θετική αλλαγή που γίνεται εξαιτίας του ΣΥΡΙΖΑ στην Ευρωπαϊκή Ένωση, το ευρωπαϊκό κεκτημένο και άλλα τέτοια που στοχεύουν στην ανοχή, στην προσμονή και πολύ περισσότερο στη στράτευση λαϊκών δυνάμεων στη στρατηγική του κεφαλαίου.

Η Κυβέρνηση μέσα και από αυτό το νομοσχέδιο προσδίδει στο κεφάλαιο και την επιχειρηματική δράση περιεχόμενο που από τη φύση τους δεν μπορούν να έχουν, αυτό της δράσης τους με κοινωνικό περιεχόμενο. Το περιεχόμενο της δράσης του κεφαλαίου είναι η βαθιά εκμετάλλευση της εργατικής τάξης, των άλλων λαϊκών στρωμάτων, οι αδυσώπητοι ανταγωνισμοί που οδηγούν σε πολέμους, στον θάνατο, στην προσφυγιά και τη μετανάστευση εκατομμυρίων ανθρώπων. Αυτό είναι το περιεχόμενο δράσης του κεφαλαίου.

Η κοινωνική οικονομία αξιοποιείται από το σύστημα και τους μηχανισμούς που διαθέτει ως ένα ακόμα εργαλείο ταξικής συνεργασίας, απενεχοποίησης, ακριβώς, του ίδιου του βάρβαρου του καπιταλιστικού συστήματος, παρουσιάζοντας μια νέα χρυσή τομή που τάχα υποτάσσει την κερδοφορία του κεφαλαίου στην εξυπηρέτηση κοινωνικών αναγκών και στον άνθρωπο και προβάλλοντας μια εναλλακτική πρόταση ανάμεσα στις κρατικές, κοινωνικές παροχές και τις ιδιωτικές, μια εναλλακτική, πάνω σε μια βάση περισσότερο συνεταιριστική, συνεργατική και κοινωνική.

Η Κυβέρνηση επιχειρεί να πείσει ότι ο τομέας της κοινωνικής οικονομίας δίνει τη δυνατότητα για καλύτερη, πιο δημοκρατική επιχειρηματικότητα που θα δρα με κοινωνική ευθύνη και θα φροντίζει για τη δημιουργία ποιοτικών θέσεων εργασίας.

Συνώνυμο της επιχειρηματικότητας είναι η εκμετάλλευση, είτε αυτή γίνεται με αυταρχικό είτε με τον λεγόμενο δημοκρατικό τρόπο. Με την ανάπτυξη των ΚΟΙΝΣΕΠ και των άλλων φορέων κοινωνικής οικονομίας, δημιουργείται μια νέα μεγάλη κατηγορία ουσιαστικά αυτοαπασχολούμενων. Η πλειοψηφία τους θα αμείβεται με μισθούς πείνας -ίσως και περιστασιακά- και ασφαλώς δεν θα καταγράφονται στους ανέργους.

Η εμπειρία που έχουν αρκετοί νέοι και νέες, που έτυχε να πέσουν στα χέρια επιτήδειων, είναι πολύ μεγάλη. Όπως λένε οι νέοι, ένας ή δύο βάζουν τα λεφτά και οι άλλοι που δεν έχουν να δώσουν τίποτε, βάζουν ατέλειωτες ώρες δουλειάς. Έχουν, όμως, και αυτοί, βλέπετε, συνεργατική μερίδα!

Από την υποτιθέμενη συνέλευση -που μόνο στα χαρτιά υπάρχει τέτοια- πρόεδρος βγαίνει αυτός που έχει βάλει τα χρήματα στην ΚΟΙΝΣΕΠ. Μεροκάματα δεν παίρνουν για πολύ καιρό. Όμως, αυτό είναι δημοκρατικό, γιατί το συζητούν. Επίσης, μπορεί να παίρνουν το 20% του μεροκάματου, όπως μας λένε, μέχρι να γίνει απόσβεση του ποσού που έβαλε ο λεφτάς, που συνήθως είναι ο Πρόεδρος της ΚΟΙΝΣΕΠ. Διοργανώνουν και κάποιο μπαζάρ ή κάποια εκδήλωση ή πάρτι και στον απολογισμό παρουσιάζεται ως κοινωνική δραστηριότητα. Οι εργαζόμενοι αυτοί, ενώ δεν αλλάζει η ταξική τους θέση, θα αυτοχαρακτηρίζονται μικροεπιχειρηματίες. Πιο εύκολα, βέβαια, θα ενσωματώνονται στο σύστημα.

Η κοινωνική οικονομία έρχεται να υλοποιήσει το στόχο για αύξηση της απασχολησιμότητας, με ένταξη ευπαθών ομάδων, ειδικών ομάδων και σύμφωνα, βέβαια, και με τη νομοτεχνική βελτίωση και των νέων τώρα κάτω των είκοσι πέντε ετών, οι οποίοι θα έχουν υπέρ-υποκατώτατο μισθό.

Στο πλαίσιο των κοινωνικών επιχειρήσεων προωθείται και ο εθελοντισμός με πρόβλεψη για δωρεάν εργασία και μάλιστα, χωρίς να υποχρεούται η κοινωνική επιχείρηση, σε περίπτωση ατυχήματος, να καλύπτει τα έξοδα αποκατάστασης. Αυτό που αφαιρέσατε, κυρία Υπουργέ, από το σχέδιο νόμου, είναι ντροπή, είναι πρόκληση!

Προβλέπεται, επίσης, η ίδρυση και η λειτουργία επιχειρήσεων κοινωνικής οικονομίας από συνεταιρισμένους εργαζόμενους ή άνεργους. Κύρια αφορά εργαζόμενους από πτωχευμένες επιχειρήσεις που δεν άντεξαν στην κρίση ή εργαζόμενους από επιχειρήσεις που οι επιχειρηματίες τις έκλεισαν, γιατί δεν διασφάλιζαν το κέρδος που ήθελαν.

Η Κυβέρνηση ως αξιωματική αντιπολίτευση, περνοδιάβαινε από την ΒΙΟΜΕ και από άλλα εργοστάσια που έκλειναν και δεσμευόταν για στήριξη της αυτοδιαχείρισης, με ενίσχυση από κονδύλια για την κοινωνική οικονομία. Οι περισσότεροι εργάτες της ΒΙΟΜΕ, παρά την αλληλεγγύη που γνώρισαν, την εκμετάλλευση από διάφορες τυχοδιωκτικές δυνάμεις, που για να παραπλανήσουν τον κόσμο έκαναν και εικονικά εγκαίνια ανοίγματος του εργοστασίου, κατάλαβαν πολύ καλά τι θα πει αυτοδιαχείριση στον καπιταλισμό, αφού βρίσκονται σε πολύ δεινή θέση από την εξέλιξη αυτού του εγχειρήματος.

Ο όρος «κοινωνική οικονομία» όπως και το περιεχόμενο του όρου, είναι τελείως αντιεπιστημονικός και αποπροσανατολιστικός. Ο δημόσιος και ιδιωτικός τομέας στον καπιταλισμό εξυπηρετούν τις ίδιες ανάγκες, τις ανάγκες της διευρυμένης αναπαραγωγής του κεφαλαίου. Το κεφάλαιο είναι κοινωνική σχέση. Η δράση και ο έλεγχός του δεν αφορούν την ξεχωριστή επιχείρηση, αλλά το σύνολο της καπιταλιστικής οικονομίας. Στην πραγματικότητα, κάθε επιχείρηση που δρα μέσα στον καπιταλισμό, εξυπηρετεί την κερδοφορία του κεφαλαίου. Η μοναδική διέξοδος για την ικανοποίηση των λαϊκών αναγκών είναι η κοινωνικοποίηση του συνόλου των συγκεντρωμένων μέσων παραγωγής, η ανάπτυξή τους με επιστημονικό κεντρικό σχεδιασμό και εργατικό έλεγχο. Αυτό προϋποθέτει ανατροπή της πολιτικής εξουσίας του κεφαλαίου, προϋποθέτει λαϊκή εξουσία που είναι η μόνη που θα οδηγήσει την κοινωνία στην πραγματική ευημερία. Μόνο τότε εξαλείφονται η πείνα, η φτώχεια και οι ελλείψεις σε μέσα συντήρησης, ασφαλείς κατοικίες, η ανεργία και ο ζυγός της μισθωτής εργασίας.

Το συμφέρον των εργαζομένων είναι να αντιπαλέψουν την ενσωμάτωση που επιχειρείται και με αυτόν το νόμο για την κοινωνική οικονομία στο εκμεταλλευτικό σύστημα που σαπίζει και πεθαίνει, να οργανώσουν τους αγώνες τους με στόχο την ανατροπή τους και την οικοδόμηση της νέας κοινωνίας με νέα μορφή οργάνωσης της οικονομίας.

Το ΚΚΕ καταψηφίζει επί της αρχής. Θα μιλήσουμε αύριο για τα άρθρα και τις τροπολογίες. Ζητάμε να κάνετε δεκτή την τροπολογία που καταθέσαμε για το πετρέλαιο θέρμανσης, έτσι ώστε, να αντιμετωπιστεί ο βαρύς χειμώνας από τον λαό.

Επίσης, καλούμε την Κυβέρνηση να φέρει προς συζήτηση στη Βουλή το σχέδιο των συνδικάτων, που ήδη το ΚΚΕ κατέθεσε την πρόταση νόμου.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κωνσταντίνος Μπαργιώτας, ο εισηγητής του Ποταμιού, έχει τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Η συζήτηση του συγκεκριμένου νομοσχεδίου -και θέλω να αρχίσω με αυτό, για να αρχίσω με κάτι θετικό- υπήρξε πραγματικά μια όαση κοινοβουλευτικής διαδικασίας, καθώς υπήρξε και ειλικρινής ανταλλαγή απόψεων μεταξύ Κυβέρνησης και Αντιπολίτευσης, και υιοθέτηση πάρα πολλών παρατηρήσεων, που έγιναν από τα κόμματα της αντιπολίτευσης, από την Υπουργό. Και αυτό είναι ένα θετικό σημείο που πρέπει να λέγεται γιατί δεν είναι συνηθισμένο, δεν είναι, δυστυχώς, ο κανόνας και πολύ φοβάμαι ότι δεν συνάδει με την πολιτική συγκυρία και με τις γενικές πολιτικές σχέσεις.

Είμαι αναγκασμένος να αρχίσω απ’ αυτό, από την πολιτική, δηλαδή, συγκυρία, μιας και σήμερα κυριαρχεί -και δεν μπορεί να μείνει ασχολίαστο- το γεγονός ότι το Συμβούλιο της Επικρατείας αποφάσισε ότι πρέπει να προχωρήσει στην ουσία της εξέτασης της συνταγματικότητας του νόμου για τα κανάλια μέσα σε ένα κλίμα πραγματικά πρωτόγνωρο. Η διαδικασία της συνεχούς διάβρωσης των θεσμών από την εκάστοτε κυβέρνηση με διακύβευμα μικροπολιτικό και πρόσκαιρο, είναι μια διαδικασία παλιά. Δεν την ανακάλυψε αυτή η Κυβέρνηση. Είναι μια από τις βασικές, κατά τη γνώμη μου, παθογένειες του ελληνικού πολιτικού συστήματος που οδήγησε στην κρίση. Η διεύρυνση και η επιτάχυνση, όμως, αυτής της διάβρωσης με το συνεχές σαμποτάρισμα της λειτουργίας των θεσμών, είναι κάτι το οποίο έχει αρχίσει πλέον να λαμβάνει πολύ, πολύ μεγάλες διαστάσεις.

Είμαι υποχρεωμένος να συμφωνήσω με τον κ. Βενιζέλο που χθες είπε, «Κάτω τα χέρια από τους θεσμούς». Πραγματικά είναι κάτι πάρα πολύ σημαντικό. Μάθαμε για πρώτη φορά στη μεταπολίτευση όχι μόνο ποιος είναι πρόεδρος του Συμβουλίου της Επικρατείας, τις υποτιθέμενες πολιτικές του προτιμήσεις και τις πολιτικές του διασυνδέσεις, αλλά αρχίζουμε πλέον να μαθαίνουμε και τα μυστικά της κρεβατοκάμαρας των παρέδρων.

Κύριοι συνάδελφοι του ΣΥΡΙΖΑ, που δεν είστε εδώ δυστυχώς, μια εφημερίδα, η οποία κάποτε και για πολλά χρόνια μαζί με εσάς και μαζί με πολλούς από εμάς έκανε αγώνα εναντίον του κιτρινισμού, από χθες έχει ένα εμετικό κίτρινο και ροζ χρώμα. Νομίζω ότι πρέπει όλοι μας, από όλες τις πτέρυγες της Βουλής, να καταδικάσουμε απερίφραστα τον κιτρινισμό και την αήθεια, η οποία υπήρξε προχθές. Με στοιχεία, τα οποία έχουν υποκλαπεί, κατηγορούνται άνθρωποι για θέματα που δεν έχουν σχέση με τον δημόσιο βίο. Αυτό είναι πρωτοφανές. Αυτές οι συνθήκες δεν έχουν παρατηρηθεί ξανά στην Ελλάδα και στον μεγαλύτερο και σοβαρότερο θεσμό, το Συμβούλιο της Επικρατείας, το οποίο όλοι είχαν προσπαθήσει τα προηγούμενα χρόνια σε μεγάλο βαθμό να προστατεύσουν.

Είναι κάτι, το οποίο πρέπει όλοι –επαναλαμβάνω- να καταδικάσουμε. Οι θεσμοί και η λειτουργία τους είναι βασικός κανόνας και βασικός όρος άσκησης της δημοκρατίας. Χωρίς αυτούς πολύ γρήγορα θα ολισθήσουμε σε καταστάσεις τις οποίες κανείς δεν θέλει ούτε να σκεφθεί.

Ξαναγυρίζω στο νομοσχέδιο. Όπως είπα πολλές φορές, ήταν θετική η στάση όλων μας απέναντι στο νομοσχέδιο -και της Αξιωματικής Αντιπολίτευσης και άλλων κομμάτων- καθώς όλοι μας βλέπουμε την κοινωνική και αλληλέγγυα οικονομία με θετικό μάτι. Μιλάμε για τον τρίτο πόλο, για έναν πόλο σαφώς διακριτό από το δημόσιο και την ιδιωτική οικονομία, με χαρακτηριστικά διαφορετικά. Δυστυχώς, όμως, συζητάμε ακόμη και σήμερα για ένα νόμο που πρακτικά αλλάζει κατά 30%, με το θετικό ότι ενσωματώθηκαν πολλές παρατηρήσεις. Τις έχω πάνω στο έδρανο. Πρόκειται για δεκαεννιά σελίδες. Χρειάζεται αντιπαραβολή με το προηγούμενο κείμενο. Ομολογώ ότι δεν πρόλαβα να τις διαβάσω και πως πολύ δύσκολα θα προλάβουμε κι εγώ και οι συνεργάτες μου να τις αναλύσουμε μέχρι αύριο με τον τρόπο και την ένταση που τους αρμόζει. Είπα και χθες ότι δεν υπήρχε κανένας λόγος αυτό το νομοσχέδιο να στριμωχθεί ασφυκτικά, όπως στριμώχθηκε.

Είπε προηγουμένως η κ. Χριστοφιλοπούλου -και συμφωνώ- ότι ενδεχομένως πρέπει, κυρία Υπουργέ, να δείτε σοβαρά την αναβολή της αυριανής συνεδρίασης για την άλλη εβδομάδα. Δεν νομίζω ότι αλλάζει τίποτα για δυο, τρεις μέρες. Υπάρχει καλή διάθεση. Και υπάρχει η ανάγκη αναβολής όχι μόνο για τις δεκαεννιά σελίδες τροποποιήσεις που κάνατε και τις οποίες κατ’ αρχάς βλέπουμε θετικά, αλλά δεν ξέρω ακριβώς τι είναι, αλλά υπάρχουν και τροπολογίες οι οποίες είναι απίθανες. Ο κ. Πολάκης κατέθεσε τροπολογία είκοσι σελίδων για προκήρυξη θέσεων με συμβάσεις ορισμένου χρόνου, η οποία αφορά μερικές χιλιάδες ανθρώπους και μερικές εκατοντάδες εκατομμύρια. Το θέμα, όμως, δεν είναι μόνο να διαβάσεις τις είκοσι σελίδες και να δεις αυτό που δημιουργεί. Είναι κυρίως το γεγονός ότι χρειάζεται να μιλήσεις και με τους φορείς και με τους ανθρώπους αυτούς, καθώς κάποιοι που ήδη εργάζονται, θα χάσουν τη θέση τους και κάποιοι άλλοι θα προσληφθούν. Δεν μπορεί να περνάμε τέτοιας σημασίας και τέτοιας σοβαρότητας θέματα σε μιάμιση ημέρα, χωρίς καλά-καλά να προλάβουμε να τα διαβάσουμε.

Ήθελα να ρωτήσω τους συναδέλφους του ΣΥΡΙΖΑ αν θα προλάβουν να διαβάσουν τις αλλαγές ή αν θα προλάβουν να διαβάσουν τις τροπολογίες. Αλλά νομίζω ότι είναι όλοι κάπου και τις διαβάζουν ήδη, μια και δεν είναι κανένας στην Αίθουσα. Έχει κι αυτό την αξία του, γιατί την καταλαβαίνω την αδιαφορία μιας Κοινοβουλευτικής Ομάδας η οποία ψηφίζει τα πάντα. Την είδαμε και στην επιτροπή. Δεν υπήρξαν παρά μία ή δύο σημαντικές και σοβαρές παρεμβάσεις από τους Βουλευτές της συμπολίτευσης στην Επιτροπή Κοινωνικών Υποθέσεων. Έχω καμμιά φορά την εντύπωση, κύριοι συνάδελφοι, ότι είστε ικανοί να περάσετε ως τροπολογία τα πάντα. Ακόμα και την παλινόρθωση της βασιλείας είστε ικανοί να περάσετε σε τροπολογία, αρκεί να πρέπει να περάσει γρήγορα και χωρίς συζήτηση.

Εμείς όμως, και η Υπουργός σας προς τιμήν της, έχουμε όλη την καλή διάθεση να συζητήσουμε, να συνδιαλλαγούμε και να βρούμε λύσεις και να βελτιώσουμε το νομοσχέδιο. Δώστε μας τον χρόνο. Υπάρχουν μια σειρά από άρθρα που αλλάζουν, που πρέπει να τα δούμε και να τα συζητήσουμε. Δεν έγινε αυτή η συζήτηση και δεν καταλαβαίνω γιατί. Δεν μας κυνηγάει κανένας, πραγματικά. Υπάρχουν σοβαρά θέματα που μπορούμε να τα συζητήσουμε και πρέπει να τα συζητήσουμε.

Όπως έλεγα, συζητάμε για τον τρίτο πόλο, για να γυρίσω στο θέμα. Τι είναι ο τρίτος πόλος της οικονομίας; Γιατί τον θέλουμε; Είναι ιδεολογικό το θέμα; Ο κ. Κατρούγκαλος μας είπε, ο οποίος είναι κομμουνιστής ειρήσθω εν παρόδω, όπως έχει ο ίδιος δηλώσει -μην με κοιτάτε, κύριε Κατσώτη, εκείνος το δήλωσε, δεν το είπα εγώ, επειδή με κοιτάξατε στραβά- μας είπε, λοιπόν, προχθές στην Επιτροπή Κοινωνικών Υποθέσεων, το ακούσατε κι εσείς, ότι είναι το πρώτο βήμα στη διαδικασία μετάβασης. Είναι, λοιπόν, ιδεολογικός ο λόγος; Είναι επειδή έχουμε ιδεολογικά μια ταύτιση με έναν συγκεκριμένο τρόπο της οικονομίας; Ή στην πραγματικότητα, μια και λειτουργεί και σε όλη τη δυτική Ευρώπη και με επιτυχία μάλιστα σε χώρες που δεν σκέφτονται διαδικασίες μετάβασης στον σοσιαλισμό, μήπως είναι μια διέξοδος οικονομική για ένα σωρό ανθρώπους οι οποίοι είναι ή αισθάνονται αποκλεισμένοι λόγω της ανεργίας, της έλλειψης κεφαλαίων ή λόγω ειδικών αναγκών κ.λπ.; Εγώ λέω ότι είναι το δεύτερο κατ’ αρχάς.

Αν είναι λοιπόν έτσι, το πρώτο ερώτημα που πρέπει να βάλει κανείς είναι, φτιάχνοντας αυτόν τον πόλο, πώς θα γίνει να μπορέσω να προσελκύσω τους ανθρώπους που θέλουν, που θα ωφεληθούν ενδεχομένως και θα ήθελαν να κάνουν αυτό, να κάνουν μια ΚΟΙΝΣΕΠ ή μια ΚΟΙΣΠΕ αντί να κάνουν έναρξη επαγγέλματος, να ανοίξουν ένα μαγαζί με τον κλασικό τρόπο ή να ιδρύσουν μια ΕΠΕ ή οποιαδήποτε άλλη μορφή; Θα το κάνει κανείς για λόγους ιδεολογικούς, όπως είπαμε, γιατί πιστεύει στη δημοκρατία, στην ισότητα και στην παραγωγή πλούτου χωρίς κέρδος; Ενδεχομένως. Η πλειοψηφία, όμως, θα το κάνει ή θα προσπαθήσει να το κάνει αν νιώθει ότι έχει κίνητρο κι ότι έχει συμφέρον να μπορέσει να σταθεί στην κοινωνία και να προχωρήσει.

Έτσι, λοιπόν, η ερώτηση είναι γιατί θα έρθουν αυτοί οι άνθρωποι. Τι περιβάλλον πρέπει να δημιουργήσεις για να έρθουν και αυτοί οι άνθρωποι, που υποτίθεται ότι είναι ο κύριος στόχος, εκτός από τους επιτήδειους του ΕΣΠΑ που πάντα βρίσκουν τρόπο να μπαίνουν σε τέτοιες διαδικασίες και να απομυζούν τα κεφάλαια; Ευνοεί αυτός ο νόμος τις start up, αυτούς που δεν έχουν κεφάλαια και θέλουν να ξεκινήσουν μια καλή ιδέα; Θα προτιμήσουν αυτήν τη μορφή; Δίνει πραγματικά ένα παράθυρο επιχειρηματικότητας μακροπρόθεσμης;

Η χώρα, ειρήσθω εν παρόδω, έχει γεμίσει από παραδοσιακά παντοπωλεία και από καφέ, τα οποία είναι επιδοτούμενα και τα οποία μένουν ανοιχτά μέχρις ότου να πάρουν το ΕΣΠΑ, την επιδότηση και να κλείσουν. Αυτό θέλουμε να κάνουμε με τους ΚΟΙΝΣΕΠ; Αυτό ήταν και το πρότυπο μέχρι τώρα. Έτσι απέτυχε ο προηγούμενος νόμος. Απέτυχε γιατί δημιουργήθηκαν ΚΟΙΝΣΕΠ των οποίων ο στόχος ήταν η επιδότηση και στη συνέχεια αδρανοποιήθηκαν ή έκλεισαν γιατί δεν είχαν κανένα άλλο ενδιαφέρον ή εκτιμούσαν ότι η διαδικασία που ξεκίνησαν δεν είχε παραγωγικό ενδιαφέρον ούτε δυνατότητα να σταθεί με όρους πραγματικής οικονομίας.

Έτσι, λοιπόν, όχι μόνο προηγούμενος νόμος, αλλά πολύ φοβάμαι κι αυτός ως ένα σημείο, δεν βοήθησε, δεν προώθησε την ιδέα, την αντίληψη του τρίτου πόλου και της εναλλακτικής αλληλέγγυας οικονομίας, αλλά στην πραγματικότητα τον δυσφήμισε, γιατί τον υποβίβασε σε μια διαδικασία η οποία είναι γεμάτη από σκάνδαλα και σκανδαλάκια, γεμάτη από σκοτεινές ζώνες και γεμάτη από προγραμματικές συμφωνίες, δηλαδή απευθείας αναθέσεις έργου από ΟΤΑ, περιφέρειες και δημόσια έργα, με τρόπους που είναι γνωστοί και οι οποίοι έχουν από καιρό στηλιτευτεί απ’ όλους, ακόμα κι από αυτούς που έχουν γράψει τον προηγούμενο νόμο.

Ουσιαστικά, λοιπόν, με την εξαίρεση των ΚΟΙΣΠΕ που ερχόταν από αλλού, από την ψυχιατρική μεταρρύθμιση και είχαν ένα διαφορετικό θεσμικό πλαίσιο, πολύ λίγα πράγματα έκανε ο προηγούμενος νόμος, γιατί είτε δημιουργήθηκαν μηχανισμοί είσπραξης αποζημιώσεων-επιδοτήσεων από το ΕΣΠΑ είτε υπήρξαν «δικαιούχοι» προγραμματικών συμβάσεων πριν δημιουργήσουν το ΕΣΠΑ.

Αν θέλουμε, λοιπόν, η κοινωνική και αλληλέγγυα οικονομία να περπατήσει, το βασικό στοιχείο που πρέπει να έχει είναι η υγιής επιχειρηματικότητα, ιδέες οι οποίες μπορούν να λειτουργήσουν και άνθρωποι και περιβάλλον επιχειρηματικό, το οποίο θα επιτρέψει σε αυτές τις εταιρείες ή αυτούς τους συνεταιρισμούς από την μέρα μετά την ενίσχυση που θα λάβουν με τον α΄ ή β΄ τρόπο και τα κίνητρα στην αρχή, να έχουν μακροπρόθεσμη ζωή και γιατί όχι να μεγαλώσουν, να αυξήσουν τις θέσεις εργασίας και τον κύκλο των εργασιών τους. Αυτός πρέπει να είναι ο στόχος: Η δημιουργία ενός οικοσυστήματος υγιών επιχειρήσεων, όχι ενός μηχανισμού που θα πάρει τα λεφτά από την Ευρώπη. Αυτό το έχουμε δει από την εποχή που διοργανώνονταν σεμινάρια επιμόρφωσης ιεροψαλτών. Πρέπει κάποια στιγμή να σταματήσει αυτή η νοοτροπία, να αλλάξει.

Έτσι, λοιπόν, τα τρία βασικά είναι ότι χρειάζεται κυρίως διαφάνεια – δευτερευόντως έλεγχος-, πάταξη της γραφειοκρατίας και του συγκεντρωτισμού, ενίσχυση των ανθρώπων που θέλουν να αρχίσουν τέτοιες διαδικασίες και κίνητρα οικονομικά, ασφαλιστικά, του κόστους εργασίας. Πρέπει να το δούμε ξανά και ξανά. Επιτέλους δεν αντέχω, θα τρολάρω. Αφού πήρατε τόσα πολλά λεφτά από τα κανάλια, δώστε μερικά και εδώ, αφού περισσεύουν για παντού.

Όλη αυτή η ιστορία πάσχει εκεί, στα κίνητρα, όχι μόνο για σταθεροποίηση, αλλά ακόμη και για αύξηση και μεγέθυνση του κύκλου ζωής, του κύκλου εργασιών και των θέσεων εργασίας. Εάν θέλουμε πραγματικά να αναπτύξουμε τον τομέα, οι συνεταιρισμοί πρέπει να ζήσουν, να σταθεροποιηθούν και να μεγαλώσουν.

Η λογική του νομοσχεδίου πολλές φορές ξέφευγε προς τα αντικίνητρα, οφείλω να ομολογήσω. Αποσύρθηκε εκείνη η διάταξη περί διανομής κερδών, αλλά ήταν χαρακτηριστική. Σε έναν συνεταιρισμό ο οποίος θα ξεκινήσει κατά πάσα πιθανότητα με ζημιά ή με πολύ μεγάλα προβλήματα το πρώτο πράγμα που πήγαμε να βάλουμε ήταν να πάρουμε το 10% με 30% των κερδών και να το δώσουμε για κοινωφελείς σκοπούς. Γιατί να μην ανοίξω μια ΑΕ; Γιατί να μην κάνω έναρξη επαγγέλματος, αφού θα έχω και το κέρδος στην τσέπη και ενδεχομένως την αμοιβή που θα παίρνω από την εργασία μου; Δεν στέκεται έτσι. Είναι εξαιρετικά δύσκολο. Χρειάζονται και περίοδοι χάριτος που μπορούν να αξιοποιηθούν για τα πρώτα χρόνια, φορολογικές απαλλαγές, όσες μπορούν να δοθούν στο αυστηρό δημοσιονομικό πλαίσιο -κανένας δεν το παραγνωρίζει. Και το ταμείο καλά είναι να δημιουργηθεί, αλλά απομένει το πώς και με τι λεφτά.

Θετικός είναι ο ειδικός λογαριασμός. Μπορούμε να το δούμε. Ελπίζω να προχωρήσει γρήγορα και χρειάζονται και καλές ιδέες. Εάν δεν φτάνουν τα λεφτά από τα κανάλια, υπάρχουν οι φόροι αμαρτίας που μπορούμε να το συζητήσουμε, που ένα μέρος τους μπορεί να πάει στο ταμείο ή στην ενίσχυση αυτής της οικονομίας.

Για να το συνοψίσω, η έλλειψη ρευστότητας, η υπερφορολόγηση, η γραφειοκρατία, οι προκαταβολές φόρων, όλα αυτά που βαρύνουν μια επιχείρηση, βαρύνουν εξίσου και τις ΚΟΙΝΣΕΠ με αυτόν τον νόμο. Δεν αλλάζει τίποτα ιδιαίτερα και για αυτό δεν αλλάζει ο βαθμός δυσκολίας στην εκκίνηση της επιχειρηματικότητας με αυτό, γιατί αυτός είναι ο στόχος μέσα στην κρίση, να γίνει πιο εύκολο για κάποιους ανθρώπους που δεν έχουν κεφάλαιο, πρόσβαση και δυνατότητες να αρχίσουν να δουλεύουν. Αυτό δεν διευκολύνεται ιδιαίτερα, παρά την καλή προσπάθεια και τις καλές προθέσεις.

Κάναμε μια μεγάλη συζήτηση κατ’ ιδίαν με την κυρία Υπουργό και κατανοώ και τις αγωνίες της και το πρόβλημα που υπάρχει αντικειμενικά στο δημόσιο με τις υπηρεσίες και τα λοιπά και αφορά την κακιά συνήθεια που έχει ο ΣΥΡΙΖΑ, η Κυβέρνηση να συστήνει συνεχώς γενικές γραμματείες. Υπάρχουν προβλήματα στο δημόσιο και καταλαβαίνω και την αγωνία ενδεχομένως. Όμως, σε ένα περιβάλλον στο οποίο είναι στρατηγική της Κυβέρνησης να δημιουργεί παντού καινούργιες γενικές και ειδικές γραμματείες διαρκώς, πολύ δύσκολα μπορείς να μπεις στην ειδική συζήτηση για το συγκεκριμένο Υπουργείο.

Να πούμε λίγο επιγραμματικά –γιατί δεν έχω πολύ χρόνο- ποια είναι η διαφορά μεταξύ της σύστασης μιας διεύθυνσης σε ένα Υπουργείο και μιας θέσης γενικού γραμματέα ή ειδικού γραμματέα; Η διαφορά είναι ότι στη δεύτερη περίπτωση ο επικεφαλής είναι κομματικό στέλεχος χωρίς προσόντα και χωρίς προκήρυξη. Είναι άνθρωπος της απολύτου εμπιστοσύνης του κάθε Υπουργού.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τους βάζουν για έμπιστους και μετά τους καταγγέλλετε τους Υπουργούς.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Καμμιά φορά, όπως λέει και ο κ. Κεγκέρογλου, αυτό δεν δουλεύει. Το είδαμε να γίνεται στο Υπουργείο Εργασίας κατά κακή σύμπτωση ήδη χθες και σήμερα να εξελίσσεται. Θα αφήσω να ολοκληρωθεί πρώτα, γιατί τα στοιχεία είναι ελλιπή και θέλω να είμαι πολύ προσεκτικός, κύριε Κεγκέρογλου, προτού πω οτιδήποτε, αλλά καμμιά φορά δεν δουλεύει. Είχα πει προχθές ότι αυτό είναι μια διαδικασία που το management στο δημόσιο θυμίζει συνταγματάρχη εν αποστρατεία. Αυτή η λογική των έμπιστων πάει παραπίσω, στους μυστικούς των καπεταναίων. Δεν δουλεύει έτσι. Δεν μπορεί να δουλέψει έτσι. Το κληρονομήσατε και το κάνατε χειρότερο, ενώ θα έπρεπε να δείτε μια τελείως διαφορετική λογική, όσον αφορά τη γραφειοκρατία και τον νεποτισμό στο δημόσιο.

Ξαναλέω και το κλείνω ότι όση καλή διάθεση και να έχει κανείς για ένα ειδικό θέμα, πολύ φοβάμαι ότι δεν μπορεί να μπει σε αυτήν τη διαδικασία και εξήγησα γιατί. Γιατί είναι πάγια, σταθερή τακτική της Κυβέρνησης η δημιουργία γενικών γραμματειών.

Δεν μπορώ να θυμηθώ κανένα νομοσχέδιο στην Επιτροπή Κοινωνικών Υποθέσεων που να μην έχει τουλάχιστον μια ειδική ή μια γενική γραμματεία. Είμαστε θετικοί στην ιδέα. Ξαναλέω ακόμα μια φορά ότι χρειαζόμαστε χρόνο που δεν τον είχαμε και είναι κακό. Ακόμα και την ύστατη στιγμή θα ήταν καλό να τον εξασφαλίσουμε. Θα προσπαθήσω μέχρι αύριο, θα προσπαθήσουμε και στο κόμμα, να δούμε όλες τις βελτιώσεις κι όλες τις τροπολογίες και να απαντήσουμε. Δεν υπάρχει όμως κανένας λόγος να υποβαθμίζουμε τη λειτουργία του Κοινοβουλίου και τον εαυτό μας προσπαθώντας να κάνουμε άθλους, οι οποίοι δεν χρειάζονται σε τελευταία ανάλυση. Και χρόνο έχουμε για ένα τέτοιο νομοσχέδιο και την καλή διάθεση.

Εν πάση περιπτώσει, δεν θα επιφυλαχθούμε επί της αρχής. Θα ψηφίσουμε «ναι» επί της αρχής. Θα επιφυλαχθούμε για τα άρθρα μέχρι να τα αναλύσουμε. Όμως θα καταψηφίσουμε σίγουρα ορισμένα πράγματα. Από την πρώτη στιγμή προκαλώ για μια απάντηση. Υπάρχει ένα άρθρο που ήταν 51 και πολύ φοβάμαι ότι έχει γίνει 52, που αφορά μηχανικούς, που αφορά φορείς κοινωνικής ασφάλισης, το οποίο ζέχνει με δυο τρόπους. Προβλέπει ότι οι μηχανικοί που είναι υπάλληλοι των φορέων κοινωνικής ασφάλειας μπορούν να αναθέτουν στον εαυτό τους με αμοιβή το απόγευμα τη συντήρηση των κτηρίων των φορέων κοινωνικής ασφάλισης και προβλέπει επίσης ότι ο Υπουργός μπορεί να μοιράζει κτήρια των φορέων κοινωνικής ασφάλισης κατά το δοκούν, ελεύθερα. Είναι αγνώστου πατρός. Ποιος το κατέβασε; Θα μας πει κανείς ποια είναι η λογική; Μπορεί να κάνω λάθος εγώ. Υπάρχει λογική όμως ή είναι σκέτος νεποτισμός; Γιατί αν είναι έτσι, να κάνουμε μια κίνηση πέντε Βουλευτές από εδώ να ζητήσουμε κι εμείς ένα κτήριο. Όπως βλέπω τον κ. Κεγκέρογλου είναι πρόθυμος. Θα μας δώσετε ή είναι μόνο για συριζαίους;

**ΒΑΣΙΛΕΙΟΣ ΚΕΓΚΕΡΟΓΛΟΥ:** … (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαργιώτα, έχετε ξεπεράσει κατά πολύ τον χρόνο και δεν είναι καιρός για άλλου είδους διάλογο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τελειώνω σε ένα λεπτό, κύριε Πρόεδρε.

Γι’ αυτό το πράγμα κανείς δεν πήρε θέση. Μπορεί να κάνω λάθος. Πάρτε θέση. Εξηγήστε μας τι γίνεται μ’ αυτό. Γιατί ο Υπουργός μπορεί να μοιράζει τα κτήρια του ΙΚΑ. Δεν είναι του Υπουργείου. Είναι του ΙΚΑ, είναι του ΕΦΚΑ από αύριο. Πώς μπορεί ο Υπουργός να μοιράζει κτήρια του δημοσίου;

Οι τροπολογίες είναι πάρα πολλές. Θέλω να κάνω σχόλια. Θα μου δώσετε μόνο 30 δευτερόλεπτα, κύριε Πρόεδρε.

Η μετατροπή των συμβάσεων έργου σε συμβάσεις ορισμένου χρόνου επιτέλους είναι η σωστή διαδικασία, αφού η Κυβέρνηση…

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαργιώτα, αύριο στην επί των άρθρων συζήτηση θα έχετε την ευκαιρία.

Τελειώστε, σας παρακαλώ. Έχετε ένα πρόβλημα με τη διαχείριση του χρόνου.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όμως είναι εξόχως προβληματικό ότι είναι η έκτη νομοθετική προσπάθεια για να διορθωθεί ένα πρόβλημα το οποίο δημιούργησε ο ίδιος ο κ. Πολάκης βιαστικά και χωρίς μέθοδο.

Το αποτέλεσμα είναι ότι πολλές από τις καθαρίστριες οι οποίες έφυγαν από τις ιδιωτικές εταιρείες για να πάνε με σύμβαση έργου στο δημόσιο θα καταλήξουν άνεργες. Για να λέμε τα πράγματα με τ’ όνομά τους.

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Τώρα είναι η σειρά του κ. Παπαχριστόπουλου, εισηγητή των ΑΝΕΛ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Υπάρχει πνεύμα συναίνεσης και στις επιτροπές απ’ όλα τα κόμματα για το συγκεκριμένο νομοσχέδιο. Είναι κάτι που πραγματικά εγώ το βλέπω πολύ θετικά και μάλιστα θα έλεγα ότι πολύ λίγα έχω να πω σε σχέση μόνο με το νομοσχέδιο απ’ αυτά που είπε η αγορήτρια της Νέας Δημοκρατίας. Με κάλυψε σχεδόν 100% με την τοποθέτηση που έκανε στο συγκεκριμένο νομοσχέδιο και τη θεωρώ θετική.

Ένα θέμα που μας καίει πάρα πολύ είναι γύρω στα οκτώ άρθρα, από το 43 μέχρι το 50, που αφορούν τους Ρομά. Το αν καλώς ή κακώς είναι μέσα σ’ αυτό το νομοσχέδιο είναι άλλο θέμα. Είναι όμως. Για μένα είναι πολύ μεγάλο θέμα. Τεράστιο. Αυτοί οι άνθρωποι δεν γράφονται καν στα μητρώα. Δεν έχουμε ακριβές νούμερο. Υπολογίζουμε πάνω-κάτω ότι είναι γύρω στις 300.000. Νομίζω ότι, επιτέλους, η ίδρυση μιας γραμματείας γι’ αυτούς τους ανθρώπους ήταν κάτι που έπρεπε να γίνει.

Θα συμφωνήσουμε με όλους ότι καμμιά φορά ιδρύουμε γραμματείες έτσι για το θεαθήναι. Αυτή όμως όχι. Αυτή δεν είναι για το θεαθήναι. Έχει ουσιαστικό αντικείμενο. Σας λέω ότι υπολογίζουμε ότι είναι γύρω στις 300.000. Άλλες χώρες, όπως η Ισπανία που έχει 800.000, η Σλοβακία και η Ουγγαρία, που έχουν κι αυτές ένα τεράστιο νούμερο, έχουν κάνει πολύ μεγάλη πρόοδο στο να ενσωματώσουν αυτούς τους ανθρώπους.

Θεωρώ μείζον το θέμα -και θέλω να αναδειχτεί- ότι είναι ένα κομμάτι Ελλήνων πολιτών που, είτε το θέλουμε είτε όχι, ζουν στο περιθώριο. Και ξέρουμε πολύ καλά ότι περιθώριο σημαίνει παραβατική συμπεριφορά. Μάλιστα, πολλοί βιάζονται να πουν «μωρέ είναι η φυλή έτσι» και τέτοια. Όχι, αυτά δεν τα δέχομαι.

Στην Ισπανία, για παράδειγμα, το 70% των παιδιών πηγαίνουν στα νηπιαγωγεία και το 100% πηγαίνει στο σχολείο. Πώς αυτοί τα κατάφεραν; Πιστεύω ότι μπορούμε κι εμείς. Εδώ πρέπει να δείξουμε βάση και είμαι από αυτούς που πιστεύουν -θα το ξαναπώ, το είπα και στις επιτροπές- ότι δεν χωράει κομματισμός στο θέμα των Ρομά.

Πρέπει αυτή η Γραμματεία –το λέω με πολλή αγάπη, κυρία Υπουργέ- να είναι πάνω από κόμματα. Να φροντίσει με πραγματική προσπάθεια, έντιμη και καθαρή, να ενσωματώσει αυτό το κομμάτι που ταλαιπωρείται πάρα πολύ. Ξέρουμε όλοι ότι ζουν στις λάσπες, στις σκηνές, τώρα που μιλάμε. Τη στιγμή δηλαδή που ο άλλος ενδιαφέρεται –ξέρω εγώ- να έχει τζακούζι, αυτοί είναι μέσα στη λάσπη κλπ.. Πέρα από την ανθρωπιστική, είναι κυρίως η παραβατική συμπεριφορά. Είναι μείζον θέμα να το δούμε και απλά χτυπάω το καμπανάκι.

Θέλω να πω για το νομοσχέδιο ότι στο Πανεπιστήμιο Καρολίνσκα της Σουηδίας πριν από καμμιά εικοσιπενταριά χρόνια –όταν μας φάνταζε εξωπραγματικό και λέγαμε τι είναι αυτοί, τι λένε αυτοί οι Σουηδοί- μιλάγανε τότε για κοινωνική οικονομία, την οποία και ο Ερλάντερ και μετέπειτα ο Ούλωφ Πάλμε την έκαναν πράξη.

Από τη μία, ο απόλυτος κρατισμός που κατέρρευσε σαν χάρτινος πύργος των σοβιετικών δημοκρατιών, ο οποίος ξέρουμε πολύ καλά πού οδήγησε αυτές τις χώρες. Ζήσαμε κι εμείς πριν από καμμιά δεκαριά χρόνια αυτές τις μεταναστεύσεις και είδαμε ότι αυτοί οι άνθρωποι, που δεν έφταιγαν σε τίποτα, ζήσανε έναν εφιάλτη για πάρα πολλά χρόνια. Λυπάμαι που το λέω, αυτή είναι η αλήθεια.

Και αντί να κάτσουμε κάπου στη μέση να βρούμε έναν τρόπο, φτάσαμε στο άλλο άκρο, όπου ελάχιστοι άνθρωποι –ογδόντα, ογδόντα δύο- φτάσανε με τον ακραίο νεοφιλελευθερισμό να έχουν περιουσιακά στοιχεία όσο το μισό φτωχότερο κομμάτι του πλανήτη, δηλαδή τα 3,5 δισεκατομμύρια. Έλεος! Και πια, οι πολιτικοί, εμείς δηλαδή που είμαστε εδώ, σε πολλά κοινοβούλια να μην αποφασίζουμε –λυπάμαι που το λέω- και να αποφασίζουν κάποιοι άλλοι, αυτοί που έχουν το χρήμα, τη δύναμη. Η λέξη «καζινοοικονομία» έπαιξε πάρα πολύ τα τελευταία χρόνια, τα παράγωγα, τα χρηματιστήρια τα περίεργα, οι μετοχές –ξέρω εγώ.

Νομίζω, λοιπόν, ότι είναι μια τομή, είναι ο τρίτος πόλος στην οικονομία και έχει αρχίσει να παίρνει σάρκα και οστά -δειλά-δειλά, αλλά παίρνει σάρκα και οστά- σε όλες τις αναπτυγμένες χώρες και στον Καναδά και στην Αυστραλία και στην Αμερική -μην προσπαθεί κανείς να το καπελώσει ιδεολογικά. Είναι μια αναγκαστική επιλογή για να βγάλει χώρες από το αδιέξοδο. Και οι δραστηριότητες, δηλαδή ο κύκλος εργασιών αυτής της μορφής οικονομίας, ενώ έχει αρχίσει να αγγίζει το 12% σε άλλες χώρες, σε μας δυστυχώς είναι κάτω από το 1%. Είναι μια τομή κι έτσι πρέπει να το δούμε. Και χάρηκα γιατί πραγματικά υπάρχει συναίνεση, τουλάχιστον σε ένα μεγάλο κομμάτι από τα κόμματα της Αντιπολίτευσης και αυτό πρέπει να το χαιρετίσουμε.

Επιγραμματικά, θέλω να ξαναθυμίσω ότι πράγματι βοηθάει την ανεργία. Εμείς το έχουμε μεγάλη ανάγκη. Ξέρουμε ότι έχουν φύγει πάνω από τριακόσιες χιλιάδες νέα παιδιά γιατί δεν μπορούν να βρουν δουλειά. Ναι, μπορεί να δημιουργήσει προοπτική γι’ αυτά τα παιδιά.

Δεύτερον, κάποιοι οικονομολόγοι, μηχανικοί ή άλλα επαγγέλματα που έχασαν τη δουλειά τους σε μεγάλη ηλικία γιατί έκλεισε η επιχείρησή τους, έχουν τη δυνατότητα μέσα από αυτό το νομοσχέδιο –το υπεραπλουστεύω, αλλά νομίζω ότι πρέπει να μιλάμε με γλώσσα κατανοητή γιατί μας ακούει κόσμος- να ξαναστήσουν αυτές τις επιχειρήσεις και να μπουν πάλι στην αγορά εργασίας.

Δεν θέλω να μπω σε λεπτομέρειες. Νομίζω τις αναλύσανε οι προλαλήσαντες με πάρα πολύ ωραίο και λεπτομερή τρόπο, που πραγματικά τον χάρηκα.

Επειδή, όμως, η επικαιρότητα δεν μπορεί να μας αφήσει ασυγκίνητους και επειδή άκουσα πάρα πολλά σχόλια, δεν μπορώ να αντέξω στον πειρασμό να θυμίσω ότι η μετωπική σύγκρουση με τη διαπλοκή είναι ένας μαραθώνιος μεγάλος, έχει σκαμπανεβάσματα -ξέρουν οι μαραθωνοδρόμοι- και είμαστε ακόμα στη μέση, για να μην πω ίσως και πιο νωρίς. Θα ζήσουμε πολλά επεισόδια μέχρι η χώρα να έρθει στα ίσα της.

Μου κάνει, όμως, εντύπωση που μια απόφαση του Συμβουλίου της Επικρατείας, που πραγματικά πρέπει να γίνεται σεβαστή, έχει αρχίσει να γίνεται αντικείμενο θριαμβολογίας από κάποιους. Εγώ θα έλεγα ότι όλα κρίνονται σύμφωνα με το τελευταίο εκβάν, έτσι έλεγε ο Δημοσθένης. Να κάνουν υπομονή κάποιοι, να μην θριαμβολογούν.

Θα ήθελα να θυμίσω ότι πρόσφατα, μετά την ερμηνεία που έδωσε ο κεντρικός τραπεζίτης σε ό,τι αφορά τα δάνεια που έπαιρναν τα κόμματα, κινείται -και σωστά- εισαγγελική οδηγία για τα δάνεια των κομμάτων. Είναι οξύμωρο σχήμα να ακούω να θριαμβολογούν κάποιοι για μια απόφαση του ΣτΕ, που για μένα είναι και δίκαιη, την ίδια στιγμή που οφείλουν να δώσουν μια εξήγηση για τα 410 εκατομμύρια -τόσα είναι τα χρήματα- που δανείστηκαν τα δύο κόμματα και θα πρέπει να μας εξηγήσουν με ποιον τρόπο θα τα αποπληρώσουν.

Αν θες να είσαι κύριος και να έχει αξιοπιστία ο λόγος σου, είσαι υποχρεωμένος όταν δανείζεσαι να πεις: «Ρε παιδιά, ξέρετε τώρα δεν έχω, θέλω να μπω σε κάποια ρύθμιση», εν πάση περιπτώσει δεν μπορείς να το αποσιωπάς.

Επίσης, θέλω να θυμίσω ότι αυτήν τη στιγμή που μιλάμε γίνεται ίσως μια πάρα πολύ σοβαρή προσπάθεια, αφού τελειώσαμε με την πρώτη αξιολόγηση, να τελειώσουμε γρήγορα με τη δεύτερη αξιολόγηση. Το θεωρώ πολύ σημαντικό βήμα.

Θεωρώ εξίσου σημαντικό βήμα την συγκυρία που δημιουργείται για το δημόσιο χρέος. Θέλω να χαιρετίσω σαν θετική την έλευση του Προέδρου των Ηνωμένων Πολιτειών στη χώρα μας συνήγορο και μάλιστα είδαμε από τον Τύπο πόσο πολύ συμπαραστάθηκε στον Ματέο Ρέτζι. Και ξέρετε, η Ιταλία είναι μια πολύ δυνατή οικονομία, πολύ πιο δυνατή από τη δικιά μας. Θεωρώ ότι είναι θετικό βήμα και η συγκυρία δημιουργεί πραγματικά ένα θετικό κλίμα το χρέος να μπει στο τραπέζι. Σχεδόν ο Ντράγκι περιμένει αυτό το βήμα για να μπούμε στην ποσοτική χαλάρωση, που θα εξασφαλίσει γύρω στα 7,5 δισεκατομμύρια κάθε χρόνο.

Τα λέω όλα αυτά, γιατί θέλω να ξαναθυμίσω ότι η προσπάθεια που κάνει αυτή η Κυβέρνηση είναι ένας μαραθώνιος, σκληρός μαραθώνιος. Δεν ξέρω αν ο Πρωθυπουργός θα παραστεί. Ακούω στις ειδήσεις ότι μπορεί να έρθει το απόγευμα και να μιλήσει και καλά θα κάνει να το κάνει.

Νομίζω ότι έχουμε πολλές θετικές πληροφορίες αυτήν τη στιγμή σχεδόν από όλο τον κόσμο για το τι μέλλει γενέσθαι. Και ξέρουμε όλοι ότι αν αυτά τα τρία βήματα γίνουν, τα παλεύουμε με νύχια και με δόντια κόντρα στον Σόιμπλε -το ξέρουμε και αυτό- κόντρα σε αυτόν τον άνθρωπο που θα έλεγε κανείς ότι με νοοτροπία επαρχιώτη Βουλευτή ορθά κοφτά μας λέει: «Έχω εκλογές, κύριοι». Δηλαδή το συμφέρον ολόκληρων χωρών ή της ύπαρξης της Ευρώπης έχει σχέση με το αν θα κερδίσει η x΄ παράταξη ή όχι στην Γερμανία, που για εμένα είναι απαράδεκτο.

Νομίζω, λοιπόν, ότι αυτή η προσπάθεια θα τελεσφορήσει. Είμαι από αυτούς που θεωρώ τιμή μου που είμαι σε αυτήν την πλευρά, γιατί πολλοί από αυτούς τους Βουλευτές που μπήκαν τώρα στο Κοινοβούλιο δεν μπήκαν για να πλουτίσουν, μπήκαν με πολύ καθαρά κίνητρα. Πιστεύω ότι αργά ή γρήγορα αυτή η πλευρά θα δικαιωθεί. Η χώρα πρέπει να αλλάξει. Έχει ζήσει έναν εφιάλτη λεηλασίας τα τελευταία σαράντα χρόνια. Το είδαμε και χθες στην εξεταστική επιτροπή και είδαμε ποιοι είναι με ποιους.

Απ’ αυτήν την εξεταστική επιτροπή, πιστεύω, έχει βγάλει ο Έλληνας πολίτης φοβερά συμπεράσματα, την ίδια στιγμή που βλέπουμε το μιντιακό κατεστημένο, με νύχια και με δόντια -για κάτι που είναι αυτονόητο και θα έπρεπε να έχει γίνει εδώ και πολλά χρόνια- να καταβάλλει πολλές προσπάθειες να εμποδίσει αυτήν την αλλαγή στη χώρα.

Θέλω να πιστεύω -και το πιστεύω- ότι η χώρα θα γυρίσει. Έχουμε το δίκιο με το μέρος μας, είμαστε έντιμοι, είμαστε ηθικοί. Το ηθικό πλεονέκτημα κάποιοι προσπαθούν με αγωνία να το καταργήσουν απ’ αυτήν την Κυβέρνηση. Δεν θα το καταφέρουν. Είμαι απ’ αυτούς που δεν έχω αρνηθεί ότι και λάθη κάναμε και υπερβολές είπαμε και άγνοια κινδύνου είχαμε και λάθος επιλογές κάναμε. Στην αξιολόγηση παραπτωμάτων δεν είναι ίδιο πράγμα αυτό με το να σε πιάνουν «με τη γίδα στην πλάτη». Συγχωρήστε μου αυτήν την έκφραση, την έχει πει πρώτος ο Αλέκος Παπαδόπουλος, δεν την κλέβω. Είναι δυο διαφορετικά παραπτώματα. Και πρέπει στο τέλος -ιερή υποχρέωση- ο Έλληνας πολίτης -γιατί εμείς διαχειριζόμαστε λεηλασία σαράντα χρόνων- να ξέρει ποιος τον οδήγησε και ποιος τον έφτασε σε αυτήν την κατάσταση.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε και για την τήρηση του χρόνου τον κ. Παπαχριστόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 20 Οκτωβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ πρώτου κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 101/17-10-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της Μαρίνας Μεσολογγίου.

2. Η με αριθμό 94/14-10-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υποδομών, Μεταφορών και Δικτύων, σχετικά με την «προκλητική» διάθεση 5,4 εκ. ευρώ από εθνικούς πόρους για την υλοποίηση δύο (2) συμβάσεων επικαιροποίησης Τεχνικών Προδιαγραφών.

3. Η με αριθμό 99/14-10-2016 επίκαιρη ερώτηση του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο.

4. Η με αριθμό 86/11-10-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, σχετικά με το πρόβλημα των μετακινήσεων των εκτιμητών του ΕΛΓΑ που οδηγεί στην οικονομική ζημιά των πληγέντων αγροτών.

5. Η με αριθμό 107/17-10-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών και Διοικητικής Ανασυγκρότησης, σχετικά με το πρόβλημα δυσοσμίας στον Δήμο Κορδελιού-Ευόσμου της Περιφερειακής Ενότητας Θεσσαλονίκης.

6. Η με αριθμό 88/12-10-2016 επίκαιρη ερώτηση της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Υγείας, σχετικά με τη δημιουργία παιδιατρικού νοσοκομείου στη Θεσσαλονίκη.

7. Η με αριθμό 104/17-10-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την αποπληρωμή του φόρου κληρονομιάς με μεταβίβαση ακινήτου προς το δημόσιο.

8. Η με αριθμό 106/17-10-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Υποδομών, Μεταφορών και Δικτύων, σχετικά με την ανάγκη ανασχεδιασμού των δρομολογίων της «ΤΡΑΙΝΟΣΕ» για την κάλυψη της Πελοποννήσου.

Β. ΕΠΙΚΑΙΡΕΣ ΕΡΩΤΗΣΕΙΣ δεύτερου κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 102/17-10-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Περιβάλλοντος και Ενέργειας, σχετικά με τη λήψη μέτρων για την προστασία της υγείας των κατοίκων και του περιβάλλοντος, κατόπιν δύο περιβαλλοντικών επεισοδίων στη δυτική Θεσσαλονίκη.

2. Η με αριθμό 95/14-10-2016 επίκαιρη ερώτηση της Βουλευτού Σερρών της Νέας Δημοκρατίας κ Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση στην έναρξη υλοποίησης του Προγράμματος Αγροτικής Ανάπτυξης 2014-2020.

3. Η με αριθμό 100/14-10-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «ανθελληνική δράση τούρκων πρακτόρων και εκπροσώπων τους στη Θράκη».

4. Η με αριθμό 90/13-10-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με την έγκυρη καταβολή των αποζημιώσεων στους κτηνοτρόφους του Νομού Σερρών, για το ζωικό τους κεφάλαιο που έχει πληγεί από την οζώδη δερματίτιδα.

5. Η με αριθμό 108/17-10-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εκατόν ογδόντα (180) εργαζόμενους του εργοστασίου Λιπασμάτων Νέας Καρβάλης στην Περιφερειακή Ενότητα Καβάλας που εδώ και πέντε μήνες βρίσκονται σε αγωνιστικές κινητοποιήσεις.

6. Η με αριθμό 97/14-10-2016 επίκαιρη ερώτηση του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, σχετικά με την ολοκλήρωση των υδροηλεκτρικών έργων στη Μεσοχώρα Τρικάλων.

7. Η με αριθμό 105/17-10-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με την ελλιπή συντήρηση του δικτύου διανομής ρεύματος (ΔΕΔΔΗΕ) στη νότια Εύβοια.

8. Η με αριθμό 91/13-10-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ).

9. Η με αριθμό 56/10-10-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, σχετικά με την έλλειψη διδακτικού προσωπικού στο ΤΕΙ Αθήνας.

10. Η με αριθμό 54/10-10-2016 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας, Ανάπτυξης και Τουρισμού, σχετικά με την εισαγωγή πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό.

11. Η με αριθμό 55/10-10-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στο Ελληνικό Ανοικτό Πανεπιστήμιο.

12. Η με αριθμό 45/5-10-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης.

13. Η με αριθμό 11/3-10-2016 επίκαιρη ερώτηση του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου Αρβανιτίδη προς τον Υπουργό Οικονομίας, Ανάπτυξης και Τουρισμού, σχετικά με τη χορήγηση παράτασης ολοκλήρωσης έργων του προγράμματος: «Ενίσχυση ΜΜΕ που δραστηριοποιούνται στους τομείς Μεταποίησης, Τουρισμού, Εμπορίου-Υπηρεσιών».

Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα μαθητές και μαθήτριες και τρεις εκπαιδευτικοί συνοδοί τους από το Πειραματικό Γυμνάσιο Πατρών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η εισηγήτρια της Ένωσης Κεντρώων, κ. Θεοδώρα Μεγαλοοικονόμου, για δεκαπέντε λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, όπως ξέρουμε, στην πατρίδα μας όλοι οι Έλληνες διανύουμε μια εποχή ιδιαιτέρως δύσκολη και σκοτεινή σε όλα τα επίπεδα. Στα χρόνια των μνημονίων, από το 2009 μέχρι σήμερα, έχουμε δει τις συντάξεις να περικόπτονται δεκάδες φορές, τους μισθούς σε ιδιωτικό και δημόσιο τομέα να καταρρέουν, τις ιδιωτικές επιχειρήσεις να κλείνουν η μια μετά την άλλη και τελικώς πάνω από πεντακόσιες χιλιάδες Έλληνες, και κυρίως επιστήμονες, να εγκαταλείπουν τη χώρα για να βρουν καλύτερη ζωή.

Επιτέλους, μετά από όλα αυτά, ήρθε η ώρα να κάνουμε κάποιες δραστικές αλλαγές στον τρόπο που αντιμετωπίζουμε την κοινωνική πραγματικότητα. Και η αλήθεια είναι ότι σε επίπεδο Ευρωπαϊκής Ένωσης εδώ και πολλά χρόνια γίνονται σοβαρές προσπάθειες να εμπεδωθεί παράλληλα με τις κλασσικές επιχειρηματικές δράσεις και μια άλλη μορφή της κοινωνικής δραστηριότητας. Και αναφέρομαι φυσικά στις επιχειρήσεις οι οποίες έχουν μεν σκοπό το κέρδος και επομένως, δεν κατατάσσονται στις ΜΚΟ, αλλά στον πυρήνα τους φέρουν τα βασικά χαρακτηριστικά της κοινωνικής αλληλεγγύης και συνεισφοράς.

Αυτές οι κοινωνικές επιχειρήσεις υπήρχαν ήδη στην Ελλάδα και διέπονται από τον ν.4019/2011. Μάλιστα, τα τελευταία χρόνια της κρίσης, τουλάχιστον από τη λίγη εμπειρία που έχω, βλέπω ότι οι ΚΟΙΝΣΕΠ έχουν αρχίσει και επεκτείνονται και να τις συναντάμε όλο και πιο συχνά. Τελικώς, βλέπω ότι γίνεται αναγκαίο κομμάτι της κοινωνίας, που διψά για προσφορά, για εργασία, για ουσιαστική αλληλοβοήθεια, που ξεπερνά πλέον τα όρια της φιλανθρωπίας.

Το παρόν νομοσχέδιο θεωρώ ότι κάνει κι ένα βήμα παραπάνω. Επαναπροσδιορίζει τη λειτουργία των επιχειρήσεων αυτής της μορφής και μάλιστα, δημιουργεί νέες νομικές μορφές εντός του ιδίου πλαισίου. Κατ’ αρχάς, λοιπόν, το γεγονός ότι ρυθμίζονται πιο λεπτομερώς και πιθανόν πιο αποτελεσματικά αυτές οι συγκεκριμένες επιχειρήσεις, με βρίσκει σύμφωνη. Στόχος όλων μας είναι να δούμε πραγματικά θετικά αποτελέσματα στην καθημερινότητα και με τη δυναμική ενεργοποίηση των ΚΟΙΝΣΕΠ κάθε μορφής, πιθανώς, να βοηθηθούμε σε αυτή την κατεύθυνση.

Ωστόσο, κυρία Υπουργέ, έχω κάποιες επισημάνσεις έως αντιρρήσεις σε επί μέρους ρυθμίσεις του νομοσχεδίου.

Κατ’ αρχάς, το άρθρο 4, νέο άρθρο 5, παράγραφος 4, προβλέπει συνδρομή στους φορείς κοινωνικής και αλληλέγγυας οικονομίας από τους τοπικούς οργανισμούς της τοπικής αυτοδιοίκησης. Θα ήθελα, όμως, να θυμίσω ότι στην αρμόδια επιτροπή πριν από λίγες μέρες ο Πρόεδρος της Επιτροπής Απασχόλησης και Κοινωνικής Οικονομίας της ΚΕΔΕ τόνισε ότι σε σχέση με τις ΚΟΙΝΣΕΠ δημιουργούνται πρακτικά προβλήματα, διότι οι δήμοι αδυνατούν να ανταποκριθούν πλήρως στις απαιτήσεις και χρειάζονται συμβουλευτική υποστήριξη επί των οικονομικών και τεχνικών θεμάτων από το κεντρικό κράτος.

Επομένως, η συγκεκριμένη διάταξη καλώς έχει, αλλά παραμένει κενή περιεχομένου, αν δεν υπάρξει ουσιαστική στήριξη των δήμων και των περιφερειών. Δεν μπορούν οι δήμοι μόνοι τους να αντεπεξέλθουν.

Εν συνεχεία, στο άρθρο 10, το οποίο έγινε 11 τώρα, ορίζεται ότι η χρηματοδότηση των φορέων της κοινωνικής και αλληλέγγυας οικονομίας θα γίνεται πρωτίστως από το Ταμείο Κοινωνικής Οικονομίας. Το ταμείο αυτό θα χρηματοδοτείται από τον προϋπολογισμό των δημοσίων επενδύσεων και από άλλες πηγές χρηματοδότησης.

Με το «άλλες πηγές χρηματοδότησης», που δεν κατονομάζονται στο νομοσχέδιο, δεν μας δίνετε κάτι συγκεκριμένο και μάλιστα, στην αιτιολογική έκθεση πάλι δεν το διευκρινίζετε. Είναι αυτονόητο ότι αφήνετε ένα νεφελώδες τοπίο, οπότε κάθε άνθρωπος και κάθε πολίτης μπορεί να το καταλάβει διαφορετικά. Πρέπει να το ξεκαθαρίσετε από πού θα είναι οι άλλες πηγές χρηματοδότησης. Τονίστε το, ότι θα είναι από αυτούς κι αυτούς τους φορείς. Αυτή είναι η γνώμη μου.

Επίσης, στο άρθρο 13, που έγινε 14, ορίζεται ότι στις ΚΟΙΝΣΕΠ ένταξης θα συμμετάσχουν ευάλωτες ομάδες κατά 30%. Είναι πάρα πολύ σωστό. Οι ευάλωτες αυτές ομάδες περιλαμβάνουν άτομα με αναπηρία, με προβλήματα εξάρτησης από ουσίες, καθώς και άτομα με παραβατική συμπεριφορά. Από την αρχή θεώρησα -και το τόνισα και στις επιτροπές- ότι είναι πάρα πολύ μικρό το ποσοστό και ζήτησα την αύξηση κατά 40%. Και μάλιστα, σε αυτό το σημείο συμφώνησε, αν θυμάστε, και ο κ. Νάστας, ο Γενικός Γραμματέας της ΕΣΑΜΕΑ.

Μάλιστα, τα άτομα με αναπηρία, όπως θα ξέρετε, έχουν πάρα πολύ χαμηλή απορρόφηση στην αγορά εργασίας. Τουλάχιστον το 80% παραμένουν άνεργοι. Για να μην αναφερθώ στους αποφυλακισθέντες, οι οποίοι στην Ελλάδα μετά την αποφυλάκισή τους περιθωριοποιούνται και είναι πάρα πολύ δύσκολο να ξαναενταχθούν στην κοινωνία και ξαναγυρίζουν στην παρανομία.

Επομένως, οι ΚΟΙΝΣΕΠ είναι ένα βασικό εργαλείο για την κοινωνική και επαγγελματική ένταξη ατόμων από αυτές τις ομάδες. Μάλιστα, κυρία Υπουργέ, μας απαντήσατε προχθές στην επιτροπή ότι το ποσοστό του 30% ορίζεται με βάση την ευρωπαϊκή οδηγία. Έψαξα, όμως, και θεωρώ ότι βρήκα ότι οι ευρωπαϊκές οδηγίες διασφαλίζουν και εξασφαλίζουν ένα ελάχιστο ποσοστό προστασίας. Το θεωρούν σαν ελάχιστο ποσοστό. Επομένως, εναπόκειται στα κράτη- μέλη να ενσωματώσουν τις ρυθμίσεις και φυσικά να ξεπεράσουν, αν μπορούν, αυτό το μίνιμουμ που φέρνει η Ευρωπαϊκή Ένωση.

Μάλιστα, επίσης, για να το τεκμηριώσω υπάρχουν δύο σχετικές ευρωπαϊκές οδηγίες, η 2014/24ΕΕ και η 2014/25ΕΕ. Αναφέρουν στα άρθρα 20 και 38 αντίστοιχα -και θα πρέπει να το τονίσω αυτό- «τουλάχιστον το 30% των εργαζομένων να είναι άτομα με αναπηρία». Τουλάχιστον, όχι το όριο.

Επομένως, εφόσον δεν ευσταθεί αυτό που μας λέτε, ότι δεσμευόμαστε από την Ευρωπαϊκή Ένωση για το 30%, επανέρχομαι και ζητώ, τουλάχιστον, να το επανεξετάσετε επί της αύξησης του ποσοστού, τουλάχιστον 40%. Στις ΚΟΙΝΣΕΠ για τις ειδικές ομάδες ορίζεται ποσοστό 50%. Αν δεν μπορούμε να φτάσουμε στο 50% βάλτε το τουλάχιστον πάνω από 30%. Έχουμε νομίζω κάθε δικαίωμα σαν κράτος να το οριοθετήσουμε εμείς.

Και έρχομαι πάλι σε ένα από τα επίμαχα σημεία. Αναφέρομαι -το έχω ξαναπεί πολλές φορές- στη δημιουργία δύο ειδικών γραμματειών, της μιας με θέμα κοινωνική και αλληλέγγυα οικονομία και της δεύτερης για τους Ρομά. Μάλιστα κατέκρινα την επιλογή της Κυβέρνησης να δημιουργήσει δύο επιπλέον ειδικές γραμματείες και να αυξήσει τις οργανικές θέσεις του δημοσίου επιβαρύνοντας τον προϋπολογισμό.

Παρά την ένθερμη προσπάθειά σας, κυρία Υπουργέ, να ανατρέψετε την αρνητική στάση που έχω, δεν με πείθει ότι η χώρα μας αυτή τη στιγμή χρειάζεται να επεκτείνει τον δημόσιο τομέα. Και σύμφωνα με την έκθεση του Γενικού Λογιστηρίου του Κράτους, ο κρατικός προϋπολογισμός θα επιβαρυνθεί από 662.000 ευρώ και επιπλέον 45.000 ευρώ, που απαιτούνται για τον εξοπλισμό των δύο αυτών γραμματειών.

Χωρίς να θέλω να κάνω τώρα λαϊκισμό ή μικροπολιτική, θεωρώ ότι είναι παρατραβηγμένο. Δηλαδή, μπορούμε να υποκριθούμε και να πούμε ότι δεν αυξάνουμε τον προϋπολογισμό αν ακολουθήσουμε αυτό το παράδειγμα; Μακάρι να βρισκόμαστε στα επίπεδα της Σουηδίας, της Γερμανίας και να κάναμε όσες γραμματείες θέλαμε. Αλλά φτάνει να είχαμε να πληρώνουμε.

Όταν σε αυτήν την εποχή που ζούμε κόβουμε το ΕΚΑΣ και τις επικουρικές συντάξεις, όταν τα νοσοκομεία πασχίζουν για βασικό εξοπλισμό μηχανημάτων κι οι καρκινοπαθείς αναμένουν στις «λίστες» για να κάνουν ακτινοθεραπεία και τις οικογένειες πολλών εξ αυτών τις ειδοποιούν όταν ήδη αυτοί έχουν πάει στον Άγιο Πέτρο και έχουν φύγει από τη ζωή, όταν διαβάζουμε ότι τα ασθενοφόρα είναι εκτός λειτουργίας και δεν υπάρχουν χρήματα για να επισκευαστούν και κινδυνεύει η ζωή των πολιτών, –έχει συμβεί να έχουν πάρει φωτιά τα ασθενοφόρα μαζί με τον ασθενή μέσα και να μην ξέρουν τι να κάνουν οι τραυματιοφορείς, να σώσουν τον ασθενή, να σώσουν το ασθενοφόρο, να μην καούν οι ίδιοι;- θεωρώ ότι μια τέτοια κατάσταση είναι υπερβολική.

Οι συνταξιούχοι που έλαβαν την επιστολή του Υπουργού κ. Κατρούγκαλου θα έπρεπε να είναι πάρα πολύ ευχαριστημένοι. Εγώ νόμιζα ότι θα τη θεωρήσουν μια πρόσκληση να πιαστούν στον χορό του Ζαλόγγου και να αρχίσουν να πέφτουν! Μια τέτοια πρόσκληση θα ήταν θαυμάσια. Θεωρώ ότι τους έστειλε αυτήν την επιστολή για να τους ευχαριστήσει, να πιαστούν χέρι-χέρι να πάνε για τον χορό του Ζαλόγγου!

Δεν νομίζω ότι δικαιούμεθα να πούμε αυτήν τη στιγμή στον Έλληνα φορολογούμενο και πολίτη ότι χρειαζόμαστε άλλες 700.000 ευρώ ετησίως για να δημιουργήσουμε αυτές τις δύο γραμματείες. Θα μπορούσαμε με κινητικότητα, με αποσπάσεις από τον δημόσιο τομέα να δημιουργήσουμε επαρκή τμήματα για τις βασικές ανάγκες.

Δεν θεωρώ ότι ένας σώφρων άνθρωπος θα πρότεινε να κάνει καινούριες γραμματείες, να τις στελεχώσει με καινούρια άτομα, να επιβαρύνει τον προϋπολογισμό, αν δεν απέβλεπε κάπου αλλού, δηλαδή, να τακτοποιήσει «ημετέρους», να συνεχίσετε και εσείς την πολιτική των δύο προηγούμενων κομμάτων. Μα, δεν σας εξέλεξε ο λαός για να συνεχίσετε την ίδια πολιτική. Σας εξέλεξε δυο φορές, πιστεύω, για να αλλάξετε αυτό το θέμα. Αν ήταν να συνεχίζεται ας έμεναν και οι προηγούμενοι. Δεν υπάρχει δικαιολογία.

Για τις επιπλέον θέσεις εργασίας δεσμευτήκατε, κύριε Υπουργέ, τουλάχιστον προφορικά και μας είπατε ότι θα αναζητηθούν άτομα που υπηρετούν στο δημόσιο και θα γίνουν πριν από τις προσλήψεις, εάν φυσικά έχουν τα εχέγγυα για να μπορούν να τις στελεχώσουν.

Αυτό, όμως, μας το είπατε προφορικά. Και τα προφορικά όπως ξέρουμε, τα παίρνει ο άνεμος, φεύγουν. Θα προτιμούσα να το έχει διατυπώσει στο νομοσχέδιο, όχι προφορικά. Δεν είναι ότι δεν σας πιστεύω. Έχω την καλή πρόθεση να σας πιστέψω. Όμως έχουμε δει πάρα πολλές εξαγγελλίες να φεύγουν μαζί. Τα λόγια τα παίρνει ο άνεμος, έτσι έλεγε η γιαγιά μου. Πολύ τακτικά την αναφέρω τώρα τελευταία και θα με βλέπει από εκεί ψηλά!

Θα ήθελα να κάνω γρήγορα μια αναφορά σχετικά με τα άρθρα.

Κατ’ αρχάς συμφωνώ απόλυτα στην παράταση για ένα εξάμηνο κάθε σύνταξης που δίνεται σε άτομα που αναμένουν να περάσουν από υγειονομικές επιτροπές για το ποσοστό αναπηρίας τους. Είναι πολύ σωστό διότι και αυτοί είναι άνθρωποι, έχουν ανάγκες, σοβαρό πρόβλημα και πρέπει να συνεχίσουν να παίρνουν αυτή τη σύνταξή τους.

Στη συνέχεια, έρχομαι στο άρθρο 30 -που έγινε 31- που αφορά το να λαμβάνουν το επίδομα ανεργίας οι ελεύθεροι επαγγελματίες. Όλοι γνωρίζουμε πόσο έχουν πληγεί οι ελεύθεροι επαγγελματίες την εποχή του μνημονίου, πόσες επιχειρήσεις έκλεισαν και πόσοι ελεύθεροι επαγγελματίες έφυγαν από τα επαγγέλματά τους. Οι ελεύθεροι επαγγελματίες πλήρωναν –το ξέρω πολύ καλά γιατί και εγώ σε αυτούς είμαι και εγώ- υπέρ του ΟΑΕΔ, αλλά αποκλείονταν από τα επιδόματα. Επομένως, είναι μια πραγματικά σωστή ρύθμιση.

Τέλος, θέλω να κάνω μια αναφορά στο άρθρο 53, που αφορά την πληρωμή των ληξιπρόθεσμων οφειλών έως το 2012 του ΕΟΠΥΥ προς διαφόρους παρόχους. Το συνολικό ποσό –υπολογίζει το Υπουργείο- είναι περίπου 450 εκατομμύρια ευρώ, ενώ ένα μέρος αφορά μάλιστα και τους ασθενείς που έχουν πληρώσει από την τσέπη τους. Και είναι αδιανόητο να οφείλονται τόσο μεγάλα ποσά και όχι μόνο σε φορείς αλλά και σε ασθενείς.

Θεωρώ, όμως, ότι θα ήταν πιο σημαντικό να ξεφύγουμε από τις λογικές του παρελθόντος. Αντί να υπογραφούν αυτές οι συμβάσεις –τις οποίες δεν μπορούμε να τις πραγματοποιήσουμε- και να κάνουμε συμβάσεις και να δίνουμε μεγαλύτερα ποσά, θα ήταν καλύτερα να γίνονται μικρότερες συμβάσεις, να το ξέρει ο συμβαλλόμενος και έτσι να μην απαιτούνται περικοπές και ξαφνικά να τον φέρνετε με το μαχαίρι στον λαιμό. Δεν το θεωρώ σωστό.

Το νομοσχέδιο θεωρώ ότι βάζει τις βάσεις για τη δημιουργία ενός ζωντανού κοινωνικού ιστού με κέντρο τον άνθρωπο και την υποστήριξή του στην πράξη, ώστε να μπορέσει αυτός ο άνθρωπος να σταθεί στα πόδια του και να μην χρειάζεται ελεημοσύνη. Σε αυτήν τη λογική τα άτομα με αναπηρία και τα υπόλοιπα άτομα των ευπαθών ομάδων βρίσκονται στο επίκεντρο της όλης φιλοσοφίας των κοινωνικών συνεταιριστικών επιχειρήσεων. Θεωρώ ότι αυτούς περισσότερο από οποιουσδήποτε άλλους θα πρέπει να ενισχύσουμε και να υποστηρίξουμε.

Τελικώς είναι σωστό ότι ωθούμε τους σωστούς μηχανισμούς ώστε να εντοπίσουμε ποιοι είναι οι άνθρωποι αυτοί σε αυτές τις ομάδες, να τους βγάλουμε από τη λήθη που έχουν βυθιστεί και να τους επαναφέρουμε στην ενεργό δράση. Και θεωρώ ότι είναι υποχρεωτική η αύξηση του ποσοστού στις κοινωνικές συνεταιριστικές επιχειρήσεις, για να μπορέσουμε να εντάξουμε όλες αυτές τις ομάδες που βρίσκονται και στην κρίση, αλλά περνάνε και ένα τελείως διαφορετικό καθεστώς σε σχέση με τους άλλους που δεν είναι στην ίδια κατάσταση με αυτούς. Θα πρέπει να είναι το πρώτο βήμα απ’ αυτήν την Κυβέρνηση.

Επί της αρχής του νομοσχεδίου λέμε ναι.

Όσον αφορά τα άρθρα, θα τα ελέγξουμε και θα τοποθετηθούμε αύριο στην Ολομέλεια.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η Αναπληρώτρια Υπουργός κ. Ουρανία Αντωνοπούλου.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Θα ήθελα, πριν ξεκινήσουμε τον επόμενο γύρο, να κάνω κάποιες παρατηρήσεις. Άκουσα πολύ θετικά κάποια σχόλια, όπως το ότι ήρθαμε να συζητήσουμε σήμερα το νόμο για την κοινωνική οικονομία.

Υπάρχουν πολλά πολιτικά ζητήματα. Υπάρχει ο χώρος και ο χρόνος να συζητηθούν. Έχουν γίνει ήδη αρκετές αναφορές, που δυστυχώς δεν μπορεί κανείς να αποφύγει να τις συζητήσει όταν τίθενται στο τραπέζι.

Η επιθυμία όλων μας, όταν τελείωσε η επιτροπή, όπως είπαμε, είναι ότι θέλουμε να συνεχιστεί στο ίδιο καλό κλίμα αυτή η συζήτηση. Για ποιον λόγο θέλουμε να συνεχιστεί στο ίδιο καλό κλίμα η συζήτηση; Διότι όσον αφορά θέματα που αγγίζουν, πραγματικά, τους πολίτες και το μέλλον της χώρας μας, όπως το χρέος, το προσφυγικό, η ανάσχεση της ανεργίας και η υποστήριξη της εργασίας, αυτά είναι θέματα στα οποία ανεξάρτητα από το σε ποιο κόμμα ανήκει ο καθένας μας και ποιες πολιτικές αντιπαραθέσεις υπάρχουν πρέπει να υπάρχει συνοχή.

Εδώ, λοιπόν, όσον αφορά την κοινωνική οικονομία, βρήκαμε κοινό τόπο, μπορέσαμε να συνεννοηθούμε. Παρ’ όλα αυτά, ερχόμαστε σήμερα να συζητήσουμε τον νόμο για την κοινωνική οικονομία και καταθέτουμε ό,τι θέμα προκύπτει προς συζήτηση.

Νομίζω -και θα ήθελα να παρακαλέσω γι’ αυτό τους εκπροσώπους απ’ όλα τα κόμματα- ότι πρέπει να κάνουμε μία προσπάθεια να κατατεθούν οι τελευταίες παρατηρήσεις, να μπορέσουμε τελικά να δείξουμε και εμείς στον λαό μας ότι υπάρχει πεδίο λαμπρό για να μπορέσουμε να συνεννοηθούμε, ότι βάζουμε πάνω από τις πολιτικές αντιπαραθέσεις το κοινό καλό τουλάχιστον σε ορισμένα θέματα, ότι έχουμε μία γραμμή την οποία δεν θα ξεπεράσουμε σαν πολιτικά κόμματα.

Να υπεισέλθω τώρα στην όλη συζήτηση για το τι κληρονομήσαμε, τι αλλάξαμε, τι χρειάζεται να κάνουμε για να σταθούν η χώρα και ο λαός μας στα πόδια του, εάν αυτή τη στιγμή η ανεργία έχει πέσει, εάν τελικά με τη διαπραγμάτευση του χρέους που έγινε κερδίσαμε τα 12,5 δισεκατομμύρια. Έχω αρθρογραφήσει πάρα πολλές φορές γι’ αυτό, όπως επίσης και για το ότι δόθηκε παράταση για 50 δισεκατομμύρια, δηλαδή, αντί να αποπληρωθούν μέχρι το 2001, να αποπληρωθούν σε τριάντα χρόνια. Αυτά δεν είναι οφέλη; Γιατί δεν αναγνωρίζονται;

Όταν, λοιπόν, από την Αντιπολίτευση τίποτε απ’ αυτά δεν αναγνωρίζεται και μπαίνουμε σε μία αντιπαράθεση επί θεμάτων τα οποία «φωνάζουν», «κραυγάζουν» ότι έχει γίνει κάτι θετικό, τότε φυσικά ερχόμαστε σε ένα επίπεδο αντιπαράθεσης το οποίο δεν βοηθά τους πολίτες, δεν βοηθά τη χώρα μας.

Η δική μου παράκληση, λοιπόν, έγκειται σ’ αυτό. Έχει κουραστεί ο κόσμος -να το καταλάβουμε όλοι- να μας ακούει να ασχολούμαστε με αυτή την αντιπαράθεση μεταξύ μας. Ο κόσμος θέλει να μάθει τι κάνουμε και τι μπορούμε να κάνουμε, τι συναινέσεις μπορούν να υπάρχουν για να μπορέσουμε να γυρίσουμε σελίδα επιτέλους.

Να έρθω, όμως, σε πιο συγκεκριμένα θέματα. Επειδή άκουσα για άλλη μία φορά αρκετές παρατηρήσεις -εύλογες οι παρατηρήσεις σας- για τη δημιουργία ειδικής γραμματείας για την κοινωνική οικονομία, θα ήθελα να το ξεκαθαρίσω, γιατί φαντάζομαι ότι θα αναλώσουμε πολύ χρόνο και στη συζήτηση που θα ακολουθήσει, επί των άρθρων αύριο κ.λπ.. Το κόστος της κοινωνικής οικονομίας είναι 332.000 ευρώ τον χρόνο. Τι καλούμαστε να κάνουμε με το παραπάνω κόστος το οποίο προκύπτει; Καλούμαστε να κάνουμε ελέγχους, ενδυνάμωση των δήμων. Πώς θα το κάνουν, όπως πολύ σωστά αναφέρατε πριν από λίγο, κυρία Μεγαλοοικονόμου; Πώς θα το κάνουμε αυτό; Δεν θα πρέπει να υπάρχει εξειδικευμένο προσωπικό;

Κοιτάξτε, είναι ένα κοινό, κρυφό μυστικό, το οποίο όμως πρέπει να το πούμε, το γεγονός ότι ο δημόσιος χώρος έχει μικρύνει, έχει αποψιλωθεί. Έχουμε πολύ λιγότερους υπαλλήλους σήμερα απ’ ό,τι είχαμε πριν από τρία, τέσσερα ή πέντε χρόνια. Να σας πω πού έχει οδηγήσει αυτό; Σε εξωτερικές αναθέσεις συνέχεια, που προσπαθώ να τις αποφύγω. Είπα από την πρώτη ημέρα που ήρθα στο Υπουργείο ότι δεν θα κάνουμε εξωτερικές αναθέσεις. Δεν γίνεται να μην γίνουν εξωτερικές αναθέσεις. Άρα, διατίθεται δημόσιο χρήμα για να μπορέσουμε να κάνουμε τη δουλειά μας, ενώ παράλληλα αποδυναμώνεται γνωσιακά και θεσμικά ο δημόσιος τομέας.

Εγώ είμαι μαζί σας. Θέλουμε να έχουμε εκείνο τον δημόσιο τομέα, ο οποίος μπορεί να εξυπηρετήσει το δημόσιο και όχι συμφέροντα, όχι κομματικά συμφέροντα, για να το πούμε πολύ απλά. Συμφωνούμε. Όμως, εξηγήστε μου με τις αλλαγές που θέλουμε να φέρουμε –και θέλω να ευχαριστήσω τη Νέα Δημοκρατία που το έχει κατανοήσει και μας υποστηρίζει σ’ αυτό- εάν είναι δυνατόν να υλοποιηθεί. Από τη μία, ερχόμαστε και λέμε συνέχεια ότι θέλουμε να υλοποιήσουμε, ότι καλός ο προηγούμενος νόμος, αλλά δεν είχε τη δυναμική να το υλοποιήσει και από την άλλη, λέμε, μην έχετε τα εργαλεία να το υλοποιήσετε.

Το ανέλυσα. Παρακαλώ ξανασκεφτείτε το. Χρειάζεται αυτό το μίνιμουμ προσωπικό. Δεσμευθήκαμε και η κ. Φωτίου, η οποία θα είναι μαζί μας σε λίγο, και εγώ ότι το πρώτο πράγμα που θα κάνουμε είναι μετακινήσεις. Θα το δείτε. Θα ολοκληρωθεί ο νόμος θα καλέσουμε από το δημόσιο να έρθει, θα το δείτε ότι θα γίνει. Μην αμφισβητείτε τον λόγο της κ. Φωτίου και εμού. Δεσμευθήκαμε απέναντί σας και θα το κάνουμε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ**)

Ένα δεύτερο θέμα στο οποίο θα ήθελα να επικεντρωθώ είναι στο 30%. Θα επανέλθουμε πάλι και πάλι. Τι έχουμε κάνει; Έχουμε κάνει μια βαθιά τομή, η οποία δεν έχει γίνει κατανοητή. Για τις ευάλωτες ομάδες αυτό που λέμε είναι ότι το 30% των εργαζομένων μέσα στην ΚΟΙΝΣΕΠ θα πρέπει να είναι από την ευάλωτη ομάδα. Τα μέλη θα πρέπει να είναι άλλο ένα 30%. Άρα, αυτό που λέμε είναι ότι το κατώτερο όριο που μπορείς να έχεις, είναι 30% για τους εργαζόμενους σου.

Επίσης, ένα 30% θα περνάει στην κλάση των μελών. Όσο τα μέλη θα γίνονται εργαζόμενοι, αυτός ο αριθμός, το 30%, θα διογκώνεται. Εμείς τι θέλουμε να κάνουμε; Να ξεκινήσουμε με το 30% των εργαζομένων, γιατί οι εργαζόμενοι πλέον στις ΚΟΙΝΣΕΠ δεν παίρνουν μισθούς πείνας, όπως κάποιοι θέλουν να υποστηρίζουν εδώ πέρα. Έχουν ασφαλιστικά δικαιώματα από την πρώτη μέρα. Πώς θα μπορέσει, λοιπόν, μια ΚΟΙΝΣΕΠ να έχει το 50% εργαζομένων με όλες τις υποχρεώσεις που πρέπει να τηρούμε, τη νομιμότητα τέλος πάντων μέσα στο πλαίσιο της εργασίας, όταν δεν θα έχουν ακόμη ξεκινήσει να παράγουν; Λέμε, λοιπόν, ότι το μίνιμουμ που σε υποχρεώνουμε είναι να έχεις το 30%. Δεν ξέρω αν έχω γίνει κατανοητή, αυτό που κάνουμε είναι να

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, συγγνώμη. Επειδή τώρα ανέβηκα στην Έδρα, αντικαθιστώντας τον κ. Βαρεμένο, αν δεν κάνω λάθος ο κ. Βαρεμένος σας έδωσε τον λόγο, επειδή τον ζητήσατε και έχετε κάθε δικαίωμα, για να τοποθετηθείτε εν τάχει για κάποια ζητήματα που προέκυψαν κατά τη διάρκεια των τοποθετήσεων των εισηγητών, αγορητών κ.λπ..

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό ακριβώς κάνω.

**ΠΡΟΕΔΡΕΥΩΝ (Γεώργιος Λαμπρούλης):** Αυτό, όμως, και δεδομένου ότι δεν υπήρχε χρόνος –εγώ, βέβαια, σας έβαλα πέντε λεπτά- λογίζεται πλέον ως ομιλία.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει.

**ΠΡΟΕΔΡΕΥΩΝ (Γεώργιος Λαμπρούλης):** Αν θέλετε κωδικοποιημένα να αναφέρετε κάποια πράγματα και το Σώμα θέλει να τα ακούσει, πολύ ευχαρίστως, αλλά θα έχετε την ευκαιρία να το κάνετε στις παρεμβάσεις σας.

**ΧΡΗΣΤΟΣ ΜΑΝΤΑΣ:** Αφήστε την να τελειώσει, κύριε Πρόεδρε. Είναι ουσιαστική η κουβέντα, δεν την παρακολουθείτε από την αρχή.

**ΠΡΟΕΔΡΕΥΩΝ (Γεώργιος Λαμπρούλης):** Ακούστε. Εγώ δεν θέλω να στερήσω τον λόγο από την κυρία Υπουργό. Θέλω να της υπενθυμίσω τον λόγο για τον οποίο ζήτησε τον λόγο, για να τοποθετηθεί. Διότι πλέον έχουμε φτάσει στα οκτώ λεπτά ομιλίας και περιμένουν και οι Βουλευτές. Διάθεση καλή υπάρχει, αλίμονο.

Συνεχίστε.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θέλω να πω το εξής: Επειδή θα ξεκινήσει τώρα ο κατάλογος των αγορητών και επειδή πρόκειται να αναλώσουμε πολύ χρόνο, απαραίτητο χρόνο, κοιτάζοντας άρθρο-άρθρο τι ακριβώς λέει αυτός ο νόμος, προσπαθώ να κάνω κάποιες διευκρινίσεις, για να σώσουμε χρόνο. Δεν τις κάνω, γιατί θέλω να πάρω χρόνο αυτή τη στιγμή. Δεν έχω κανένα λόγο.

Υπάρχουν δυο, τρία σημεία ακόμη στα οποία θέλω να αναφερθώ. Το πρώτο σημείο έχει να κάνει με τις δημοκρατικές λήψεις αποφάσεων. Μίλησε ο εκπρόσωπος του ΚΚΕ και μας είπε ότι το κεφάλαιο είναι κοινωνική σχέση. Εμείς συμφωνούμε απόλυτα ότι το κεφάλαιο είναι κοινωνική σχέση, αλλά λέμε, επίσης, ότι εδώ δημιουργείται ένας χώρος στον οποίο η κοινωνική οικονομία και οι φορείς της κοινωνικής οικονομίας καθορίζονται πλέον όχι από τη νομική μορφή που παίρνει ένα παραγωγικό σχήμα, αλλά από τις σχέσεις που έχουν οι εργαζόμενοι, οι άνθρωποι που συμμετέχουν μεταξύ τους και τη σχέση που έχουν από πλευράς ιδιοκτησίας με ό,τι εργαλεία και ό,τι κεφάλαια έχουν στη διάθεσή τους, για να μπορέσουν να παράγουν.

Μιλάμε, λοιπόν, για κοινωνικές σχέσεις και λέμε ότι μέσα σε αυτό το επίπεδο, να, που υπάρχει ένας τρίτος δρόμος τον οποίο τον έχει ήδη επιλέξει κόσμος. Εμείς ανταποκρινόμαστε σε αυτό που έχει κάνει ο κόσμος, δεν ερχόμαστε να καπελώσουμε.

Και λέω, λοιπόν, ότι μέσα σε αυτό το πλαίσιο που υπάρχει η πρόθεση πολιτών να οργανώσουν τις παραγωγικές τους δραστηριότητες σε διάφορους τομείς, μέσα σε ένα πλαίσιο συνεργατικό, όπου η βασική αρχή είναι «ένα μέλος-μία ψήφος, ένας εργαζόμενος-μία ψήφος», ερχόσαστε να το αμφισβητήσετε.

Δικαίωμα σας είναι να πιστεύετε ότι μόνο ολοκληρωτικές αλλαγές μπορούν να φέρουν αλλαγή στο κοινωνικό μας σύστημα. Εμείς νομίζουμε ότι υπάρχουν δυνάμεις, οι οποίες μπορούν να αναπτυχθούν προς δημοκρατικές και συλλογικές αποφάσεις.

Το τελευταίο που θα ήθελα να πω είναι ότι θα παρακαλούσα τον εκπρόσωπο από το Ποτάμι -το είπε πολύ ευγενικά- να μην ισοπεδώνουμε και να μην γενικεύουμε τα πάντα. Αναφέρθηκε δυο-τρεις φορές στην ειδική γραμματεία και γενική γραμματεία. Είπε στο τέλος ότι συμφωνεί ότι αυτή είναι μια ειδική περίπτωση, αλλά τι να κάνουμε; Στο γενικό πλαίσιο πρέπει να μειωθεί το κράτος.

Δεν πρέπει να τα βλέπουμε έτσι τα θέματα, συνάδελφοι. Πρέπει να εξετάζουμε μία-μία περίπτωση ξεχωριστά, γιατί, όταν προτείνουμε τις ιδέες μας και τις απόψεις μας για συγκεκριμένα θέματα, έτσι ακριβώς θα αρχίσει ο κόσμος να μας δείχνει περισσότερη εμπιστοσύνη. Όταν είναι θέμα ιδεολογίας και ιδεοληψίας, που λέμε να υπάρχει μικρότερο κράτος στα πάντα, από εκεί και πέρα, πώς να μας εμπιστευτεί ο κόσμος;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΕΥΩΝ (Γεώργιος Λαμπρούλης):** Τι θα θέλατε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Ζητώ τον λόγο, ως Κοινοβουλευτικός Εκπρόσωπος, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μετά από δύο ομιλητές θα ανεβείτε στο Βήμα.

**ΑΝΔΡΕΑΣ ΛΟΒΕΡΔΟΣ:** Αργότερα. Αυτή είναι η σχεδιασμένη μου ομιλία. Τώρα θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):**  Έχετε τον λόγο για ένα λεπτό, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρία Υπουργέ, στο σπίτι του κρεμασμένου -λέει ο λαός- δεν μιλάνε για σκοινί. Και επειδή εδώ συζητάμε για την κοινωνική οικονομία, εσείς, ως ΣΥΡΙΖΑ, όταν ήρθε ο νόμος μας το 2010-2011, τον καταψηφίσατε. Και τον καταψηφίσατε μαζί με τον άλλο εταίρο σας, τον κ. Καμμένο, που, ως Νέα Δημοκρατία, καταψήφισε.

Εμείς, αντιθέτως, κομμάτια του σχεδίου νόμου σας θα τα ψηφίσουμε. Σας το είπε η εισηγήτριά μας και κάναμε και ορισμένες σκέψεις. Ειδικά για τις ειδικές γραμματείες θα τοποθετηθώ κι εγώ.

Δεν μπορεί, όμως, να μας παραινείτε για το ποιο είναι το κλίμα το κοινοβουλευτικό για ένα θέμα τόσο ευαίσθητο όσο η κοινωνική οικονομία. Δεν έχετε καμμία δυνατότητα, γιατί το δικό σας παρελθόν –εννοώ της Πλειοψηφίας σήμερα- δεν σας το επιτρέπει.

Δεύτερον, πρέπει να ξέρετε, γιατί είστε δυο χρόνια ήδη εδώ, ότι, όταν η Βουλή συνεδριάζει εν ολομελεία, ο κάθε ομιλητής συμπεριλαμβάνει στο σκεπτικό του και τα μεγάλα τρέχοντα προβλήματα. Δεν λέω όλα τα τρέχοντα προβλήματα, αλλά πάντως για την ημέρα της συζήτησης τα απολύτως κοινωνικώς επίμαχα.

Και όταν επιβεβαιώνεται ο Rob Riemen στο βιβλίο του «Η αέναη επιστροφή του φασισμού», με τη λειτουργία μιας κυβέρνησης που θέλει να δημιουργήσει τετελεσμένα στον χώρο της δικαιοσύνης και της ενημέρωσης, θα τα ακούτε, κυρία Υπουργέ. Εδώ είναι για να μιλάει η Κυβέρνηση και να ακούει την Αντιπολίτευση.

Αν περιμένετε να σας ραίνουμε με τριαντάφυλλα, κακώς περιμένετε, κυρία Υπουργέ. Για τις πράξεις εδώ ελέγχεστε και θα ελεγχθείτε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Λοβέρδο.

Τον λόγο έχει η κ. Γεννιά από τον ΣΥΡΙΖΑ.

**ΓΕΩΡΓΙΑ ΓΕΝΝΙΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα συζητούμε και ψηφίζουμε για το νομοσχέδιο που αφορά στην κοινωνική και αλληλέγγυα οικονομία, καθώς και στην ανάπτυξη των φορέων της. Από μόνος του ο τίτλος είναι ενδεικτικός και χαρακτηριστικός, τόσο των προθέσεων όσο και των στόχων που επιδιώκουμε να πετύχουμε.

Η κοινωνική και αλληλέγγυα οικονομία έρχεται να προστεθεί ως τρίτος πόλος παραγωγής αγαθών και υπηρεσιών μετά τον ιδιωτικό και τον δημόσιο τομέα. Ο τομέας αυτός διαφοροποιείται από τους δύο παραπάνω, λόγω δύο βασικών χαρακτηριστικών.

Πρώτον, οι δραστηριότητες που αναπτύσσει δίνουν προτεραιότητα στην κάλυψη των κοινωνικών αναγκών και όχι στην επεκτατική κερδοφορία και, δεύτερον, οι δραστηριότητες αυτές αναπτύσσονται με συλλογικές και δημοκρατικές διαδικασίες συμμετοχής και λήψης αποφάσεων.

Από την άλλη, όμως, δεν τους αντιπαλεύετε, διότι αποσκοπεί στην παραγωγή προϊόντων και την παροχή υπηρεσιών, που δεν προσφέρονται ή δεν προσφέρονται επαρκώς από τον ιδιωτικό και τον δημόσιο τομέα, με στόχο την πρόσβαση των μελών της τοπικής κοινωνίας σε αυτά.

Έτσι, θα μπορούσαμε να πούμε, λοιπόν, ότι δρα συμπληρωματικά.

Επιπλέον, βασική προτεραιότητα είναι ο βιοπορισμός όσων παράγουν ή προσφέρουν τις υπηρεσίες αυτές και η δημιουργία νέων θέσεων εργασίας.

Παράλληλα, προτάσσει τη δημοκρατική λειτουργία στον τρόπο εσωτερικής οργάνωσης της εργασίας, τον καθορισμό των μισθών, της παραγωγής και της επανεπένδυσης.

Τέλος, λαμβάνει υπ’ όψιν και μεριμνά για την αειφορία του φυσικού περιβάλλοντος και την καταπολέμηση των κοινωνικών ανισοτήτων.

Απ’ όλα τα παραπάνω, λοιπόν, συνάγεται ότι μέσα σ’ αυτό το ζοφερό κλίμα ασφυξίας και κοινωνικής αποσταθεροποίησης προσπαθούμε με κάθε μέσο να αντιστρέψουμε το αρνητικό κλίμα και να αμβλύνουμε τις συνέπειες για όλους τους πολίτες. Αυτό το επιτυγχάνουμε εισάγοντας νομοθετήματα που υλοποιούν τις δεσμεύσεις μας για πιο φιλικό, κοινωνικό κράτος, για συμμετοχή των πολιτών στην οικονομία της οικονομίας, εισάγοντας σήμερα έναν θεσμό, ο οποίος για πρώτη φορά εισάγεται στην ελληνική έννομη τάξη, με τέτοιο συγκροτημένο τρόπο και συγκεκριμένο πλαίσιο, προκειμένου να λειτουργήσει ως φορέας παραγωγικής ανασυγκρότησης.

Το συγκεκριμένο, λοιπόν, σχέδιο νόμου αποσκοπεί στο να βάλει σε πρώτο πλάνο και σε τροχιά ανάπτυξης την κοινωνική οικονομία, ώστε σε βάθος χρόνου να συμβάλει ακόμη και με 10% στην αύξηση του ΑΕΠ, όπως συμβαίνει και σε άλλες χώρες, για παράδειγμα στη Γαλλία, την Ιταλία, την Ισπανία, τις ΗΠΑ και τον Καναδά. Στην Ελλάδα ο τομέας αυτός συνεισφέρει λιγότερο από 1%. Επομένως, αντιλαμβανόμαστε όλοι τη σπουδαιότητα του εγχειρήματος.

Πολύ σημαντικό στοιχείο είναι το όχημα που επιλέχθηκε για την ανάπτυξη της κοινωνικής οικονομίας, που είναι τα συνεργατικά οχήματα. Το δε καύσιμο του οχήματος, όπως πολύ χαρακτηριστικά επισημάνθηκε, είναι το σταθερό και διαφανές περιβάλλον, που θα μπορεί να υποστηρίζει εμπράκτως την ανάπτυξη των παραγωγικών αυτών εγχειρημάτων, γιατί θα διευκολύνει τη συμμετοχή των πολιτών σε παραγωγικές δραστηριότητες μέσω εγχειρημάτων αυτοδιαχείρισης και συλλογικής, κοινωνικής επιχειρηματικότητας.

Μια, άλλωστε, από τις καινοτομίες είναι η δημιουργία νέου νομικού προσώπου, που υπάρχει σε πολλές άλλες χώρες και εφαρμόζεται με επιτυχία, του συνεταιρισμού εργαζομένων. Δηλαδή, πρόκειται για μια συνεταιριστική σύμπραξη τριών τουλάχιστον φυσικών προσώπων, που συνεταιρίζονται με σκοπό να βιοποριστούν από της εργασία τους. Μέσω του συνεταιρισμού αυτού θα μπορούν οι εργαζόμενοι να αναλαμβάνουν και να λειτουργούν πτωχευμένες, προβληματικές ή εγκαταλελειμμένες επιχειρήσεις. Θα μπορούν, επίσης, να συμμετέχουν πολύ μικρές ή ατομικές επιχειρήσεις, οι οποίες υπό την απειλή της παγκοσμιοποίησης ή άλλων οικονομικών δυσχερειών θα μπορούν να αναπτυχθούν και να αποδώσουν καλύτερα σε συνεργατικό περιβάλλον.

Τέλος, θα μπορούν να έχουν ενεργό ρόλο νέοι και νέες, που δεν θέλουν ή δεν μπορούν να ενταχθούν σε μια απορρυθμισμένη αγορά εργασίας, θέλουν, όμως, να μείνουν στη χώρα και να μπορέσουν να εργαστούν με αξιοπρέπεια, γιατί η ένταξη μιας τέτοιας επιχείρησης ή προσώπων στην αλληλέγγυα οικονομία θα τους δώσει μεγάλες δυνατότητες χρηματοδότησης μέσω του Ταμείου Κοινωνικής Οικονομίας, που, επίσης, θεσμοθετείται.

Ήδη, λοιπόν, για το εγχείρημα αυτό έχουν εξασφαλιστεί πόροι ύψους 157 εκατομμυρίων ευρώ. Συνεπώς, το νομοσχέδιο για την κοινωνική και αλληλέγγυα οικονομία δίνει τη δυνατότητα και μπορεί να κινητοποιήσει κοινωνικούς πόρους με μεγάλη αποδοτικότητα όσον αφορά στη δημιουργία θέσεων εργασίας και την ενδογενή ανάπτυξη του παραγωγικού ιστού.

Μπορεί και θα δημιουργήσει νέες θέσεις εργασίας και νέους συμμετοχικούς φορείς, όπου οι σχέσεις των μελών και των εργαζομένων θα είναι ισότιμες και συνεργατικές, δημοκρατικά οργανωμένες.

Για όλους αυτούς τους λόγους, λοιπόν, θεωρώ ότι και ο παρόν νόμος θέτει γερά θεμέλια για ένα ξεκίνημα, ένα νέο ξεκίνημα της υγιούς ανάπτυξης και του κοινωνικού μοντέλου που θέλουμε να ενισχύσουμε. Γι’ αυτούς, λοιπόν, όλους τους λόγους κι εγώ στηρίζω ανεπιφύλακτα,.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γεννιά και για την οικονομία του χρόνου.

Τον λόγο έχει η κ. Αραπατζή από τη Νέα Δημοκρατία και μετά την κ. Αραπατζή θα ακολουθήσει ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Λοβέρδος.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα τη θεσμοθέτηση της κοινωνικής οικονομίας, ενός θεσμού που έχει σαν αποστολή την εύρεση λύσεων εκεί που το κράτος δεν μπορεί και η οικονομία της αγοράς αποτυγχάνει.

Αν και ο πρώτος νόμος γι’ αυτό τον θεσμό έχει ψηφιστεί από το 2011, εντούτοις τα αποτελέσματά του υπήρξαν πενιχρά, καθώς δεν εφαρμόστηκε ποτέ ούτε εκδόθηκαν οι σχετικές υπουργικές αποφάσεις και εγκύκλιοι.

Η αλήθεια είναι ότι το σημερινό σχέδιο νόμου ελάχιστα διαφέρει από αυτό του 2011, το οποίο, βέβαια, κατά την προσφιλή του τακτική ο ΣΥΡΙΖΑ τότε καταψήφισε και «πάγωσε», με αποτέλεσμα να πεθάνουν και οι όσες συνεταιριστικές επιχειρήσεις είχαν καταφέρει να δημιουργηθούν.

Παρά ταύτα, μετά τις συζητήσεις που έγιναν στην Επιτροπή Κοινωνικών Υποθέσεων και τις βελτιωτικές προτάσεις της Νέας Δημοκρατίας που έκανε αποδεκτές η Υπουργός, εμείς θα ψηφίσουμε το νομοσχέδιο επί της αρχής και τις όποιες επιφυλάξεις μας θα τις διατυπώσουμε συγκεκριμένα επί των άρθρων.

Η Νέα Δημοκρατία εμπράκτως για μια ακόμη φορά αντιμετωπίζει με ευθύνη το κοινοβουλευτικό έργο και δεν λέει «όχι» σε όλα, πρακτική που κατά κόρον ακολούθησε ο ΣΥΡΙΖΑ όσα χρόνια βρισκόταν στην αντιπολίτευση.

Θα μου επιτρέψετε, λοιπόν, τον υπόλοιπο χρόνο της ομιλίας μου και παρά τις από του Βήματος παραινέσεις της κυρίας Υπουργού να ασχοληθούμε αποκλειστικώς στην ομιλία μας με το νομοσχέδιο, να αναφερθώ στη σημερινή πολιτική πραγματικότητα, που είναι περισσότερο βαριά από ποτέ.

Κυρία Υπουργέ, μας κάνατε παραινέσεις να ομιλούμε. Καλό είναι να ακούτε τους Βουλευτές που αγορεύουν.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αραμπατζή, συνεχίστε, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Διότι η σημερινή μέρα ορίζεται από τη χθεσινοβραδινή απόφαση του Συμβουλίου της Επικρατείας, που παρά τις απειλές, τις λογικές παρακράτους, τους εκφοβισμούς και την προσπάθεια να ευτελιστούν και να διαπομπευθούν οι δικαστές του Συμβουλίου της Επικρατείας μέσω της πρώτης σελίδας της «ΑΥΓΗΣ» -τακτικές πρωτοφανείς και πρωτόγνωρες για τη δημοκρατική μας πολιτεία- έκανε παραδεκτές επί της αρχής τις προσφυγές των τηλεοπτικών σταθμών ως προς την αντισυνταγματικότητα του νόμου Παππά.

Μετά από αυτή τη γενναία απόφαση, που δείχνει ότι οι δικαστές ούτε εκβιάζονται ούτε τρομοκρατούνται, αναρωτιέμαι αν ο κύριος Πρωθυπουργός και η Κυβέρνησή του θα έχουν το θράσος να επαναφέρουν την τροπολογία Παππά, που ρίχνει «μαύρο» στα κανάλια και οδηγεί χιλιάδες εργαζόμενους στην ανεργία, χωρίς, βεβαίως, να περιμένουν την τελική απόφαση της δικαιοσύνης για τη συνταγματικότητα ή μη του νόμου.

Θα τολμήσει ο κύριος Πρωθυπουργός στην ομιλία που έχει προαναγγείλει από χθες ότι θα κάνει το απόγευμα να επαναφέρει την τροπολογία, η οποία ευτελίζει τους θεσμούς και προσβάλλει το Συμβούλιο της Επικρατείας, πολύ περισσότερο μετά τη χθεσινοβραδινή του απόφαση;

Όμως, αφού ο κ. Τσίπρας αποφάσισε να έρθει και να μιλήσει το απόγευμα στη Βουλή, μήπως θα πρέπει να απολογηθεί και για τον ανεκδιήγητο διοικητή του ΟΑΕΕ, που καλεί όποιον αδυνατεί να πληρώσει εισφορές να πάει την επιχείρησή του στη Βουλγαρία; Να υπενθυμίσουμε απλώς στον κύριο διοικητή των ελεύθερων επαγγελματιών ότι εξαιτίας της λαίλαπας των φόρων και των εισφορών που φέρατε με το τρίτο και αχρείαστο μνημόνιο –η οποία εφορμά δριμύτερη από 1-1-2017- οι μικρομεσαίες επιχειρήσεις έρχονται αντιμέτωπες με λουκέτα, κλείσιμο βιβλίων και μεταφορά της έδρας τους στην αλλοδαπή. Και όλα αυτά, βεβαίως, σε συνέχεια της μετανάστευσης δεκαοχτώ χιλιάδων ελληνικών επιχειρήσεων τα τελευταία μόλις δυο χρόνια της «περήφανης» διακυβέρνησης ΣΥΡΙΖΑ-ΑΝΕΛ.

Και αντί να απολογείστε και να σκύβετε το κεφάλι, τολμάτε και προκαλείτε: «αριστερή» έχθρα στον κόσμο της παραγωγής, στον κόσμο που παράγει, μοχθεί, άγνοια, προκλητικός κυνισμός απέναντι στη χειμαζόμενη ιδιωτική πρωτοβουλία και οικονομία.

Και επειδή, κυρία Υπουργέ, προέρχομαι από τον Νομό Σερρών, έναν νομό που αιμορραγεί πραγματικά από τη μετανάστευση κεφαλαίων και επιχειρήσεων στη Βουλγαρία, καλώ τον διοικητή να ζητήσει τουλάχιστον συγγνώμη και βεβαίως να παραιτηθεί, αντί να κατηγορεί τους άλλους ότι παραποίησαν τις δηλώσεις του.

Και καλώ, ομοίως, τον Υπουργό Εργασίας κ. Κατρούγκαλο να εγκαταλείψει αυτόν τον πρωτοφανή κυνισμό και το θράσος, ανάλογο των ψεμάτων ότι δεν μειώθηκαν οι συντάξεις των συνταξιούχων και να σταματήσει να καλύπτει με αυτές τις αθλιότητες τον διοικητή του.

Και επειδή ένα από τα ψέματα με τα οποία αυτή η Κυβέρνηση υπέκλεψε την ψήφο των πολιτών ήταν η περίφημη «κοινωνική ευαισθησία της Αριστεράς», μήπως ο κ. Τσίπρας θα πρέπει το απόγευμα να απολογηθεί και για το γεγονός ότι παρά τις ψεύτικες υποσχέσεις και τα μεγάλα λόγια σας, κυρία Φωτίου, χίλιοι περίπου εργαζόμενοι στις κοινωνικές δομές των δήμων θα χάσουν τη δουλειά τους το επόμενο διάστημα και εκατόν είκοσι χιλιάδες συνάνθρωποί μας θα μείνουν χωρίς τρόφιμα, φάρμακα και στέγη, αφού ο αριθμός των δομών στο νέο ΕΣΠΑ –που φυσικά δεν καταφέρατε ούτε να προκηρύξετε, πολλώ δε μάλλον να απορροφήσετε- θα είναι μειωμένος κατά το 1/3;

Αν ο κ. Τσίπρας περνούσε έξω από τη Βουλή χθες, φαντάζομαι πως θα ανατρίχιαζε στο άκουσμα του συνθήματος των εργαζομένων: «Οι αριστεροί μάς τρώνε το ψωμί».

Η Αριστερά της ευθύνης, της κοινωνικής ευαισθησίας και του δήθεν ηθικού πλεονεκτήματος μετατρέπεται μέρα με τη μέρα στην Αριστερά του παρακράτους, της συστηματικής προσπάθειας άσκησης εκβιασμών, του ευτελισμού όλων των θεσμών, της ανεργίας, της φοροεξόντωσης, των πλειστηριασμών.

Αποδεικνύετε κάθε μέρα πόσο ανάλγητοι είστε και το μόνο που σας απασχολεί και σας ενδιαφέρει είναι η διατήρηση της εξουσίας. Διότι μόλις χθες, κυρίες και κύριοι συνάδελφοι του ΣΥΡΙΖΑ, απορρίψατε την τροπολογία που φέραμε ως Νέα Δημοκρατία για την ανακοπή των πλειστηριασμών της πρώτης κατοικίας, για τους οφειλέτες του δημοσίου με περιουσία και εισοδηματικά κριτήρια. Και την απορρίψατε με τη δικαιολογία ότι στο άμεσο μέλλον η Κυβέρνησή σας πρόκειται να καταθέσει νομοθετική ρύθμιση για το θέμα.

Ξεχνάτε, όμως, ότι αυτή την υπόσχεση την έχετε δώσει ήδη από τις αρχές του 2016 και κοντεύουμε στο τέλος του 2016 και νομοθετική ρύθμιση δεν είδαμε. Έρχονται, όμως, κάθε Τετάρτη οι πλειστηριασμοί και ο φόβος των ανθρώπων μην χάσουν το σπίτι τους.

Με τη χθεσινή σας στάση γκρεμίσατε οριστικά τον μύθο της δήθεν κοινωνικής ευαισθησίας σας και δείξατε για μία ακόμη φορά το σκληρό πρόσωπο μιας αποκρουστικής εξουσίας που φλερτάρει συνεχώς με τον αυταρχισμό και το «αποφασίζομεν και διατάσσομεν».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Πρόκειται για τακτική που εγκαινιάσατε και στις κομματικές σας διαδικασίες, επιβάλλοντας αποτελέσματα και ψηφοφορίες όχι με βάση τη θέληση των συνέδρων σας, αλλά με βάση τα θέλω και τους προσωπικούς σχεδιασμούς τού κ. Τσίπρα.

**ΙΩΑΝΝΗΣ ΣΤΕΦΟΣ:** Μάλλον δεν ξέρετε καθόλου τι έγινε!

**ΦΩΤΕΙΝΗ ΑΡΑΜΠΑΤΖΗ:** Το δυστύχημα για εσάς που φωνασκείτε είναι πως ο ελληνικός λαός, κύριε συνάδελφε, δεν είναι οι σύνεδροι του ΣΥΡΙΖΑ για να τους βάζετε να ψηφίζουν και να ξαναψηφίζουν, μέχρι να βγάλετε το αποτέλεσμα που θέλετε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αραμπατζή!

**ΙΩΑΝΝΗΣ ΣΤΕΦΟΣ:** Κάνετε μεγάλο λάθος. Έχετε παντελή άγνοια.

**ΦΩΤΕΙΝΗ ΑΡΑΜΠΑΤΖΗ:** Ο λαός πια σας έμαθε. Γνωρίζει καλά, γιατί πλήρωσε πανάκριβα τις κάλπικες υποσχέσεις σας και τα ουρανομήκη ψέματά σας. Όταν έρθει η ώρα, θα ψηφίσει μία και καλή να φύγετε. Αυτή την ώρα φοβάστε και αυτή την ώρα προσπαθείτε να αποτρέψετε με κάθε τρόπο. Στο τέλος, όμως -δυστυχώς για εσάς και ευτυχώς για τον ελληνικό λαό- θα νικήσουν ο λαός και η δημοκρατία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, κυρίες Υπουργοί, ειδικά την αρμοδία επί του θέματος Υπουργό θέλω να την παρακαλέσω, στο μέτρο των δυνάμεών της, της διάθεσής της, βέβαια, και της πολιτικής της βούλησης, να προσπαθεί να ακούει την Αντιπολίτευση.

Διότι είναι πολλές οι φορές, σε όλες τις φάσεις του κοινοβουλευτικού βίου της χώρας, που η Αντιπολίτευση, πέραν από την κριτική που οφείλει να κάνει, μπορεί να πει και κάτι λογικό. Αν μάλιστα έχει και μία κυβερνητική εμπειρία, την οποία στερείται σε πολλές περιπτώσεις η νυν Κυβέρνηση, μπορεί και να κερδίσει η Κυβέρνηση ακούγοντας την Αντιπολίτευση.

Εμείς εισηγηθήκαμε τον νόμο για την κοινωνική οικονομία. Εγώ προσωπικά, κυρίες και κύριοι Βουλευτές, τον εισηγήθηκα στην κυβέρνηση Παπανδρέου το 2010, γιατί ήταν πραγματικά μια έλλειψη η σχετική νομοθεσία. Είχε κάνει έκπληξη σε όλους μου τους συνεργάτες τότε το γεγονός ότι το θέμα αυτό καλύφθηκε παραδόξως –γιατί τα καλά ποτέ δεν τα καλύπτουν τα μέσα ενημέρωσης- από πάρα πολλούς δημοσιογράφους και είχε και ζήτηση από πλευράς πολιτών που τηλεφωνούσαν στο Υπουργείο.

Τον νόμο ολοκλήρωσε η διάδοχός μου, η κ. Κατσέλη, το 2011, αν δεν με απατά η μνήμη μου και δεν ήταν ο κ. Κουτρουμάνης λίγο μετά. Έτσι νομίζω.

Όπως είπα σε μία παρέμβαση που έκανα επ’ ευκαιρία μιας αδικαιολόγητης παρέμβασης της κυρίας Υπουργού, η νυν Συμπολίτευση δεν εψήφισε. Δεν εψήφισε ο ΣΥΡΙΖΑ και δεν εψήφισε και ο κ. Καμμένος, ως στέλεχος τότε της Νέας Δημοκρατίας, διότι ούτε η Νέα Δημοκρατία το είχε ψηφίσει.

Όμως συνάδελφοι, όπως είδα από τη συζήτηση που είχατε στην αρμόδια επιτροπή, περίπου χίλιες εταιρείες ΚΟΙΝΣΕΠ έχουν δημιουργηθεί επί του χώρου, επί του αντικειμένου αυτού, αξιοποιώντας εκείνη τη νομοθεσία, με τα καλά της και τα κακά της προφανώς, ως συμβαίνει με όλους τους νόμους.

Αν είναι αληθής, αν είναι πραγματικός αυτός ο αριθμός, μέσα σε λίγα χρόνια χίλιες περιπτώσεις, τότε το παράδειγμα έπιασε, το παράδειγμα πέτυχε. Αν είναι ένα παράδειγμα που θα μας δώσει τον τόνο για την συνέχεια, έχουμε καλό παράδειγμα και άρα νομιμοποιείται η Κυβέρνηση σήμερα να θέλει να το βελτιώσει.

Εμείς, ως Αντιπολίτευση, επειδή δεν μοιάζουμε καθόλου ούτε στις ιδεολογικοπολιτικές μας αναφορές ούτε στο κοινοβουλευτικό και πολιτικό μας ήθος, ένα κομμάτι του νομοσχεδίου και πάντως επί της αρχής θα ψηφίσουμε. Σας ζητάμε να ξανασκεφτείτε και την τελευταία στιγμή τώρα ορισμένες παρατηρήσεις. Δεν θα έλεγα όλες ούτε θα τις επαναλάμβανα. Τα είπε καλά η κ. Χριστοφιλοπούλου.

Όμως, κυρίες και κύριοι συνάδελφοι, το θέμα των δύο Ειδικών Γραμματειών το θέτω ξανά και λυπάμαι που στην κατ’ οικονομία του Κανονισμού παρέμβασή της η αρμόδια Υπουργός το έθεσε μόνο στο ζήτημα του κόστους. Μόνο έτσι το κατάλαβε: «Πόσο κάνει μία ειδική γραμματεία; Τόσο, όχι τόσο όσο λέτε, αλλά 300.000», μας είπε. Βέβαια, δεν μας είπε αν 300.000 είναι το κόστος και για τις δύο ειδικές γραμματείες και για την ομάδα εργασίας. Δεν το ξέρω. Θα μας το διευκρινίσει.

Είναι και θέμα κόστους σε μία εποχή που όλοι οι Έλληνες και οι Ελληνίδες ταλαιπωρούνται και οι κυβερνήσεις δεν έχουν χρήματα.

Είναι και θέμα κόστους, κυρίες και κύριοι Βουλευτές, αλλά πρωτίστως είναι θέμα απολύτως λανθασμένης προσέγγισης της μεθόδου επίλυσης των προβλημάτων μας. Είναι λάθος αυτό που κάνετε από την πρώτη μέρα που αναλάβατε. Όπου υπάρχει ένα πρόβλημα στην Ελλάδα ιδρύετε και μία διοικητική μονάδα, ιδρύετε γενικές γραμματείες, ειδικές γραμματείες, διευθύνσεις, ομάδα εργασίας εν προκειμένω -και αυτή μικρή διοικητική ομάδα είναι- ιδρύετε και άλλο κράτος.

**ΔΗΜΗΤΡΙΟΣ ΚΥΡΙΑΖΙΔΗΣ:** Συμβουλευτικές υπηρεσίες.

**ΑΝΔΡΕΑΣ ΛΟΒΕΡΔΟΣ:** Δεν έχει σημασία.

Αυτό κρύβει δύο λανθασμένες προσεγγίσεις, μία των οποίων είναι απολύτως λάθος, η άλλη είναι και λάθος και πελατειακό κράτος. Η πρώτη προσέγγιση είναι ότι φτιάχνω μια γραμματεία για να μου λύσει το πρόβλημα. Μα, όλη τη δεκαετία του 2000 συσσωρεύτηκε η κρίσιμη εμπειρία, που την έχετε, την έχουν τα Υπουργεία σας, ότι δεν μετρήθηκε ποτέ αν αυτές οι μονάδες αποδίδουν και κατά πάσα πιθανότητα ή κατά πάσα βεβαιότητα, δεν αποδίδουν. Κόστος χωρίς όφελος.

Από την άλλη, εδώ φημολογείται ότι τους έχετε έτοιμους και τους Ειδικούς Γραμματείς. «Τους-τις», δεν ασχολούμαι με αυτά εγώ. Όμως, το βόλεμα σας το έχουν καταγράψει ως μία πολιτική παρά τους καιρούς. Κακές πρακτικές του παρελθόντος που τις παρακολουθείτε σήμερα με ενθουσιασμό, σας αρέσουν.

Είναι, κυρίες και κύριοι Βουλευτές, εσείς της Πλειοψηφίας, αυτό που θα ψηφίσετε λάθος.

Από προσωπική εμπειρία, αφού είχα φύγει από το Υπουργείο και από την Κυβέρνηση, το Υπουργείο Εργασίας διαθέτει μία υπάλληλο που είναι πάρα πολύ μαχητική και που προκαλεί έκπληξη στους πολίτες από τις υπηρεσίες που τους παρέχει. Κατά σύμπτωση είχα την εμπειρία δύο διαφορετικοί άνθρωποι να μου λένε πόσο εξυπηρετήθηκαν από μία κυρία, που απαντά σε e-mails, προσπαθεί να δώσει τις ερμηνείες του νόμου εκεί όπου αυτός είχε προβλήματα.

Είχα ζητήσει να πω το όνομά της. Θα το πω αύριο, στη συζήτηση κατ’ άρθρoν. Δεν το έχω σήμερα. Είναι παράλειψή μου να μην επισημαίνω ότι υπάρχουν άνθρωποι που, παρ’ όλες τις δυσκολίες, δίνουν όλον τους τον εαυτό. Αυτό είναι ανάγκη να κάνετε από ένα, δύο ή από δύο, τρία όχι να κάνετε δομή για να έχουμε άλλον έναν ειδικό γραμματέα που δεν θα κάνει τίποτα.

Σας παραιτήθηκε και μία γενική γραμματέας για δυσάρεστο θέμα, δεύτερη μετά τον κ. Βουδούρη. Εγώ δεν λέω ποιος έχει δίκιο. Ούτε εμείς, ούτε εγώ, ούτε η Εύη Χριστοφιλοπούλου κάνουμε φτηνή αντιπολίτευση εδώ. Όμως, σας παραιτήθηκε για θέματά σας.

Εν πάση περιπτώσει, τι σας λέμε; Σας το είπε η εισηγήτριά μας. Σας το επαναλαμβάνω τώρα εγώ. Εγώ χρησιμοποιώ όλη μου την εμπειρία και πολιτική και επιστημονική: Μην το κάνετε αυτό.

Δεν θα προσφέρετε στους διοικούμενους τίποτα. Προτιμότερο είναι να πλαισιώσετε την αρμόδια διεύθυνση. Εγώ εξήρα τη λειτουργία ενός προσώπου. Να κάνω όμως και την κριτική ότι ένα καλοκαίρι ολόκληρο έψαχναν άνθρωποι έναν υπάλληλο να επικοινωνήσουν και όποιος το σήκωνε έλεγε: «Δεν ξέρω» ή «Δεν είμαι εγώ», «Εδώ με έβαλαν», «Θα με βάλουν», «Θα με βγάλουν». Μία διοικητική ακαταστασία παροιμιώδη επισήμαναν οι πολίτες.

Λέω ότι αυτά είναι έτσι, το καλό και το κακό. Η απάντηση στο πρόβλημα δεν είναι η γραφειοκρατία. Καταλάβετέ το. Αν χρειάζεται να απαντήσετε, δώστε απαντήσεις επί της ουσίας. Γιατί αυτός ο τομέας που λειτούργησε με τα καλά και τα κακά του τόσο καιρό έτσι, χρειάζεται δύο διοικητικές μονάδες –αυτός και άλλα θέματα- για να προχωρήσουν; Γιατί;

Η απάντηση που έδωσα είναι μία και πρέπει να την επαναλάβω, γιατί δεν ξέρετε τι σας γίνεται και δεν αξιοποιείτε την εμπειρία και τα λάθη των περιόδων της ακμής και σας χαρακτηρίζει η έλλειψη συνείδησης ότι η ακμή φέρνει και παρακμή. Δεύτερον, ισχύει το γεγονός ότι συνδυάζετε με τη γραφειοκρατική σας προσέγγιση της οικονομίας τη διάθεση να εξυπηρετήσετε και έναν-δυο δικούς σας ανθρώπους ακόμα.

Άρα επανέρχομαι στην πρώτη μου συμβουλή-παραίνεση που ισχύει όχι μόνο γι’ αυτήν την Κυβέρνηση και γι’ αυτήν την Αντιπολίτευση, αλλά και για όλες τις φάσεις του κοινοβουλευτικού βίου. Θα ήθελα να πω σ’ αυτούς που παλεύουν να είναι λογικοί οι άνθρωποι στην πολιτική, να ακούτε την Αντιπολίτευση.

Τώρα, θα ήθελα να επαναλάβω αυτό που είπα στην παρέμβαση της Υπουργού προηγουμένως, ότι δηλαδή στο σπίτι του κρεμασμένου δεν μιλάνε για σκοινί. Εμείς ψηφίζουμε κάποιες διατάξεις εδώ και ψηφίζουμε το νομοσχέδιο και επί της αρχής. Κάνουμε κριτική εκεί που πρέπει να κάνουμε κριτική. Όμως, το να μας παραινείτε εσείς να δείξουμε κατανόηση όταν ακόμα και αυτόν τον νόμο τον καταψηφίσατε το 2011, θέλει και λίγη περίσκεψη, αυτοσυνειδησία και συστολή. Για να το πω όπως το έχω στο μυαλό μου, δεν σας παίρνει για να μας δίνετε συμβουλές για συνεννόηση, εσείς των τετελεσμένων γεγονότων παντού.

Να ακούτε, λοιπόν, την Αντιπολίτευση –επανέρχομαι- γιατί όποιος ακούει την Αντιπολίτευση σε κάποιες από τις προτάσεις της κερδίζει στο παιχνίδι της λογικής και δεν χάνει.

Φερ’ ειπείν, κυρίες και κύριοι Βουλευτές –είμαι Κοινοβουλευτικός Εκπρόσωπος και τώρα θα γενικεύσω- μας άκουσε η κυρία Υφυπουργός Βιομηχανίας, όταν μας κάλεσε να ψηφίσουμε –και το κάναμε όλοι- την αύξηση του αξιοποίνου για το λαθρεμπόριο καυσίμων από τα πρατήρια; Αυτό δεν έγινε πριν από δύο μήνες; Απ’ αυτό το Βήμα ως Κοινοβουλευτικός Εκπρόσωπος της είπα «Ψηφίζουμε να αυξηθεί το αξιόποινο, αλλά η αύξηση του αξιοποίνου πουθενά δεν έλυσε το πρόβλημα. Τι κάνεις με τους ελέγχους; Έχεις κάτι να μας πεις και γι’ αυτό;». Ήταν μία γνώμη της Αντιπολίτευσης εκείνη.

Η απάντηση που έδωσε σε άλλο συνάδελφο –δεν θυμάμαι ποιον- ήταν μία απάντηση του τύπου «Τα ξέρουμε όλα και θα τα κάνουμε όλα». Προχθές βγαίνουν τα στατιστικά που μιλάνε για αύξηση του λαθρεμπορίου και στα πρατήρια το τελευταίο χρονικό διάστημα και μετά την ψήφιση της τροπολογίας.

Δεν βγαίνει έτσι, κυρίες και κύριοι. Καλές οι προθέσεις. Βγαίνουν και στα Μέσα Ενημέρωσης οι Βουλευτές σας και λένε «θα», «θα», «θα». Την κοινωνική οικονομία την έριχναν στα «θα», «θα», «θα».

Έλεγαν «Θα ψηφίσουμε τον αναπτυξιακό νόμο». Τι έγινε, βρε παιδιά, ο αναπτυξιακός νόμος που θα τον ψηφίζατε και έλεγαν οι Βουλευτές σας στα Μέσα Ενημέρωσης –βλέπω και κάποιους εδώ- ότι θα ήταν και μία μορφή προόδου; Τι έγιναν αυτά;

**ΧΡΗΣΤΟΣ ΜΑΝΤΑΣ:** Δεν ξέρετε ότι έχει ψηφιστεί ο νόμος;

**ΑΝΔΡΕΑΣ ΛΟΒΕΡΔΟΣ:** Ψηφίστηκε ο αναπτυξιακός νόμος, αλλά η εφαρμογή;

**ΧΡΗΣΤΟΣ ΜΑΝΤΑΣ:** Άλλο αυτό.

**ΑΝΔΡΕΑΣ ΛΟΒΕΡΔΟΣ:** Φέρατε ένα πρότυπο του 2004 γεμάτο γραφειοκρατία. Το αποτυχημένο πρότυπο υιοθετήσατε ξανά. Για να το δείτε στην πράξη τώρα. Διαφθορά, καθυστερήσεις και εμπλοκές, χωρίς να περνάνε χρήματα στην αγορά, αγαπητέ συνάδελφε της Πλειοψηφίας.

Κλείνοντας, θα ήθελα να πω ότι ο κορυφαίος των μη ακουόντων, παρ’ ότι διαθέτουν ώτα, είναι ο Υπουργός Επικρατείας που του έλεγε μία γεμάτη Αίθουσα ότι αυτό που κάνει είναι αντισυνταγματικό και θα το βρει μπροστά του, ότι η νομολογία του Συμβουλίου της Επικρατείας είναι σταθερή και ότι έχουμε και αποφάσεις πρόσφατες. Μάλιστα, είχαμε και μία τον Νοέμβριο του 2015, μετά την ψήφιση του νόμου Παππά.

Αυτός ο πολιτικός, που το πολιτικό κεφάλαιο φρόντισε να το σπαταλήσει μέσα σε έναν χρόνο, παρ’ ότι νέος και ελπιδοφόρος -γιατί κάθε νέος φέρει και μία ελπίδα- μου έλεγε εδώ αυτά που έλεγε. Αντί να ακούει εμπειρότερους, αντί να ακούει τη Διεύθυνση Επιστημονικών Μελετών, αντί να ακούει, άκουγε τους συνηγόρους που είχε προσλάβει. Οργάνωσε τη «Φλωρεντία»! Και τι δεν έκανε!

Όταν, συνάδελφοι, αυτό άρχισε να μη σας βγαίνει, τότε δυνάμεις -που εγώ αποκάλεσα με μία φράση που νομίζω ότι είναι πολύ χαρακτηριστική- που κινούνται στο χώρο του φασισμού, δυνάμεις τέτοιες προσπάθησαν να εκμαιεύσουν αυτό που ήθελε η Κυβέρνηση.

Όμως, κυρίες και κύριοι Βουλευτές, στις κρατικές λειτουργίες σε μία δημοκρατία κράτους-μέλους της Ευρωπαϊκής Ένωσης δεν μπορεί κανένας να ελέγξει, όσο και αν είναι αντιδημοκράτης, όσο και αν πιστεύει ότι έχει ταλέντο ή δυνατότητες, και τη νομοθετική και την εκτελεστική και τη δικαστική λειτουργία. Δεν γίνονται αυτά τα πράγματα.

Η ανάγκη να καταφύγουν κάποιοι –δεν μπορώ να προσωποιήσω, γιατί δεν γνωρίζω- σε παρακρατικές μεθόδους, στον ίδιο τον φασισμό, για να κάνουν τη θέλησή τους πραγματικότητα, πέφτει στο κενό. Και θα πέφτει στο κενό!

Κυρίες και κύριοι της Συμπολίτευσης, ακούστε τι σας λέει η Εθνική Αντιπροσωπεία. Αντικαταστήστε την αλαζονεία σας με την προσγείωση στην καθημερινότητα και την πραγματικότητα. Διότι όσο συνεχίζετε να λειτουργείτε με τον τρόπο που λειτουργείτε σήμερα, ένα είναι το πεδίο που σας ανήκει: το μη πεδίο, το κενό, το πολιτικό κενό! Η επιστροφή σας στη μειοψηφία, από εκεί που ξεκινήσατε προσφάτως -και που γίνατε πλειοψηφία με ψέματα και με εξαπάτηση-, θα ξαναγίνει μειοψηφία και μάλιστα με τους χειρότερους όρους.

Κυβερνήστε με σύνεση! Κυβερνήσετε σεβόμενοι το Σύνταγμα! Κυβερνήστε με λογική! Ειδάλλως, άντε στην ευχή, πηγαίνετε στο καλό, για να μπορέσει και η χώρα να βρει τον δρόμο που τόσο πολύ έχει ανάγκη.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γρέγος από τη Χρυσή Αυγή.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Δεν μπορώ να μην αναφερθώ στην εισήγηση της εκπροσώπου της Νέας Δημοκρατίας και να πω ότι δεν είναι δυνατόν να τολμάτε να μιλάτε εσείς για ελευθερία τύπου και για δημοκρατία. Εσείς που στην περίοδο της χούντας Σαμαρά-Βενιζέλου καταλύσατε το Σύνταγμα και προσβάλατε το πολίτευμα! Αυτό έγινε κατ’ επανάληψη. Τα στοιχεία είναι γνωστά τόσο στην Ελλάδα όσο και στο εξωτερικό. Μπορεί να μην έχουν γίνει ποινικές διώξεις, αλλά αυτά τα αδικήματα είναι στοιχειοθετημένα.

Προ ολίγου είπε η Υπουργός ότι θα κάνουμε ό,τι μπορούμε. Και τι μπορούμε να κάνουμε; Θα απαντήσω εγώ, λοιπόν, στην κυρία Υπουργό λέγοντάς της να ξεκινήσετε από αυτό που απαιτεί ο ελληνικός λαός, να φέρετε πίσω τα κλεμμένα.

Να μας απαντήσει η κ. Φωτίου που είναι εδώ τι είπε στους εργαζόμενους στις κοινωνικές δομές που την επισκέφθηκαν. Έδωσε κάποια λύση; Να μας απαντήσετε, για να το ακούσει ο ελληνικός λαός.

Φυσικά συμφωνεί και η Νέα Δημοκρατία σε αυτό το νομοσχέδιο, γιατί όπως έχουμε πει και άλλες φορές, πρόκειται για τις ίδιες πολιτικές, τις ίδιες νεοφιλελεύθερες πολιτικές.

Μιλάμε για ένα πάρα πολύ σοβαρό νομοσχέδιο που αφορά τα εργασιακά. Το συγκεκριμένο νομοσχέδιο, αλλά και οι τρέχουσες πολιτικές εξελίξεις προσφέρονται για πλήθος παρατηρήσεων και σχολιασμών.

Για να είμαι ειλικρινής, δεν κατάλαβα και πολύ την αφήγηση του εισηγητή του ΣΥΡΙΖΑ. Μάλιστα, εκτιμώ ότι το ίδιο συνέβη και με όσους τον παρακολουθούσαν. Δεν τον γνώριζα τον κύριο μέχρι σήμερα, αλλά δεν μας έπεισε καθόλου για τις προθέσεις της Κυβέρνησης ΣΥΡΙΖΑ-ΑΝΕΛ. Ωραία λόγια αριστερίστικου ύφους και λέξεις εύηχες στα αυτιά συγκεκριμένου ακροατηρίου: αλληλεγγύη, αυτοδιαχείριση, κοινωνική οικονομία –όπως εσείς την εννοείτε-, αλληλέγγυα οικονομία και διάφορα άλλα γραφικά.

Μας έλεγαν οι μνημονιακοί Βουλευτές και οι Υπουργοί -μιλάω και για τη Νέα Δημοκρατία και για τον ΣΥΡΙΖΑ- ότι οι άνθρωποι είναι πάνω από τα νούμερα. Βεβαίως! Όμως, τα νούμερα έχουν κάποια σημασία και λένε τα εξής: Το 35% των Ελλήνων είναι στα όρια της φτώχειας. Η Ελλάδα είναι η πρώτη χώρα σε μαύρη εργασία. Χρωστούν 4,2 εκατομμύρια φορολογούμενοι στην εφορία έως 20.000 ευρώ ο καθένας, συνολικά 5,2 δισεκατομμύρια ευρώ.

Τετρακόσιες είκοσι χιλιάδες νοικοκυριά έχουν κόκκινα στεγαστικά δάνεια ύψους 26 δισεκατομμυρίων ευρώ. Είναι στο κόκκινο 1,95 εκατομμύριο καταναλωτικά δάνεια. Τριακόσιες πέντε χιλιάδες ελεύθεροι επαγγελματίες και μικρές επιχειρήσεις έχουν κόκκινα δάνεια 15 δισεκατομμύρια ευρώ. Το σύνολο των ληξιπρόθεσμων οφειλών και δανείων είναι 191 δισεκατομμύρια ευρώ. Μιλάμε σήμερα για κοινωνική οικονομία και κοινωνικές δομές. Την οικονομία που εσείς και οι προκάτοχοί σας διαλύσατε με εντολή των γνωστών αφεντικών.

Κλείνουν οι κοινωνικές δομές. Οι εργαζόμενοι είναι απλήρωτοι και είναι στους δρόμους. Η κ. Φωτίου τους ενημέρωσε ότι δυστυχώς δεν μπορεί να γίνει κάτι. Οι εργαζόμενοι σ’ αυτές τις δομές είναι απλήρωτοι εδώ και έξι μήνες και εξυπηρετούν χιλιάδες Έλληνες που έχουν ανάγκη. Μιλάμε για μεγάλες ανάγκες σε τρόφιμα και φάρμακα. Αυτές οι ανάγκες είναι διαρκώς αυξανόμενες. Είχατε φροντίσει, βέβαια, εσείς οι δημοκράτες να κόψετε πολύ δημοκρατικά τη χρηματοδότηση της Χρυσής Αυγής, από την οποία κάναμε συσσίτια χωρίς κομματική ταυτότητα και τα οποία κάποιοι ηλίθιοι χαρακτήριζαν συσσίτια μίσους.

Επικαλείστε τα χρήματα που πήρατε από τα κανάλια, τα οποία φυσικά δεν έχετε εισπράξει ή έχετε εισπράξει ένα μικρό μέρος, γύρω στα 80 εκατομμύρια και τα οποία έχετε δώσει καμμιά δεκαριά φορές μέχρι τώρα σε υγεία, σε παιδεία, σε κοινωνική αλληλεγγύη. Μπορείτε να χαριεντίζεστε μεταξύ σας στα συνέδριά σας, αλλά τα ψέματα έχουν και κάποιο συγκεκριμένο χρονικό όριο. Το όριο του πρώτου χρόνου έχει ήδη περάσει.

Συστήνετε ειδικές γραμματείες κοινωνικής ένταξης Ρομά. Βάζετε τις αρμοδιότητες, συστήνετε θέσεις και ορίζετε ειδικούς γραμματείς. Αναρωτιέμαι πότε και πώς οι συγκεκριμένες ομάδες εντάχθηκαν σε τέτοιο πλαίσιο. Δεν το θέλουν ούτε και οι ίδιοι. Έχουν συγκεκριμένους τρόπους οργάνωσης και διαβίωσης, έχουν άλλη νοοτροπία, άλλα ήθη και έθιμα. Ασχολούνται κυρίως με το εμπόριο και από εκεί αντλούν πόρους. Φτιάξτε μία επιτροπή, αν θέλετε και το επιθυμείτε, να ελέγχεται από αυτούς τους Ρομά, να κάνουν αυτοί τα προγράμματα και να διαχειρίζονται τα κονδύλια, για να δούμε τι θα γίνει. Τολμήστε το αυτό.

Στο άρθρο 2 μιλάτε για ευάλωτες κοινωνικές και ειδικές ομάδες. Βάζετε στο ίδιο τσουβάλι -ακούστε- τα θύματα ενδοοικογενειακής βίας, τα θύματα παράνομης διακίνησης και εμπορίας ανθρώπων, τους άστεγους, τα άτομα που διαβιούν σε συνθήκες φτώχειας και ακραίας φτώχειας, τις μονογονεϊκές οικογένειες και τους μακροχρόνια άνεργους άνω των πενήντα ετών. Τους βάζετε στην ίδια κατηγορία με τους πρόσφυγες και αιτούντες άσυλο για όσο εκκρεμεί η εξέταση αιτήματος του ασύλου. Να ρωτήσω και κάτι άλλο: Τελικά αυτοί οι άνθρωποι παίρνουν ΑΜΚΑ; Κι αν το παίρνουν, πώς το παίρνουν; Βάζετε στο ίδιο τσουβάλι και τους οικονομικούς μετανάστες. Τελικά, ποιοι είναι αυτοί οι οικονομικοί μετανάστες; Να το πούμε για άλλη μία φορά: Αυτοί οι άνθρωποι δεν είναι πρόσφυγες. Οι περισσότεροι είναι λαθρομετανάστες και πολλοί απ’ αυτούς είναι μέλη τρομοκρατικών οργανώσεων, τζιχαντιστές απ’ ό,τι αποδείχθηκε. Πρόσφυγες ήταν οι Σέρβοι όταν τους βομβάρδιζαν οι φίλοι σας οι σύμμαχοι το 1999 και δεν ήρθαν στην Ελλάδα.

Το νομοσχέδιο έχει πολλά άρθρα, αλλά είναι πάρα πολύ μικρό. Εσείς δεν μπορείτε να λύσετε τα προβλήματα της ελληνικής κοινωνίας. Δεν μπορείτε και δεν σας αφήνουν. Δεν σας ενδιαφέρει ούτε το παρόν ούτε το μέλλον αυτής της χώρας. Σας ενδιαφέρει μόνο μία ημερομηνία στο τέλος του μήνα και η εμμονή σας στην εξουσία. Εμείς θα σταθούμε δίπλα στον ελληνικό λαό, όπως πράξαμε με ήθος και συνέπεια μέχρι τώρα και θα δώσουμε έναν αγώνα δύσκολο, αλλά νικηφόρο.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γρέγο.

Τον λόγο έχει ο κ. Αριστείδης Φωκάς από την Ένωση Κεντρώων.

**ΑΡΙΣΤΕΙΔΗΣ ΦΩΚΑΣ:** Κύριε Πρόεδρε, κυρίες και κύριοι συνάδελφοι, η μικρή κοινοβουλευτική μας εμπειρία μας έχει διδάξει πως όποτε στριμώχνεστε από τις αντιδράσεις του κοινωνικού συνόλου θυμάστε τις αριστερές σας καταβολές. Φέρνετε προς ψήφιση νομοσχέδια, με τα οποία αναζητάτε να γίνετε και πάλι αρεστοί στο περιορισμένο πλέον κομματικό σας ακροατήριο.

Προφανώς, όπως αποτυπώθηκε και στην αρμόδια επιτροπή, η Ένωση Κεντρώων δεν διαφωνεί με τη χρησιμότητα αυτού του νόμου. Προφανώς, πιστεύουμε στην ενθάρρυνση και στην ανάπτυξη της κοινωνικής και αλληλέγγυας οικονομίας, όπως και στη θέσπιση συγκεκριμένων κανόνων που θα ρυθμίζουν την ομαλή λειτουργία των φορέων αυτής..

Είναι σαφές πως σε μία περίοδο βαθιάς οικονομικής και κοινωνικής κρίσης είναι επιβεβλημένη η κινητοποίηση της κοινωνίας των πολιτών, η ανάπτυξη της συλλογικότητας, η οικονομική στήριξη από την πλευρά της πολιτείας αυτού του εγχειρήματος, η ενεργοποίηση των πολιτών, ιδιαίτερα αυτών που ανήκουν στις λεγόμενες «ευπαθείς ομάδες», αλλά και όλων αυτών των νεο-ανέργων που γέννησε η κρίση και αναζητούν μία θέση στην αγορά εργασίας.

Όπως διαβάζουμε, η κοινωνική οικονομία έχει δημιουργήσει τα τελευταία χρόνια πάνω από δεκατέσσερα εκατομμύρια ποιοτικές θέσεις εργασίας και αποτελεί το 10% της συνολικής απασχόλησης. Στο Βέλγιο ο τομέας της κοινωνικής οικονομίας αυξήθηκε κατά 8,5%, σε αντίθεση με 1,5% της υπόλοιπης οικονομίας. Στην Ισπανία εν καιρώ κρίσης δημιουργήθηκαν εννέα χιλιάδες επιχειρήσεις κοινωνικής οικονομίας και εκατόν εβδομήντα χιλιάδες θέσεις απασχόλησης. Τα νούμερα αυτά δείχνουν, σαφώς, πως πρέπει να επενδύσουμε προς την κατεύθυνση αυτή. Άλλωστε, να μην κρυβόμαστε, στην οικονομία μας δεν μας έχουν μείνει και πολλά περιθώρια, παρά μόνο η φυγή προς τα μπροστά, η καινοτομία, η εξωστρέφεια, η επένδυση σε κάτι νέο.

Την ίδια ώρα, όμως, δεν μπορώ να κρύψω τον προβληματισμό μου για τις κερκόπορτες που αφήνετε ανοιχτές στο νομοσχέδιο αυτό, ανοιχτές θύρες, που δεν μπορώ να αποκλείσω πώς θα αξιοποιηθούν για την εξυπηρέτηση «ημετέρων».

Ιδιαίτερα θα σταθώ στο άρθρο που κάνει λόγο για τις προγραμματικές συμβάσεις μεταξύ φορέων του δημοσίου και των φορέων κοινωνικής οικονομίας. Διακρίνω δημιουργικές ασάφειες και γενικότητες, που πολύ εύκολα μπορούν να παρεξηγηθούν και να οδηγήσουν ακόμη και σε προσλήψεις στο δημόσιο δια της πλαγίας οδού, όπως συνήθως γίνεται. Εκτός και εάν αυτό είναι το ζητούμενο. Αλλά με αυτές τις παθογένειες πρέπει κάποτε να τελειώνουμε σε αυτόν τον τόπο.

Ακόμα, αδυνατώ να αντιληφθώ γιατί πρέπει οι Έλληνες φορολογούμενοι να επιβαρυνθούν με επιπλέον 700.000 ευρώ για τη σύσταση δύο νέων γραμματειών, την ώρα που πολύ εύκολα θα μπορούσαν να αξιοποιηθούν στελέχη του Υπουργείου. Εν πάση περιπτώσει, η κοινωνική και αλληλέγγυα οικονομία δεν μπορεί να λειτουργήσει a la carte ούτε και αποτελεί προνόμιο της δήθεν Αριστεράς που πρεσβεύετε. Εύχομαι και ελπίζω, έστω και για μία φορά, να πρυτανεύσει η λογική και η εφαρμογή του νόμου να είναι ουσιαστική προς όφελος των Ελλήνων πολιτών, γιατί οι πολιτικές σας στη συνέχεια των προηγούμενων, βέβαια, γενούν έως τώρα μόνο φτώχεια και οι μεταρρυθμίσεις που υποσχεθήκατε, παραμένουν γράμμα κενό.

Τελειώνοντας, θα ήθελα να αναφερθώ σε ένα μεγάλο πρόβλημα που αντιμετωπίζει η Θεσσαλονίκη το τελευταίο χρονικό διάστημα. Πριν ένα μήνα, θυμόμαστε όλοι, ότι οι εργαζόμενοι του ΟΑΣΘ είχαν τραβήξει χειρόφρενο και η πόλη της Θεσσαλονίκης δεν είχε λεωφορεία για δεκαπέντε ημέρες. Φανταστείτε μία πόλη, τη μεγαλύτερη πόλη στην Ευρώπη με ένα μεταφορικό μέσο -είναι η μοναδική πόλη με ένα εκατομμύριο κόσμο που έχει ένα μέσο μαζικής μεταφοράς- και αυτό δεν το είχαμε για δεκαπέντε ημέρες. Υπήρχαν νεφροπαθείς και καρκινοπαθείς Θεσσαλονικείς οι οποίοι θέλανε να πάνε στα νοσοκομεία και δεν είχαν μέσα μεταφοράς. Αναγκάστηκαν αυτό το χρονικό διάστημα να πάρουν ταξί το οποίο στις μέρες μας δεν είναι για όλους τους ανθρώπους.

Επίσης, υπήρχαν κάτοικοι στην Περιφέρεια Θεσσαλονίκης, κάτοικοι από το Νομό Ημαθίας, Πιερίας, Πέλλας, στο Νομό Φλώρινας ακόμα, οι οποίοι ερχόντουσαν με λεωφορείο στα ΚΤΕΛ Θεσσαλονίκης και από εκεί για να πάνε στο Αεροδρόμιο Μακεδονία έπρεπε να πάρουν ταξί με κόστος 25 και 30 ευρώ. Σήμερα, η μεσαία τάξη δεν έχει αυτά τα χρήματα.

Το πρόβλημα που αντιμετωπίζει ο ΟΑΣΘ θα πρέπει να λυθεί επειγόντως, γιατί ακόμα δεν έχει βρεθεί λύση και υπάρχουν και παράπλευρα προβλήματα.

Αυτήν τη στιγμή τα ΚΤΕΛ Θεσσαλονίκης δεν μπορούν πλέον να σηκώσουν το βάρος των χρεών. Ο ΟΑΣΘ τους χρωστάει 500.000 ευρώ, στον ΟΑΣΘ χρωστάει το Υπουργείο και έχει να λαμβάνει και 1 εκατομμύριο ευρώ από την Περιφέρεια Κεντρικής Μακεδονίας. Οι εργαζόμενοι στα ΚΤΕΛ Θεσσαλονίκης απειλούν να τραβήξουν κι αυτοί με τη σειρά τους χειρόφρενο μέσα στις επόμενες δεκαπέντε μέρες. Καταλαβαίνετε ότι το πρόβλημα θα είναι τεράστιο, γιατί από τα ΚΤΕΛ εξυπηρετούνται και τα χωριά που είναι πέριξ της Θεσσαλονίκης, στο Νομό Θεσσαλονίκης, από τον Λαγκαδά μέχρι Ασπροβάλτα και Σταυρό. Παρακαλώ να βρεθεί μια λύση οριστική στον ΟΑΣΘ.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φωκά.

Τον λόγο έχει ο κ. Κεγκέρογλου από τη Δημοκρατική Συμπαράταξη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Νομίζω ότι το τελευταίο θέμα που έθεσε ο κύριος συνάδελφος, είναι πολύ σημαντικό, αν και δεν αφορά άμεσα το νομοσχέδιο. Αφορά, όμως, το Υπουργείο, την πολιτική ηγεσία, γιατί είναι από τους φορείς που οφείλουν και στον ΟΑΣΘ και στον ΟΑΣΑ.

Τούτη την ώρα οι οφειλές της πολιτείας προς τον ΟΑΣΑ είναι 65 εκατομμύρια. Αντίστοιχες -σε μικρότερο μέγεθος βεβαίως- είναι και οι οφειλές προς τον ΟΑΣΘ.

Θα έλεγα, λοιπόν, ότι αντί να ταλαιπωρούνται οι πολίτες με αυτήν τη διαδικασία, θα έπρεπε το Υπουργείο Εργασίας να προβεί στις υποχρεώσεις του. Βέβαια, μετά από είκοσι μέρες το αιτιολογικό θα είναι, «δεν προλαβαίνουμε γραφειοκρατικά», «δεν έχουμε τις συμβάσεις έτοιμες και δεν έχουμε προχωρήσει τη διαδικασία». Εντάξει. Σήμερα, όμως, ταλαιπωρούνται χιλιάδες πολίτες λόγω ακριβώς αυτής της αδράνειας.

Για το νομοσχέδιο έχουμε ήδη εκφράσει από την επιτροπή -και εκφράζουμε και σήμερα- τη θετική ψήφο επί της αρχής. Δεν μπορούσε, άλλωστε, να είναι διαφορετική η ψήφος μας, γιατί είναι η παράταξή μας που εισήγαγε στο ελληνικό νομικό δίκαιο την έννοια της κοινωνικής οικονομίας και της κοινωνικής επιχειρηματικότητας. Δημιουργήσαμε το θεσμό των κοινωνικών συνεταιριστικών επιχειρήσεων με τις αντίστοιχες διαδικασίες για πρώτη φορά στη χώρα, σύμφωνα με τα σύγχρονα δεδομένα. Βεβαίως, συλλογικές μορφές κοινωνικής οικονομίας έχουν αναπτυχθεί, όπως είπα και στην Επιτροπή, από το 1780 με τα Αμπελάκια, από την αρχή του προηγούμενου αιώνα και βεβαίως, με το μεγάλο συνεταιριστικό και παραγωγικό κίνημα που υπήρξε στον αγροτικό τομέα.

Σήμερα η Κυβέρνηση αντί να διορθώσει τα κακώς κείμενα, τα λάθη και τις παραλείψεις του προηγούμενου νομοσχεδίου, εκφράζοντας έτσι και τη συνέχεια που πρέπει να υπάρχει στην ελληνική πολιτεία, έρχεται να νομοθετήσει από την αρχή και να επαναλάβει τα ίδια λάθη, αφήνοντας τα κενά, τις παραλείψεις κι όσα διαπιστώθηκαν αλώβητα.

Μιλήσαμε με προτάσεις συγκεκριμένες, με βάση τα συμπεράσματα του Διεθνούς Συνεδρίου το οποίο διοργανώσαμε τον Νοέμβριο του 2014 για την κοινωνική επιχειρηματικότητα. Ορισμένες από τις προτάσεις τις ακούμπησε η Υπουργός, χωρίς να δίνει, όμως, λύση, χωρίς να υιοθετεί αυτό που θα αλλάξει τα κομμάτια που δεν είναι ορθώς νομοθετημένα ή να συμπληρώνει το θεσμικό πλαίσιο εκεί όπου είναι ελλιπές. Να μιλήσω συγκεκριμένα:

Κατ’ αρχάς, δίνει ορισμούς οι οποίοι χαϊδεύουν αυτιά που θέλουν να τα ακούσουν, αλλά είναι έξω και πέρα από κάθε πραγματικότητα. Καλό είναι -βέβαια έφυγε από τον ΣΥΡΙΖΑ ο Μητρόπουλος, που τον είχαμε στείλει και πήρε διδακτορικό για την αυτοδιαχείριση στη Γιουγκοσλαβία, αλλά τα βιβλία τα οποία έχει εκδώσει είναι χρήσιμα- να μπορέσετε να διαβάσετε τι σημαίνει «αυτοδιαχείριση», γιατί με τον ορισμό που δίνετε, κάθε ιδιωτική επιχείρηση είναι αυτοδιαχειριζόμενη. Είναι αυτοδιαχειριζόμενη κάθε ιδιωτική επιχείρηση. Η αυτοδιαχείριση, όμως, στο δημόσιο, στον ευρύτερο δημόσιο τομέα και βεβαίως στην κοινωνική οικονομία είναι άλλο πράγμα.

Να πούμε ότι δίνετε έναν ορισμό για το τι είναι «δίκαιο εμπόριο», ο οποίος, όμως, δεν βγάζει άκρη, ούτε ο πρώτος ούτε η αναδιατύπωση, στα πλαίσια του καπιταλιστικού συστήματος.

Να πάμε σε συγκεκριμένα ζητήματα. Ειπώθηκε από τους φορείς -το επισημάναμε κι εμείς-, ότι τα προβλήματα τα ουσιαστικά που πρέπει να πιάσει αυτό το νομοσχέδιο είναι τέσσερα, πέντε, για να είναι μία σημαντική παρέμβαση. Ούτως ή άλλως το θέμα είναι πολύ σημαντικό και θέλω να το τονίσω. Το νομοθέτημα, όμως, πρέπει να λύνει θέματα και μάλιστα τα διαπιστωμένα. Το ένα είναι ο εκφυλισμός της έννοιας «κοινωνικής οικονομίας».

Κατ’ αρχάς, κοινωνική οικονομία που δεν είναι αλληλέγγυα δεν υπάρχει. Η κοινωνική οικονομία είναι και αλληλέγγυα και οικολογική και φιλοπεριβαλλοντική και είναι και μια σειρά από άλλα πράγματα. Δεν μπορεί να μπαίνουν όλα στον τίτλο. Εντάξει, βάλατε το «αλληλέγγυα» για να το διαχωρίσετε. Για πείτε μου μια επιχείρηση κοινωνικής οικονομίας που δεν είναι αλληλέγγυα, για να δούμε, δηλαδή, αυτός ο τίτλος πόθεν πηγάζει.

Ο εκφυλισμός είναι ο μεγαλύτερος κίνδυνος. Ορίζετε ως «κοινωνική οικονομία» μη μονοπρόσωπο όργανο. Δηλαδή, δύο άνθρωποι δημιουργούν έναν φορέα, βάζουν τα χαρακτηριστικά που λέτε και είναι της κοινωνικής οικονομίας. Έλεος! Στον ορισμό της κοινωνικής οικονομίας λέτε «μη μονοπρόσωπος φορέας», άρα δύο άτομα. Ή θα βάλετε το όριο των πέντε και των επτά, όπως έχει μπει στις ΣΥΣΕΠ -πολύ σωστά- με κάποιες εξαιρέσεις -αν στοιχειοθετείται αυτό- ή δεν μπορείτε να λέτε ότι δύο και τρία άτομα είναι κοινωνικός φορέας. Είναι μια επιχείρηση που μπορεί να είναι ΙΚΕ, μπορεί να είναι Ο.Ε., μπορεί να είναι Α.Ε. ή Ε.Π.Ε., αλλά κοινωνική οικονομία δεν είναι.

Σχετικά με τη χρηματοδότηση, έχουν γίνει βελτιώσεις με τις νομοτεχνικές που έφερε η κ. Αντωνοπούλου για το θέμα αυτό. Χρειάζεται ολοκληρωμένο πλαίσιο φορολογικών κινήτρων. Το 10% που είπαμε από τα καπνικά προϊόντα -είτε παράγονται στον τόπο μας είτε είναι εισαγόμενα- και βεβαίως από τα τυχερά παιχνίδια, πρέπει να πάει στο Ταμείο Κοινωνικής Οικονομίας. Συνεννοηθείτε με το Υπουργείο Οικονομικών και φέρτε τη διάταξη -είναι τρεις γραμμές-, να την ψηφίσουμε. Δεν πιστεύω ότι θα υπάρξει κόμμα που δεν θα την ψηφίσει.

Επίσης, πρέπει να δούμε το θέμα των αμοιβών. Ορίζεται άνω πλαφόν και δεν ορίζεται κάτω πλαφόν για τις αμοιβές; Έφυγε ο Υπουργός, ο κ. Κατρούγκαλος. Ο βασικός μισθός είναι 751 ευρώ για τις επιχειρήσεις της κοινωνικής οικονομίας. Είναι κάτι διαφορετικό. Είναι 751 ευρώ για τις επιχειρήσεις κοινωνικής οικονομίας και όχι 568; Είναι κάτι το οποίο μπορούμε να το κάνουμε για τον κατώτερο.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Οι άλλες;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τώρα συζητάμε για την κοινωνική οικονομία και λένε ότι μπορούν να νομοθετήσουν. Ερχόμαστε, λοιπόν, σε αυτό.

Κλείνω με το θέμα της διαφάνειας. Δυστυχώς, όπως σας είχα πει και στην Επιτροπή, το μεγάλο πρόβλημα του προηγούμενου νόμου είναι η διαγωνιστική διαδικασία επιλογής της ΣΥΣΕΠ, η οποία έλειπε και με την οποία ο δήμος ή όποιος άλλος φορέας θέλετε θα συνάψει την προγραμματική σύμβαση. Σκοτάδι είχαμε αφήσει στον προηγούμενο νόμο, πιο πολύ πίσσα σκοτάδι είναι εδώ. Τι θα πρέπει να υπάρχει; Μία προκήρυξη - δημόσια πρόσκληση του φορέα που να λέει, «Θέλω να κάνω αυτό το πράγμα, με φορέα της κοινωνικής οικονομίας και καλώ όλους τους φορείς, που θέλουν να έλθουν για να δώσουν τη θετική τους πρόταση για να γίνει αυτό». Εάν δεν υπάρξει διαγωνιστική διαδικασία, ο κάθε δήμαρχος, ο κάθε πρόεδρος είναι ελεύθερος να παίρνει όποια θέλει.

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνουμε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το ίδιο, κύριε Πρόεδρε, και για το θέμα της παραχώρησης κτηρίων. Έλεος! Θα πρέπει να γίνεται διαγωνιστική διαδικασία εφόσον είναι για ένα συγκεκριμένο σκοπό. Όχι ο πρώτος που το ζήτησε. Το ζητάει ένας, βγαίνει διαγωνιστική διαδικασία και βλέπουμε ποιος είναι πιο αξιόπιστος φορέας, ποιος πληροί περισσότερες προϋποθέσεις. Σας είπα εκ των προτέρων ότι είναι κάτι το οποίο έλειπε από το προηγούμενο.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Θήβας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ευθύς αμέσως θα δώσουμε τον λόγο στον Πρόεδρο της Νέας Δημοκρατίας και Πρόεδρο της Κοινοβουλευτικής Ομάδας της Νέας Δημοκρατίας, τον κ. Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, στην προηγούμενή μου τοποθέτηση στη Βουλή είχα προειδοποιήσει τον κ. Τσίπρα ότι η πατρίδα μας δεν αντέχει να προσθέσει στην μεγάλη οικονομική κρίση που την μαστίζει και μία κρίση Δημοκρατίας.

Δυστυχώς, οι εξελίξεις των τελευταίων ημερών επιβεβαίωσαν απόλυτα τα λεγόμενά μας. Η χώρα μας βιώνει έναν πρωτοφανή θεσμικό εκφυλισμό. Η Κυβέρνηση ακολουθεί ακραίες μεθόδους που προσβάλλουν το κράτος δικαίου και υπονομεύουν την ποιότητα της ίδιας της δημοκρατίας μας.

Τις τελευταίες ημέρες βιώσαμε απαράδεκτες μεθοδεύσεις που είχαν ως μόνο σκοπό την άσκηση πίεσης σε δικαστές ενόψει της Διάσκεψης του Συμβουλίου της Επικρατείας που θα κρίνει την συνταγματικότητα του «νόμου Παππά», μεθοδεύσεις που παραπέμπουν σε παρακράτος ανομίας και όχι σε κράτος δικαίου!

(Χειροκροτήματα από την πτέρυγα της Νέας Δημοκρατίας)

Διαβάζω αυτούσιο απόσπασμα από την ανακοίνωση της Ένωσης Δικαστών και Εισαγγελέων: «Οι δικαστές της χώρας παρακολουθούμε με αποτροπιασμό και εξαιρετική ανησυχία την κατάντια στην οποία διολισθαίνουν τα δημόσια ήθη. Με δημοσιεύματα που δεν έχουν να κάνουν με το δημόσιο συμφέρον, την λειτουργία της ενημέρωσης και την εξυπηρέτηση της αλήθειας, η ιδιωτική ζωή ενός ανθρώπου, δικαστή εγνωσμένου κύρους, υποκλέπτεται, διαστρέφεται και προσφέρεται βορά στον καραδοκούντα κίτρινο τύπο και το μέρος της κοινής γνώμης που διαμορφώνεται από αυτόν, φαινόμενο…» -κύριοι της Κυβέρνησης- «…άκρως νοσηρό που συνδέεται με μεθόδους που μετέρχονται φασιστικά καθεστώτα».

Καταθέτω την σχετική ανακοίνωση για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Ποτέ στην ιστορία της μεταπολιτευτικής δημοκρατίας δεν έχει εκδοθεί τέτοια ανακοίνωση από τους δικαστές και τους εισαγγελείς, γιατί ποτέ δεν είχαμε τέτοια απαράδεκτα φαινόμενα μεθοδεύσεων που στοχεύουν στην ηθική εξόντωση όποιου στέκεται εμπόδιο στα σχέδια της Κυβέρνησης. Πραγματικά προκαλεί τα δημοκρατικά αντανακλαστικά της κοινωνίας -και θα έπρεπε να προκαλεί και τα δικά σας αντανακλαστικά!- το γεγονός ότι το όργανο του κυβερνώντος κόμματος, η εφημερίδα «ΑΥΓΗ», δημοσιεύει φωτογραφία και δημοσιοποιεί στοιχεία της προσωπικής ζωής ανώτατου δικαστή την ημέρα που αυτός συμμετέχει στη Διάσκεψη του Ανώτατου Δικαστηρίου.

Καταθέτω το σχετικό πρωτοσέλιδο για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν πρωτοσέλιδο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φυσικά, τα προσωπικά αυτά δεδομένα είχαν με κάποιο τρόπο που δεν γνωρίζουμε διαρρεύσει στο διαδίκτυο, αλλά είχαν αναδειχθεί στη Βουλή από τους γνωστούς εργολάβους της λάσπης και για να δοθεί φυσικά και το απαραίτητο πάτημα στον Υπουργό Δικαιοσύνης, ο οποίος κατά τα άλλα διακρίνεται για την ευαισθησία του σε θέματα ανθρωπίνων δικαιωμάτων να ερευνήσει πειθαρχικά την υπόθεση.

Είναι, δυστυχώς, αυτό το οποίο συμβαίνει, άλλο ένα δείγμα γραφής μιας εξουσίας η οποία δεν έχει καμμία αναστολή στην προσπάθειά της να υποσκάψει ό,τι της αντιστέκεται ως θεσμικό αντίβαρο, μιας εξουσίας που διορίζει νύχτα τους αντιπροέδρους του Αρείου Πάγου και μιας εξουσίας η οποία στέλνει σπίτι τους όσα στελέχη καταγγέλλουν σκανδαλώδεις υποθέσεις διαφθοράς και διασπάθισης του κρατικού χρήματος, όπως έγινε με την Γενική Γραμματέα του Υπουργείου Απασχόλησης, αλλά και λίγο νωρίτερα με τον Γενικό Γραμματέα Μεταναστευτικής Πολιτικής, χωρίς να αισθανθεί κανείς την ανάγκη να διερευνήσει αυτές τις βαριές κατηγορίες.

Κυρίες και κύριοι Βουλευτές, η δικαιοσύνη είναι το τελευταίο θεσμικό ανάχωμα απέναντι στον αυταρχισμό της εκτελεστικής εξουσίας. Κι εμείς θα προστατεύσουμε το κύρος της δικαιοσύνης και τη θεσμική της ανεξαρτησία.

(Χειροκροτήματα από την πτέρυγα της Νέας Δημοκρατίας)

Η χθεσινή απόφαση του Συμβουλίου της Επικρατείας σηματοδοτεί τη βούληση του δικαστηρίου να κρίνει την ουσία της συνταγματικότητας του «νόμου Παππά», και να μην απορρίψει τις σχετικές προσφυγές για τυπικούς λόγους. Είναι μία σημαντική εξέλιξη. Είναι μία εξέλιξη που με τον τρόπο της δικαιώνει απόλυτα και τη θέση της Νέας Δημοκρατίας, την οποία έχω επανειλημμένα διατυπώσει απ’ αυτό το Βήμα, λέγοντας ότι δεν έπρεπε σε καμμιά περίπτωση η Κυβέρνηση να προχωρήσει στη διαδικασία αδειοδότησης των τηλεοπτικών σταθμών πριν το Ανώτατο Δικαστήριο κρίνει την ουσία του «νόμου Παππά». Οι αποφάσεις της Κυβέρνησης σε καμμία περίπτωση δεν μπορούν και δεν πρέπει να προκαταλαμβάνουν τις αποφάσεις της δικαιοσύνης.

Προειδοποιώ και σήμερα απ’ αυτό εδώ το Βήμα την Κυβέρνηση, να μην εξακολουθεί να ρίχνει λάδι στη φωτιά και να κάνει ότι δεν καταλαβαίνει και να αφήσει τη δικαιοσύνη να πάρει την απόφασή της ανεπηρέαστη και όχι υπό την απειλή κάποιας νέας νομοθετικής ρύθμισης που θα ρίξει «μαύρο» στα μέσα ενημέρωσης και θα δημιουργήσει μη αναστρέψιμες καταστάσεις, οδηγώντας χιλιάδες εργαζόμενους στην ανεργία. Η άμεση αντίδραση σύσσωμης της Αντιπολίτευσης, αλλά φυσικά και της κοινωνίας των πολιτών, σε συνδυασμό με την απόφαση του δικαστηρίου, έχουν -μέχρι στιγμής τουλάχιστον- σταματήσει τα σχέδια του κ. Τσίπρα και του κ. Παππά για κλείσιμο των καναλιών εντός πέντε ημερών. Δεν φαντάζομαι μέσα στα αδιέξοδά σας, κύριοι της Κυβέρνησης, να διανοηθείτε να επαναφέρετε αυτήν την πραξικοπηματική τροπολογία.

(Χειροκροτήματα από την πτέρυγα της Νέας Δημοκρατίας)

Το «μαύρο» στην πολυφωνία και στην ενημέρωση δεν θα περάσει!

Κι έρχομαι τώρα στο ζήτημα του Εθνικού Συμβουλίου Ραδιοτηλεόρασης. Κοιτάξτε, η Νέα Δημοκρατία διαχρονικά υποστηρίζει τη λειτουργία ισχυρών ανεξάρτητων αρχών, που επιτελούν με υπευθυνότητα και αποτελεσματικότητα τον ρόλο τους, μακριά από παρεμβάσεις της εκτελεστικής εξουσίας. Αυτό, εξάλλου, είναι και το νόημα των ανεξάρτητων αρχών. Ισχυρές, όμως, ανεξάρτητες αρχές, με τις αρμοδιότητες που προβλέπει το Σύνταγμα, όχι αρχές - μαριονέτες.

Εμείς έχουμε αποδείξει ότι δεν ασκούμε μόνο δυναμική αντιπολίτευση, αλλά υπεύθυνη και ουσιαστική αντιπολίτευση. Εμείς δεν αρνούμαστε τα πάντα, όπως κάνατε εσείς, κύριοι του ΣΥΡΙΖΑ, που μπλοκάρατε τη συγκρότηση των ανεξάρτητων αρχών. Εμείς συμφωνήσαμε στη στελέχωση τεσσάρων από τις πέντε συνταγματικά κατοχυρωμένες Ανεξάρτητες Αρχές, ΑΣΕΠ, Συνήγορο του Πολίτη, Αρχή Προστασίας Δεδομένων Προσωπικού Χαρακτήρα.

Γι’ αυτόν ακριβώς τον λόγο, επειδή υπερασπιζόμαστε τις ανεξάρτητες αρχές, απαιτούμε την επιστροφή στο Εθνικό Συμβούλιο Ραδιοτηλεόρασης ακριβώς των συνταγματικά κατοχυρωμένων του αρμοδιοτήτων, μια επιστροφή αρμοδιοτήτων την οποία και σήμερα ακόμα η Κυβέρνηση αρνείται. Η αλήθεια είναι ότι η Κυβέρνηση στο θέμα αυτό δεν ενδιαφέρεται για καμμία συναίνεση. Συνενόχους ψάχνει και πρόθυμους να τη διευκολύνουν στον έλεγχο που θέλει να ασκεί στα μέσα μαζικής ενημέρωσης.

Η στάση μας, λοιπόν, στο ζήτημα του ΕΣΡ ήταν ξεκάθαρη από την πρώτη στιγμή κι έτσι συνεχίζουμε, υπερασπιζόμενοι τη δημοκρατική λειτουργία των θεσμών. Βάλαμε, από την πρώτη ομιλία την οποία έκανα ως Αρχηγός της Νέας Δημοκρατίας από αυτό εδώ το Βήμα, μία και μόνη προϋπόθεση για να προχωρήσουμε στη συγκρότηση του Εθνικού Συμβουλίου Ραδιοτηλεόρασης: Την αποκατάσταση της συνταγματικής νομιμότητας, την ακύρωση, δηλαδή, του «νόμου Παππά» και την ανάκτηση των αρμοδιοτήτων που η Κυβέρνηση υφάρπαξε από το ΕΣΡ. Η σύνθεση του ΕΣΡ είναι μεταγενέστερο θέμα. Τι νόημα, δηλαδή, θα έχει ένα ΕΣΡ από το οποίο ο κ. Παππάς θα έχει αφαιρέσει τις αρμοδιότητες που του έχει αναθέσει ο συνταγματικός νομοθέτης;

Θα αναμένουμε, λοιπόν, την οριστική απόφαση του Δικαστηρίου κι εφόσον το Δικαστήριο κρίνει ότι ο νόμος είναι αντισυνταγματικός, η Κυβέρνηση τότε θα έχει μία και μόνη επιλογή: Να επιστρέψει τις αρμοδιότητες για τον έλεγχο του Ραδιοτηλεοπτικού τοπίου στην ανεξάρτητη αρχή και να καταργήσει τον απαράδεκτο περιορισμό του αριθμού των τηλεοπτικών αδειών.

Κυρίες και κύριοι Βουλευτές, δυστυχώς, η κατάσταση στη χώρα πηγαίνει από το κακό στο χειρότερο. Σε μία εποχή που αντί να αθροίζουμε δυνάμεις για να αντιμετωπίσουμε τις μεγάλες προκλήσεις που έχει μπροστά της η χώρα, η Κυβέρνηση επιμένει να διχάζει τους πολίτες.

Καλώ όλες τις Ελληνίδες και όλους τους Έλληνες σε δημοκρατική εγρήγορση. Οι μεγάλες δημοκρατικές κατακτήσεις αυτού του λαού δεν μπορούν να αμφισβητηθούν από μία αυταρχική Κυβέρνηση, η οποία έχει ως μόνο μέλημά της την παραμονή στην εξουσία με κάθε κόστος.

(Χειροκροτήματα από την πτέρυγα της Νέας Δημοκρατίας)

Η πατρίδα μας δεν αντέχει άλλη υπονόμευση των θεσμών, δεν αντέχει άλλη καταρράκωση της διεθνούς της αξιοπιστίας. Η Κυβέρνηση σήμερα δεν μπορεί να προσφέρει πια στους πολίτες μια καλύτερη προοπτική. Και, δυστυχώς, δεν μπορεί καν να διεκδικήσει αυτά που η χώρα χρειάζεται για να βγει από την κρίση.

Ακόμα και στο ζήτημα του χρέους, που όλοι συμφωνούμε σε αυτή την Αίθουσα ότι πρέπει να αντιμετωπιστεί το συντομότερο δυνατόν, αυτό το οποίο απαιτείται για να διεκδικήσουμε αυτά τα οποία μας αξίζουν, είναι αξιοπιστία και μεταρρυθμιστική βούληση, δύο αρετές που αυτή η Κυβέρνηση δεν διαθέτει. Και κανείς ανασχηματισμός δεν πρόκειται να βγάλει τον κ. Τσίπρα από τα αδιέξοδα τα οποία ο ίδιος δημιούργησε. Κάθε μέρα που περνά, καθιστά την ανάταξη της χώρας πιο δύσκολη υπόθεση. Και γι’ αυτό και επιμένουμε ότι η πολιτική αλλαγή είναι σήμερα πιο επιβεβλημένη παρά ποτέ, για να κάνουμε όλοι μαζί μια νέα αρχή, για να επουλώσουμε τα βαθιά τραύματα της «πρώτης φοράς ΣΥΡΙΖΑ» το συντομότερο δυνατόν, για να ατενίσουμε και πάλι το μέλλον με αισιοδοξία, με αυτοπεποίθηση.

Κυρίες και κύριοι Βουλευτές, κλείνω με την εξής παρατήρηση: Πριν από δύο χρόνια είχε κυριαρχήσει η άποψη ότι τα πράγματα στη χώρα δεν μπορούσαν να γίνουν χειρότερα. Δυστυχώς, όμως, έγιναν. Και σήμερα ο κ. Τσίπρας προσθέτει στη βαριά οικονομική κρίση, την οποία ο ίδιος προκάλεσε με τους χειρισμούς του, μεθοδεύσεις που υπονομεύουν τους δημοκρατικούς θεσμούς και δυναμιτίζουν το πολιτικό κλίμα, μεθοδεύσεις που διχάζουν την κοινωνία.

Και θέλω με αυτή την ευκαιρία και πάλι να απευθυνθώ σε όλες τις Ελληνίδες και σε όλους τους Έλληνες. Μπορούμε να τα καταφέρουμε. Μπορούμε να ενώσουμε τις δυνάμεις μας με σκληρή δουλειά, με δίκαιη κατανομή όχι μόνο των βαρών, αλλά και των ευκαιριών, αλλά κυρίως με μία εύρωστη και δυνατή Δημοκρατία, η οποία θα σέβεται το κράτος δικαίου. Και για τη Νέα Δημοκρατία, σας προειδοποιούμε, κύριοι της Κυβέρνησης, η τελευταία προϋπόθεση είναι μη διαπραγματεύσιμη!

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μητσοτάκη.

Τον λόγο ζήτησε ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης, ο κ. Κατρούγκαλος.

Κύριε Κατρούγκαλε, έχετε τον λόγο για πέντε λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Εμφανίστηκε ο Αρχηγός της Νέας Δημοκρατίας ως κήνσορας, υποτίθεται, των πρακτικών του παρακράτους και ως θεράπων του κράτους δικαίου. Ούτε κήνσορες ούτε θεράποντες είσαστε. Υπονομεύσατε συστηματικά το κράτος δικαίου και το Σύνταγμα κι εσείς είσαστε, στο πλαίσιο του παλαιοκομματισμού, η γενεσιουργός αιτία της διαπλοκής.

Όπως δεν διάβασε καλά στη συζήτηση για το ασφαλιστικό το βιβλίο του κ. Γιαννίτση ο Αρχηγός της Νέας Δημοκρατίας, έτσι δεν διάβασε καλά και την ανακοίνωση της Ένωσης Δικαστών και Εισαγγελέων. Πού αποδίδει η Ένωση Δικαστών και Εισαγγελέων το απαράδεκτο φαινόμενο του κιτρινισμού; Το αποδίδει στην οικονομική διαπλοκή και στα οικονομικά συμφέροντα και μιλάει για συνηθισμένο όπλο στη φαρέτρα της διαπλοκής.

Ποιους φωτογραφίζει αυτό, κύριοι; Ποιοι έφτιαξαν τη διαπλοκή στην Ελλάδα; Ποιοι έφτιαξαν αυτό το σύμπλεγμα πολιτικών και οικονομικών συμφερόντων που εμείς ερχόμαστε σήμερα να κατεδαφίσουμε;

(Χειροκροτήματα από την πτέρυγα του ΣΥΡΙΖΑ)

Πώς τολμάτε αυτά που αποδίδουν σε εσάς οι δικαστές να τα επιστρέφετε σε εμάς; Πότε έφτιαξε η Αριστερά παρακράτος; Πότε έφτιαξε η Αριστερά κράτος διαπλοκής; Στην πραγματικότητα, κύριοι, δεν μας πετάξατε το γάντι. Λευκή πετσέτα πετάξατε παράδοσης στο σύστημα της διαπλοκής, στους μεγαλοεργολάβους, αυτούς που ο Αρχηγός σας αποκαλούσε στο παρελθόν νταβατζήδες της πολιτικής ζωής.

(Χειροκροτήματα από την πτέρυγα του ΣΥΡΙΖΑ)

Δεν μας αφορούν αυτά. Αλλά η βαθύτατη υποκρισία σας φαίνεται στο ότι ακόμη και σήμερα, την τελευταία στιγμή, ενώ επικαλείστε το κράτος δικαίου και την εφαρμογή του Συντάγματος, δεν ανταποκρίνεστε στη συνταγματική σας υποχρέωση να συγκροτήσετε το Εθνικό Συμβούλιο Ραδιοτηλεόρασης. Αυτή είναι η υποκρισία.

(Χειροκροτήματα από την πτέρυγα του ΣΥΡΙΖΑ)

Αυτή είναι η υπονόμευση του κράτους δικαίου και αυτό είναι και το θράσος χιλίων πιθήκων που σας χαρακτηρίζει.

Απαντάμε, λοιπόν, και σας λέμε ότι εμείς ήρθαμε για να διαλύσουμε το σύστημα διαπλοκής και να υπηρετήσουμε το κράτος δικαίου. Αντίστροφα με εσάς.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και στο τέλος ο Αρχηγός της Νέας Δημοκρατίας μίλησε τάχα και για την ενότητα του ελληνικού λαού, την οποία –υποτίθεται- ότι υπηρετεί η παράταξή σας. Τώρα που ξεκινάει -επανειλημμένα έχω απευθυνθεί απ’ αυτό το Βήμα και σε όλες τις δημόσιες ανακοινώσεις μου- η διαπραγμάτευση για τα εργασιακά, είστε ως κόμμα υπέρ της κοινής δήλωσης των κοινωνικών εταίρων για την επιστροφή των συλλογικών διαπραγματεύσεων που έχουμε δηλώσει ότι αποτελεί την εθνική θέση ή είστε με το Διεθνές Νομισματικό Ταμείο;

Είναι προφανές ότι το παρελθόν σας σάς βαραίνει και σας χαρακτηρίζει. Ούτε πρωταθλητές του κράτους δικαίου είσαστε, ούτε πρωταθλητές του Συντάγματος. Ήρθε, όμως, η στιγμή και αυτό πραγματοποιεί η Κυβέρνησή μας, αυτό πραγματοποιεί ο Υπουργός Επικρατείας.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, αφήστε τον Υπουργό να ολοκληρώσει.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και έχουμε απόλυτη εμπιστοσύνη στην ανεξάρτητη ελληνική δικαιοσύνη, η οποία υπηρετεί το Σύνταγμα, η οποία σας κατήγγειλε με τους εκπροσώπους της και ξέρει ποιος στο παρελθόν είχε επιχειρήσει αυτό το θανατηφόρο εναγκαλισμό για τη δικαιοσύνη που εσείς οι παλαιοκομματικοί, το παλαιό σύστημα που κατέρρευσε, είχατε φέρει στη χώρα και που είναι ο λόγος για τον οποία είσαστε τώρα σε αυτά τα έδρανα της αντιπολίτευσης.

Και εμείς είμαστε εδώ, προσπαθώντας να υλοποιήσουμε την εντολή του λαού και να επαναφέρουμε επιτέλους όχι μόνο τα μέσα μαζικής ενημέρωσης, αλλά συνολικά το θεσμικό σύστημα στη νομιμότητα, στη δημοκρατία και στο κράτος δικαίου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, σας οφείλω εν όψει όσων είπατε μια σύντομη απάντηση, αλλά νομίζω περιεκτική.

Ως Αξιωματική Αντιπολίτευση είμαστε υπέρ εκείνου του κράτους δικαίου στο οποίο ο αρμόδιος Υπουργός διώκει πρώτα τους κακούργους και δεν διώκει τους δικαστές. Και ασχολείται κυρίως με τη βελτίωση των συνθηκών λειτουργίας των δικαστών και όχι με τη βελτίωση των συνθηκών λειτουργίας των κακούργων- εγκληματιών. Με αυτό το κράτος δικαίου είμαστε.

Και όσον αφορά το ΕΣΡ, η θέση μας επίσης ήταν πολύ καθαρή. Αποκαταστήστε τη θεσμικά κατοχυρωμένη από το Σύνταγμα υπόστασή του και εδώ είμαστε να συζητήσουμε τα άλλα. Όσο δεν το κάνετε, δεν έχουμε κανέναν λόγο να συζητήσουμε για τη στελέχωση ενός ΕΣΡ που θα ασχολείται με την παροχή αδειών στα περιφερειακά κανάλια -ενώ οι άδειες για τα κεντρικά κανάλια έχουν δοθεί από τον αρμόδιο υπερκαναλάρχη-Υπουργό ή καναλάρχη-Υπερυπουργό, -διαλέξτε και πάρτε- ή την επιβολή κάποιου προστίμου σε κάποιον ο οποίος μίλησε απρεπώς στον αέρα.

Αυτή κατά την άποψή μας είναι η κατοχυρωμένη βασική αρμοδιότητα του ΕΣΡ. Αυτής της αρμοδιότητας την αποκατάσταση ζητούμε και εκεί εδράζεται η θέση μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ένα λεπτό και στον κ. Παππά.

Αλλά, κοιτάξτε. Έχουμε ένα νομοσχέδιο –συγγνώμη, κύριε Παππά, δώστε ένα λεπτό στο Προεδρείο- και είναι σε εξέλιξη η συζήτησή του όπου είναι εγγεγραμμένοι σαράντα επτά ομιλητές.

**ΧΡΗΣΤΟΣ ΜΑΝΤΑΣ:** Εμείς φταίμε;

**ΠΡΟΕΔΡΕΥΩΝ (Γεώργιος Λαμπρούλης):** Εγώ ενημερώνω το Σώμα. Δεν αναφέρομαι προσωπικά σε κάποιον.

Προς αυτήν την κατεύθυνση, λοιπόν, επειδή είναι σε εξέλιξη το νομοσχέδιο και αρκετοί ομιλητές, που έχουν το δικαίωμα, θα ζητούν να ομιλήσουν όλοι και να παρέμβουν, παρακαλώ πολύ, μετά τον κ. Παππά να συνεχίσουμε τη διαδικασία του νομοσχεδίου.

Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Μόνο ένα λεπτό χρειάζομαι.

Ευχαριστώ, κύριε Πρόεδρε, πάρα πολύ και ευχαριστώ και το Σώμα για την κατανόηση.

Ευχαριστώ και τον κ. Παναγιωτόπουλο για τους μαλακούς κατ’ αναλογία χαρακτηρισμούς που επέλεξε για το πρόσωπό μου. Διότι έχουμε υποστεί, όπως γνωρίζετε και εσείς, διότι τα παρακολουθείτε τα πράγματα, ύβρεις, συκοφαντίες και μια σειρά από πράγματα.

Το θλιβερό σε αυτήν την περίπτωση είναι ότι η Αξιωματική Αντιπολίτευση, αντί να έχει το δικό της πολιτικό στίγμα, επιλέγει για άλλη μια φορά να είναι ουρά των συμφερόντων. Η υποχρέωσή σας να συμβάλετε στη συγκρότηση της λειτουργίας του Εθνικού Συμβουλίου Ραδιοτηλεόρασης και στη νόμιμη συγκρότησή του δεν είναι υπό αίρεση και ούτε μπορεί να μπαίνει υπό όρους. Έχει ολοκληρωθεί ένας διαγωνισμός, έχετε μία δυνατότητα ακόμα.

**ΜΑΥΡΟΥΔΗΣ ΒΟΡΙΔΗΣ:** Γιατί μπήκε στο Σύνταγμα η αυξημένη πλειοψηφία, άμα δεν έχει όρους;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Βορίδη, ακριβώς, λοιπόν, για να μπορέσουμε στο επίπεδο των προσώπων να πάμε σε μια σύνθεση που να εκφράζει τους πάντες. Αυτές είναι δικαιολογίες σε όλους τους νόμους.

Ο δικός μας νόμος, ο ν.4339, είχε τις περισσότερες αρμοδιότητες για το Εθνικό Συμβούλιο Ραδιοτηλεόρασης. Επιλέξατε συνειδητά να το υπονομεύσετε και τώρα έρχεστε και πληρώνετε τις συνέπειες αυτών των πολιτικών επιλογών.

**ΜΑΥΡΟΥΔΗΣ ΒΟΡΙΔΗΣ:** Θα δεσμευτείτε να περιμένετε την απόφαση του ΣτΕ;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

Συνεχίστε, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Άρα, λοιπόν, θέλω να βγείτε για άλλη μια φορά στον ελληνικό λαό και να πείτε να επιστραφούν πίσω τα λεφτά που για πρώτη φορά πλήρωσαν οι ιδιοκτήτες των καναλιών, τα λεφτά που ποτέ εσείς δεν τολμήσατε να τους βάλετε να εισπράξουν. Αυτή είναι η ελάχιστη υποχρέωσή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε. Συνεχίζουμε στο νομοσχέδιο με τον επόμενο ομιλητή.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, με συγχωρείτε πάρα πολύ.

Γνωρίζετε πολύ καλά ότι αυτήν τη στιγμή συνεδριάζει η Διάσκεψη των Προέδρων με αποκλειστικό θέμα το Εθνικό Συμβούλιο Ραδιοτηλεόρασης. Άρα, λοιπόν, ας περιμένουμε την απόφαση και έχουμε χρόνο να συζητήσουμε τις όποιες αντεγκλήσεις και να ακούσουμε τις τοποθετήσεις.

Τον λόγο έχει ο κ. Συντυχάκης από το Κομμουνιστικό Κόμμα.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Με το παρόν σχέδιο νόμου η Συγκυβέρνηση επιχειρεί να αποπροσανατολίσει την εργατική τάξη, τα φτωχά λαϊκά στρώματα και τους ανέργους λέγοντάς τους ότι η απάντηση στην καπιταλιστική κρίση, στη φτώχεια και την ανεργία δεν είναι ο δρόμος του οργανωμένου ανειρήνευτου ταξικού αγώνα για την ανατροπή της εξουσίας των μονοπωλίων ούτε ο αγώνας για την κατάκτηση της δικής τους εξουσίας με κοινωνικοποιημένα τα μέσα παραγωγής, κεντρικό σχεδιασμό της οικονομίας και εργατικό λαϊκό έλεγχο.

Η απάντησή σας είναι διαχείριση και μονιμοποίηση της φτώχειας με ΚΟΙΝΣΕΠ, εθελοντισμό, ΜΚΟ, κοινωνικά ιατρεία και παντοπωλεία, κουζίνες, ενώ οι καπιταλιστές ελεύθεροι να απολαμβάνουν τα προνόμια, τη χλιδή και τον πλούτο που παράγει η εργατική τάξη. Αφοπλίζει έτσι τον λαό από τον αγώνα που πρέπει να διεξάγει για την ανάκτηση των απωλειών του, που αφαιρέθηκαν τα τελευταία έξι χρόνια με τα τρία μνημόνια, για το δικαίωμα στη μόνιμη και σταθερή δουλειά με πλήρη ασφαλιστικά και συνταξιοδοτικά δικαιώματα, στο δικαίωμα στην αποκλειστικά δημόσια και δωρεάν πρόσβαση στη μόρφωση, στην υγεία και πρόνοια, στους βρεφικούς παιδικούς σταθμούς και τόσα άλλα που είχαν κατακτηθεί με πολύχρονους και αιματηρούς αγώνες.

Με τον παραπλανητικό τίτλο «κοινωνική και αλληλέγγυα οικονομία» η Κυβέρνηση επιχειρεί να δημιουργήσει αυταπάτες στα εργατικά λαϊκά στρώματα, απόλυτα βολικές στους εκμεταλλευτές τους, ότι η απάντηση στην καπιταλιστική κρίση βρίσκεται μέσα στον καπιταλισμό, άρα δεν χρειάζεται να τον ανατρέψεις. Ότι αυτό το βάρβαρο σύστημα έχει λύσεις στα αδιέξοδα που το ίδιο γεννά και αναπαράγει, ότι και εσύ, εργάτη, άνεργε, γυναίκα διπλά καταπιεσμένη και εσύ, νέε, μπορείς να γίνει αφεντικό.

Η μείωση των απαιτήσεων σε συνθήκες απόλυτης εξαθλίωσης, η κυριαρχία της αντίληψης ότι είναι πιο πιθανό να βρούμε μια διέξοδο μέσα στον καπιταλισμό παρά να τον ανατρέψουμε αποτελεί το υπόβαθρο πάνω στο οποίο αναπτύσσονται οι θεωρίες της ενσωμάτωσης και της ταξικής συνεργασίας.

Κυβέρνηση και εργοδοσία το γνωρίζουν αυτό πάρα πολύ καλά. Είναι βολικό για την εξουσία τους οι εργάτες να μην στρατεύονται εναντίον τους, αλλά να εγκλωβίζονται σε απέλπιδες προσπάθειες επαναλειτουργίας χρεοκοπημένων καπιταλιστικών επιχειρήσεων, διαλυμένων κοινωνικών δομών και υπηρεσιών, με στόχο να επιβιώσουν στη ζούγκλα του καπιταλιστικού ανταγωνισμού, να βρουν μια προσωρινή διέξοδο από την ακραία φτώχεια, την ώρα που θησαυρίζουν οι μονοπωλιακοί όμιλοι, ενώ η εργατική τάξη εξακολουθεί να ζει την πιο άγρια εκμετάλλευση.

Ο Μαρξ, όμως, σας δίνει πληρωμένη απάντηση στις θεωρίες του 19ου αιώνα, παλιές και αποτυχημένες συνταγές της σοσιαλδημοκρατίας τις οποίες επαναφέρετε, ότι μπορεί φαινομενικά σε μια συνεταιριστική μορφή επιχείρησης να αίρεται η αντίθεση ανάμεσα στο κεφάλαιο και στην εργασία, αλλά μόνο στη μορφή του, διότι οι εργάτες που συμμετέχουν στον συνεταιρισμό στην ουσία μετατρέπονται οι ίδιοι σε κεφαλαιοκράτες του εαυτού τους. Αυτή την τόσο σημαντική επισήμανση την παρακάμπτετε, για να εγκλωβίσετε τους ανέργους στην ιδέα και μόνο ότι μπορούν να γίνουν επιχειρηματίες του εαυτού τους.

Δοκιμασμένες, επίσης, και οι θεωρίες της συσχέτισης της κοινωνικής οικονομίας με την κοινωνία των πολιτών και τη συμμετοχική δημοκρατία, που βρήκαν την έκφρασή τους στις περιβόητες πλατείες και στους αγανακτισμένους. Αποπροσανατολιστικές θεωρίες που εξωραΐζουν το σύστημα και χρησιμοποιούνται ως μέσο ενσωμάτωσης πιθανών τριγμών που θα μπορούσαν να απειλήσουν την οικονομική και πολιτική εξουσία του κεφαλαίου.

Αυτά τα εγχειρήματα της αυτοδιαχείρισης, της κοινωνικής οικονομίας, όχι μόνο δεν ανατρέπουν τον καπιταλισμό, αλλά αντίθετα του δίνουν το φιλί της ζωής για τη διαιώνισή του. Δεν είναι τυχαίο ότι η κοινωνική οικονομία προβάλλεται από την Ευρωπαϊκή Ένωση, τον ΟΟΣΑ, τις κυβερνήσεις, ως πυλώνας στρατηγικής σημασίας για την απασχόληση σε περιόδους καπιταλιστικής κρίσης.

Ξεγελάτε τους ανέργους που αναζητούν διέξοδο. Τάζετε κρατική και ευρωπαϊκή χρηματοδότηση στα δίκτυα διαχείρισης της φτώχειας μέσω των ΜΚΟ και της τοπικής διοίκησης, ενώ την ίδια στιγμή τσακίζετε τον λαό με μειώσεις μισθών και συντάξεων. Κάνετε φορολεηλασία, οδηγείτε σε πλειστηριασμούς, στις δουλειές με το μπλοκάκι. Κλείνετε δομές, όπως τα ψυχοδιαγνωστικά κέντρα, διαλύετε την πρωτοβάθμια φροντίδα υγείας και τα νοσοκομεία, υψώνετε περισσότερους φραγμούς στη μόρφωση των νέων.

Η κοινωνική οικονομία στην πραγματικότητα, όχι μόνο δεν θίγει τα θεμέλια του καπιταλιστικού τρόπου παραγωγής, αλλά ενισχύει τις νομοτέλειές του. Η κοινωνική οικονομία, κυρίες και κύριοι, δεν είναι ανακάλυψη του ΣΥΡΙΖΑ, ούτε το ΠΑΣΟΚ, παρ’ όλο που το δεύτερο εισήγαγε στη χώρα μας αυτή τη λογική των ΚΟΙΝΣΕΠ με το νόμο του 2011. Πάμε πολύ πιο πίσω, στους ουτοπικούς μικροαστούς σοσιαλιστές, αλλά και στο ρεφορμιστικό ρεύμα του 19ου αιώνα, στον ιδεολογικό σας μέντορα, τον Μπερνστάιν, με τις θεωρίες περί δυνατότητας αλλαγών στο πλαίσιο του καπιταλισμού.

Η Κυβέρνηση, κυρίες και κύριοι, επεκτείνει αυτό το μοντέλο της αυτοδιαχειριζόμενης οικονομίας στους συνεταιρισμούς εργαζομένων και κυρίως στην αναδιοργάνωση και επαναλειτουργία πτωχευμένων επιχειρήσεων ή απειλούμενων με κλείσιμο με το περιτύλιγμα της συμμετοχικής δημοκρατίας. Προκρίνει, δηλαδή, ένα μοντέλο σε ένα παράλληλο σύμπαν εκτός του καπιταλισμού. Η εξέλιξη στη ΒΙΟΜΕ είναι άκρως αποκαλυπτική, όπως και διεθνή παραδείγματα, με κορυφαίο εκείνο της «Mondragon» στη χώρα των Βάσκων, όπου η αρχική αναλογία υψηλότερου και χαμηλότερου μισθού από τρία προς ένα αυξήθηκε σταδιακά στο εννέα προς ένα, ενώ εισήγαγε την ημερολογιακή ευελιξία, με την οποία οι ώρες εργασίας προσαρμόζονται στον φόρτο εργασίας. Όχι μόνο η «Mondragon», αλλά όλες οι συνεταιριστικές και μη επιχειρήσεις έχουν αντίστοιχη λειτουργία στη Μεγάλη Βρετανία, στη Γαλλία, στη Σουηδία, στην Ιρλανδία.

Το ίδιο και στην Αργεντινή, όπου οι αυτοδιαχειριζόμενοι εργάτες δεν μπόρεσαν να προσεγγίσουν καν τους μισθούς τους στα προ 2001 επίπεδα. Οι εργάτες έχουν πείρα πλέον από τέτοιες σοσιαλιστικές νησίδες μέσα στον καπιταλισμό. Νομοτελειακά μετατρέπονται σε καπιταλιστικές επιχειρήσεις. Όλα αυτά τα εγχειρήματα χρεοκόπησαν. Ξεπεράστηκαν στο ίδιο το πλαίσιο του καπιταλισμού. Ο δήθεν κοινωνικός έλεγχος και η συμμετοχή είναι το καρότο για να συμβιβαστούν οι εργαζόμενοι με τα ψίχουλα και τις δομές διαχείρισης της φτώχειας.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε, και ευχαριστώ για την ανοχή σας.

Το ΚΚΕ παλεύει για το σήμερα, δείχνοντας ταυτόχρονα την προοπτική για το μέλλον. Δεν υποτάσσεται στη λογική διαχείρισης της φτώχειας. Γι’ αυτό καθήκον της εργατικής τάξης είναι να πάρει στα χέρια της τον κοινωνικό πλούτο που παράγει και να τον μετατρέψει σε δικό της όπλο, για να ικανοποιήσει τις πραγματικές της ανάγκες.

Γι’ αυτό, λοιπόν, και η διαφορά του ουτοπικού σοσιαλισμού με τις δικές σας σύγχρονες, τάχα μου, σοσιαλδημοκρατικές θεωρίες, είναι ότι αυτοί που επιχειρούσαν τότε τον 19ο αιώνα αυτά τα εγχειρήματα είχαν αυταπάτες, ενώ σήμερα τα δικά σας αντίστοιχα εγχειρήματα αποτελούν προϊόν εξαπάτησης των εργαζομένων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Ανεξάρτητος Βουλευτής κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Στην Αρχαία Αθήνα υπήρχε η λεγόμενη γραφή παρανόμων. Γραφή ήταν η μήνυση των αρχαίων. Οποιοσδήποτε μπορούσε να κατηγορηθεί πως εισήγαγε ψήφισμα στην Εκκλησία του Δήμου το οποίο ήταν παράνομο, όποιος το εισήγαγε, αλλά και ο πρόεδρος της Εκκλησίας του Δήμου στη διαδικασία με την οποία υπήρχε αυτό το παράνομο ψήφισμα.

Για να το εξηγήσουμε στον κόσμο που μας παρακολουθεί, τα ψηφίσματα της Εκκλησίας του Δήμου είναι οι δικοί μας νόμοι, ενώ οι νόμοι, όπως για παράδειγμα οι νόμοι του Σόλωνα, ήταν το Σύνταγμα της εποχής. Όποιος εισήγαγε, λοιπόν, αντισυνταγματικό νόμο -προσοχή, όχι η Εκκλησία του Δήμου που τον ψήφιζε, αλλά όποιος τον έφερνε προς ψήφιση- μπορούσε να μηνυθεί και να καταδικαστεί σε βαρύ πρόστιμο ή ακόμη και ατιμία, δηλαδή τη στέρηση των πολιτικών του δικαιωμάτων.

Μήπως πρέπει να επαναφέρουμε, να επανεισάγουμε μια τέτοια ευθύνη των Υπουργών που εισάγουν στη Βουλή προς ψήφιση αντισυνταγματικές διατάξεις, όπως αυτός ο νόμος για τα κανάλια του κ. Παππά; Μήπως πρέπει να αρχίσουν επιτέλους να φοβούνται και οι Υπουργοί που παραπλανούν το Σώμα της Βουλής να ψηφίζει τέτοια νομοθετήματα και τέτοιες τροπολογίες; Καθεστωτική, λοιπόν, η λογική -θα έρθει και η απόφαση, θα το δούμε, μην ανησυχείτε- εκβιασμοί φασιστικού τύπου, τους οποίους το όργανο του ΣΥΡΙΖΑ, η «ΑΥΓΗ», τους αναπαράγει ως πρωτοσέλιδο.

Ο δάσκαλος Μαρωνίτης είχε πει: «Φασισμός είναι να ερωτάσαι δημόσια για την ιδιωτική σου συμπεριφορά και να ανακρίνεσαι ιδιωτικά για τη δημόσιά σου στάση». Αυτό ακριβώς κάνετε, κυρίες και κύριοι της συμπολίτευσης. Αλλά και διαφθορά, μην το ξεχνάμε. Καταγγελίες και παραίτηση από την κ. Χαλικιά. Πού είναι επιτέλους οι εισαγγελείς; Φοβούνται όλοι; Καταγγελίες και παραίτηση από τον κ. Βουδούρη. Η Κυβέρνηση κωφεύει. Χοντρόπετση. Τα ίδια και στις Σέρρες, τα ίδια και στην Πάτρα. Μαζεύονται σιγά-σιγά. Είστε κάθε λέξη της διαπλοκής και του αυταρχισμού. Γι’ αυτό προσέξτε, κυρίες και κύριοι συνάδελφοι, δεν πρέπει να συνεχιστεί αυτό το πράγμα.

Βεβαίως έχετε ξεχάσει όλους αυτούς που υποτίθεται ότι θα υποστηρίζατε. Όλους! Ρωτήστε τους Βουλευτές στην Καβάλα τι υποσχόντουσαν στους εργαζόμενους στα Λιπάσματα και τι τους λένε τώρα, που στρίβουν στη γωνία και δεν μιλάνε. Ποιον στηρίζουν; Ποιον; Τη διαπλοκή;

Να μιλήσουμε και λίγο για το νομοσχέδιο. Φυσικά, η κοινωνική οικονομία μπορεί να ενισχύσει την απασχόληση. Ως εκ τούτου, η δημιουργία ενός ευρέος πλαισίου για τη δημιουργία των φορέων της είναι και θετική και απαραίτητη.

Παρ’ όλα αυτά, και σε αυτό το νομοθέτημα, το οποίο σε γενικά πλαίσια κινείται προς τη σωστή κατεύθυνση, υπάρχουν παραλείψεις, ερωτηματικά και η απανταχού παρούσα επιλογή να δημιουργείται ένας φορέας-φέουδο. Για κάθε πρόβλημα φτιάχνουμε και μια νέα υπηρεσία, εξαρτημένη φυσικά από το κόμμα.

Το Ταμείο Κοινωνικής Οικονομίας που προβλέπεται να συσταθεί είναι κομβικής σημασίας για τη χρηματοδότηση του τρίτου πυλώνα της εθνικής οικονομίας. Η διαχρονική αδυναμία των τραπεζών να χρηματοδοτήσουν τα συνεταιριστικά σχήματα, ιδιαίτερα τώρα σε συνθήκες κρίσης, ίσως να καθιστά το ταμείο και τη μόνη λύση χρηματοδότησης.

Όμως, η παραπομπή της λειτουργίας του σε υπουργική απόφαση δημιουργεί αμφιβολίες, καθώς όμοιες προσπάθειες στο παρελθόν είχαν αποτύχει. Μεγάλα ερωτηματικά δημιουργούνται από την πρόβλεψη για παραχωρήσεις περιουσίας δημοσίων οργανισμών σε φορείς κοινωνικής οικονομίας, χωρίς καμμία αναφορά σε κριτήρια.

Σε ποιους φορείς μπορούν να γίνουν οι παραχωρήσεις; Τι είδους περιουσιακά στοιχεία; Με τι στόχο; Βάσει ποιου στρατηγικού σχεδίου εκμετάλλευσης; Απόλυτο σκοτάδι σε όλα αυτά. Σκοτάδι, που δημιουργεί εύλογες υποψίες για δώρα σε «ημετέρους».

Το ίδιο και με τη δυνατότητα που δίνετε σε φορείς της κοινωνικής οικονομίας να συνάπτουν συμβάσεις για έργα και προγράμματα παροχής υπηρεσιών κοινωνικής ωφέλειας. Με τι κριτήρια θα γίνονται αυτές οι αναθέσεις;

Την ευκολία που είδαμε στο θέμα μεταβίβασης των μετοχών του ΟΤΕ χθες, την βλέπουμε να επαναλαμβάνεται και σήμερα. Παραχωρείτε περιουσία του ελληνικού λαού. Με μεγάλη ευκολία κατανέμετε το υστέρημα του Έλληνα φορολογούμενου.

Κυρίες και κύριοι της συγκυβέρνησης, η διαχείριση του δημοσίου χρήματος και περιουσίας θέλει διαφάνεια, καθαρά και αντικειμενικά κριτήρια και κανόνες λογοδοσίας. Το ξέρω, δεν σας αρέσει. Ποτέ στα αυταρχικά κόμματα δεν αρέσει η λογοδοσία, οι κανόνες λογοδοσίας.

Την ίδια πληθωρική λογική βλέπουμε και στις επιτροπές τις οποίες δημιουργείτε. Εθνική Επιτροπή για την Κοινωνική και Αλληλέγγυα Οικονομία, για την προώθηση του κοινωνικού διαλόγου, της ανάπτυξης δραστηριοτήτων, την εφαρμογή εθνικού σχεδίου. Και αμέσως μετά, Συντονιστική Επιτροπή για την Κοινωνική και Αλληλέγγυα Οικονομία για γνωμοδότηση, αξιολόγηση και επικαιροποίηση της στρατηγικής. Πέρα από το διοικητικό κόστος, αυτή η λογική είναι αναποτελεσματική. Συνέχεια οργανωσιακούς λαβυρίνθους δημιουργείτε.

Θα ήθελα, επίσης, να αναφερθώ και στην αδιανόητη διάταξη περί αξιοποίησης της ακίνητης περιουσίας των φορέων κοινωνικής ασφάλισης. Είναι αδιανόητο να δίνετε τη δυνατότητα σε υπαλλήλους μηχανικούς των φορέων κοινωνικής ασφάλισης να παίρνουν έργα σε ακίνητη περιουσία των ίδιων των φορέων. Οι υπάλληλοι δηλαδή των υπηρεσιών θα λένε ότι χρειαζόμαστε μια δουλειά και μετά θα την παίρνουν οι ίδιοι;

Όπως, επίσης, εισάγετε πρόβλεψη για τη δυνατότητα παραχώρησης ακινήτων των ταμείων με απόφαση του Υπουργού και γνώμη του διοικητικού συμβουλίου των φορέων. Δεν υπάρχει αναφορά βάσει ποιων αρχών θα γίνεται αυτό. Είναι, δηλαδή, αυτή μέθοδος σύγχρονης δημόσιας διακυβέρνησης;

Κάνετε μισό βήμα μπροστά, προσπαθώντας να δημιουργήσετε πλαίσια λειτουργίας και δέκα βήματα πίσω, γιατί αντιλαμβάνεστε τελικά ότι το κράτος και η δημόσια περιουσία είναι στοιχεία υπό τον απόλυτο και χωρίς κριτήρια έλεγχό σας. Έτσι πιστεύετε ότι πρέπει να λειτουργεί το δημόσιο, ως φέουδο. Είναι η λογική της πολιτικής συναλλαγής, η λογική της διασπάθισης του δημοσίου χρήματος, της διαμόρφωσης του κράτους-κομματικό φέουδο. Δυστυχώς, δείχνετε πως αυτό θέλετε να δημιουργήσετε και τίποτε άλλο.

Έχετε, λοιπόν, ξεκινήσει σε έναν κατήφορο και στα γενικότερα θέματα, στα οποία αναφέρθηκα στην αρχή της ομιλίας μου, αλλά και στα ειδικότερα για αυτό το νομοσχέδιο - έναν κατήφορο που θα οδηγήσει στην κατάρρευσή σας. Δυστυχώς, μαζί με την κατάρρευσή σας θα οδηγήσετε και σε κατάρρευση αυτή τη χώρα. Πρέπει οπωσδήποτε αυτό να το αποτρέψουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):**  Ευχαριστούμε τον κ. Θεοχάρη.

Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης, ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Είναι ένα νομοσχέδιο με ιδιαίτερη σημασία. Δεν πρέπει να αντιμετωπιστεί «ας πούμε λίγα λόγια για το νομοσχέδιο», όπως άκουσα τον προηγούμενο ομιλητή να λέει. Και είναι σημαντικό, γιατί η κοινωνική οικονομία, ο λεγόμενος τρίτος τομέας, αφορά τους ίδιους τους εργαζόμενους, που μπορούν ειδικά σε συνθήκες κρίσης να αυτοδιαχειρίζονται τομείς οικονομικής δραστηριότητας έξω από το κράτος και στο περιθώριο της αγοράς. Μπορεί, όμως, να αφορά με τον ίδιον τρόπο και ευρύτερα στρώματα του λαού. Για παράδειγμα, στην Ιταλία είναι ιδιαίτερα διαδεδομένος ο κοινωνικός συνεταιρισμός, που φέρνει τα προϊόντα χωρίς μεσάζοντες, μέσω κοινωνικών ουσιαστικά σούπερ μάρκετ, στους καταναλωτές.

Επομένως, ναι μεν μέσω θεσμών όπως αυτός της κοινωνικής οικονομίας δεν μπορούν να αλλάξουν οι κοινωνικές σχέσεις, αποτελεί όμως ένα σημαντικό εργαλείο για τη βελτίωση τόσο των συνθηκών εργασίας των εργαζομένων, ένα εργαλείο για την αντιμετώπιση της κρίσης και στο πλαίσιο της αυτοδιαχείρισης πράγματι κι ένα πρόπλασμα μελλοντικών κοινωνικοοικονομικών σχέσεων.

Θεωρώ, λοιπόν, ιδιαίτερα σημαντική τη συμβολή αυτή και μάλιστα σε μια περίοδο που πρέπει να επουλώσουμε τις πληγές από την εφαρμογή έξι ετών συμπυκνωμένου νεοφιλελευθερισμού. Γιατί αυτή ήταν η ουσία της πολιτικής των μνημονίων. Ακριβώς γι’ αυτό το συγκεκριμένο νομοσχέδιο πρέπει να εξεταστεί υπό το πρίσμα και των άλλων σύντονων προσπαθειών μας σ’ αυτήν την κατεύθυνση.

Το νομοσχέδιο, για παράδειγμα, του Υπουργείου Αγροτικής Ανάπτυξης για τους αγροτικούς συνεταιρισμούς κινείται στην ίδια λογική, τού να μπορέσουμε να αξιοποιήσουμε μορφές συνεταιριστικής οργάνωσης των αγροτών για να αντιμετωπίσουμε πάγια προβλήματα που έχει η ελληνική οικονομία, όπως είναι τα μικρά μεγέθη παραγωγής, η αδυναμία τυποποίησης, συνδυασμού, δηλαδή, ελαφριάς βιομηχανίας, που προϋποθέτει έναν μαζικό όγκο παραγωγής.

Εκεί φαίνεται ακριβώς κι η διαφορά μας με τα εναλλακτικά μοντέλα οικονομικής ανάπτυξης. Για παράδειγμα, η έκθεση «McKinsey», που είχε γίνει δεκτή ως πρότυπο ανάπτυξης από το Κόμμα της Αξιωματικής Αντιπολίτευσης, επεσήμαινε και αυτή τα ίδια προβλήματα που σας λέω κι εγώ, την ανάγκη, δηλαδή, η μικρή παραγωγή να συγκεντρωθεί σε μεγάλη. Όμως, πώς πρότειναν να λυθεί αυτό; Με τρία ελαιοτριβεία σε όλη την Ελλάδα, με τον ίδιο τρόπο που συνολικά ο νεοφιλελευθερισμός προσπαθεί να συγκεντρώσει την οικονομική ύλη στην κορυφή της δραστηριότητας, όχι απλώς αδιαφορώντας, αλλά θεωρώντας και θετικό γεγονός τον «θάνατο του εμποράκου» ή την εξαφάνιση των μικρών παραγωγών.

Έτσι, λοιπόν, θα πρέπει να έχουμε στο μυαλό μας ότι μιλώντας για δίκαιη ανάπτυξη δεν ασκούμαστε σε μια ρητορεία άσκησης αριστεροσύνης, αλλά έχουμε στο μυαλό μας πράγματι μια εναλλακτική οικονομική και κοινωνική πολιτική από αυτήν που εφαρμόζεται μέχρι σήμερα.

Δεν θέλω να απαντήσω σε αιτιάσεις που αφορούν, ας πούμε, στο γιατί κάνουμε μια ειδική γραμματεία για την κοινωνική οικονομία. Μα, ακριβώς, γιατί θέλουμε να δώσουμε ιδιαίτερη έμφαση στον τομέα αυτόν. Είναι εξαιρετικά φτηνός «κιτρινισμός» το να λες ότι το κάνουμε για να βάλουμε έναν ειδικό γραμματέα. Έτσι στήνεται το πελατειακό κράτος; Θα έπρεπε να έχουν εμπειρία αυτοί οι οποίοι έστησαν τόσο καιρό τα συστήματα πατρωνίας για το πώς γίνονται αυτές οι δουλειές. Δεν μας αγγίζουν αυτές οι κριτικές.

Επίσης, δεν θέλω να επεκταθώ σε άλλες λεπτομέρειες, γιατί η συναρμόδια Υπουργός, η οποία έχει και τη μητρότητα του νομοσχεδίου, ήταν ήδη αναλυτική και θα επεκταθεί και στη συνέχεια.

Θέλω να κλείσω απλώς, για να είμαι και στα όρια του χρόνου, λέγοντας ότι για να έχουμε δίκαιη ανάπτυξη χρειαζόμαστε και εργαζόμενους που δεν θα δυστυχούν, δεν θα ζουν σε μια εργασιακή ζούγκλα, χωρίς δικαιώματα, όπως έχει γίνει το τοπίο της αγοράς εργασίας την τελευταία εξαετία.

Γι’ αυτόν τον λόγο είναι ιδιαίτερα κρίσιμη η επικείμενη διαπραγμάτευση με τους θεσμούς για τα εργασιακά. Εκεί εμείς όχι απλώς δεν θέλουμε να δώσουμε ούτε ένα γιώτα στις απαιτήσεις των δανειστών, αλλά θέλουμε να επιστρέψουμε την Ελλάδα στην κανονικότητα της κοινωνικής Ευρώπης, να έχουμε συλλογικές διαπραγματεύσεις, να έχουμε τη δυνατότητα των κοινωνικών εταίρων να αποφασίζουν για τους μισθούς και για τα άλλα πράγματα που τους αφορούν.

Και προφανώς, με αυτόν τον τρόπο θα μπορέσουμε να καλύψουμε και άλλα προβλήματα που έχει το σύστημα κοινωνικής προστασίας. Διότι –κακά τα ψέματα- αν έχεις τον μέσο μισθό στα 800 ευρώ, πώς μπορεί να είναι παραπάνω και η σύνταξη; Αυτά είναι συγκοινωνούντα δοχεία.

Βρισκόμαστε, λοιπόν, πραγματικά αυτή τη στιγμή στο κατώφλι όχι απλώς της επιστροφής στην κανονικότητα, όχι απλώς της επιστροφής στην ανάπτυξη, αλλά σε μια προσπάθεια να αλλάξουμε την Ελλάδα και με όρους οικονομίας και με όρους κοινωνικών σχέσεων και κυρίως με όρους προοπτικής, σε μια προσπάθεια να δώσουμε ελπίδα εδώ που μέχρι τώρα υπήρχε φόβος για το αύριο.

Ολοκληρώνοντας –θα το κάνω συνεχώς μέχρι να πάρω απάντηση από τη Νέα Δημοκρατία- δεν έχουμε ακόμα τοποθέτηση για το αν στηρίζουν ως εθνική θέση την κοινή δήλωση των κοινωνικών εταίρων.

Έχουμε, αντιθέτως, τις εξαγγελίες του Αρχηγού της Αξιωματικής Αντιπολίτευσης στη Διεθνή Έκθεση Θεσσαλονίκης ότι θα πρέπει να παζαρέψουμε, να ανταλλάξουμε διαρθρωτικές αλλαγές -που ξέρετε ότι είναι ο ευφημισμός που χρησιμοποιεί το Διεθνές Νομισματικό Ταμείο για περαιτέρω απορρύθμιση της αγοράς εργασίας, για περαιτέρω περικοπή δικαιωμάτων των εργαζομένων- με μείωση των δημοσιονομικών απαιτήσεων.

Εμείς δεν είμαστε διατεθειμένοι να κάνουμε τίποτα τέτοιο. Δεν θα θυσιάσουμε τα δικαιώματα των εργαζομένων και το μέλλον τους για κανένα αντάλλαγμα. Προφανώς, θέλουμε να ρυθμιστεί το ζήτημα του χρέους. Είναι υποχρέωση των δανειστών μας, εφ’ όσον εμείς τηρούμε τις υποχρεώσεις που έχουμε απέναντί τους, αλλά σε καμμιά περίπτωση δεν θα θυσιάσουμε ούτε ένα εργασιακό δικαίωμα από αυτά που κατακτήθηκαν με δεκαετίες αγώνων στον βωμό οποιουδήποτε εναλλακτικού συμφέροντος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει η κ. Βράντζα από τον ΣΥΡΙΖΑ.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, κάποια στιγμή θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Επί προσωπικού για ποιο λόγο, κυρία Αντωνοπούλου; Ζητάτε τον λόγο τώρα ή μετά; Δεν σας άκουσα.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μπορώ να το κάνω μετά, αλλά επειδή έχουν γίνει δυο, τρεις αναφορές σε ένα θέμα, θέλω με διαφάνεια και πολύ ξεκάθαρα…

**ΠΡΟΕΔΡΕΥΩΝ (Γεώργιος Λαμπρούλης):** Σε ένα θέμα που αφορά το νομοσχέδιο, όχι προσωπικά εσάς…

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, σε ένα θέμα που είναι επί προσωπικού και αφορά εμένα συγκεκριμένα.

**ΠΡΟΕΔΡΕΥΩΝ (Γεώργιος Λαμπρούλης):** Αν επείγεστε να μιλήσετε τώρα και η κ. Βράντζα σάς παραχωρεί τη σειρά της και σας δίνει τον χρόνο που δικαιούστε, ευχαρίστως. Διαφορετικά, αν θέλετε, μπορείτε να μιλήσετε μετά την ομιλήτρια.

**ΠΑΝΑΓΙΩΤΑ ΒΡΑΝΤΖΑ:** Δεν πειράζει, κύριε Πρόεδρε, ας μιλήσει η Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βράντζα.

Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας ευχαριστώ.

Έχουν γίνει κάποιες αναφορές, οι οποίες σχετίζονται με ψευδείς ειδήσεις.

Υπάρχει η παραίτηση της γενικής γραμματέως –πράγματι- Διαχείρισης Κοινοτικών και Άλλων Πόρων μέσα στο Υπουργείο Εργασίας. Όμως, το να αναπαράγουμε μέσα στη Βουλή επιχειρήματα τα οποία δεν είναι τεκμηριωμένα –κάποιες εφημερίδες έγραψαν κάτι- και να γινόμαστε αχθοφόροι αυτών των ψευδών ειδήσεων δεν είναι σωστό. Αυτό που θέλω να πω είναι ότι αν πέφτουμε θύματα και παραπλανώμαστε και επαναλαμβάνουμε τα ίδια επιχειρήματα και κάνουμε αναπαραγωγές εδώ μέσα, είναι λάθος.

Διερευνήστε το περισσότερο, ζητήστε εξηγήσεις και θα σας τις δώσω. Μην επαναλαμβάνουμε ψεύδη και μην αποπροσανατολιζόμαστε από το ορθό αντικείμενο της συζήτησής μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ορίστε, κυρία Βράντζα, έχετε τον λόγο.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ.

Θα περιορίσω την ομιλία μου στο νομοσχέδιο για την κοινωνική και αλληλέγγυα οικονομία, ακριβώς γιατί πιστεύω ότι έτσι πρέπει να γίνεται και το θεωρώ σημαντικό.

Βεβαίως, επειδή είμαι από την αρχή μέσα στην Αίθουσα, θέλω να πω ότι το θράσος και η υποκρισία περισσεύουν, κυρίως από τους Βουλευτές της Αξιωματικής Αντιπολίτευσης.

Κυρίες και κύριοι συνάδελφοι, πέρα από τις αγορές και το κράτος, πέρα από τον δημόσιο και τον ιδιωτικό τομέα υπάρχει και αναπτύσσεται εδώ και δεκαετίες ένας τρίτος ενδιάμεσος δρόμος για την εθνική μας οικονομία, ένας δρόμος που ανοίγεται προς πολλές και διαφορετικές κατευθύνσεις, από τον κοινωφελή εθελοντισμό και το αλληλέγγυο εμπόριο ως την τοπικά υποστηριζόμενη γεωργία και από τη δημοκρατική συμμετοχή στην παραγωγή προϊόντων έως την παροχή υπηρεσιών μέσω των κοινωνικών συνεταιριστικών επιχειρήσεων.

Ο δρόμος αυτός είναι ακριβώς ο δρόμος της κοινωνικής και αλληλέγγυας οικονομίας που με ιδιαίτερη συναίσθηση της σπουδαιότητάς του συζητάμε εδώ σήμερα. Πρόκειται, μάλιστα, για έναν τομέα που τα τελευταία χρόνια αναπτύσσεται ραγδαία όχι μόνο σε εθνικό αλλά και σε παγκόσμιο επίπεδο.

Σύμφωνα με στοιχεία του Ινστιτούτου Ερευνών του ΟΗΕ για την κοινωνική ανάπτυξη, σε παγκόσμιο επίπεδο υπάρχουν περίπου επτακόσιες εξήντα χιλιάδες συνεταιρισμοί και αμοιβαίες ενώσεις, με οκτακόσια εκατομμύρια μέλη, επτά εκατομμύρια εργαζόμενους, 19 δισεκατομμύρια δολάρια σε περιουσιακά στοιχεία και 2,5 τρισεκατομμύρια δολάρια σε ετήσια ακαθάριστα έσοδα.

Μόνο στην Ευρώπη έχουμε δύο εκατομμύρια φορείς κοινωνικής και αλληλέγγυας οικονομίας, που αντιπροσωπεύουν περίπου το 10% του συνόλου των επιχειρήσεων.

Ακολουθώντας την παγκόσμια τάση, έτσι και στη χώρα μας καταγράφονται πολυάριθμες πρωτοβουλίες εθελοντικών μονάδων και άτυπων δικτύων, με σκοπό είτε την παροχή άμεσης υλικής αρωγής σε ευάλωτες κοινωνικές ομάδες είτε την παροχή ευρύτερης υποστήριξης, με κοινωνικό πάντοτε πρόσημο.

Όπως αποτυπώνεται και σε σχετική έρευνα του Πανεπιστημίου της Γενεύης, το 20% των πρωτοβουλιών εθελοντικών ομάδων και άτυπων δικτύων κοινωνικής και αλληλέγγυας οικονομίας εντοπίζονται στην Αθήνα, το 9% στην Περιφέρεια της Θεσσαλονίκης και το 42% στην Περιφέρεια της Αττικής.

Σε αυτό, λοιπόν, το κοινωνικοοικονομικό περιβάλλον, το νέο θεσμικό πλαίσιο που εισάγεται με το υπό συζήτηση νομοσχέδιο καθιερώνει, μεταξύ άλλων, έξι σημαντικές αλλαγές.

Πρώτον, το νομοσχέδιο διευρύνει το πεδίο της κοινωνικής και αλληλέγγυας οικονομίας, πέραν των υφιστάμενων ΚΟΙΝΣΕΠ, σε όλες τις πολυπρόσωπες νομικές οντότητες, ανεξάρτητα από το είδος ή τη μορφή της νομικής προσωπικότητας.

Συνεπώς, τα βασικά κριτήρια υπαγωγής δεν θα είναι εν προκειμένω νομικά, δηλαδή στατικά, αλλά πολιτικά και κοινωνικά, δηλαδή δυναμικά, υπό την έννοια ότι ως φορέας της κοινωνικής και αλληλέγγυας οικονομίας θα μπορεί να θεωρηθεί κάθε νομική οντότητα που λειτουργεί, μεταξύ άλλων, με βάση την αρχή της δημοκρατικής λειτουργίας, την προτεραιότητα στη διανομή κερδών στους εργαζόμενους, την ανάπτυξη δράσεων κοινωνικής ωφέλειας και τη δημιουργία νέων θέσεων εργασίας.

Δεύτερον, το νομοσχέδιο θεσπίζει το εξαιρετικά σημαντικό Ταμείο Κοινωνικής Οικονομίας. Είναι γνωστό το διαχρονικό πρόβλημα της έλλειψης υποστηρικτικού μηχανισμού των ΚΟΙΝΣΕΠ. Ήταν, επίσης, γνωστές οι εξαγγελίες του κ. Βρούτση το 2014 για τους μηχανισμούς στήριξης των ΚΟΙΝΣΕΠ μέσω ΟΑΕΔ, όταν ο φορέας σε πολλές περιπτώσεις αγνοούσε την ύπαρξη των ΚΟΙΝΣΕΠ και τις έβλεπε σαν επιχειρήσεις όπως όλες οι υπόλοιπες.

Ευελπιστώ, λοιπόν, ότι η συγκρότηση του Ταμείου Κοινωνικής Οικονομίας θα γίνει μέσα σε εύλογο χρονικό διάστημα και η παρεχόμενη χρηματοδότησή του θα είναι επαρκής, ώστε να υποστηρίζει ουσιαστικά εκείνους τους φορείς κοινωνικής και αλληλέγγυας οικονομίας που θα θέλουν να αναπτύξουν παραγωγική δραστηριότητα και να δημιουργήσουν νέες θέσεις εργασίας, αλλά δεν θα έχουν πρόσβαση στο τραπεζικό σύστημα, όπως πλέον οι περισσότερες επιχειρήσεις στη χώρα.

Τρίτον, το νομοσχέδιο συστήνει την Ειδική Γραμματεία Κοινωνικής και Αλληλέγγυας Οικονομίας, η οποία θα έχει την εποπτεία της λειτουργίας και τον έλεγχο νομιμότητας των φορέων της κοινωνικής και αλληλέγγυας οικονομίας. Είναι όντως σημαντικό να υπάρχει ουσιαστικός έλεγχος στο πλαίσιο της δραστηριότητας των συγκεκριμένων φορέων, ώστε να μην υποκρύπτονται κερδοσκοπικές ή άλλες δραστηριότητες, αλλά να αναπτύσσονται πραγματικές δράσεις, οι οποίες να καλύπτουν συλλογικές και κοινωνικές ανάγκες, μέσα από αποτελεσματικές μορφές κοινωνικής αλληλεγγύης.

Τέταρτον, το νομοσχέδιο διευκολύνει τη συνεργασία του δημοσίου με τους φορείς της κοινωνικής και αλληλέγγυας οικονομίας, ιδίως αναφορικά με την εκμετάλλευση αναξιοποίητων περιουσιακών στοιχείων των Οργανισμών Τοπικής Αυτοδιοίκησης α΄ και β΄ βαθμού. Και αυτό είναι πάρα πολύ σημαντικό. Είναι προφανές ότι η αξιοποίηση της δημόσιας περιουσίας θα πρέπει να έχει ως πρωτεύοντα στόχο το δημόσιο συμφέρον και την ευρύτερη δυνατή κοινωνική ωφέλεια. Αυτός ο στόχος θεωρώ ότι επιτυγχάνεται πλήρως με τις προτεινόμενες ρυθμίσεις.

Πέμπτον, το νομοσχέδιο εισάγει τον Συνεταιρισμό Εργαζομένων, θεσμός ο οποίος απαντάται ήδη σε πολλές ευρωπαϊκές χώρες. Πρόκειται για ένα σημαντικό νομικό εργαλείο, το οποίο θα δώσει τη δυνατότητα τόσο σε εργαζόμενους πτωχευμένων επιχειρήσεων -που, δυστυχώς, έχουμε αρκετές στη χώρα μας- όσο και σε νέους και νέες που δεν θέλουν να ξενιτευτούν προκειμένου να βρουν δουλειά, να παραμείνουν στη χώρα και να κατορθώσουν να έχουν μια αξιοπρεπή εργασία.

Έκτο, και τελευταίο, το νομοσχέδιο εξορθολογίζει και ενισχύει τη διαφάνεια στη λειτουργία των υφιστάμενων ΚΟΙΝΣΕΠ. Συγκεκριμένα, θεσπίζεται περιορισμός στο δημόσιο χρήμα που εισρέει σε μια ΚΟΙΝΣΕΠ, με σκοπό την αποφυγή δημιουργίας κρατικοδίαιτων επιχειρήσεων ή την ανάπτυξη πελατειακών σχέσεων.

Καθιερώνεται μητρώο των εν λόγω φορέων, το οποίο θα επιτρέπει τον μεγαλύτερο έλεγχο και τη διαφάνεια των στοιχείων τους και θεσπίζονται περιορισμοί στην ιδιότητα του μέλους σε περισσότερες από μία ΚΟΙΝΣΕΠ με το ίδιο αντικείμενο δραστηριότητας, ώστε να αποφεύγεται η εκμετάλλευση των προνομίων που συνεπάγεται η θέση του μέλους. Όλα αυτά, βεβαίως, για να μην εκμεταλλευτούν κάποιοι και κάποιες τον νόμο για τις ΚΟΙΝΣΕΠ, για την κοινωνική και αλληλέγγυα οικονομία.

Εξάλλου, στις ΚΟΙΝΣΕΠ ένταξης μπορούν πλέον να συμμετέχουν και ευάλωτες ομάδες, όπως θύματα ενδοοικογενειακής βίας, άτομα με ειδικές ανάγκες, μακροχρόνια άνεργοι –άνω των πενήντα ετών– αλλά και πρόσφυγες ή αιτούντες άσυλο.

Κυρίες και κύριοι συνάδελφοι, νομίζω ότι το στοίχημα εδώ είναι να μην αφήσουμε να μετατραπούν οι φορείς της κοινωνικής και αλληλέγγυας οικονομίας σε ένα φιλανθρωπικό δίκτυο αλληλεγγύης, που θα προσφέρει οίκτο και παρηγοριά και όχι δικαιώματα και ευκαιρίες για συμμετοχική δημοκρατία και κινητοποίηση κοινωνικών δυνάμεων.

Το στοίχημα είναι η κοινωνική και αλληλέγγυα οικονομία να αποτελέσει μια προσπάθεια επαναφοράς της ηθικής σφαίρας και των κοινωνικών σκοπών της λειτουργίας της οικονομίας, να αποτελέσει έναν ισχυρό μηχανισμό, μέσω του οποίου οι φτωχότεροι και ευάλωτοι συμπολίτες μας θα αποκτήσουν μεγαλύτερο και καλύτερο έλεγχο επί των παραγόμενων αγαθών και θα συμμετέχουν στη λήψη αποφάσεων που επηρεάζουν την ίδια τους τη ζωή.

Έχω την πεποίθηση ότι το παρόν νομοσχέδιο κερδίζει αυτό το δύσκολο στοίχημα προς όφελος του τόπου, της εθνικής οικονομίας και των ευάλωτων συνανθρώπων μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Βαγιωνάκη από τον ΣΥΡΙΖΑ.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Αγαπητοί συνάδελφοι, παρ’ ότι οι συνάδελφοι της Αντιπολίτευσης μας τσιγκλίζετε για να εκτραπεί η συζήτηση σε άλλες ατραπούς, δεν θα σας ακολουθήσουμε, γιατί το σημερινό νομοσχέδιο είναι πολύ σημαντικό για την παραγωγική ανασυγκρότηση και για τη ζωή των πολιτών.

Όμως, θα ήθελα να κάνω μια παρατήρηση. Οι δήθεν υποστηρικτές της ανεξάρτητης δικαιοσύνης της Νέας Δημοκρατίας, αφού δεν ανταποκριθήκατε στο συνταγματικό σας καθήκον για τη συγκρότηση του ΕΣΡ μέχρι σήμερα -ελπίζω σήμερα να έχετε διαφορετική τοποθέτηση-, αφού από το πρωί μέχρι το βράδυ μιλάτε για δήθεν αντισυνταγματικότητα του νόμου Παππά, όπως λέγεται, δεν περιμένετε τουλάχιστον την άποψη του Συμβουλίου της Επικρατείας; Κοντός ψαλμός αλληλούια! Ας αφήσουμε, επιτέλους, τη δικαιοσύνη να αναπνεύσει και να αποφανθεί απερίσπαστη και χωρίς πολιτικές παρεμβάσεις.

Θα έρθω στο νομοσχέδιο. Η κοινωνική οικονομία δεν αποτελεί απλά έναν τρίτο διακριτό τομέα της οικονομίας, που δεν έτυχε ανάπτυξης στην Ελλάδα, αλλά αποτελεί ανεξερεύνητη γη και σημαντικό εργαλείο βελτίωσης της θέσης κοινωνικών ομάδων που δοκιμάζονται από την κρίση, ενώ παράλληλα μπορεί να δημιουργήσει οικονομικό περιβάλλον χειραφέτησης και ασφαλούς εργασίας, άμβλυνσης κοινωνικών ανισοτήτων και υψηλής ποιότητας παρεχομένων προϊόντων και υπηρεσιών.

Επιπρόσθετα, μπορεί να αξιοποιηθεί και από την ιδιαίτερα καταρτισμένη αλλά και πληγωμένη από την ανεργία νεολαία της χώρας ως όχημα δημιουργίας παραγωγικών σχημάτων. Αυτό αναγνωρίστηκε από όλες τις πλευρές στη συζήτηση επί του νομοσχεδίου στην αρμόδια επιτροπή.

Κυρίες και κύριοι, το παρόν νομοσχέδιο φανερώνει την πρόθεση της Κυβέρνησης για εφαρμογή πραγματικής κοινωνικής πολιτικής δίπλα στον άνεργο, στον κοινωνικά αποκλεισμένο, στα άτομα με ειδικές ανάγκες, αφού τους παρέχει τη δυνατότητα να επιδιώξουν ανεργία χωρίς διακρίσεις, ανισότητες ή γραφειοκρατικά εμπόδια μέσω συνεργατικών σχημάτων, που απαιτούν όμως σταθερό θεσμικό και οικονομικό περιβάλλον, ικανό να υποστηρίξει κάθε προσπάθεια.

Μέχρι σήμερα, παρ’ ότι υπήρξαν πρωτοβουλίες, όπως ο νόμος του 2011, η κοινωνική οικονομία δεν αναπτύχθηκε και σε αυτό ανασταλτικό ρόλο έπαιξε, εκτός φυσικά από την έλλειψη χρηματοδοτικών εργαλείων, η απουσία ενός ολοκληρωμένου θεσμικού πλαισίου που θα δημιουργεί τις προϋποθέσεις ανάπτυξης υγιών εγχειρημάτων.

Βέβαια, κατά τη γνώμη μου, η πρόκληση παραμένει: Πώς θα κάνουμε τους κοινωνικά αποκλεισμένους, τους άνεργους, τις ευάλωτες ομάδες να επανενεργοποιηθούν και να αξιοποιήσουν αυτό το συγκεκριμένο θεσμικό πλαίσιο; Είναι δύσκολο. Υπάρχει έλλειμμα πληροφόρησης, κούραση στους πολίτες και ανυπαρξία σχετικής εξοικείωσης.

Συνεπώς η δουλειά μας δεν τελειώνει με την ψήφιση του νομοσχεδίου. Αντίθετα, τώρα ξεκινά. Χρειάζεται ενημέρωση, επιμόρφωση των πολιτών, μάχη με κοινωνικούς αποκλεισμούς και, φυσικά, συνολική ανάκαμψη της οικονομίας. Ωστόσο, το γεγονός παραμένει.

Για πρώτη φορά εισάγεται στην ελληνική έννομη τάξη με συγκεκριμένο τρόπο ο τομέας της κοινωνικής και αλληλέγγυας οικονομίας, ο οποίος μπορεί να λειτουργήσει ως φορέας παραγωγικής ανασυγκρότησης. Το παρόν νομοσχέδιο πρέπει να αντιμετωπίζεται σε συνδυασμό και με άλλες νομοθετικές πρωτοβουλίες της Κυβέρνησης, όπως είναι ο αναπτυξιακός νόμος, η επαναθέσπιση των αγροτικών συνεταιρισμών, η προγραμματισμένη δημιουργία κέντρων ενημέρωσης και προώθησης κοινωνικής οικονομίας σε κάθε περιφέρεια. Είναι κινήσεις που μπορούν να λειτουργήσουν πολλαπλασιαστικά προς όφελος της οικονομίας και της εργασίας.

Μην ξεχνάμε ότι στην Ελλάδα έχουμε πολύ λιγότερο από το 1% που παράγει αυτός ο τομέας, ενώ σε άλλες χώρες φτάνει και ξεπερνάει το 10% του ΑΕΠ.

Θα ήθελα, όμως, να αναφερθώ συγκεκριμένα σε ορισμένες πτυχές του νομοσχέδιου, όπως το υπό σύσταση Ταμείο Κοινωνικής Οικονομίας, το οποίο θα αποτελείται από πόρους εθνικούς, κοινοτικούς και ιδιωτικές επενδύσεις και το οποίο θα υποστηρίζει φορείς κοινωνικής οικονομίας που αναπτύσσουν παραγωγικές δραστηριότητες και δεν έχουν πρόσβαση στο τραπεζικό σύστημα.

 Δυστυχώς τις προηγούμενες δεκαετίες έχουν διατεθεί εκατομμύρια σε δράσεις με μηδενικά αποτελέσματα. Ιδρύοντας το Ταμείο Κοινωνικής Οικονομίας θα συγκεντρώνουμε πόρους που θα μπορούν –και πρέπει- να χρησιμοποιούνται στήνοντας δομές που θα έχουν συνέχεια. Στο ίδιο μήκος κύματος, αν και απαιτεί χρόνο και εξειδίκευση, πρέπει να εξετάσουμε κίνητρα, ασφαλιστικά και φορολογικά, που θα ενισχύσουν τη λειτουργία κοινωνικών επιχειρήσεων και ιδιαίτερα στην πρώτη μεταβατική περίοδο.

Κυρίες και κύριοι, ο υπό συζήτηση νόμος ενισχύει και τη διαφάνεια στη λειτουργία των ΚΟΙΝΣΕΠ. Ενδεικτικά αναφέρω την αναλογία εργαζομένων και μη μελών, καθώς τα μη μέλη δεν θα υπερβαίνουν το 40%, προκειμένου να αποφευχθεί το φαινόμενο να ιδρύονται ΚΟΙΝΣΕΠ αποτελώντας γραφεία ευρέσεως εργασίας.

Επίσης, μέλος μιας ΚΟΙΝΣΕΠ δεν μπορεί να είναι μέλος άλλης με παρόμοια δραστηριότητα, ενώ αλλάζει και το ποσοστό των ακαθάριστων εσόδων μιας ΚΟΙΝΣΕΠ που προέρχονται από το δημόσιο χρήμα και το οποίο δεν πρέπει να ξεπερνά το 65% των εσόδων της, με σκοπό την αποφυγή κρατικοδίαιτων επιχειρήσεων.

Ταυτόχρονα, διευρύνεται το πεδίο των ΚΟΙΝΣΕΠ, στην ένταξη των οποίων πλέον συμμετέχουν και ειδικές ομάδες, θύματα ενδοοικογενειακής βίας, μακροχρόνια άνεργοι, άνω των πενήντα ετών, νέοι κάτω των είκοσι πέντε ετών, πρόσφυγες, αιτούντες άσυλο, ΑΜΕΑ, εξαρτημένα άτομα, απεξαρτημένα άτομα, φυλακισμένοι και αποφυλακισμένοι ανήλικοι παραβάτες, ώστε να υποστηρίζεται η ένταξή τους στην οικονομική και κοινωνική ζωή.

Επίσης ο νόμος διαμορφώνει ένα διαφανές πλαίσιο συνεργασίας του δημόσιου με φορείς κοινωνικής οικονομίας, επιτρέποντας την παραχώρηση χρήσης περιουσίας των ΟΤΑ πρώτου και δεύτερου βαθμού ή του δημοσίου και των φορέων κοινωνικής ασφάλισης, καθώς και τη διευκόλυνση της συνεργασίας τους με τη μελέτη και εκτέλεση έργων και προγραμμάτων για την παροχή υπηρεσιών κοινωνικής ωφέλειας.

Επίσης το νομοσχέδιο εισάγει ένα νέο νομικό πρόσωπο, τον Συνεταιρισμό Εργαζομένων, δηλαδή τη συνεταιριστική σύμπραξη τριών τουλάχιστον φυσικών προσώπων με σκοπό τον βιοπορισμό. Αυτό το νέο νομικό πρόσωπο μπορεί να χρησιμοποιηθεί από εργαζόμενους πτωχευμένων ή προβληματικών επιχειρήσεων, από μικρές ή ατομικές επιχειρήσεις, από νέους που αδυνατούν να ενταχθούν στην αγορά εργασίας, αλλά θέλουν να μείνουν στη χώρα και να εργαστούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Για τη διευκόλυνση όλων των παραπάνω έχουν εξασφαλιστεί πόροι 157 εκατομμυρίων ευρώ, οι οποίοι την επόμενη περίοδο θα διατεθούν για την υποστήριξη αυτού του τομέα.

Ο νόμος προβλέπει επίσης τη σύσταση Ειδικής Γραμματείας Κοινωνικής Οικονομίας –και επ’ αυτού θέλω να πω μια κουβέντα-, η οποία θα συντονίζει την εκτέλεση και εφαρμογή της κυβερνητικής πολιτικής, θα συγκεντρώνει αρμοδιότητες, θα εποπτεύει, θα συνεργάζεται με διεθνείς οργανισμούς και θα συλλέγει ευρωπαϊκές πρακτικές.

Θεωρώ εντελώς απαραίτητη τη δημιουργία αυτής της ειδικής γραμματείας, διότι νομίζω ότι χρειάζονται άνθρωποι ειδικοί να σκύψουν πάνω στο συγκεκριμένο ζήτημα. Δεν υπάρχει θέμα «δικών μας παιδιών», όπως άφησαν να εννοηθεί προηγουμένως πολλοί συνάδελφοι. Εξάλλου, αυτή η ειδική γραμματεία θα στελεχωθεί ή από κάποιες μετατάξεις ή μέσω ΑΣΕΠ. Επομένως ας μη συζητάμε για το συγκεκριμένο ζήτημα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, σας παρακαλώ, κυρία Βαγιωνάκη.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Τελειώνοντας, θέλω να πω ότι αυτός ο νόμος θέτει τις βάσεις και πρέπει να τον στηρίξουμε. Πρέπει να επισημάνουμε ανεπάρκειες και να ενισχύσουμε τα θετικά σημεία. Το έχει ανάγκη και η οικονομία, αλλά κυρίως το έχει ανάγκη η κοινωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βαγιωνάκη.

Θα δώσουμε τώρα τον λόγο στην Αναπληρώτρια Υπουργό Εργασίας, Κοινωνικής Ασφάλισης και Αλληλεγγύης κ. Θεανώ Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αγαπητοί συνάδελφοι, παίρνω τώρα τον λόγο, για να διευκρινίσω πράγματα που κατ’ εξοχήν ακούγονται –και τα άκουσα πολλές φορές όση ώρα είμαι εδώ- για τις δομές φτώχειας. Θα ήθελα να πω δύο λόγια για την Ειδική Γραμματεία Ρομά –αύριο σκοπεύω να αναπτύξω αναλυτικότερα την Ειδική Γραμματεία Ρομά-, αφού πρώτα πω για τις δομές της φτώχειας.

Αγαπητοί συνάδελφοι, οι δομές φτώχειας ιδρύθηκαν με το παλιό ΕΣΠΑ, με το ΕΣΠΑ δηλαδή 2007-2013, και υπήρχαν συνολικά στη χώρα σε εξήντα δύο δήμους –κρατήστε το αυτό- από τους τριακόσιες είκοσι πέντε. Σε εξήντα δύο δήμους υπήρχαν διακόσιες πενήντα έξι δομές συνολικά.

Αυτές έληξαν τον Σεπτέμβριο του 2015 και τότε ακριβώς η Κυβέρνησή μας, καταλαβαίνοντας ότι δεν μπορούσαν να μείνουν ακάλυπτοι οι ωφελούμενοι, επεξέτειναν την λειτουργία τους με χρήματα από τον κρατικό προϋπολογισμό. Όχι δηλαδή από το ΕΣΠΑ, από το οποίο πληρωνόντουσαν μέχρι εκείνη την ώρα, αλλά από τον κρατικό προϋπολογισμό.

Συγχρόνως σχεδιάσαμε εμείς το νέο ΕΣΠΑ, διότι, ως γνωστόν, οι προηγούμενοι δεν μας είχαν αφήσει τίποτα περί του ΕΣΠΑ, ενώ όφειλαν να το έχουν σχεδιάσει πολύ νωρίτερα, αφού ήξεραν ότι λήγει το 2013. Όταν ένα ΕΣΠΑ λήγει επισήμως το 2013, η Κυβέρνηση σχεδιάζει το επόμενο, μέχρι να αρχίσει να λειτουργεί με τις παρατάσεις. Δεν παραλάβαμε τίποτα!

Αντ’ αυτού, το σχεδιάσαμε εμείς εξ ολοκλήρου. Ας δούμε, λοιπόν, αγαπητοί συνάδελφοι, τι σχεδιάσαμε εμείς όσον αφορά αυτό το οποίο εφαρμόζεται τώρα. Διότι, με όλον τον σχεδιασμό που κάναμε, το νέο ΕΣΠΑ έχει ήδη πάει από τον Φεβρουάριο στις περιφέρειες και στους δήμους με κανονισμούς και με όλα έτοιμα και με σεμινάρια που κάναμε σε όλους τους δήμους, για να προλάβουμε να γίνουν όλα γρήγορα, να δημιουργηθεί, δηλαδή, η συνέχεια της παλιάς κατάστασης με την καινούργια και να μη βρεθούν από τη μια χωρίς κάλυψη οι ωφελούμενοι και από την άλλη οι εργαζόμενοι –γιατί, βέβαια, οι εργαζόμενοι μας ενδιαφέρουν- στον δρόμο.

Ας δούμε, λοιπόν, τι κάναμε. Στο νέο ΕΣΠΑ φτιάξαμε τετρακόσιες εβδομήντα δομές, διακόσια πενήντα τέσσερα κέντρα κοινότητας και διακόσιες δεκαέξι δομές φτώχειας. Επαναλαμβάνω τετρακόσιες εβδομήντα δομές, κατανεμημένες στους διακόσιους εξήντα δήμους της χώρας, έναντι των εξήντα έξι που είχαν προλάβει και είχαν πάρει. Αυτή είναι και η μεγάλη διαφορά! Ότι το ένα ΕΣΠΑ είναι ισοκατανεμημένο σε όλη τη χώρα και ότι δεν υπάρχουν δήμοι οι οποίοι δεν έχουν δομές. Το προηγούμενο είχε μόνο εξήντα έξι δήμους! Για να συνεννοούμαστε και μεταξύ μας!

Πόσες θέσεις εργασίας προβλέπουμε; Προβλέπουμε χίλιες τετρακόσιες! Πόσες είναι οι δομές που λειτουργούν σήμερα; Σήμερα λειτουργούν σε σαράντα επτά δήμους διακόσιες τέσσερις δομές και απασχολούνται επτακόσιοι πενήντα, οκτακόσιοι εργαζόμενοι. Γι’ αυτούς τους εργαζόμενους εκταμιεύσαμε 15 εκατομμύρια από τον κρατικό προϋπολογισμό της πρόνοιας, που δεν είχε λεφτά, για να τις κρατήσουμε μέχρι τώρα. Τώρα έχουν αρχίσει και προκηρύσσονται.

Όσον αφορά τι κάναμε περαιτέρω, θα καταθέσω στα Πρακτικά όλο το παράρτημα, γιατί υπάρχει και άλλη σπέκουλα που γίνεται, σχετικά με το ότι αυτούς που είναι σήμερα στις δομές φτώχειας δεν τους μοριοδοτούμε και ότι κινδυνεύουν να μείνουν απ’ έξω.

Και χθες, σε συνάντηση που είχαμε, τους είπα το ίδιο, αλλά και σήμερα εδώ, από τη Βουλή, για να μην υπάρχει αυτή η συνεχής παραπληροφόρηση. Βρήκαμε τώρα επτακόσιους πενήντα, οκτακόσιους νέους ανθρώπους –οι οποίοι, βέβαια, έχουν την αγωνία της δουλειάς τους- και σπεκουλάρουμε πάνω σε αυτούς; Και δεν ντρεπόμαστε; Ως Κοινοβούλιο δεν ντρεπόμαστε να κάνουμε αυτή τη δουλειά εδώ μέσα;

Θα καταθέσω, λοιπόν, στα Πρακτικά όλο το παράρτημα που μπαίνει σε όλες τις προσκλήσεις που βγαίνουν από τις περιφέρειες. Αυτό είναι το παράρτημα που μπαίνει από την πρόσκληση της Περιφέρειας Αττικής -αντίστοιχα υπάρχουν και σε όλη τη χώρα- και λέει πώς μοριοδοτούνται υποχρεωτικά.

Διαβάζω, για άρση πάσης παρεξηγήσεως: «Χρόνος συνεχιζόμενης ανεργίας: εκατό μονάδες για τους τέσσερις πρώτους μήνες ανεργίας και είκοσι πέντε μονάδες επιπλέον ανά μήνα ανεργίας από τον πέμπτο μήνα μέχρι τους δώδεκα μήνες.». Γιατί το κάναμε αυτό; Όλοι οι εργαζόμενοι στις δομές φτώχειας με αυτή τη μοριοδότηση έρχονται πάνω από τους άνεργους. Γιατί αυτό; Γιατί, προφανώς, θέλουμε να εκμεταλλευτούμε την εμπειρία τους.

Βλέπω τώρα, λοιπόν, ότι έχει καταθέσει το ΠΑΣΟΚ τροπολογία με την ίδια ακριβώς μοριοδότηση, που υπάρχει…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Καταθέστε το εσείς σε νόμο. Δεν έχω πρόβλημα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Περιμένετε, κυρία Χριστοφιλοπούλου, δεν λέω κάτι εναντίον σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αν συμφωνείτε, ούτε εγώ είμαι εναντίον σας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέω ότι έχετε καταθέσει τροπολογία με τις ίδιες ακριβώς μοριοδοτήσεις, γι’ αυτό τις καταθέτω στα Πρακτικά, που εμείς έχουμε βγάλει σε όλη την Ελλάδα. Ξέρω ότι είναι η δικαιολογία -και θα την πω και αύριο αυτή- ότι ήθελε νόμο. Δεν ήθελε νόμο. Έχουμε συγκεκριμένη σύμφωνη γνώμη του ΑΣΕΠ και δεν υπάρχει τέτοια ανάγκη. Όμως, δεν έχω κανένα πρόβλημα να ψηφίζουμε και να πλειοδοτούμε υπερβάλλοντες και υπερβάλλουσες. Δεν έχω πρόβλημα. Με ξέρετε εμένα ότι σε αυτά δεν στέκομαι. Όμως, όχι και έτσι.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, θα μιλήσω αύριο για την Ειδική Γραμματεία των Ρομά. Δύο κουβέντες, όμως, θα ήθελα να πω, αγαπητοί συνάδελφοι και συναδέλφισσες. Ξέρετε όλοι την κατάσταση των Ελλήνων Ρομά. Ξέρετε όλοι ότι όλες οι πολιτικές μέχρι σήμερα απέτυχαν, ότι είναι εκατόν πενήντα χιλιάδες άνθρωποι και θέλω να ξέρω εάν τα κόμματα ενδιαφέρονται για τους Ρομά ή όχι. Πρέπει να ξέρω εάν, τελικά, όσοι λένε αυτά που λένε ενδιαφέρονται για το ότι έχουν αποτύχει όλες οι πολιτικές. Θέλω να ξέρω εάν η στρατηγική, ο εθνικός μηχανισμός για τη στρατηγική κοινωνικής ένταξης και συνοχής, που υποβάλαμε εμείς και εγκρίθηκε το 2015…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Ένα λεπτό και τελειώνω.

Ξέρετε πολύ καλά όλες οι πτέρυγες ότι αυτό είναι conditionality, δηλαδή είναι υποχρέωση της Ελλάδος να τηρήσει αυτόν τον μηχανισμό για την εκταμίευση για τους Ρομά από ΕΣΠΑ και να τον υλοποιήσει. Ξέρετε, επίσης, ότι εκεί μέσα λέγεται ρητά ότι καμμία δράση για τους Ρομά δεν πρόκειται πια να χρηματοδοτείται, εάν δεν έχουμε συνέργειες από πολλά Υπουργεία, που τα καθορίζει μέσα για την εθνική στρατηγική. Ποιο όργανο θέλετε να το κάνει αυτό; Ποιο όργανο θέλετε, λοιπόν, αφού πρέπει να συντονίζει Υπουργεία; Είναι η Ειδική Γραμματεία Ρομά. Δεν υπάρχει άλλος τρόπος να συντονίζει Υπουργεία.

Όσοι, λοιπόν, δεν ψηφίζετε την Ειδική Γραμματεία Ρομά να μου επιτρέψετε να σας πω ότι δεν βλέπετε πώς θα έρθουν τα χρήματα από την Ευρωπαϊκή Ένωση για τους Ρομά. Θέλετε να τους αφήσουμε ακάλυπτους. Ένα το κρατούμενο.

Δεύτερον, όσοι επιμένετε ότι πρόκειται για συριζαίικο μηχανισμό η μία θέση είναι η διαπλοκή του ΣΥΡΙΖΑ, η θέση του ειδικού γραμματέα; Ξέρετε πολύ καλά ότι όλοι οι άλλοι, δέκα άνθρωποι, δέκα όλοι και όλοι σε δύο τμήματα είναι με βάση μετατάξεις ή μετακινήσεις από τον δημόσιο τομέα και από τον ευρύτερο δημόσιο τομέα. Άρα για ποιους συριζαίους ακριβώς μιλάμε;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ούτε ένα ευρώ δεν επιβαρύνεται το κράτος με την Ειδική Γραμματεία Ρομά.

Τώρα για το πώς θα γίνει η ειδική γραμματεία κ.λπ., θα το αναπτύξω αύριο.

Όμως, τώρα ας αναμετρηθούμε εάν θέλουμε ή δεν θέλουμε να βοηθήσουμε τους Ρομά, τις εκατόν πενήντα χιλιάδες Ρομά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, παρ’ ότι συζητούμε ένα εξαιρετικά σημαντικό νομοσχέδιο και παρά το γεγονός ότι και η Αξιωματική Αντιπολίτευση και τα υπόλοιπα κόμματα της Αντιπολίτευσης φαίνεται ότι το αντιμετωπίζουν θετικά, παρά ταύτα εδώ Βουλευτές, τόσο της Νέας Δημοκρατίας όσο και του ΠΑΣΟΚ, ακούστηκαν να ομιλούν επί παντός επιστητού και όχι επί του περιεχομένου του νομοσχεδίου.

Τα όσα ακούστηκαν από τους Βουλευτές, λοιπόν, της Αντιπολίτευσης, κυρίως της Νέας Δημοκρατίας και του ΠΑΣΟΚ, εντάσσονται θα έλεγα στη μάχη οπισθοφυλακών που δίδει το γνωστό σύστημα διαπλοκής, κυρίως εξ αφορμής του διαγωνισμού για τις τηλεοπτικές συχνότητες, αλλά και εξ αφορμής, θα έλεγα, του στερητικού συνδρόμου που σας διακατέχει, κυρίες και κύριοι της Αντιπολίτευσης, για τη χαμένη Εδέμ της διακυβέρνησης.

Ας έρθουμε στο νομοσχέδιο. Εκτός της οικονομικής δραστηριότητας που ασκείται στο πεδίο του δημόσιου τομέα και της ιδιωτικής πρωτοβουλίας, οι οποίοι συνιστούν δύο από τους πυλώνες της οικονομίας, η αναπτυξιακή διαδικασία και δραστηριότητα μπορούν να κινηθούν και να εξελιχθούν με τρόπο διαφορετικό, συνεργατικό, συμμετοχικό και κοινωνικά δίκαιο στο πεδίο της κοινωνικής αλληλέγγυας οικονομίας, που αποτελεί και τον τρίτο πυλώνα της οικονομίας.

Στο περιβάλλον της παγκοσμιοποίησης και των μνημονίων, μέσω του νεοφιλελευθερισμού που κυριαρχεί, αναδεικνύονται τα στοιχεία της ακραίας και αυθαίρετης λογικής της οικονομίας της αγοράς. Στο ίδιο περιβάλλον η κοινωνική αλληλέγγυα οικονομία αποτελεί τον άξονα που σηματοδοτεί την αντίστιξη και συγχρόνως συμπληρώνει ή συμπληρώνεται από τον δημόσιο τομέα και την ιδιωτική πρωτοβουλία.

Η πολιτική του τρίτου μνημονίου που ασκείται από την Κυβέρνηση, κατά τρόπο, θα έλεγα, αναγκαστικό, της επιτάσσει να προωθήσει και προωθεί αντισταθμιστικές πολιτικές, πολιτικές αντίβαρα στη νεοφιλελεύθερη λογική. Σε αυτό το πλαίσιο αλλά και στην προοπτική ενός άλλου κοινωνικοοικονομικού προτύπου, η κοινωνική αλληλέγγυα οικονομία μπορεί να λειτουργήσει αυτόνομα, δημοκρατικά, συνεργατικά, συμμετοχικά και αποσκοπώντας στο δημόσιο και κοινωνικό συμφέρον, επιπλέον δε να αποτελέσει πυξίδα για τις άλλες μορφές οικονομικής και επιχειρηματικής δραστηριότητας.

Κυρίες και κύριοι συνάδελφοι, το υπό κρίση νομοσχέδιο φιλοδοξεί να αποτελέσει εργαλείο όχι για την άσκηση μιας απλώς περιμετρικής πολιτικής στο πλαίσιο της οικονομικής δραστηριότητας και της αναπτυξιακής διαδικασίας, αλλά μιας πολιτικής ισότιμης συνιστώσας με τον δημόσιο τομέα και την ιδιωτική πρωτοβουλία.

Θα έλεγα ότι το νομοσχέδιο συνιστά μια πρωτότυπη προσέγγιση της κοινωνικής οικονομίας. Κεντρικός στόχος του η δημιουργία ενός σταθερού περιβάλλοντος, που να μπορεί να ενισχύσει τα παραγωγικά εγχειρήματα αυτοοργάνωσης και αυτοελέγχου, ώστε να μπορούν να συνεισφέρουν σημαντικό μερίδιο στο ΑΕΠ της χώρας, όπως συμβαίνει και σε άλλες χώρες. Η δημιουργία ενός τέτοιου σταθερού περιβάλλοντος θα επιτευχθεί με την ανάπτυξη συνεταιριστικών δομών και δομών κοινωνικής οικονομίας σε όλους τους κλάδους της οικονομίας.

Στο παρόν νομοσχέδιο ως κοινωνική και αλληλέγγυα οικονομία ορίζεται το σύνολο των οικονομικών δραστηριοτήτων που στηρίζονται σε μια εναλλακτική μορφή οργάνωσης των σχέσεων παραγωγής, διανομής, κατανάλωσης και επανεπένδυσης.

Σε αυτό αντιστοιχεί ένας άλλος τρόπος εσωτερικής οργάνωσης των φορέων της. Η κοινωνική αλληλέγγυα οικονομία βασίζεται στις αρχές της δημοκρατίας και της δημοκρατικής λήψης αποφάσεων αλλά και της συμμετοχής και επιπλέον της ισότητας και αντίστοιχα της καταπολέμησης των κοινωνικών ανισοτήτων, της αλληλεγγύης, της συνεργασίας καθώς και του σεβασμού στην ανθρώπινη αξιοπρέπεια και την αειφορία του φυσικού περιβάλλοντος.

Οι συνεργατικές παραγωγικές μονάδες και δομές κοινωνικής αλληλεγγύης, προκειμένου να υπαχθούν στις ρυθμίσεις του νομοσχεδίου, δραστηριοποιούνται σε τομείς της κοινωνικής και αλληλέγγυας οικονομίας, εφαρμόζουν δημοκρατικό σύστημα λήψης αποφάσεων, σύμφωνα με την αρχή: «ένα μέλος, μία ψήφος». Δεν αποδίδουν προτεραιότητα στη μεγιστοποίηση και την ατομική ιδιοποίηση του κέρδους και εφαρμόζουν περιορισμούς στη διανομή κερδών, επανεπενδύοντας μέρος αυτών σε δραστηριότητες που προάγουν τη συλλογική και κοινωνική ωφέλεια.

Τέλος, μεριμνούν για τη σύγκλιση στην αμοιβή εργασίας, εφαρμόζοντας σύστημα αμοιβών για τους συμμετέχοντες, κατά το οποίο η ανώτατη αμοιβή να μην υπερβαίνει κατά πολύ την κατώτατη. Αποβλέπουν δε στην οριζόντια και ισότιμη μεταξύ τους δικτύωση, μέσω της δημιουργίας δικτύων, με σκοπό την ενδυνάμωση των οικονομικών δραστηριοτήτων και τη μεγιστοποίηση της παραγόμενης ωφέλειας.

Από όλα αυτά τα παραπάνω συνάγεται ότι η κοινωνική αλληλέγγυα οικονομία χαρακτηρίζεται, έτσι όπως προτείνεται στο νομοσχέδιο, από δύο βασικές αρχές και προτεραιότητες.

Πρώτον, τον κοινωνικό σκοπό της ασκούμενης οικονομικής δραστηριότητας, ο οποίος προσδιορίζεται από το ότι το κέρδος δεν αποτελεί τον άμεσο στόχο της, όπως στις ιδιωτικές δράσεις, αλλά εξυπηρετεί ποιοτικά διαφορετικές, ευρύτερες επιδιώξεις.

Η δεύτερη αρχή είναι η αλληλεγγύη μεταξύ των ανθρώπων που δραστηριοποιούνται από κοινού, αποσκοπούν στην κάλυψη κοινωνικών αναγκών, που δεν μπορούν να ικανοποιηθούν από το κράτος και την ιδιωτική πρωτοβουλία και περαιτέρω, μέσω της δημιουργίας θέσεων εργασίας, στη διατήρηση και ενίσχυση της κοινωνικής συνοχής, ιδίως υπό τις σημερινές συνθήκες κρίσης.

Οι μορφές οργάνωσης και λειτουργίας των σχημάτων της κοινωνικής αλληλέγγυας οικονομίας διαφοροποιούνται από τις αυστηρά ιεραρχικές μορφές οργάνωσης και λειτουργίας των ιδιωτικών μονάδων. Στηρίζονται στον δημοκρατικό σχεδιασμό, σε δημοκρατικές διαδικασίες λήψης αποφάσεων, στην ισοτιμία, από πλευράς οργάνωσης, της εργασίας και της διοίκησης του φορέα στον οποίο παρέχεται και στην αποκόμιση ίσων και ελαφρώς ή πάντως απολύτως αιτιολογημένων διαφοροποιημένων εισοδημάτων, όπως επίσης και στην περιορισμένη διανομή κερδών.

Κυρίες και κύριοι συνάδελφοι, με το παρόν νομοσχέδιο σκοπείται μια διαδικασία, στον πυρήνα της οποίας βρίσκεται η κάλυψη κοινωνικών αναγκών, εισάγοντας ένα διαφορετικό πρότυπο οργάνωσης της παραγωγής και της διανομής των κερδών της. Σε αυτό το πλαίσιο οι κυβερνητικές πρωτοβουλίες για την προώθηση της κοινωνικής αλληλέγγυας οικονομίας οριοθετούνται από συγκεκριμένους άξονες, όπως οι θεσμικές αλλαγές, μέσω των οποίων αναθεωρείται ο προηγούμενος νόμος, η ανάπτυξη δομών υποστήριξης των φορέων της κοινωνικής αλληλέγγυας οικονομίας, η οικονομική στήριξη των σχετικών προσπαθειών, η πληροφόρηση και διάχυση πρακτικών με διάφορες δράσεις.

Η δημιουργία ενός ισχυρού τομέα κοινωνικής αλληλέγγυας οικονομίας θα αποτελέσει παράγοντα αναβάθμισης του ρόλου της εργασίας και ενίσχυσης των δημοκρατικών θεσμών. Η επιδιωκόμενη κοινωνικά δίκαιη παραγωγική ανασυγκρότηση δεν μπορεί να στηριχθεί αποκλειστικά ούτε στο δυσκίνητο κράτος ούτε στην ιδιωτική πρωτοβουλία. Σε αυτό το πλαίσιο, αλλά και στην προοπτική ενός άλλου κοινωνικοοικονομικού προτύπου, η κοινωνική αλληλέγγυα οικονομία μπορεί να λειτουργήσει αυτόνομα, δημοκρατικά, συνεργατικά, συμμετοχικά και αποσκοπώντας στο δημόσιο και κοινωνικό συμφέρον. Επιπλέον δε να αποτελέσει πυξίδα και για τις άλλες μορφές οικονομικής επιχειρηματικής δραστηριότητας.

Η κοινωνική αλληλέγγυα οικονομία ως όχημα ενεργοποίησης και ενδυνάμωσης της κοινωνίας και όχι ως όχημα υποκατάστασης του κοινωνικού κράτους, που αποτελεί αρμοδιότητα και ευθύνη της πολιτείας, μπορεί και πρέπει να αναδειχθεί στη μεγάλη ευκαιρία που θα συμβάλει στον μετασχηματισμό της κατακερματισμένης κοινωνικής δημιουργίας, προκειμένου να οδηγήσει στη συλλογική ανάταση της κοινωνίας. Αυτή την αλλαγή θα την πραγματοποιήσουν οι ενεργοί πολίτες, η ενεργός κοινωνία, μέσω της ανάπτυξης των συγκριτικών πλεονεκτημάτων και του δυναμικού του τόπου μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Τον λόγο έχει η κ. Καρασαρλίδου Ευφροσύνη από τον ΣΥΡΙΖΑ.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Ευχαριστώ, κύριε Πρόεδρε.

Χαιρετίζω το νομοσχέδιο που συζητάμε σήμερα εδώ στην Ολομέλεια για την κοινωνική και αλληλέγγυα οικονομία. Πρόκειται για ένα νομοσχέδιο αναγκαίο, που εστιάζει σε έναν τρίτο τομέα της οικονομίας και προσπαθεί να δημιουργήσει μια ομπρέλα προστασίας για πρωτοβουλίες που επιχειρούν με το βλέμμα στραμμένο προς το κοινωνικό συμφέρον και όχι πάντα και μόνο οπωσδήποτε στην επεκτατική κερδοφορία. Προσπαθεί να βάλει κανόνες και να παράσχει προστασία σε αυτόν τον νέο τρόπο οικονομικής οργάνωσης, θωρακίζοντάς τον απέναντι σε ένα εξαιρετικά ασταθές και αβέβαιο διεθνές περιβάλλον. Δηλαδή, δημιουργεί ένα πλαίσιο διαφανές και στέρεο, που θα μπορεί να υποστηρίξει έμπρακτα την ανάπτυξη παραγωγικών εγχειρημάτων, που στόχο θα έχουν την παραγωγή προϊόντων ή την παροχή υπηρεσιών, που είτε δεν προσφέρονται ή δεν προσφέρονται επαρκώς από τον ιδιωτικό και τον δημόσιο τομέα, τον βιοπορισμό όσων παράγουν προϊόντα ή προσφέρουν τις υπηρεσίες αυτές και τη δημιουργία νέων θέσεων εργασίας. Βέβαια, προσπαθεί επίσης να διασφαλίσει τη δημοκρατική λειτουργία και την καταπολέμηση των κοινωνικών ανισοτήτων.

Αυτό το νομοσχέδιο είναι σημαντικό, γιατί δίνει έμφαση στην κοινωνική διάσταση της οικονομίας. Η κρίση έφερε εντονότερα στο προσκήνιο την ανάγκη ενίσχυσης τέτοιων εγχειρημάτων. Σήμερα στη χώρα μας η αύξηση της ανεργίας και η αδυναμία εύρεσης εργασίας οδηγεί ολοένα και περισσότερους ανέργους στη συνεταιριστική οικονομία.

Έχοντας, λοιπόν, σαν βάση τις πραγματικές ανάγκες των πολιτών, οφείλουμε δίπλα από την οικονομία να προσθέσουμε και τον όρο «κοινωνική», γιατί η αρχιτεκτονική της οικονομίας, που θεμελιώθηκε για να βελτιώσει τις συνθήκες στις ζωές των ανθρώπων και να σφυρηλατήσει την κοινωνική συνοχή, έχει μετατραπεί σε μια αντικοινωνική, αυτοαναφορική δύναμη, που αλλοιώνει την πολιτική, δημιουργεί ανισότητες, επιτείνει αντιθέσεις και προκαλεί ανασφάλειες στους πολίτες. Μιλάτε συνεχώς για ανάπτυξη, αύξηση, μεγέθυνση ενός οικονομικού μοντέλου που συναντά τις αντιφάσεις του και διαρκώς παράγει και νέες κρίσεις.

Μέσα σε αυτή, λοιπόν, την κανονικότητα της αχρειότητας που ζούμε, έρχεται ένα νομοσχέδιο, που σαφώς δεν θα ανατρέψει αυτή την ηγεμονία της αντικοινωνικής οικονομίας, αλλά θα δημιουργήσει δυνατότητες και θα ανοίξει χώρους όπου διαφορετικά οικονομικά μοντέλα, τα οποία στηρίζονται στην αρχή του αμοιβαίου οφέλους, θα μπορέσουν να ανθίσουν.

Τα χαρακτηριστικά της κοινωνικής και αλληλέγγυας οικονομίας, σύμφωνα με τη διεθνή εμπειρία, την καθιστούν προνομιακό φορέα παραγωγικής ανασυγκρότησης, ιδιαίτερα στις δύσκολες οικονομικές συνθήκες που ζούμε σήμερα. Γιατί; Γιατί μπορεί να κινητοποιεί και να αξιοποιεί κοινωνικές δυνάμεις σε μια δημιουργική προοπτική.

Άλλωστε η κοινωνία εδώ και καιρό βρίσκεται πιο μπροστά από εμάς. Ομάδες αγροτών και παραγωγών οργανώνονται από κάτω, για να δώσουν άλλης ποιότητας προϊόντα στους καταναλωτές. Πολίτες προσπαθούν να οργανωθούν σε οριζόντια σχήματα, να δημιουργήσουν δεξαμενές γνώσεων και ανταλλαγής πρακτικών με τις ματιές τους, όμως, στραμμένες στην κοινωνία. Όλες οι πρόσφατες κοινωνικές καινοτομίες, όπως το δίκαιο εμπόριο, η μικροπίστωση και οι κοινωνικοί συνεταιρισμοί στηρίχτηκαν σε αυτή την αρχή: την αρχή του αμοιβαίου κέρδους.

Αυτό το νομοσχέδιο είναι η αναγκαία θεσμική κάλυψη όλων αυτών των πρωτοβουλιών, που είμαι σίγουρη πως θα καρπίσουν και θα δώσουν μια νέα πνοή στη χώρα μας. Το καλωσορίζω, λοιπόν, με μεγάλη ικανοποίηση και δηλώνω προσωπικά ότι θα γίνω και εγώ πρέσβειρά του στον δικό μου τόπο, τον Νομό Ημαθίας, που πλήττεται και αυτός από τα προηγούμενα αδιέξοδα οικονομικά μοντέλα.

Θέλω να αναφέρω ένα παράδειγμα από τον τόπο μου, τον Νομό Ημαθίας. Θέλω να αναφέρω το παράδειγμα της «ΕΝΚΛΩ». Οι εγκαταστάσεις, οι οποίες παραμένουν χρόνια αναξιοποίητες, κινδυνεύουν να γίνουν βίδες και σάπιες λαμαρίνες, ενώ ταυτόχρονα εδώ και καιρό υπάρχει ένα εξαιρετικά έντονο και αληθινό ενδιαφέρον από την πλευρά των εργαζομένων. Η γνώση τους μόνο και η διάθεσή τους για τη δημιουργικότητα και την καινοτομία μπορεί να οδηγήσει στην ενδυνάμωση και στην ανάπτυξη και της τοπικής κοινωνίας, αλλά όχι μόνο της τοπικής. Αυτό είναι ένα εγχείρημα που αυτή η Κυβέρνηση από την αρχή της θητείας της προσπαθεί όχι μόνο να στηρίξει, αλλά κυρίως να δώσει επιτέλους μια οριστική λύση.

Με όχημα, λοιπόν, αυτόν τον νέο νόμο και τις ευκαιρίες που ανοίγει, ελπίζω πως θα μπορέσουμε να δημιουργήσουμε νέες θέσεις εργασίας πάνω σε οικονομικά μοντέλα σταθερότερα, βιώσιμα και κοινωνικά και περιβαλλοντικά ωφέλιμα. Οφείλουμε να ενημερώσουμε τον κόσμο για τα αδιέξοδα των κυρίαρχων προηγούμενων οικονομικών μοντέλων, να σταματήσουμε να κάνουμε πια διαχείριση των ζημιών που προκάλεσαν οι προηγούμενες πολιτικές και να προχωρήσουμε με μικρά, μεν, αλλά σταθερά βήματα στη μεταβατική φάση.

Καλωσορίζω, λοιπόν, την πρωτοβουλία αυτού του ελπιδοφόρου νομοσχεδίου στον κόσμο εκεί πάνω της Ημαθίας. Θεωρώ πως όλοι πρέπει να ξεκινήσουμε μια επικοινωνιακή εκστρατεία ενημέρωσης όλων των αρμόδιων φορέων πάνω στο θέμα της κοινωνικής και αλληλέγγυας οικονομίας, των δυνατοτήτων που έχει και των ευκαιριών που δίνει. Αυτό προσωπικά θα κάνω εγώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

 Τελειώνοντας, θέλω μισό λεπτό, κύριε Πρόεδρε, για ένα θέμα που δεν αφορά το νομοσχέδιο. Επειδή με τον πιο γλαφυρό τρόπο όταν ξεκίνησε η συζήτηση εδώ στην Ολομέλεια, η εκπρόσωπος της Νέας Δημοκρατίας διατύπωσε την αγωνία της για το αν θα υπάρξει συνέχεια για διάφορες κοινωνικές δομές και επειδή και η εκπρόσωπος της Δημοκρατικής Συμπαράταξης σχεδόν εγκάλεσε τον Υπουργό γιατί χρησιμοποιεί τα ΕΛΤΑ, για να εξυπηρετήσει δεν ξέρω ποιους σκοπούς και ξοδεύει χαρτί κι επειδή και τα δύο κόμματα, αν θυμάμαι καλά, χρωστάνε πάνω από 600 εκατομμύρια κι επειδή αυτά τα 600 εκατομμύρια έχουν επιδοτηθεί απ’ όλους αυτούς τους πολίτες, που σήμερα είναι κοινωνικά και οικονομικά αδύναμοι, θέλω να σας προτείνω κάτι και νομίζω ότι έχετε και το πολιτικό εκτόπισμα να το μεταφέρετε και στους Προέδρους σας και στις Κοινοβουλευτικές σας Ομάδες. Εμείς, οι Βουλευτές του ΣΥΡΙΖΑ, προκειμένου το κόμμα μας να μη χρωστάει και να κάνουμε κι ένα ταμείο για την αλληλεγγύη, δίνουμε…

(Θόρυβος από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Κύριε Κεγκέρογλου, μιλάτε συνεχώς. Η αγένειά σας είναι βαθιά.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!Συντομεύετε, κυρία Καρασαρλίδου. Τελειώστε τη φράση σας.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Εμείς οι Βουλευτές του ΣΥΡΙΖΑ, λοιπόν, δίνουμε το 40% της βουλευτικής μας αποζημίωσης, προκειμένου…

**ΧΡΗΣΤΟΣ ΜΠΟΥΚΩΡΟΣ:** Κάθεστε στα γραφεία σας και κάνετε υποδείξεις!

**ΜΕΡΟΠΗ ΤΖΟΥΦΗ:** Από πού το βγάζεις αυτό το συμπέρασμα;

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Είναι ντροπή σας! Είναι ντροπή σας να με διακόπτετε και να τα λέτε αυτά!

**ΧΡΗΣΤΟΣ ΜΠΟΥΚΩΡΟΣ:** Να κάνετε υποδείξεις στους συναδέλφους σας, όχι στους Βουλευτές. Στο κόμμα σας να κάνετε υποδείξεις!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, θα πάρετε τον λόγο σε λίγο. Κρατηθείτε για μετά.

**ΝΙΚΟΛΑΟΣ ΗΓΟΥΜΕΝΙΔΗΣ:** Επειδή εσύ φοβάσαι να βγεις από το σπίτι σου, λες ότι εμείς δεν πάμε πουθενά;

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κυρία Καρασαρλίδου.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Θέλω να πω δυο λέξεις.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, τελειώστε, πείτε το!

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Μα, μιλάνε.

**ΠΡΟΕΔΡΕΥΩΝ (Γεώργιος Λαμπρούλης):** Πείτε αυτό που θέλετε να πείτε.

(Θόρυβος στην Αίθουσα)

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Τελειώνω με αυτό.Θεωρώ πως το σωστό είναι να βρεθεί ένας τρόπος, στον οποίο θα συμβάλετε κι εσείς, να επιστραφούν αυτά τα χρήματα όσο γίνεται γρηγορότερα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σωκράτης Βαρδάκης από τον ΣΥΡΙΖΑ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, για το προσωπικό θα μου δώσετε τον λόγο μετά;

**ΣΩΚΡΑΤΗΣ ΒΑΡΔΑΚΗΣ:** Θα τα πείτε όλα μαζί μετά.

(Θόρυβος στην Αίθουσα)

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** ... (δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κάνετε ησυχία, παρακαλώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** ...για μαζευτείτε λίγο.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Βαρδάκη, ξεκινήστε.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε. Θεού θέλοντος και επιτρεπούσης της κ. Χριστοφιλοπούλου.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Έλεος. Θέλουμε να ακούσουμε τον συνάδελφο.

**ΣΩΚΡΑΤΗΣ ΒΑΡΔΑΚΗΣ:** Κυρίες και κύριοι συνάδελφοι, όσο χρησιμοποιείτε αυτό το Βήμα για προπαγάνδα, παίρνοντας τη σκυτάλη από τα διαπλεκόμενα ΜΜΕ -θα τα ακούσετε-, όχι μόνο δεν επιτελείτε το χρέος σας, ως οφείλετε, αλλά δημιουργείτε πραγματικά προβλήματα, δυσεπίλυτα, με πολύ αρνητικές συνέπειες.

Κάνω αυτή την αναφορά, κύριε Πρόεδρε, γιατί από πολλούς συναδέλφους της Αντιπολίτευσης -και ειδικά από τη Νέα Δημοκρατία- σήμερα, για μια ακόμα φορά, αντί να συζητήσουμε ένα πολύ σοβαρό νομοσχέδιο, που συνάδει με την παραγωγική ανασυγκρότηση, ακούσαμε για τις τηλεοπτικές άδειες για άλλη μια φορά, τον αναπτυξιακό νόμο, την εκπαίδευση, την υγεία. Μας εγκάλεσαν και για άλλα θέματα και κάποιοι είπαν ακόμα και να φύγουμε. Ποιοι είναι αυτοί, κύριε Πρόεδρε; Είναι αυτοί που πραγματικά -και το ξέρει όλος ο ελληνικός λαός- κατήργησαν κάθε έννοια δικαίου σε αυτή τη χώρα.

Η ύστατη προσπάθεια του κ. Μητσοτάκη ήταν για να μας πει τι; Ότι ο ΣΥΡΙΖΑ ευθύνεται για τα λάθη, τις παραλείψεις -και χρησιμοποιώ ήπιους όρους-, τις σκοπιμότητες το 2011, το 2012, το 2013, το 2014. Αυτό μας είπε ο κ. Μητσοτάκης προηγουμένως. Πιθανόν να μη διάβασε και αυτά που του έγραψαν να πει ή ήθελε να πει κάτι άλλο. Φεύγοντας, δεν μας είπε και ποιοι είναι οι κακούργοι, για να βγάλουμε κι εμείς τα συμπεράσματα για το τι ήθελε να μας πει.

Κύριε Μητσοτάκη, εγώ θέλω να σας πω ότι από τις στάχτες και τα αποκαΐδια που δημιουργήσατε, προσπαθούμε να βγούμε σήμερα. Προσπαθούμε να βγάλουμε την κοινωνία όρθια από την κρίση και τα αδιέξοδα που εσείς δημιουργήσατε. Σταματήστε, λοιπόν, να παίζετε ένα πραγματικά επαίσχυντο θέατρο παραλόγου, γιατί το παίζετε στις πλάτες του ελληνικού λαού, ενός περήφανου ελληνικού λαού, που εσείς καταδυναστεύσατε τα προηγούμενα χρόνια.

Να σας πω και κάτι, το έχω πει κι άλλη φορά. Συνειδητοποιήστε ότι θα ζεσταίνετε αυτά τα έδρανα της Αντιπολίτευσης για πολλά χρόνια ακόμα.

Κυρίες και κύριοι συνάδελφοι, εισάγεται σήμερα ο θεσμός της κοινωνικής και αλληλέγγυας οικονομίας, ένας θεσμός που θα δώσει πραγματικά αισιοδοξία και ανάσα στην κοινωνία, που σίγουρα τη χρειάζεται. Εισάγεται για πρώτη φορά με συγκροτημένο τρόπο και ολοκληρωμένο θεσμικό πλαίσιο και θα λειτουργήσει ως φορέας παραγωγικής ανασυγκρότησης. Δεν είναι τυχαίο ότι μέχρι σήμερα, παρ’ ότι υπήρξαν πρωτοβουλίες, η κοινωνική οικονομία δεν αναπτύχθηκε. Παρουσίαζε ένα συγκεκριμένο πλαίσιο, που θα διευκόλυνε την ανάπτυξη δραστηριοτήτων της κοινωνικής οικονομίας.

Για τη δική μας Κυβέρνηση, όμως, κυρίες και κύριοι συνάδελφοι, η ανάπτυξη της κοινωνικής και αλληλέγγυας οικονομίας αποτελεί μία από τις βασικές προτεραιότητες. Θέτουμε τις βάσεις, ώστε να συγκροτηθεί ένα οικονομικό περιβάλλον με οφέλη για όλους τους εμπλεκόμενους, ενεργοποιώντας κοινωνικούς πόρους, με μεγάλη αποδοτικότητα, όσον αφορά τη δημιουργία θέσεων ασφαλούς εργασίας και την ανάπτυξη του παραγωγικού ιστού της χώρας.

Οι πολίτες θα συμμετέχουν σε παραγωγικές δραστηριότητες μέσω εγχειρημάτων αυτοδιαχείρισης και συλλογικής κοινωνικής επιχειρηματικότητας. Οι νέοι, και όχι μόνο, μπορούν να χρησιμοποιήσουν την κοινωνική οικονομία, ώστε να δημιουργήσουν παραγωγικά σχήματα και να αναπτύξουν μία σειρά βιώσιμων και καινοτόμων επιχειρηματικών πρωτοβουλιών.

Δίνεται προτεραιότητα στην κάλυψη των κοινωνικών αναγκών, επιδιώκεται ο βιοπορισμός όσων παράγουν ή προσφέρουν τις υπηρεσίες, κι όχι η επεκτατική κερδοφορία, μέσω δραστηριοτήτων που αναπτύσσονται με συλλογικές και δημοκρατικές διαδικασίες συμμετοχής και λήψης αποφάσεων.

Θα παράγονται προϊόντα και θα παρέχονται υπηρεσίες που δεν καλύπτει ο ιδιωτικός και δημόσιος τομέας, με κύριο στόχο την πρόσβαση των μελών της τοπικής κοινωνίας σε αυτά. Για το εγχείρημα αυτό εξασφαλίζουμε πόρους ύψους 157 εκατομμυρίων ευρώ, τα οποία την επόμενη περίοδo θα διατεθούν για την υποστήριξη τομέων για τη δημιουργία νέων θέσεων εργασίας.

Επιπλέον, με προγραμματισμένη δημιουργία περιφερειακών κέντρων στήριξης της κοινωνικής και αλληλέγγυας οικονομίας αναπτύσσουμε κέντρα ενημέρωσης και προώθησης σε κάθε περιφέρεια, ενώ αντιμετωπίζεται έτσι το φαινόμενο των αυτόκλητων ειδημόνων του χώρου.

Κυρίες και κύριοι συνάδελφοι, τη δεδομένη χρονική στιγμή η κοινωνική οικονομία μπορεί να παίξει έναν σημαντικό ρόλο τόσο στην κοινωνία όσο και στην οικονομία. Ανοίγουμε τον δρόμο στην κοινωνική οικονομία για να επιταχυνθεί η αύξηση της απασχόλησης, να εργαστούν οι νέοι, οι οποίοι αντί να εξαναγκαστούν σε επιλογή θέσεων επισφαλούς εργασίας, θα έχουν την ευκαιρία να δημιουργήσουν παραγωγικές μονάδες για να αυξηθεί η οικονομική δραστηριότητα και αν παγώσουμε τη συρρίκνωση του κοινωνικού κράτους.

Η κοινωνική πρωτοβουλία θα παίξει καθοριστικό ρόλο στην ανασυγκρότηση, αφού θα αναδείξει ανάγκες και δυνατότητες από την ίδια την κοινωνία. Ο νέος νόμος θέτει καλές βάσεις και πρέπει όλοι να τον στηρίξουμε. Επιτέλους, κυρίες και κύριοι συνάδελφοι, σε νομοσχέδια που δίνουν ανάσα, αισιοδοξία, αλλά πάνω απ’ όλα δημιουργούν προοπτικές παραγωγικής ανασυγκρότησης, ας είμαστε αλληλέγγυοι.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπαλωμενάκης από τον ΣΥΡΙΖΑ.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ευρεία κοινοβουλευτική αποδοχή για την οποία έκανε λόγο αρχίζοντας η κυρία εισηγήτρια της Νέα Δημοκρατίας και την οποία υπερθεμάτισαν και άλλοι συνάδελφοι εκπρόσωποι κομμάτων, αποτυπώνει την ανάγκη που υπήρχε για την εισαγωγή αυτού του νέου, ουσιαστικά, πλαισίου που δημιουργεί αυτό το σχέδιο νόμου.

Στην πραγματικότητα, η κοινωνία είχε προ πολλού ξεπεράσει τη νομοθεσία. Στο πλαίσιο και με αφορμή την κρίση, αυτοβούλως και με καταπληκτική ένταση, διάρκεια και εύρος, αναπτύχθηκαν πολλές και ποικίλες μορφές κοινωνικής αλληλεγγύης, όπως ήδη έχει σημειωθεί.

Κυρίες και κύριοι συνάδελφοι, ασφαλώς, νομοθετικές ρυθμίσεις δεν απουσίαζαν ως τώρα. Η κυρία εισηγήτρια –και θα αναφερθώ πάλι σε αυτήν- είπε σε μια αποστροφή του λόγου της ότι «όσους νόμους κι αν φτιάξουμε, αν δεν υπάρχει πολιτική βούληση, τίποτα δεν γίνεται». Πολύ σωστό.

Μόνο που η παρατήρηση αυτή θα πρέπει να εκληφθεί –και ασφαλώς εκλαμβάνεται- ως αυτοκριτική. Αυτήν ακριβώς την πολιτική βούληση αποτυπώνει το σχέδιο νόμου, που είναι πλήρες μέχρι λεπτομερειών. Δημιουργεί τόσο το περίγραμμα εποπτείας και επιστημονικής παρακολούθησης όσο και κυρίως τις αναγκαίες προϋποθέσεις μακροβιότητος αυτού του συνεκτικού πλαισίου λειτουργίας.

Με την εξαντλητική ρύθμιση και βεβαίως την αναγκαία ενίσχυση, όχι μόνο την οικονομική, αλλά και σε προσωπικό, σε οριζόντια οργάνωση, σε συντονισμό και με αξιοποίηση των διεθνών εμπειριών –που όπως ακούμε είναι πλούσιες και σε άλλα κράτη- μπορούμε πραγματικά να ελπίζουμε ότι αυτή τη φορά δεν θα παραμεληθεί το επιχείρημα αυτό και δεν θα καταντήσει μια αδειανή κορνίζα.

Δεν θα πρέπει, όμως, να μας διαφεύγει ότι θα απαιτηθεί καταβολή σημαντικής προσπάθειας για να σημειωθούν τα πρώτα βήματα στους νέους θεσμούς. Πριν απ’ όλα, θα πρέπει να απαλλαγούμε από τα στερεότυπα και ειδικά από τα βαρίδια της μισαλλοδοξίας. Δεν νοείται να υπάρχουν εκ των προτέρων αποκλεισμοί ούτε πρέπει οι αποδέκτες του οικονομικού αποτελέσματος της δραστηριότητας του κοινωφελούς και αλληλέγγυου τομέα της οικονομίας να προσδιορίζονται με κριτήρια άλλα, διαφορετικά δηλαδή, από την ανθρώπινη ύπαρξή τους και από την ανθρώπινη ιδιότητά τους.

Νομίζω ότι στο θέμα αυτό θα πρέπει να δοθεί μια ξεκάθαρη και αποφασιστική απάντηση αφού δεν λείπουν φοβικές και μισαλλόδοξες φωνές που ακούστηκαν και εδώ μέσα. Δεν έχει περάσει πολύ ώρα που ο εκπρόσωπος του ξενοφοβικού και ακραίου δεξιού μορφώματος εξέφρασε πρωτόγονους όσο και αβάσιμους φόβους για μια επιβλαβή επίδραση σε βάρος των μικρομεσαίων και για το ότι θα μπορούν να συμμετέχουν –άκουσον, άκουσον!- ακόμα και μετανάστες σε αυτά τα εγχειρήματα. Ο ίδιος εξανέστη επειδή η χώρα μας υιοθετώντας σαφείς ευρωπαϊκές πρακτικές, προγραμματίζει συγκεκριμένες ρυθμίσεις –που περιλαμβάνονται στα άρθρα 37 και επόμενα- για την ενίσχυση και εργασιακή και κοινωνική ένταξη των Ρομά.

Μπαίνει πραγματικά κανείς στον πειρασμό να σκεφθεί διάφορα για αυτήν την εμμονική προσήλωση ορισμένων που επιχειρούν -όπως πολύ σωστά τόνισε μιλώντας ο κ. Σεβαστάκης προ ολίγου- να κεφαλαιοποιήσουν λογικές έντασης και να καρπωθούν πολιτικά υπαρκτά προβλήματα όπως το μεταναστευτικό, για τα οποία ούτε αυτή ούτε καμμία άλλη ελληνική κυβέρνηση μπορεί να είναι υπόλογη. Οι νέοι θεσμοί έχω την εντύπωση ότι επίσης, δεν θα είναι χωρίς κινδύνους αλλοίωσης από ιδιοτελείς σκοπιμότητες και πρακτικές.

Πρόσφατα με αφορμή τη συζήτηση για τους δασικούς συνεταιρισμούς αποκαλύφθηκε ένας χρόνιος ιδιοτελής μηχανισμός ιδιοποίησης μέσω επιχειρήσεων που είχαν ενδυθεί το μανδύα του συνεταιρισμού. Ήταν μια πρακτική που επεδίωξε εκείνο το νομοθέτημα να τερματίσει ορίζοντας ότι του λοιπού θα αποτελούνται αμιγώς από τας εργάτες.

Η πρώτη προσέγγιση δίνει την εικόνα ότι με αυτό το νομοθέτημα παρέχονται επαρκείς εγγυήσεις γι’ αυτό. Κυριότερη απ’ όλες νομίζω ότι είναι η σαφής καθιέρωση γενικών αρχών λειτουργίας του κλάδου αυτού της οικονομικής δραστηριότητας με βάση τη δημοκρατία, την ισοτιμία, την αλληλεγγύη, τις γενικές αρχές και πρακτικές του υγιούς συνεργατισμού και βεβαίως τον απόλυτο σεβασμό στο φυσικό περιβάλλον και την ανθρώπινη αξία.

Τις ονομάζω και δικλίδες διότι ασφαλώς θα ανακύψουν πολλά και απρόβλεπτα θέματα κατά τη λειτουργία των επιχειρήσεων, πολλά από τα οποία θα κληθούν να λύσουν είτε οι γενικές συνελεύσεις είτε ακόμα και η νομολογία. Και εδώ πραγματικά είναι και ο ρόλος της εποπτείας. Αυτός είναι ο ρόλος της και όχι να επιβάλει συγκεκριμένα μοντέλα για τα οποία φυσικά συμφωνούμε ότι δεν χρειάζονται. Και θα είναι πραγματικά η καλύτερη εγγύηση ότι αυτό το σύστημα θα μακροημερεύσει και θα αναπτυχθεί.

Λόγω χρόνου θα παραλείψω ορισμένα που έχω γράψει. Ήθελα να πω ότι δεν μπορώ να δεχθώ την ισοπεδωτική κριτική που γίνεται στο σχέδιο αυτό από το Κομμουνιστικό Κόμμα. Ασφαλώς έχει όλο το δικαίωμα να αρνείται τη σημασία, να καταπολεμά, με βάση τη δική του άποψη για την κοινωνική εξέλιξη, το νομοσχέδιο όπως και κάθε άλλο νομοσχέδιο ή γενικά να λέει ότι δεν είναι δυνατόν να υποκατασταθεί ο καπιταλισμός από κανένα άλλο μέσο. Θα πρέπει να ξαναδιαβάσει το νομοσχέδιο, γιατί πουθενά δεν είδα εγώ ότι επιδιώκεται να υποκατασταθεί ο καπιταλισμός.

Εκείνο που δεν μπορεί να γίνεται ανεκτό είναι να χαρακτηρίζονται συλλήβδην όλοι οι συμπολίτες μας, χιλιάδες συμπολίτες μας, αριστεροί και προοδευτικοί άνθρωποι, ασφαλώς και πολλά μέλη του Κομμουνιστικού Κόμματος, που στελέχωσαν δομές κοινωνικής αλληλεγγύης –και έχω σημειώσει τη φράση του εισηγητού- ως ταξικοί συνεργάτες στην απενεχοποίηση του καπιταλισμού. Θα πρέπει να είμαστε προσεκτικοί και να μη θίγουμε τον εγωισμό και το φιλότιμο…

**ΚΩΝΣΤΑΝΤΙΝΟΣ ΣΤΕΡΓΙΟΥ:** Μιλάμε για εσάς, όχι για τους εργάτες.

**ΑΝΤΩΝΗΣ ΜΠΑΛΩΜΕΝΑΚΗΣ:** Είναι ακριβώς η φράση που είπε ο κ. εισηγητής.

Τελειώνω με μία σύντομη αναφορά στο θέμα των ημερών. Πρώτον, στην εισηγήτρια της Νέας Δημοκρατίας –που δυστυχώς λείπει- θα πω ότι το Συμβούλιο της Επικρατείας δεν έκανε αποδεκτές τις αιτιάσεις των αντιπάλων –όπως είπε- αλλά έκανε παραδεκτές τις προσφυγές, πράγμα που σημαίνει ότι τώρα θα εισέλθει στην ουσία, κρίνοντας δηλαδή τη βάση των επιχειρημάτων.

Είναι μια αναγκαστική διαδικασία και θα έπρεπε η κ. Βούλτεψη, που είναι και έμπειρη δημοσιογράφος, να είχε αποτυπώσει με μεγαλύτερη ακρίβεια αυτή τη διάκριση των εννοιών μεταξύ, δηλαδή, αποδεκτών και παραδεκτών, που δεν ήταν και καθόλου δύσκολο να γίνει. Άρα, λοιπόν, άνθρακες ο θησαυρός προς το παρόν τουλάχιστον.

Και μία τελευταία παρατήρηση για τη σύντομη αναφορά του Προέδρου της Νέας Δημοκρατίας.

Κυρίες και κύριοι συνάδελφοι, η προτροπή του κ. Μητσοτάκη να επιστραφούν στο Εθνικό Συμβούλιο Ραδιοτηλεόρασης συνταγματικά κατοχυρωμένες αρμοδιότητες, όπως ακριβώς το είπε, την οποία έθεσε ως προϋπόθεση συμμετοχής του κόμματός του στην ανασύσταση, ισοδυναμεί με την εξής αξίωση: Να προσχωρήσει τώρα -ενώ εκκρεμεί η συζήτηση ουσίας στο Συμβούλιο της Επικρατείας- η Κυβέρνηση στο μοναδικό επιχείρημα των καναλαρχών, αυτό δηλαδή περί της δήθεν αντισυνταγματικότητας του νόμου για τον διαγωνισμό, ένα επιχείρημα ωστόσο που δεν βρίσκει κανένα έρεισμα στον νόμο και ειδικά στο άρθρο 15. Το άρθρο αυτό, όπως επανειλημμένα έχουμε εξηγήσει, διακρίνει ανάμεσα στον άμεσο έλεγχο, που περιλαμβάνει και την αδειοδότηση, έναν ρόλο που απονέμει αποκλειστικά εις το κράτος, και στην εποπτεία και επιβολή κυρώσεων, που απονέμεται στο Εθνικό Συμβούλιο Ραδιοτηλεόρασης. Ο καθένας νομίζω ότι μπορεί να κρίνει το ειδικό πολιτικό βάρος και την ποιότητα ενός τέτοιου επιχειρήματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Λαγός.

**ΙΩΑΝΝΗΣ ΛΑΓΟΣ:** Θα ξεκινήσω λέγοντας δύο πράγματα για το νομοσχέδιο που έχουμε έρθει σήμερα εδώ να ψηφίσουμε.

Κατ’ αρχάς η Χρυσή Αυγή φυσικά και δεν πρόκειται να ψηφίσει το συγκεκριμένο νομοσχέδιο γιατί είναι ένα όμορφο παραμύθι, είναι μια φέτα ψωμί που δίνουμε στους ταλαίπωρους τους Έλληνες μετά από όλα όσα τους έχουμε κυριολεκτικά κλέψει μέσα από τις τσέπες.

Αλλά φυσικά δεν μιλάμε μόνο για τους Έλληνες εδώ. Εδώ μιλάμε για τις διάφορες ειδικές ομάδες, που λέει μέσα το νομοσχέδιο. Σε αυτές τις ειδικές ομάδες αναφέρει μέσα τους οικονομικούς μετανάστες. Ποιοι είναι οικονομικοί μετανάστες στην Ελλάδα σήμερα; Η Ελλάδα βρίσκεται σε φτώχεια, σε ταλαιπωρία. Υπάρχουν άνθρωποι που έχουν έρθει εδώ για να βρουν τον οικονομικό παράδεισο μήπως;

Οικονομικοί μετανάστες, οι πρόσφυγες και οι αιτούντες άσυλο για όσο εκκρεμεί η εξέταση του αιτήματος χορήγησης του ασύλου και τα άτομα με πολιτισμικές ιδιαιτερότητες. Ποια είναι τα άτομα με πολιτισμικές ιδιαιτερότητες μπορείτε να μας πείτε, γιατί δεν μπορούμε να καταλάβουμε τι σημαίνει αυτό το πράγμα. Για εξηγήστε μας τι είναι τα άτομα με πολιτισμικές ιδιαιτερότητες;

Και, επειδή κάνουμε λόγο ότι θέλουμε να βοηθήσουμε τους Έλληνες συμπολίτες μας, εμείς, ως Χρυσή Αυγή, έχουμε φέρει μία τροπολογία την οποία την καταθέσαμε εμπρόθεσμα. Η τροπολογία αυτή λέει για τον «Αστέρα», που ξεπουλήθηκε και αυτός μαζί με όλα τα υπόλοιπα, με λιμάνια, με αεροδρόμια, με θάλασσα, με νερά, με ξηρά, με τα πάντα στην Ελλάδα, με υπέδαφος, ό,τι υπάρχει και δεν υπάρχει τα δώσατε. Αφού, λοιπόν, ξεπουλήθηκε η συγκεκριμένη επιχείρηση είναι πεντακόσιοι εβδομήντα άνθρωποι, περίπου, που κινδυνεύουν να βρεθούν στον δρόμο. Εμείς, σαν Χρυσή Αυγή, -βλέπω ο Υπουργός λείπει τώρα- φέρνουμε μια τροπολογία για να παραμείνουν οι άνθρωποι αυτοί στις θέσεις τους και με το επόμενο ιδιοκτησιακό καθεστώς και να μας δείξει η Κυβέρνηση κατά πόσο είναι αλληλέγγυα στους απλούς Έλληνες συμπολίτες μας οι οποίοι ταλαιπωρούνται. Η τροπολογία αυτή κατατίθεται.

Εμείς δεν θα διεκδικήσουμε δάφνες αν γίνει δεκτή που δεν θα γίνει φυσικά από εσάς. Γιατί για εσάς μετράει πάνω απ’ όλα το κόμπλεξ και το μίσος που έχετε εναντίον της Χρυσής Αυγής. Δεν μετράει αν μπορέσουμε να κάνουμε μια δουλειά και να εξυπηρετηθούν κάποιοι ταλαίπωροι Έλληνες συμπολίτες μας.

Εμείς, λοιπόν, την καταθέτουμε και ζητάμε αυτοί οι περίπου πεντακόσιοι εβδομήντα άνθρωποι που είναι στην επιχείρηση να παραμείνουν και με το νέο ιδιοκτησιακό καθεστώς. Και εφόσον, λοιπόν, θα υπάρχει και ανάπτυξη, γιατί αυτό είναι το σχέδιο που υπάρχει, θα αναπτυχθεί περισσότερο και η επιχείρηση αυτή και θα υπάρχουν και άλλες θέσεις εργασίας να προσλάβουνε και άλλους ανθρώπους που θα θέλουνε οι νέοι ιδιοκτήτες.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να δούμε κατά πόσο θα το δεχθεί η Κυβέρνηση.

Και πάμε λίγο σε κάποια ζητήματα που μας απασχολούν το τελευταίο χρονικό διάστημα. Γιατί περνάνε στα ψιλά κάποια πράγματα. Τώρα με την Κυβέρνηση, με αυτό το παραμύθι το ωραίο που βρήκε με τις άδειες των τηλεοπτικών σταθμών έχει φοβερίσει αυτούς που τις έχουν πάρει, προσπαθούν οι άλλοι να κάνουν τους φιλοκυβερνητικούς, έχει σταματήσει η κατάσταση και πολλά πράγματα δεν ακούγονται, όπως και δεν ακουγόντουσαν και στο παρελθόν φυσικά, κάποια πράγματα που δεν είναι σωστά, κατά την άποψή τους, και πολιτικά ορθά γι’ αυτούς. Για τους υπόλοιπους Έλληνες, όμως, είναι.

Είδαμε, λοιπόν, να υπάρχει ένα δίκτυο υποστήριξης τζιχαντιστών στην Αθήνα και αυτό το γεγονός να αναδεικνύεται πριν από λίγες ημέρες. Είχαν βρεθεί τα σχέδια των επιθέσεων στις Βρυξέλλες και στο Παρίσι, αυτοί οι άνθρωποι ήταν εδώ για να τους υποστηρίξουν, ήταν εδώ για να τους βοηθήσουν και υλικά και για να τους καλύψουν και με άλλους τρόπους και όταν αυτά τα έλεγε η Χρυσή Αυγή εδώ και πάρα πολύ καιρό -χρόνια τα λέγαμε χρόνια- μας λέγατε ότι αυτά τα πράγματα δεν συμβαίνουν. Όλα όσα είχαμε πει συμβαίνουν. Δυστυχώς για τον δύσμοιρο τόπο μας όλα συμβαίνουν.

Είδαμε, λοιπόν, να υπάρχει αυτό το δίκτυο υποστήριξης και κανείς να μην ασχολείται καθόλου με το γεγονός, όπως επίσης ξέρουμε ότι πολλοί είναι εδώ μέσα οι οποίοι θέλουν να δράσουν με τους τζιχαντιστές και η ελληνική Κυβέρνηση απλώς παρακολουθεί χωρίς να γνωρίζει τι γίνεται, μην ξέροντας καν πόσοι έχουν μπει στα σύνορά μας, πόσοι είναι στα ελληνικά νησιά και πόσοι περνούν καθημερινά.

Είδαμε, επίσης, τη δημοκρατία σας και τον Πρωθυπουργό της χώρας -γιατί είναι Πρωθυπουργός της χώρας, είναι Πρωθυπουργός όλων των Ελλήνων- να στρέφεται και να επιτίθεται στους κατοίκους και στους γονείς του Ωραιοκάστρου, της Βόλβης, της Λέσβου και των άλλων περιοχών, γιατί αυτοί οι γονείς δεν ήθελαν και δεν θέλουν τα παιδιά τους να πάνε σε σχολεία στα οποία θα έρχονται παιδιά λαθρομεταναστών, που είναι ανεμβολίαστα, που είναι με διάφορες αρρώστιες, με χίλια δυο πράγματα και δεν φταίνε αυτοί φυσικά, αλλά εσείς που θα μπορούσατε τουλάχιστον στο συγκεκριμένο κομμάτι να φερθείτε με ανθρωπιά και να τα έχετε εμβολιάσει. Όμως, εδώ δεν μπορούμε να εμβολιάσουμε τα Ελληνόπουλα. Πάνε παιδάκια να εμβολιαστούν και πρέπει να πληρώσουν από την τσέπη τους οι Έλληνες γονείς. Πώς εσείς, λοιπόν, υπόσχεστε ότι θα εμβολιάσετε και θα δώσετε υγειονομική περίθαλψη σε αυτά τα παιδιά; Και επειδή, λοιπόν, οι γονείς αντέδρασαν, εσείς πέσατε πάνω τους να τους φάτε. Μα, υποτίθεται ότι εσείς αυτούς εκπροσωπείτε, τον ελληνικό λαό. Έτσι δεν υποτίθεται; Όμως, μάλλον είναι μόνο στα λόγια, γιατί εκπροσωπείτε όλους τους άλλους, πλην του ελληνικού λαού.

Είδαμε, λοιπόν, τον Πρωθυπουργό να βγαίνει και να λέει κορώνες, να φωνάζει για ρατσισμό, για φοβία που υπάρχει στους Έλληνες, για χίλια δυο πράγματα. Όμως, πριν από τρεις ημέρες, οι λαθρομετανάστες στο Ωραιόκαστρο βγήκαν από το κέντρο που διαμένουν και κυνήγησαν έναν άνθρωπο, έκαψαν το αυτοκίνητό του για ένα δυστύχημα που συνέβη, που τέτοια δυστυχήματα δυστυχώς συμβαίνουν καθημερινά σε όλη την Ελλάδα. Μακάρι, βεβαίως, να μη συνέβαιναν. Όμως, για το γεγονός ότι αυτοί οι λαθρομετανάστες βγήκαν έξω και τα ισοπέδωσαν όλα, έκαψαν το αυτοκίνητό του, τον κυνηγούσαν για να τον λιντσάρουν και οι αστυνομικοί, το πλήρωμα του περιπολικού που πήγε κρυβόταν για να μην του επιτεθούν, ενώ και οι διασώστες από το ΕΚΑΒ που πήγαν εκεί δέχθηκαν μαχαιριές και επιθέσεις με λοστούς τι κάνατε; Και δεν είναι λόγια δικά μας αυτά, των χρυσαυγιτών, είναι λόγια των ανθρώπων που εργάζονται και είχαν πάει εκεί. Όμως, γι’ αυτούς δεν κάνει κανείς τίποτα. Δεν ασχολήθηκε κανείς με το συγκεκριμένο ζήτημα, κανείς δεν άκουσε το περιστατικό.

Να κάνουμε μια ερώτηση στους Υπουργούς, στον Πρωθυπουργό, στην Κυβέρνηση: Πόσοι συνελήφθησαν εκείνη την ημέρα στο Ωραιόκαστρο γι’ αυτά που έγιναν; Γιατί εδώ βγήκαν εξαγριωμένοι λαθρομετανάστες, έκαιγαν, έσπαγαν και επιτίθεντο σε ανθρώπους αθώους. Συνελήφθη κανείς ή έχουν το ακαταδίωκτο τελικά αυτοί οι άνθρωποι; Οι λαθρομετανάστες έχουν το ακαταδίωκτο στην Ελλάδα; Δεν τους ενοχλεί κανείς, σε αντίθεση με τους Έλληνες που τους κυνηγάτε καθημερινά μέχρι να τους πάρετε την περιουσία τους, μέχρι να τους πάρετε ένα σπίτι που έχουν, μέχρι να τους κόψετε το ηλεκτρικό; Εκεί τι γίνεται; Δεν υπάρχει ανθρωπισμός; Όμως, κόπτεστε για τα συμφέροντα όλων των παρανόμων που έχουν μπει στην πατρίδα μας. Κόπτεστε, γιατί είστε ανθέλληνες και γιατί δεν αγαπάτε την πατρίδα.

Βλέπουμε εδώ τον Υπουργό Παιδείας να κάθεται και να ακούει, ο Υπουργός Παιδείας που τόσο μίσος και μένος έχει βγάλει εναντίον της ελληνορθόδοξης θρησκείας μας, που τόσο πολύ μάχεται και κόπτεται για την ανεξιθρησκεία, για την ουδετερότητα στη θρησκεία στην Ελλάδα, να μην υπάρχουν θρησκευτικά πιστεύω, αλλά για τους διάφορους λαθρομετανάστες κόπτεστε για τα θρησκευτικά τους δικαιώματα. Πώς γίνεται αυτό; Είστε τελικά άθεοι ή είστε αντίχριστοι; Να ξέρουμε τι κάνετε. Γιατί, εάν ήσασταν απλώς άθεοι, δεν θα σας ένοιαζαν τα θρησκευτικά δικαιώματα των λαθρομεταναστών. Εσείς, όμως, γι’ αυτούς κόπτεστε, σε αντίθεση με το ελληνικό κράτος και την πίστη του Έλληνα πολίτη, που το 98%, είτε το θέλετε είτε όχι, είναι χριστιανοί ορθόδοξοι και θέλετε αυτόν τον ομφάλιο λώρο του έθνους μας να τον ξεκόψετε.

Δεν θα σας επιτρέψουμε να τον ξεκόψετε. Θα αμυνθούμε με όλες τις δυνατότητες που έχει η Χρυσή Αυγή. Και καλούμε και τον ελληνικό λαό και την επίσημη Εκκλησία να αντιδράσουν σε αυτά που συμβαίνουν. Ευτυχώς, υπάρχουν κάποιες εξαιρέσεις μητροπολιτών, οι οποίοι μάχονται ενάντια σε αυτό που συμβαίνει. Δεν θα επιτρέψουμε να πέσει η θρησκεία της πατρίδας μας στα νύχια σας.

Κάνατε προηγουμένως λόγο -και ακούστηκε και σήμερα σε μία κουβέντα που έγινε εδώ για λίγο- για τη διαφθορά και για τη διαπλοκή. Ποια διαφθορά και διαπλοκή; Δεν υπάρχει μεγαλύτερη διαφθορά από τη διαφθορά που υπάρχει σε αυτήν εδώ την Αίθουσα. Μεγαλύτερη διαφθορά, μεγαλύτερη διαπλοκή απ’ αυτή που υπάρχει στο ελληνικό Κοινοβούλιο τα τελευταία χρόνια, δεν υπάρχει! Όλοι οι κατάπτυστοι νόμοι εναντίον των Ελλήνων πολιτών έχουν ψηφιστεί εδώ με συντριπτικές πλειοψηφίες, απ’ όλους σας. Όλοι οι νόμοι οι οποίοι καλύπτουν μεγαλοεργολάβους και μεγαλολαμόγια, τα οποία έχουν κατακλέψει την πατρίδα μας, έχουν ψηφιστεί εδώ, σε αυτή την Αίθουσα. Δίνετε άφεση αμαρτιών σε πρώην Υπουργούς για τα σκάνδαλα, γιατί όλοι σας -και εσείς και οι προηγούμενοι- έχετε κάνει σκάνδαλα εις βάρος του ελληνικού λαού. Υπάρχει ο κατάπτυστος νόμος «περί ευθύνης Υπουργών», ο οποίος σας καλύπτει. Αν, λοιπόν, αυτό δεν είναι διαφθορά, δεν είναι διαπλοκή, τότε τι είναι; Εδώ μέσα είναι η διαφθορά και η διαπλοκή.

Να σας πούμε, λοιπόν, για να μη μας το παίζετε εξυγιαντές, ότι δεν γίνεται εσείς, εμείς που είμαστε εδώ μέσα και παίρνουμε 7.000 και 7.500 το μήνα, να αποφασίζουμε για κάποιους συμπολίτες μας ότι θα πάρουν 451 ευρώ. Ποιοι είσαστε εσείς που το αποφασίζετε αυτό; Φέρτε, λοιπόν, έναν νόμο στην ελληνική Βουλή -το προτείνει η Χρυσή Αυγή, θα το ψηφίσουμε κατευθείαν- ο μισθός των Βουλευτών να πάει στα 700 ευρώ και να δω πόσοι από εσάς θα αντέχετε να συνεχίζετε και να έρχεστε να κάνετε τους Βουλευτές. Δεν γίνεται, όμως, εσείς που παίρνετε 7.500 και ζείτε ζωή χαρισάμενη, να λέτε στον άλλον ότι θα μείνει με 450 και μετά να μας λέτε ότι κόπτεστε και για το συμφέρον του! Ποιον δουλεύετε; Ποιους κοροϊδεύετε;

Σύμφωνα με τα στοιχεία της EUROSTAT τρία εκατομμύρια οκτακόσιες χιλιάδες Έλληνες ζουν στα όρια της φτώχειας και εσείς εδώ πέρα τολμάτε να μιλάτε; Τολμάτε να μιλάτε εσείς; Έχετε κάνει τέσσερα εκατομμύρια Ελλήνων, με επίσημα στοιχεία -γιατί υπάρχει πολύ μεγαλύτερο ποσοστό Ελλήνων που είναι φτωχοί- να ζουν κάτω από το όριο της φτώχειας. Και μας λέτε εδώ ότι αγωνίζεστε για τον Έλληνα πολίτη; Μα, δεν ντρέπεστε λίγο; Δεν ντρέπεστε; Μόνο για τους λαθρομετανάστες κόπτεστε.

Το έχω πει και θα το ξαναπώ, όποιο νομοσχέδιο έρχεται μέσα στην ελληνική Βουλή, πρέπει να έχει την έγκριση των Γερμανών και των διεθνών τοκογλύφων, ειδάλλως δεν υπάρχει καμμία ελληνική Βουλή. Είστε μόνο εντολοδόχοι που έχετε σκύψει το κεφάλι και κάνετε ό,τι σας λένε. Θα θέλατε να αντιδράσατε. Τα λέγατε παλιά όταν ήσασταν αντιπολίτευση. Όταν, όμως, κάτσατε στις καρέκλες, δεν τολμήσατε καν να τους κοιτάξετε στα μάτια.

Υπάρχει, επίσης, μία φίμωση αντίθετης γνώμης στην Ελλάδα. Όποιος τολμήσει να πει κάτι άλλο, πέραν αυτών που λέτε εσείς, είναι καταδικαστέος. Το είδαμε να γίνεται με τους γονείς –επαναλαμβάνω- το είδαμε να γίνεται με διάφορους μητροπολίτες οι οποίοι τόλμησαν -άκου τι κακό έκανε ο μητροπολίτης- να υπερασπιστούν την Ορθοδοξία και τον Χριστιανισμό. Έγκλημα του μητροπολίτη! Δεν πρέπει να τα λέει αυτά τα πράγματα. Ο μητροπολίτης πρέπει να είναι στην άκρη και να σας αφήνει εσάς να αλωνίζετε!

Είδαμε τώρα τελευταία σε μία εφημερίδα, στην «ΕΛΕΥΘΕΡΗ ΩΡΑ», να τους πηγαίνουν από ένα τμήμα αντιρατσιστικής βίας και ρατσιστικής προπαγάνδας -κάτι τέτοιο- μηνυτήριες αναφορές για άρθρα που έχει γράψει αυτή η εφημερίδα. Και στα συγκεκριμένα άρθρα δεν έβριζε. Μιλούσε εναντίον κάποιων συμβάντων που έχουν συμβεί. Για μασονισμό έλεγε μέσα, για σιωνισμό, για κάτι τέτοια κόλπα, για κάποιους από εσάς που εμπλέκονται σε κάτι στοές. Κάτι τέτοια έγραφε η εφημερίδα. Και θέλετε και αυτούς να τους φιμώσετε και να τους σύρετε και αυτούς με χειροπέδες, όπως είχατε σύρει τους Βουλευτές και τον Αρχηγό της Χρυσής Αυγής παλαιότερα. Αλλά δεν σας περνάει. Κάντε ό,τι νομίζετε. Και μητροπολίτες είχατε πάει να τρομοκρατήσετε και σε μερικούς, ίσως, το καταφέρνετε. Υπάρχει, όμως, ένα μεγάλο τμήμα του ελληνικού λαού το οποίο δεν σας φοβάται. Σας βλέπει απλά και γελά. Αυτό να το γνωρίζετε.

Οι δημοκρατικές κατακτήσεις των Ελλήνων, είπε προηγουμένως ο Αρχηγός της Νέας Δημοκρατίας, ο κ. Μητσοτάκης, δεν πρέπει να χαθούν. Κόπτεται για τις δημοκρατικές κατακτήσεις και γι’ αυτά τα απαράδεκτα, προφανώς, που συνέβησαν αυτές τις μέρες. Όμως, αυτός ο ίδιος είναι Αρχηγός ενός κόμματος που πριν από τρία χρόνια έστελνε εκλεγμένους Βουλευτές στα κάγκελα, χωρίς κανένα στοιχείο εις βάρος τους, μόνο και μόνο γιατί ήταν Βουλευτές της Χρυσής Αυγής. Εκεί δεν υπήρχαν προσωπικά δεδομένα, δεν υπήρχε δημοκρατία, δεν υπήρχε τίποτα. Εκεί, ήσασταν όλοι αγκαλιά. Και τώρα ήσασταν όλοι αγκαλιά στο συγκεκριμένο θέμα.

Μας είπε, λοιπόν, ότι πρέπει -επαναλαμβάνω- να σώσει τις δημοκρατικές κατακτήσεις των Ελλήνων.

Για πείτε μας, δημοκρατική κατάκτηση είναι και το να ψάχνουν στα σκουπίδια για να φάνε; Αυτό είναι το δημοκρατικό δικαίωμα που τους έχετε κατοχυρώσει; Είναι δημοκρατικό τους δικαίωμα να τους κόβετε το ηλεκτρικό; Είναι δημοκρατικό τους δικαίωμα; Αυτά είναι;

Λοιπόν, είστε μια διεφθαρμένη σφιγγοφωλιά, ανθελληνική. Νομοθετείτε με γνώμονα μόνο το συμφέρον των ευρωπαίων και το προσωπικό σας και πρέπει οπωσδήποτε αυτό το πράγμα να τελειώσει. Ο ελληνικός λαός πρέπει να σηκώσει το κεφάλι του και να αντιδράσει. Είστε φοβισμένα ανθρωπάκια. Κάποιοι είστε ιδεολόγοι μαρξιστές και αριστεροί και για αυτό τα κάνετε όλα αυτά. Είναι στην ιδεολογία σας και στο πετσί σας. Όμως, υπάρχουν πάρα πολλοί που δεν είναι μαρξιστές -και ευτυχώς- αλλά, δυστυχώς, και αυτοί είναι φοβισμένοι άνθρωποι, που βλέπουν τα εγκλήματα που κάνουν, που βλέπουν τα αίσχη που κάνουν εις βάρος του ελληνικού λαού, αλλά δεν έχουν το σθένος να επιτάξουν την προσωπικότητά τους και να πουν ότι αρνούνται να το κάνουν.

Πρέπει να αντιδράσετε, ειδάλλως αυτό που θα μείνει πάνω σε όλους σας εδώ μέσα θα είναι η αιώνια κατακραυγή των Ελλήνων.

Και ένα τελευταίο, για να τελειώσω. Πείτε μας εσείς που τα ξέρετε όλα και που κόπτεστε για το συμφέρον των Ελλήνων, πώς είναι δυνατόν η Ελλάδα να είναι σε μια τρομερή ύφεση εδώ και έξι, επτά χρόνια περίπου, πώς είναι δυνατόν να αφαιμάζετε τον ελληνικό λαό, να του παίρνετε τα πάντα, να πληρώνει φορολογία, να πληρώνει τόκους, να έχει ματώσει κυριολεκτικά και το χρέος της Ελλάδας να αυξάνεται, αντί να μειώνεται;

Αυτό δείχνει ότι δεν έχετε κανένα πρόγραμμα. Αυτό δείχνει ότι όλοι συνεχίζετε πάνω στον ίδιο παρονομαστή που έχετε. Και αυτό το παιχνίδι δεν θα τελειώσει για καλό κανενός. Δυστυχώς αυτή είναι η πραγματικότητα.

Ας μας εξηγήσει, λοιπόν, κάποιος από εσάς -από τους Υπουργούς Οικονομικών, από διάφορους τεχνοκράτες- πώς είναι δυνατόν ο Έλληνας να πληρώνει έξι χρόνια τα πάντα και το χρέος της Ελλάδος να έχει μεγαλώσει; Και ποιος είναι ο ορίζοντας που βλέπετε; Πότε θα σταματήσει αυτό; Ποτέ.

Όμως, πάνω σε αυτό έχετε πατήσει για να ισοπεδώσετε τον Έλληνα όχι μόνο στην καθημερινή του ζωή αλλά και για να ξεπουλήσετε τα πάντα: λιμάνια, αεροδρόμια και προπαντός συνειδήσεις ανθρώπων.

Θέλετε να τους κάνετε να σκύψουν το κεφάλι και να υποκύψουν σε εσάς. Δεν θα υποκύψουν σε εσάς. Και η Χρυσή Αυγή θα είναι μπροστάρης σε αυτόν τον αγώνα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Ειδική Μόνιμη Επιτροπή Περιφερειών, καθώς και η Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών καταθέτουν τις εκθέσεις τους, σύμφωνα με το άρθρο 43Α, παράγραφος 5 του Κανονισμού της Βουλής.

Οι σχετικές εκθέσεις θα καταχωρισθούν στα Πρακτικά της σημερινής συνεδρίασης.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων, ο κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, η κοινωνική συνεταιριστική οικονομία αναπτύσσεται τα τελευταία χρόνια έντονα και φαντάζει ως μια χρυσή εφεδρεία στον αγώνα αντιμετώπισης της οικονομικής και κοινωνικής κρίσης, και μάλιστα σε μια περίοδο παρατεταμένης κρίσης.

Με το εν λόγω νομοσχέδιο εισάγεται ένα διαφορετικό μοντέλο οργάνωσης της παραγωγής, έχοντας ως θεμελιώδη αρχή τη συλλογικότητα, το οποίο αναμένουμε να συμβάλει στη δημιουργία νέων θέσεων εργασίας, καθώς και στην ανάπτυξη του ΑΕΠ.

Η αύξηση της συμμετοχής των συνεταιριστικών οργανώσεων στην ανάπτυξη της ελληνικής οικονομίας, θεωρείται από την εν λόγω νομοθετική πρόταση απαραίτητη προϋπόθεση για την επίτευξη αυτού του σκοπού, τη δημιουργία ενός σταθερού περιβάλλοντος για την κοινωνική οικονομία και τις ανάγκες της.

Στο πλαίσιο που δημιουργείται, λοιπόν, η κοινωνική οικονομία θα αποτελέσει μια εναλλακτική μορφή οικονομίας, που θα κληθεί να διαμορφώσει νέες παραγωγικές σχέσεις για τους συμπολίτες μας, με στόχο μια αποκεντρωμένη κοινωνία, με τη μορφή νέων συνεταιριστικών συμπράξεων εκμετάλλευσης, μέσω των οποίων θα καταφέρουν να επιβιώσουν στις νέες απαιτήσεις των καιρών και να αναπτυχθούν.

Προωθούνται, λοιπόν, και στηρίζονται με τα κατάλληλα χρηματοδοτικά εργαλεία συνέργειες και διασύνδεση μεταξύ φορέων και δικτύων πολιτών για δραστηριότητες οι οποίες αναπτύσσονται είτε στο πλαίσιο της οικονομίας της αγοράς, με στόχευση πάντα την τυπική αγορά, είτε με κοινωνικό προσανατολισμό, για άμεση συμμετοχή, προσωπική δράση και συλλογική ενεργοποίηση.

Με το νέο σχέδιο νόμου για κοινωνική και αλληλέγγυα οικονομία και την ανάπτυξη των φορέων της, επιδιώκεται να αυξηθεί η συμμετοχή των συνεταιριστικών οργανώσεων στην ανάπτυξη της ελληνικής οικονομίας, θεωρώντας ως απαραίτητη προϋπόθεση για την επίτευξη αυτού του σκοπού τη δημιουργία ενός σταθερού περιβάλλοντος, που θα μπορεί να υποστηρίζει εμπράκτως την ανάπτυξη των παραγωγικών συνεταιριστικών εγχειρημάτων.

Μπαίνουν, λοιπόν, οι κανόνες για το πώς θα πρέπει να λειτουργούν οι φορείς κοινωνικής και αλληλέγγυας οικονομίας, δίνει εργαλεία για την ανάπτυξή τους ως παραγωγικών μονάδων που προωθούν τη βιώσιμη ανάπτυξη και την αξιοπρεπή εργασία και προάγει την οικονομική μεταξύ τους συνεργασία.

Απλοποιούνται οι διαδικασίες για τη σύσταση φορέων ΚΑΛΟ -Κοινωνική και Αλληλέγγυα Οικονομία- καθιστώντας το μητρώο φορέων ΚΑΛΟ, καθώς θα συστήνονται μελλοντικά μέσω των ηλεκτρονικών υπηρεσιών μιας στάσης.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Με στόχο την απλοποίηση του επιχειρηματικού περιβάλλοντος οι ΚΟΙΝΣΕΠ δεν αποτελούν εξαίρεση στον κανόνα που θέλει όλες τις εμπορικές επιχειρήσεις να εγγράφονται στο Γενικό Εμπορικό Μητρώο, ΓΕΜΗ. Το Γενικό Μητρώο Κοινωνικής Οικονομίας, καθώς και το ΓΕΜΗ, καθίστανται όργανα δημόσιας και διαφανούς παρακολούθησης της πορείας ανάπτυξης και μεταβολής της επιχείρησης, ενώ παράλληλα η ΚΟΙΝΣΕΠ φροντίζει τη δημοσιοποίηση των προθέσεων και των πεπραγμένων της, προσβλέποντας στην ενημέρωση του κοινωνικού συνόλου για το επωφελές κοινωνικά έργο της, όπως και στην παρακίνηση της κοινωνίας, προκειμένου να συμμετέχει ενεργά στην ικανοποίηση των κοινωνικών στόχων της επιχείρησης.

Από τις σημαντικότερες διατάξεις είναι η σύσταση του Ταμείου Κοινωνικής Οικονομίας με πόρους εθνικούς, αλλά και κοινοτικούς, με το ταμείο να υποστηρίζει αυτούς που δεν έχουν πρόσβαση στο τραπεζικό σύστημα.

Κυρίες και κύριοι Βουλευτές, η κοινωνική και αλληλέγγυα οικονομία μπορεί να είναι μια πραγματική εναλλακτική λύση, δημιουργώντας μεγάλο αριθμό νέων θέσεων εργασίας και κοινωνικών σχέσεων στη βάση της δικαιοσύνης, της ανακατανομής του πλούτου, της αμοιβαιότητας και της κοινωνικής συνοχής.

Εφόσον ο συνεταιρισμός δημιουργήσει την κατάλληλη δομή και οργάνωση, μπορεί να τα καταφέρει και στα τελευταία στάδια του προϊόντος, στη διάθεση. Αυτό θα έχει θετικό αποτέλεσμα τόσο για τον παραγωγό, όσο και για τον καταναλωτή. Και οι συνθήκες μάς εξασφαλίζουν μια μοναδική ευκαιρία, να δείξουμε ότι δεν πρόκειται μόνο για μια αλληλέγγυα διαχείριση των συνεπειών της κρίσης, αλλά για αναζήτηση μιας καλύτερης συνεργατικής οικονομίας, που μπορεί να αποτελέσει και τη βάση μιας νέας, βιώσιμης ελληνικής οικονομίας.

Κύριε Υπουργέ, δεχόμαστε θετικά όλες αυτές τις βελτιώσεις, τις οποίες έχετε κάνει, γιατί είναι προς τη σωστή κατεύθυνση και δείχνει ότι ο διάλογος που κάνουμε εδώ, στη Βουλή, είναι διάλογος ουσιαστικός, γόνιμος και λαμβάνετε υπ’ όψιν σας αυτά που σας προτείνουμε.

Οι Ανεξάρτητοι Έλληνες στηρίζουμε το νομοσχέδιο του Υπουργείου Εργασίας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον κ. Γεώργιο Λαζαρίδη, Κοινοβουλευτικό Εκπρόσωπο των Ανεξάρτητων Ελλήνων.

Προχωρούμε στον κατάλογο.

Ο κ. Νικόλαος Μανιός, Βουλευτής του ΣΥΡΙΖΑ, έχει τον λόγο για επτά λεπτά.

**ΝΙΚΟΛΑΟΣ ΜΑΝΙΟΣ:** Αυτόν τον υπερβολικό τόνο περί δικτατορίας, χούντας, παρακρατικών κ.λπ. μην τον επαναλαμβάνετε συνέχεια, διότι μας ξυπνούν μνήμες και θα πάμε να κρυφτούμε πάλι και θα αρχίσουμε ανταρτοπόλεμο. Για όνομα του Θεού! Δεν θυμάμαι στην ηλικία που έχω φθάσει -δεν τη μαρτυράω, όλοι την ξέρετε- να υπήρξε ποτέ περίοδος με μεγαλύτερη άνεση κινήσεων και λόγου.

Εάν θεωρούμε δημοκρατία την ασυδοσία που είχαν είκοσι επτά χρόνια οι τηλεοπτικοί σταθμοί, τότε είμαστε σε διαφορετικές κατευθύνσεις και έχουμε διαφορετικές αντιλήψεις. Εάν δημοκρατία είναι να βγαίνουν αυτοί οι σταθμοί και να παραποιούν λόγους και έργα ανθρώπων -και δεν ήταν μόνο εναντίον μας, κάποτε ήταν εναντίον άλλων κομμάτων- σε αυτό εμείς διαφωνούμε.

Άλλο πράγμα είναι η δημοκρατία. Η δημοκρατία έχει κανόνες. Μόνο στην Ελλάδα δημοκρατία σημαίνει ότι όποιος μπορεί να κλέψει, κλέβει. Υπήρχε εκείνη η παροιμία που έλεγε: «Μπορείς να κλέψεις; Κλέψε! Μπορείς να κρύψεις; Κάτσε εκεί που κάθεσαι!».

Μέχρι τώρα, λοιπόν, μας μάθατε ότι εσείς μπορούσατε και να κλέβετε και να κρύβετε. Όχι να κρύβετε για την ακρίβεια, αλλά να τα βγάζετε έξω ή να φτιάχνετε τεράστιες φαραωνικές βίλες και να παρουσιάζετε ότι βγήκαν από κάποιο μισθό και λοιπά.

Ας έρθουμε λίγο στο προκείμενο. Το προκείμενο είναι αυτή η νομοθετική προσπάθεια η οποία έχει τύχει ευρείας -ευρυτάτης, θα έλεγα, αν το συγκρίνουμε με τα προηγούμενα- αποδοχής από τα κόμματα.

Θα ήθελα να μη σταθώ στις λεπτομέρειες του νόμου, αλλά να μπω σε ένα θέμα που μοιάζει ότι είναι λίγο θεωρητικό, αλλά δεν είναι καθόλου θεωρητικό.

Έχουμε καπιταλισμό. Μπορεί να το αρνηθεί κανείς αυτό; Όχι. Ο καπιταλισμός είναι γεννημένος για να εκμεταλλεύεται τον άνθρωπο. Έλα, όμως, που ο καπιταλισμός, που έχει μια προϊστορία και τετρακόσια χρόνια, πριν και από τη Γαλλική Επανάσταση που η αστική τάξη πήρε την εξουσία, έχει τα πάνω του και τα κάτω του. Ο καπιταλισμός έβαλε τις γυναίκες να πάνε να μάθουν γράμματα. Ο καπιταλισμός έδωσε τις εκλογές. Ο καπιταλισμός έδωσε κάποια πράγματα, όταν ήταν πιεσμένος ή όταν του χρειάζονταν.

Τώρα τι κάνει ο καπιταλισμός; Εξαθλιώνει τις κοινωνίες και κάνει υπερσυγκέντρωση πλούτου, σε βαθμό που θα εκραγεί ο ίδιος ο καπιταλισμός. Και δεν ξέρουμε τι θα προκύψει. Ένας γνωστός Καναδός αστός οικονομολόγος είπε ότι θα ζήσουμε το εξής φαινόμενο: Ένα κοινωνικό σύστημα, όπως είναι ο καπιταλισμός, να ανατραπεί από το ίδιο κοινωνικό σύστημα που θα είναι πάλι ο καπιταλισμός.

Τι είναι αυτό που πάμε να κάνουμε; Υπήρξε και παλαιότερη νομοθέτηση, το νομοθετούμε και τώρα. Πάμε να κινηθούμε ανάμεσα στις χαραμάδες, στις ρωγμές που έχει αυτός ο καπιταλισμός, γιατί έχει ρωγμές, δεν είναι συμπαγής και ανίκητος. Αν παραδεχθούμε ότι δεν μπορούμε να κάνουμε τίποτα στην κοινωνία που δεν θα είναι κατευθείαν η ανατροπή του καπιταλισμού, είναι σαν να παραδινόμαστε άνευ όρων.

Ο καπιταλισμός έχει τα θετικά του: Κάποιοι θα βρουν δουλειά, κάπως θα αυξηθεί το ΑΕΠ κ.λπ.. Έχει ένα άλλο, πολύ πιο θετικό που δεν το σχολιάζουμε: Εξοικειώνει την κοινωνία στο πνεύμα συνεργασίας, διότι ένα από τα μεγάλα κακά του καπιταλισμού είναι ο ατομισμός και η ανταγωνιστικότητα, ο ένας να φάει τον άλλο, το μεγάλο ψάρι τρώει το μικρό. Η συνεργατική ιδεολογία είναι σε άλλο δρόμο. Δεν σημαίνει ότι ένας νόμος για την κοινωνική και την αλληλέγγυα οικονομία θα φέρει τον καπιταλισμό. Αυτές είναι επιπόλαιες σκέψεις. Δείχνει, όμως, πρότυπα οργάνωσης της κοινωνίας, τα οποία πρέπει να τα πρεσβεύουμε, να τα πιστεύουμε, να τα δημιουργούμε, διότι αν ποτέ και όταν έρθει ο καπιταλισμός, θα έχει μια άλλη αντίληψη. Διότι δεν είμαστε γεννημένοι εν κενώ. Έχουν προϋπάρξει επαναστάσεις που εγκαθίδρυσαν τον σοσιαλισμό. Δεν είχε, όμως, όλα τα πλέγματα, όλες τις δομές, όλους τους θεσμούς που έπρεπε να έχει ο σοσιαλισμός, για να ευημερήσει και να κυριαρχήσει σε όλον τον κόσμο.

Είναι μια μεγάλη κουβέντα αυτή και δεν την κάνουμε γενικώς και αορίστως. Την κάνουμε γιατί είναι δείγμα γραφής η έννοια της κοινωνικής οικονομίας.

Τολμώ να πω ότι όταν μέσα στην κρίση ξεκίνησαν οι κινήσεις αλληλεγγύης -κοινωνικά ιατρεία, κοινωνικά φαρμακεία και λοιπά- πολλοί φίλοι και σύντροφοι έλεγαν ότι αυτό είναι μια χριστιανική αντίληψη της ελεημοσύνης.

Η απάντηση είναι ότι είναι αναγκαία. Η κοινωνία οργανώνεται και πρέπει να σωθεί από την καταστροφή. Και το κυριότερο κι εκεί είναι ότι αυτές οι δομές αλληλεγγύης δείχνουν μια άλλη λογική συγκρότησης. Δεν είναι του τύπου, «Φτιάχνω ένα περιφερειακό ιατρείο και ορίζω από την κεντρική εξουσία όλους τους κανόνες διοίκησης», αλλά από την ίδια την κοινωνία οικοδομείται αυτός ο θεσμός, ο οποίος εκπαιδεύει τους ανθρώπους ότι πρέπει να συμμετάσχουν. Δεν είναι η ανάθεση, «Ας φτιάξει το κράτος το νοσοκομείο, ας το διοικήσει το κράτος και ας είναι πλουσιοπάροχα αυτά που μας προσφέρει». Όχι. Και οικονομική κρίση να μην έχουμε, πρέπει να εκπαιδευτούμε, να κατανοήσουμε την αναγκαιότητα ότι εμείς είμαστε υποχρεωμένοι ως πολίτες -όχι ως αριστεροί και δεξιοί, αλλά ως πολίτες- να βάλουμε το χέρι μας, τη σκέψη μας και τη δράση μας στη λειτουργία ενός νοσοκομείου.

Φαντάζεστε αν μέσα σε αυτή την κρίση που ζούμε, οι πολίτες είχαν στρατευθεί ακόμη πιο πολύ στην αντιμετώπισή της με αυτή τη λογική; Γιατί, μην μου πείτε ότι είναι πιο μεγάλη η κρίση τώρα από ό,τι ήταν το 1942 και το 1943. Όχι, βέβαια. Τότε τι έκαναν οι πολίτες; Άφησαν στην μπάντα σε μεγάλο βαθμό τις ιδεολογικές και πολιτικές τους διαφορές και οργανώθηκαν και έσωσαν τον λαό από την καταστροφή και την πείνα

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Αυτό το πράγμα αν μπορούσαμε να το φέρουμε τώρα μπροστά και να καταλάβουμε ότι ο καθένας κοιτάει την πάρτη του, γιατί είμαστε θύματα μιας καπιταλιστικής ιδεολογίας και πρέπει να γίνουμε κοινωνικά όντα, αφού ζούμε σε κοινωνίες, τότε τα πράγματα θα ήταν κάπως καλύτερα και δεν θα κάναμε χάρη στους καπιταλιστές, αλλά θα τους ανησυχούσαμε.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νικόλαο Μανιό, Βουλευτή του ΣΥΡΙΖΑ.

Ακολουθεί ο κ. Συμεών Μπαλλής, ομοίως Βουλευτής του ΣΥΡΙΖΑ, και μετά είναι ο κ. Μπουκώρος Βουλευτής της Νέας Δημοκρατίας.

Ορίστε, κύριε Μπαλλή, έχετε τον λόγο.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγη ώρα προκάλεσαν, νομίζω, έναν λογικό εκνευρισμό σε κομμάτι της συμπράττουσας Αντιπολίτευσης, οι αναφορές που έκανε η συνάδελφος κ. Καρασαρλίδου, στην ανάγκη να υπάρχει διαφάνεια στα οικονομικά των κομμάτων.

Ο εκνευρισμός αυτός προκλήθηκε είτε διότι υπενθύμισε την αλήθεια ότι ανάλογα πώς νοικοκυρεύεις το σπίτι σου, θα νοικοκυρέψεις και το κράτος όταν είσαι κυβέρνηση, είτε διότι υπενθύμισε πως πέφτουν στο κενό οι συντονισμένες προσπάθειες από όλες τις πλευρές της Αντιπολίτευσης να αποδομήσουν το ηθικό πλεονέκτημα που κυρίως σε αυτόν τον τομέα, της οικονομικής διαφάνειας, έχει η Αριστερά.

Μην προσπαθείτε άλλο. Δεν θα τα καταφέρετε. Δεν θα έχουν ελπίδα αυτές οι προσπάθειες της αποδόμησης, όπως δεν έχουν και καμμιά ελπίδα να επαληθευτούν οι προβλέψεις που και νωρίτερα άκουσα από ομιλητές της Αξιωματικής Αντιπολίτευσης, ότι αυτή η Κυβέρνηση οσονούπω πέφτει, απομακρύνεται, τα μαζεύει, τα έκανε χάλια και φεύγει. Προβλέψεις οι οποίες, για να παραφράσω και μια φράση του Γκάλμπρεϊθ, η μόνη αξία που έχουν είναι να κάνουν αξιόπιστη την αστρολογία.

Θα ήθελα να πω μερικά πράγματα για το νομοσχέδιο που συζητάμε σχετικά με την κοινωνική και αλληλέγγυα οικονομία. Με το παρόν νομοσχέδιο επιχειρείται μια καινοτομία στην οργάνωση των νέων μορφών οικονομίας και οργάνωσης επιχειρηματικών οντοτήτων που προέκυψαν όχι μόνο ως απάντηση στις επιπτώσεις της οικονομικής κρίσης, αλλά και των αναγκών αναζήτησης εναλλακτικών μορφών απέναντι στο προβληματικό σήμερα μοντέλο οργάνωσης της παραγωγής.

Πρόκειται για ένα εναλλακτικό υπόδειγμα, που λειτουργεί αντιπαραθετικά στο κυρίαρχο σήμερα μοντέλο αλλά και διορθωτικά σε πολλές περιπτώσεις και σε πολλές από τις προβλέψεις του προηγούμενου σχετικού νόμου, του ν.4019/2011.

Mε αυτό το νομοσχέδιο, που αφορά στην οργάνωση και ανάπτυξη της κοινωνικής αλληλέγγυας οικονομίας, προτάσσεται, σε αντίθεση με το κυρίαρχο σήμερα μοντέλο, πρώτον, η επιδίωξη του συλλογικού οφέλους έναντι του ατομικού κέρδους χωρίς διακρίσεις μεταξύ των μελών των νέων επιχειρήσεων, δεύτερον, η εξυπηρέτηση των κοινωνικών συμφερόντων αντί της εμπορευματικής λογικής, τρίτον, η συμμετοχή της τοπικής κοινωνίας στην πολιτική της νέας συνεταιριστικής προσπάθειας μέσω μιας συνεχούς διαβούλευσης και ενός κοινωνικού ελέγχου και τέταρτον, η δημοκρατική λειτουργία στη διαδικασία λήψης των αποφάσεων, στη διανομή των κερδών και στην επανεπένδυση, που στόχο έχει τη δημιουργία και νέων θέσεων απασχόλησης.

Γνωρίζουμε, βέβαια, ότι σήμερα δύο είναι οι κυρίαρχες αντιλήψεις για τη λειτουργία της οικονομίας: Ή όλα επαφίενται στην αγορά με την ουτοπία ότι μόνη της μπορεί να ρυθμίζει τις στρεβλώσεις που προκαλούνται -και είδαμε πού οδηγεί αυτή η ουτοπική άποψη- ή βάζουμε το κράτος απόλυτο αφέντη στον σχεδιασμό, τον συντονισμό, την οργάνωση της οικονομίας.

Ανάμεσα στις δύο αυτές κυρίαρχες απόψεις, τα τελευταία χρόνια, τις τελευταίες δεκαετίες, αναπτύχθηκαν και ενδιάμεσες απόψεις κυρίως σε επίπεδο ευρωπαϊκής σοσιαλδημοκρατίας, χωρίς όμως να αμφισβητείται το κυρίαρχο αυτό μοντέλο, η κυρίαρχη λογική τους. Σήμερα, όμως, όλο και περισσότερο διαπιστώνεται η αδυναμία και των δύο αυτών αντιλήψεων να δώσουν απαντήσεις και λύσεις.

Με το παρόν νομοσχέδιο εμείς υποστηρίζουμε ότι υπάρχει και ένας τρίτος πόλος που δίνει έμφαση στην ίδια την κοινωνία και στις δυνατότητες οργάνωσής της με βάση τις ανάγκες της, όχι ως κάποια συμπληρωματική εκδοχή του κυρίαρχου μοντέλου, όχι για να μπαλώσει τις τρύπες που αφήνει η αγορά ούτε για να καλύψει τα κενά που αφήνει ένα κράτος που σταδιακά υποχωρεί από δικές του υποχρεώσεις και αρμοδιότητες, κυρίως στην κοινωνική πρόνοια.

Είναι ένας καινούργιος δρόμος και γι’ αυτό και δύσκολος, δύσκολος ακόμη και στο να συμφωνήσουμε πλήρως για τον ορισμό του στο τι είναι η κοινωνική αλληλέγγυα οικονομία. Αποτελεί, όμως, μια ελπίδα για απαντήσεις που χρειάζονται τώρα που τα δοκιμασμένα οικονομικά μοντέλα καταρρέουν και καταρρέουν παρασύροντας και τις κοινωνίες.

Μιλώντας για την κοινωνική οικονομία, δεν είναι μόνο η οικονομική θεώρηση που πρέπει να έχουμε στο μυαλό μας. Πρέπει να σκεφτόμαστε τον ρόλο που μπορεί να παίξει η οικονομία στην κοινωνική ζωή, πώς δηλαδή η οικονομία θα γίνει μέρος της κοινωνικής ζωής. Σε αντίθεση με τον προηγούμενο νόμο του 2011, αυτός ο καινούργιος νόμος δεν φιλοδοξεί να λειτουργήσει ως βαλβίδα εκτόνωσης των πιέσεων που προκάλεσε η κρίση ή ως διευκόλυνση απορρόφησης κοινοτικών πόρων, όπως κυρίως έκανε ο ν.4019, ούτε όμως και ως μέσο για να περάσουν δημόσια αγαθά και υπηρεσίες στον ιδιωτικό τομέα. Δεν μπορεί και δεν πρέπει να υπάρχει τέτοια λογική. Ο καινούργιος νόμος προχωρεί πέρα από τη σύσταση και λειτουργία των ΚΟΙΝΣΕΠ, επιτρέποντας την αναγνώριση λειτουργίας και σε άλλες νομικές οντότητες, αρκεί η λειτουργία τους να διέπεται από τις αρχές της κοινωνικής οικονομίας, όπως είναι η δημοκρατική λειτουργία, ένα μέλος-μία ψήφος, και όπως είναι και ο περιορισμός στη διανομή των κερδών.

Θέλω να σταθώ σε ένα ιδιαίτερο κεφάλαιο του νέου νόμου, στην πρόβλεψη για τη συνεργασία των φορέων κοινωνικής οικονομίας με τους ΟΤΑ, αλλά και τον ευρύτερο δημόσιο τομέα, με την παραχώρηση χρήσης αργούσας περιουσίας στον ΟΤΑ και των δύο βαθμών ή του ευρύτερου δημόσιου και τη δυνατότητα συμβάσεων και την παροχή υπηρεσιών κοινωνικής ωφέλειας.

Σε αυτό το σημείο, κυρία Υπουργέ, θέλω να τονίσω την αναγκαιότητα λήψης των απαραίτητων προνοιών, ώστε να αποφευχθεί η ανάπτυξη πελατειακών σχέσεων λόγω της ανάπτυξης των ΟΤΑ και των μηχανισμών τους στη λειτουργία της κοινωνικής οικονομίας.

Ακόμη, το πεδίο εφαρμογής αυτών των συμβάσεων με τους δήμους δεν μπορεί να είναι για υπηρεσίες που έχουν αμιγώς αυτοδιοικητικό ή δημόσιο χαρακτήρα, όπως η καθαριότητα για παράδειγμα, ή να εκτείνεται αυτό το πεδίο συνεργασίας σε καθαρά αυτοδιοικητικές δομές. Πρέπει να αποκλειστεί η υποκατάσταση των αυτοδιοικητικών υπηρεσιών προς τους δημότες από την παροχή υπηρεσιών μέσω οποιασδήποτε συνεταιριστικής δραστηριότητας, η οποία ενδέχεται να κρύβει πονηρές σκέψεις σε κάποιους μιας σταδιακής μεταφοράς υπηρεσιών στον ιδιωτικό τομέα.

Με τη σημερινή νομοτεχνική βελτίωση -θέλω να αναφερθώ στους νέους άνεργους, στους κάτω των είκοσι πέντε ετών- την οποία μας παρουσίασε το πρωί η Υπουργός, υπάρχει ιδιαίτερη μέριμνα για να βοηθηθούν οι άνεργοι στο να απασχοληθούν -ειδικά όμως για τους νέους ανέργους- μιας και με αυτή τη βελτίωση αντιμετωπίζονται πλέον ως ειδική ομάδα πληθυσμού. Δεν υπήρχε στο αρχικό σχέδιο. Υπάρχει στον ν.4019 ο ίδιος χαρακτηρισμός.

Θέλω να επισημάνω ότι πρέπει να προλάβουμε έναν πιθανό πειρασμό να αντιμετωπίσουμε την ανεργία με μέτρα κάποιου προνοιακού χαρακτήρα. Βάζοντας στο περιθώριο την πολιτική αντιμετώπιση της ανεργίας, οι πολιτικές της απασχόλησης πρέπει να έχουν την πολιτική διάσταση αντιμετώπισης του φαινομένου, που οφείλεται στον τρόπο και τη δομή της παραγωγής της σημερινής οργάνωσης και λειτουργίας της οικονομίας συνολικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Συμεών Μπαλλή, Βουλευτή του ΣΥΡΙΖΑ.

Τον λόγο έχει ο Βουλευτής της Νέας Δημοκρατίας κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Δυστυχώς ένα νομοσχέδιο, το οποίο έτυχε ευρείας συναίνεσης, επισκιάστηκε από τα γεγονότα και από τα όσα ακούστηκαν σήμερα στην Αίθουσα για ένα πολύ σημαντικό και επίκαιρο ζήτημα, όπως είναι η αδειοδότηση των καναλιών και οι αποφάσεις του Συμβουλίου της Επικρατείας.

Οι παρεμβάσεις δύο Υπουργών -και πιο συγκεκριμένα του Υπουργού Εργασίας κ. Κατρούγκαλου και του κ. Παππά- προξένησαν ιδιαίτερη εντύπωση. Αρχίζω από τον κ. Παππά, ο οποίος απαντώντας στο ερώτημα του κ. Βορίδη, γιατί ο συνταγματικός νομοθέτης προβλέπει αυξημένη πλειοψηφία για τη συγκρότηση του ΕΣΡ, απάντησε –ελαφρά τη καρδία, επιτρέψτε μου- ότι αυτό προβλέπεται προκειμένου να επιτυγχάνεται ευρεία συναίνεση στα πρόσωπα.

Ο κύριος Υπουργός της Επικρατείας θέλει να μας πει ότι ο συνταγματικός νομοθέτης δεν ενδιαφέρεται ούτε για τις αρμοδιότητες ούτε για τη λειτουργία του ΕΣΡ. Νομίζω ότι αυτή είναι μια εντελώς επιφανειακή αντιμετώπιση του ζητήματος που έχει δημιουργήσει μεγάλα προβλήματα και, αν θέλετε, έχει ανεβάσει και τους τόνους στον δημόσιο λόγο και στην πολιτική αντιπαράθεση.

Ήρθε εδώ νωρίτερα ο κ. Κατρούγκαλος επιχειρώντας να απαντήσει στον Πρόεδρό μας και σε μια επιχείρηση διαστρέβλωσης της πραγματικότητας, ούτε λίγο ούτε πολύ, θέλησε να πει ότι η ανακοίνωση της Ένωσης Δικαστών και Εισαγγελέων απευθύνεται στη Νέα Δημοκρατία και στα οικονομικά συμφέροντα. Όσο για τα οικονομικά συμφέροντα, αν εννοεί την εφημερίδα κομματικό όργανο, τότε ίσως θα μπορούσαμε να συμφωνήσουμε κι εμείς για λόγους πολιτικής ιδιοτέλειας.

Όμως, μια φράση της ανακοίνωσης της Ένωσης Δικαστών και Εισαγγελέων, η οποία λέει ότι τέτοιες μεθοδεύσεις δεν χρησιμοποιούν ούτε τα φασιστικά καθεστώτα, δείχνει ξεκάθαρα πού απευθύνεται η ανακοίνωση, τουλάχιστον στο συγκεκριμένο σημείο. Το να προσπαθούμε να φέρουμε τους νόμους και το ίδιο το Σύνταγμα στα μέτρα μας ή να διαστρεβλώσουμε την πραγματικότητα, δεν προσφέρει καμμία υπηρεσία στον δημόσιο λόγο.

Για να λειτουργήσει η κοινωνική οικονομία, που είναι το αντικείμενο του σημερινού νομοσχεδίου, αλλά και η οικονομία και η ίδια η κοινωνία, με τρόπο εύρυθμο και δημοκρατικό, κυρίες και κύριοι συνάδελφοι, αλλά και αποδεκτό από την πλειοψηφία των πολιτών, πρέπει να λειτουργεί κατ’ αρχάς η ίδια η δημοκρατία. Όταν πλήττεται κατ’ αυτόν τον βάναυσο και ωμό τρόπο μία από τις τρεις ανεξάρτητες εξουσίες της δημοκρατίας μας, αυτή της δικαιοσύνης, όλα τα προηγούμενα δεν μπορούν να λειτουργήσουν, διότι αυξάνεται το έλλειμμα εμπιστοσύνης των πολιτών προς τον θεσμό και μία από τις εξουσίες δείχνει να επελαύνει εναντίον των υπόλοιπων ανεξάρτητων εξουσιών.

Αυτό δημιουργεί πρόβλημα δημοκρατίας. Ασφαλώς εμείς δεν μιλάμε ούτε για χούντα ούτε για δικτατορία, όπως είπε κάποιος ομιλητής του ΣΥΡΙΖΑ προηγουμένως –αν δεν κάνω λάθος, ήταν ο κ. Μανιός- αλλά μιλάμε για ένα πάρα πολύ σοβαρό πρόβλημα που δημιουργείται στη λειτουργία του δημοκρατικού πολιτεύματος.

Ας έρθω, λοιπόν, στα του νομοσχεδίου, κυρία Υπουργέ. Θα μπορούσε να αναρωτηθεί κανείς για το εξής: Ήταν ανάγκη να γίνει ένας νόμος, ώστε να δημιουργηθεί εκείνο το πλαίσιο λειτουργίας της κοινωνικής οικονομίας; Θα σας έλεγα πως όχι, με την έννοια ότι προϋπήρξε ο ν.4019/2011, ο οποίος δεν εφαρμόστηκε. Έγινε μάλιστα αυτοκριτική από την εισηγήτριά μας στο σημείο αυτό. Όμως, αν είχαν εκδοθεί οι ουσιαστικές και βελτιωτικές υπουργικές αποφάσεις και οι εγκύκλιοι, ενδεχομένως να λειτουργούσε και να μην είχε χαθεί ο χρόνος.

Όμως, σήμερα έγινε ένα θετικό βήμα και με την ευρεία συναίνεση των κομμάτων, αλλά και με το γεγονός ότι η αρμόδια Υπουργός υπήρξε δεκτική στις παρατηρήσεις και τις ενσωμάτωσε στο νομοσχέδιο. Και υπ’ αυτή την έννοια, μπορούμε να πούμε ότι έγινε μια καλή αρχή, αλλά και ότι οι συνάδελφοι του ΣΥΡΙΖΑ παίρνουν και την απόδειξη –απτή πλέον- ότι η Νέα Δημοκρατία δεν είναι ένα κόμμα που λέει σε όλα «όχι». Εκεί που συμφωνεί, συμφωνεί και κάνει και την αυτοκριτική της για την ελλειμματική πολιτική της ενδεχομένως στο παρελθόν.

Από εκεί και πέρα, όμως, θα ήθελα να κάνω ορισμένες παρατηρήσεις, κυρία Υπουργέ. Λέγεται ότι οι συγκεκριμένες επιχειρήσεις που θα λειτουργήσουν στο πλαίσιο της κοινωνικής οικονομίας δεν πρέπει να έχουν σκοπό το κέρδος. Ταυτοχρόνως, συνομολογείται από το νομοσχέδιο ότι πρέπει να επενδύουν και πάλι τα κέρδη τους –και λογικό είναι-, ώστε να καταστούν βιώσιμες, να αναπτυχθούν και να πετύχουν τον κοινωνικό ρόλο ο οποίος προκύπτει από το νομοσχέδιο. Και αυτός είναι ο στόχος της μείωσης της ανεργίας, ο βασικότερος. Διότι δεν μπορεί να υπάρχει μεγαλύτερος κοινωνικός αντίκτυπος και μεγαλύτερο κοινωνικό αποτύπωμα στην Ελλάδα του σήμερα από τη μείωση της ανεργίας.

Όσον αφορά τον τρόπο λειτουργίας τους, θα κριθεί στην πράξη. Όμως, νομίζω ότι θα μπορούσαμε να υιοθετήσουμε και να ενσωματώσουμε στο νομοσχέδιο πρακτικές διοίκησης πετυχημένων συνεταιρισμών στην Ελλάδα, γιατί αγνοούμε όλοι εδώ ότι οι συνεταιρισμοί είναι ένα πολύ πετυχημένο μοντέλο κοινωνικής οικονομίας, τουλάχιστον αυτοί που λειτουργούν ακόμα, αυτοί που επιτυγχάνουν αποτελέσματα και αφήνουν μεγάλο κοινωνικό αποτύπωμα.

Δεν χρειάζεται να ανακαλύψουμε τον τροχό, κυρία Υπουργέ, αρκεί να υιοθετήσουμε τις βέλτιστες πρακτικές άλλων ευρωπαϊκών χωρών. Και, ξέρετε, μπορεί να έχει ιδεολογικό πρόσημο ή όχι αυτό το νομοσχέδιο, μικρότερο ή μεγαλύτερο, αλλά σίγουρα δεν είναι ούτε καν μια ευρωκομμουνιστική υπόθεση, διότι έχει εφαρμοστεί στα ευρωπαϊκά κράτη της ελεύθερης αγοράς και είναι λογικό να έχει εφαρμοστεί εκεί η κοινωνική οικονομία και να αφήνει 5% και 10% παραγωγή του ΑΕΠ, διότι εκεί υπάρχει περίσσευμα κοινού πλούτου, εκεί μπορεί να υποστηριχθεί με χρηματοδοτικά εργαλεία και με τεχνογνωσία. Είναι τόσο απλό. Δεν θα έπρεπε να μας απασχολεί αν είναι αριστερό, κεντρώο ή δεξιό το νομοσχέδιο. Θα έπρεπε να μας απασχολεί η ορθή αξιοποίηση των κοινωνικών πόρων, ώστε να επιτευχθεί το επιδιωκόμενο κοινωνικό αποτέλεσμα, που μεταξύ των άλλων είναι και η μείωση της ανεργίας και η αύξηση του ΑΕΠ και όλα τα υπόλοιπα.

Όμως, κυρία Υπουργέ, θα ήθελα εδώ να σταθώ σε ένα σημείο, γιατί με αυτό το νομοσχέδιο γίνεται μια προσπάθεια να λειτουργήσουν κάποιες επιχειρήσεις. Δεν χρησιμοποιήσατε και δεν ενσωματώσατε αρχικά την εμπειρία των κοινωνικών συνεταιριστικών επιχειρήσεων, των ΚΟΙΝΣΕΠ, οι οποίες στη νηπιακή ηλικία και όπως λειτούργησαν, απέδειξαν ορισμένα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, αν έχετε την καλοσύνη, επιτρέψτε μου να συνεχίσω για ένα λεπτό ακόμη.

Οι τριών ειδών επιχειρήσεις, οι παροχής υπηρεσιών στα ΑΜΕΑ, η προσπάθεια ενσωμάτωσης ειδικών ομάδων πληθυσμού και οι παραγωγικού σκοπού ήταν αυτές που κυρίως λειτούργησαν. Οι περισσότερες –και αυτό είναι λογικό- ήταν παραγωγικού σκοπού. Έχω την αίσθηση ότι το νομοσχέδιο κατευθύνεται περισσότερο προς τις επιχειρήσεις παροχής υπηρεσιών στα ΑΜΕΑ και ενσωμάτωσης ειδικών ομάδων πληθυσμού.

Θα έλεγα ότι η ανάγκη σήμερα είναι να δημιουργηθούν συνεταιριστικές επιχειρήσεις, οι οποίες θα επιτυγχάνουν αποτέλεσμα. Υπό αυτή την έννοια δεν είναι αθέμιτο το κέρδος. Αθέμιτη είναι, ενδεχομένως, η αισχροκέρδεια ή η έλλειψη πλαισίου κανόνων και πρακτικών αποδεκτών από το κοινωνικό σύνολο.

Κλείνοντας, κυρία Υπουργέ, θα σας έλεγα επίσης –και θα ήθελα την προσοχή σας- ότι μετά τη χθεσινή παραίτηση της Γενικής Γραμματέως, υπάρχει μια έντονη φημολογία και ένας φόβος διατρέχει τους ιδιοκτήτες των μικρών κέντρων επαγγελματικής κατάρτισης. Σύμφωνα με αυτούς τους φόβους, που ήδη εκφράζονται, σκέπτεστε να θεσπίσετε κάποια αυστηρά κριτήρια με αναδρομική ισχύ, τα οποία θα πετάξουν εκτός υλοποίησης των προγραμμάτων κοινωφελούς εργασίας όλα τα μικρά ΚΕΚ.

Θα σας παρακαλούσα να το διευκρινίσετε αυτό, γιατί ασφαλώς έχετε το δικαίωμα να θεσπίσετε κριτήρια, ακόμα και αυστηρά, αλλά όχι με αναδρομικό χαρακτήρα, διότι η αναδρομικότητα στους νόμους και κατ’ επέκταση στις υπουργικές αποφάσεις είναι και άδικη και αντιδημοκρατική και παράλογη.

Όλα αυτά όμως που συζητάμε σήμερα, κυρία Υπουργέ, έχουν μικρή σημασία, γιατί πλήθος άλλων κυβερνητικών αποφάσεων καθημερινά γονατίζουν την πραγματική οικονομία και εξαφανίζουν επιχειρήσεις. Και, πολύ χειρότερα, μέσα από επαίσχυντες δηλώσεις κυβερνητικών στελεχών διορισμένων από την Κυβέρνησή σας, επιχειρήσεις εξωθούνται στο εξωτερικό. Και μιλώ για τις δηλώσεις του Προέδρου του ΟΑΕΕ.

Δεν έχει, λοιπόν, τόσο μεγάλη σημασία η κοινωνική οικονομία, η οποία μπορεί ευκολότερα να επιβιώσει και να αναπτυχθεί μέσα στο πλαίσιο μιας πιο υγιούς και ακμάζουσας πραγματικής οικονομίας και να χρηματοδοτηθεί και να υποστηριχθεί καλύτερα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Ολοκλήρωσα, κύριε Πρόεδρε.

Είναι σημαντικό το νομοσχέδιο, είναι σημαντική η κοινωνική οικονομία, αλλά είναι σημαντικότερη η πραγματική οικονομία, κυρίες και κύριοι συνάδελφοι του ΣΥΡΙΖΑ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χρήστο Μπουκώρο για την τοποθέτησή του.

Η Υπουργός κ. Αντωνοπούλου έχει τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να διευκρινίσω δύο θέματα. Το ότι η χώρα βρίσκεται σε δύσκολη θέση, όσον αφορά την παραγωγική της ανασυγκρότηση και την αναπτυξιακή τροχιά, στην οποία διακαώς όλοι θέλουμε να μπει, είναι γεγονός. Όμως, παραβλέπεται το γεγονός ότι σήμερα η «ΕΡΓΑΝΗ» -και θα το καταθέσω- έβγαλε τα τελευταία στοιχεία για το τι γίνεται όσον αφορά την ανεργία. Και διαβάζω: «Οι προσπάθειες της Κυβέρνησης για την αύξηση της απασχόλησης και τη μείωση της ανεργίας συνεχίζονται και εντείνονται», δεν το λέει η «ΕΡΓΑΝΗ», αυτό το λέω εγώ και τι προκύπτει από την «ΕΡΓΑΝΗ»; Ότι όταν κοιτάξουμε από το 2001 μέχρι σήμερα, η αύξηση της μισθωτής απασχόλησης στον ιδιωτικό τομέα έχει την υψηλότερη απόδοση εννεάμηνου από το 2001. Το μεγάλο πρόβλημα που έχουμε αυτή τη στιγμή είναι ότι αυτές οι θέσεις εργασίας που δημιουργούνται…

**ΧΡΗΣΤΟΣ ΜΠΟΥΚΩΡΟΣ:** Μπορείτε να μας δώσετε και τα στοιχεία του είδους της πλήρους απασχόλησης; Είναι 50%...

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Βεβαίως.

Θα μου επιτρέψετε να ολοκληρώσω, σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Να ολοκληρώσει, κύριε συνάδελφε.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το μεγάλο πρόβλημα που αντιμετωπίζουμε αυτή τη στιγμή, όπως πολύ σωστά το επισημαίνετε, είναι ότι η απορρύθμιση στην αγορά εργασίας, που έχει έρθει όλα αυτά τα χρόνια …

**ΧΡΗΣΤΟΣ ΜΠΟΥΚΩΡΟΣ:** Και τώρα!

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να μη σηκώνουμε τη σημαία έτσι!

Η απορρύθμιση, που έχει έρθει, έχει σαν αποτέλεσμα οι θέσεις εργασίας που δημιουργούνται να μην είναι όλες πλήρους απασχόλησης. Τώρα είναι 48%. Έχουμε τώρα 48%, το αυξήσαμε από το 44% στο 48%, αλλά δεν θα πιαστώ με αστείες λεπτομέρειες αυτή τη στιγμή. Αυτό που ήθελα να σας πω …

**ΧΡΗΣΤΟΣ ΜΠΟΥΚΩΡΟΣ:** Μα, δεν είναι λεπτομέρειες. Τετράωρα δουλεύει ο κόσμος. Τετράωρα!

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε με, κύριε Μπουκώρο.

**ΠΡΟΕΔΡΕΥΩΝ (Αναστάσιος Κουράκης):** Κύριε Μπουκώρο, εάν έχετε την καλοσύνη, να ολοκληρώσει η κυρία Υπουργός.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε, τετράωρο δυστυχώς, ξέρουμε γιατί.

**ΧΡΗΣΤΟΣ ΜΠΟΥΚΩΡΟΣ:** Επειδή είναι τα τετράωρα. Για 4% …

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μπορώ να ολοκληρώσω; Σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, να μη γίνεται διάλογος από κάτω, εάν έχετε την καλοσύνη, να ολοκληρώσει η κυρία Υπουργός.

Ορίστε, κυρία Αντωνοπούλου, ολοκληρώστε τη σκέψη σας.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λοιπόν, όσον αφορά το ότι θυμόμαστε πως σήμερα έγινε, δηλαδή κατηγορώντας αυτή την Κυβέρνηση ότι τα έφερε, εντάξει νομίζω ότι πρέπει να κρατάμε το επίπεδο της συζήτησής μας λιγάκι σε πιο ήρεμους τόνους και σε υψηλότερο επίπεδο.

Το άλλο θέμα που θίξατε για τα μικρά ΚΕΚ, δεν ξέρω, έχει κάποιος την αίσθηση ότι η Κυβέρνησή μας λειτουργεί εκδικητικά απέναντι στα ΚΕΚ; Αυτό το ερώτημα δεν το καταλαβαίνω. Εμείς είπαμε ότι εργαζόμαστε συντεταγμένα για να φέρουμε μια νομιμότητα σε αυτόν τον χώρο, όπως και στους άλλους χώρους. Έτσι, λοιπόν, θα ήθελα να μην εμπλεκόμαστε σε αυτού του είδους την κινδυνολογία, ποιους θα κλείσουμε και μάλιστα να το συνδέουμε με μία παραίτηση. Ας επικεντρωθούμε στο αντικείμενο της ημέρας.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστούμε, κυρία Υπουργέ. Τα υπόλοιπα στην τοποθέτησή σας.

Τον λόγο έχει ο Βουλευτής της Νέας Δημοκρατίας κ. Θεόδωρος Φορτσάκης.

Ορίστε, κύριε Φορτσάκη, έχετε τον λόγο για επτά λεπτά.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ, πολύ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, συζητάμε σήμερα ένα θέμα για το οποίο όλοι έχουμε φυσικά ευαισθησία, για το θέμα της κοινωνικής οικονομίας, τον γνωστό τρίτο τομέα της οικονομίας. Δυστυχώς, ο τομέας αυτός παραμένει στη χώρα μας ακόμα και σήμερα πολύ λίγο αναπτυγμένος και αυτό είναι πραγματικά κρίμα και είναι ανάγκη πραγματικά να υποστηρίξουμε οτιδήποτε μπορεί να τον τονώσει.

Ωστόσο, θα ήθελα να υπογραμμίσω ότι επειδή η πραγματικότητα δεν συμπίπτει πάντοτε με αυτά τα οποία επιθυμούμε να κάνουμε, είναι καλό, την ώρα που συζητάμε για την κοινωνική οικονομία, να αντιληφθούμε ότι δεν θα μπορέσει να λειτουργήσει η κοινωνική οικονομία εάν δεν μπορέσει πρώτα να λειτουργήσει ή, εν πάση περιπτώσει, συγχρόνως να λειτουργήσει και η πραγματική οικονομία.

Κοινωνική οικονομία δεν σημαίνει ότι οργανώνουμε έναν τομέα, ο οποίος βρίσκεται εκτός των κριτηρίων της γενικότερης ιδιωτικής οικονομίας. Σημαίνει ότι έχουμε έναν τομέα, όπου δίνουμε ιδιαίτερη έμφαση στη μη διανομή των κερδών που πραγματοποιεί, διότι τα κέρδη που πραγματοποιεί η κοινωνική οικονομία προορίζονται να στηρίξουν τη μόχλευση των κεφαλαίων που συσσωρεύονται για να τονωθούν εκείνοι οι οποίοι εργάζονται σε αυτήν και φυσικά να ικανοποιηθούν συγκεκριμένες ανάγκες του κοινωνικού συνόλου.

Οι βασικές αρχές που τη διέπουν πρέπει να είναι αρχές οι οποίες, ακόμα περισσότερο απ’ ό,τι τη γενική οικονομία, σέβονται το περιβάλλον, τη διαχειριστική οικονομία, τον δημοκρατικό τρόπο λήψης αποφάσεων κ.λπ.. Ωστόσο είναι γεγονός ότι παρ’ ότι η ποσόστωση, που μπορεί να πάρει η κοινωνική οικονομία στη γενικότερη συμβολή της στην οικονομία, θα μπορούσε να φτάσει ακόμα και το 5% και να το υπερβεί, στη χώρα μας είναι λιγότερο από 1% και φοβάμαι πολύ ότι θα αργήσουμε πάρα πολύ να υπερβούμε ένα ποσοστό, ένα κατώφλι, το οποίο θα μπορούσε να την καταστήσει σημαντικότερη, εάν δεν επιλύσουμε ορισμένα ζητήματα, τα οποία είναι συνυφασμένα με τη στήριξή της κατά τρόπο αδήριτο.

Ειδικότερα, θέλω να θίξω πολύ σύντομα τέσσερα σημεία και μετά, αν μου το επιτρέψετε, θα πω δυο σκέψεις για την επικαιρότητα.

Το πρώτο είναι οι μηχανισμοί στήριξης. Για να μπορέσει να λειτουργήσει η κοινωνική οικονομία, είναι απαραίτητο να υπάρξουν εκείνοι οι μηχανισμοί που θα τη στηρίξουν και φοβάμαι ότι δεν είναι έτοιμα ούτε τα κόμματα ούτε η κοινωνία να παραγάγουν τέτοιους μηχανισμούς.

Γιατί δεν έγινε αποτίμηση του ν.4019/11 πριν προχωρήσουμε; Γιατί επί δύο χρόνια σταμάτησε να στηρίζεται η εφαρμογή του νόμου αυτού και ό,τι καλό μπορούσε να έχει παραχθεί δεν μπόρεσε να προχωρήσει; Επειδή θελήσαμε να φτιάξουμε κάτι δήθεν καινούργιο από την αρχή; Στην πραγματικότητα ο καινούργιος νόμος δεν νομίζω ότι αλλάζει ουσιαστικά αυτό το οποίο προϋπήρχε. Διευκρινίζει μερικά ζητήματα, αλλάζει μερικές μορφές δράσης, αλλά ουσιαστικά παραμένει στο ίδιο πλαίσιο. Γιατί, λοιπόν, δεν κάναμε πρώτα μια αποτίμηση και μια καταγραφή της εμπειρίας και στήριξη αυτού που είχε προηγηθεί, αντί να προχωρήσουμε σε κάτι για να το παρουσιάσουμε επικοινωνιακά ως καινούργιο;

Ποιοι είναι οι μηχανισμοί στήριξης που θα επιτρέψουν στη σημερινή ρύθμιση να πετύχει περισσότερο απ’ ό,τι η προηγούμενη; Φοβάμαι ότι οι προβλέψεις που έχουν γίνει, ειδικότερα για τις γραμματείες, είναι προβλέψεις που θα προσθέσουν στη γραφειοκρατία. Άκουσα την κυρία Υπουργό προηγουμένως να μιλάει για τους Ρομά. Φυσικά επιθυμούμε να στηριχθούν οι Ρομά. Φυσικά επιθυμούμε να ενταχθούν καλύτερα στο κοινωνικό σύνολο. Αλλά είναι ο καλύτερος τρόπος αυτός, η δημιουργία καινούργιου φορέα; Την άκουσα να λέει ότι «δεν θα κάνουμε τίποτε άλλο, παρά θα πάρουμε απ’ αυτούς που ήδη υπηρετούν αλλού». Τότε γιατί προβλέπεται μέσα στο νομοσχέδιο ότι θα υπάρξουν κατά παρέκκλιση διατάξεις για τον διορισμό και τη μετακίνηση των στελεχών που θα στελεχώσουν τις υπηρεσίες αυτές;

Το δεύτερο σημείο που θα ήθελα να υπογραμμίσω είναι ότι δεν μπορεί να λειτουργήσει η κοινωνική οικονομία, παρά μόνο αν υπάρχει μια ανεπτυγμένη οικονομία, η οποία να τη στηρίζει. Από το περίσσευμα της οικονομίας αυτής θα βρεθούν και τα χρήματα που θα στηρίξουν και την κοινωνική οικονομία.

Τρίτον, ποια είναι η διασφάλιση χρηματοδότησης για την κοινωνική οικονομία; Με ποιον τρόπο οι τράπεζες θα μπορέσουν να τη στηρίξουν; Υπάρχει κάποια πρόβλεψη γι’ αυτό; Υπάρχει κάποια διάσταση χρηματοδότησης που να έχει μελετηθεί και να υπάρχει αυτή τη στιγμή ένα σχέδιο ρεαλιστικό, το οποίο να στηρίζει αυτού του είδους την οικονομία ή μιλάμε πάλι στον αέρα, με την πρόθεση να ικανοποιήσουμε την ιδέα που έχουμε για την κοινωνική οικονομία χωρίς καμμία επαφή με την πραγματικότητα;

Και, τέλος, τέταρτη παρατήρηση, ποια είναι τα κριτήρια λειτουργίας των φορέων της κοινωνικής οικονομίας; Η κοινωνική οικονομία έχει φορείς οι οποίοι δεν λειτουργούν εκτός ιδιωτικής οικονομίας. Μέσα στο πλαίσιό της λειτουργούν, το είπα και προηγουμένως. Η διανομή είναι διαφορετική, ο σκοπός είναι διαφορετικός, γιατί το κέρδος χρησιμοποιείται κατά τρόπο διαφορετικό απ’ ό,τι το κέρδος στις ιδιωτικές επιχειρήσεις. Είναι μεγαλύτερη η ευαισθησία στις αρχές που εξυπηρετούν την κοινωνία, αλλά τα κριτήρια παραμένουν τα ίδια.

Εδώ, ποια είναι η πρόβλεψη για τα ζητήματα αυτά; Φοβάμαι ότι όλα αυτά θα πέσουν στο κενό.

Θα ήθελα να υπογραμμίσω ότι σε ό,τι μας αφορά και σε ό,τι με αφορά προσωπικά, θεωρώ ότι η προσπάθεια αυτή αξίζει τον κόπο να τονωθεί υπό τον αυστηρό όρο, όμως, ότι θα είμαστε σε επαφή και θα παραμένουμε σε επαφή με την πραγματικότητα.

Επίσης, θα ήθελα να πω μια κουβέντα για την επικαιρότητα. Διότι πρέπει να σας ομολογήσω ότι σαν καθηγητής του δημοσίου δικαίου και μάλιστα του διοικητικού δικαίου, που έχει αφιερώσει τη ζωή του στο πανεπιστήμιο, αλλά και ως δικηγόρος στη διοικητική δικαιοσύνη, θλίβομαι, πραγματικά, πολύ, όταν βλέπω την κατάσταση στην οποία έχει περιέλθει ένας από τους πιο σπουδαίους θεσμούς που έχουμε στη δικαιοσύνη και στη χώρα μας, το Συμβούλιο της Επικρατείας. Το Συμβούλιο της Επικρατείας υπήρξε μέχρι σήμερα η αφρόκρεμα του νομικού κόσμου και υπήρξε ένας χώρος πραγματικά εξωελληνικός, με την έννοια πως ό,τι υψηλότερο υπήρχε στην Ευρώπη το συναντούσαμε στο Συμβούλιο της Επικρατείας, δηλαδή τις καλύτερες, τις πιο υψηλού επιπέδου νομικές προσωπικότητες και πραγματικά έναν νομικό πολιτισμό, ο οποίος για τη χώρα μας ήταν υποδειγματικός.

Η στάση του Συμβουλίου της Επικρατείας από το καλοκαίρι και μετά μας εκπλήσσει και μας θλίβει. Όταν η δικαιοσύνη δεν απονέμεται εγκαίρως, όταν οι δικαστές πηγαίνουν διακοπές αντί να συνεδριάσουν για να λύσουν ένα θέμα, το οποίο καλώς ή κακώς απασχολεί και διχάζει την Εθνική Αντιπροσωπεία, όταν βρίσκουν τρόπο να ρυθμίσουν σε ελάχιστο διάστημα τα ζητήματα της προσωρινής δικαστικής προστασίας, ενώ φοβούνται να συνεδριάσουν, επί της ουσίας επικαλούμενοι δήθεν την αντίληψη που πρέπει να επικρατήσει, για την κοινή γνώμη, τότε φοβάμαι ότι η διοικητική δικαιοσύνη έχει περιέλθει σε ένα αδιέξοδο, το οποίο επιτείνεται από τις εξωτερικές πιέσεις που δέχεται.

Δεν θα ξαναπώ αυτά που ειπώθηκαν και παλαιότερα και υπογραμμίστηκαν, για την πίεση που δέχθηκε από πολιτικές τοποθετήσεις και μάλιστα σε υψηλότατο, πρωθυπουργικό επίπεδο, αλλά θα πω γι’ αυτά τα πραγματικά πρωτόγνωρα, τα οποία βλέπουμε να συμβαίνουν, να εκβιάζονται ανώτατοι δικαστικοί, το ήθος των οποίων είναι γνωστό στους πάντες και η νομική τους κατάρτιση υποδειγματική. Και βλέπουμε ότι δεχόμαστε να τσαλακώνουμε ανθρώπους, που πρέπει να τους έχουμε ως υπόδειγμα, για να επιτύχουμε ένα αποτέλεσμα, το οποίο είναι πραγματικά μικροκομματικό. Είναι κρίμα να βλέπει κανείς ότι το Συμβούλιο της Επικρατείας έχει δώσει τον τελευταίο αυτόν καιρό προθέσεις αυτοκτονίας και είναι ακόμα πιο κρίμα να βλέπουμε ότι η πολιτεία, αντί να το βοηθήσει να ξεπεράσει αυτή την τρομακτική κρίση, στην οποία βρίσκεται και τη δίνη στην οποία έχει περιέλθει, το βυθίζει ακόμα πιο βαθιά. Πραγματικά λυπάμαι πάρα πολύ γι’ αυτό.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεόδωρο Φορτσάκη, Βουλευτή της Νέας Δημοκρατίας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις εκπαιδευτικοί συνοδοί τους από το 3ο Γυμνάσιο Καλαμάτας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τους μαθητές ότι παρακολουθούν μια συνεδρίαση νομοθετικού έργου. Συζητάμε ένα νομοσχέδιο, το οποίο έχει κατατεθεί. Είναι το νομοσχέδιο «Κοινωνική και Αλληλέγγυα Οικονομία». Σήμερα γίνεται συζήτηση επί της αρχής του νομοσχεδίου. Αύριο θα γίνει επί των άρθρων και επί των τροπολογιών και στη συνέχεια θα ψηφιστεί και θα γίνει νόμος του κράτους.

Αυτό είναι μία από τις δύο λειτουργίες του Κοινοβουλίου. Η μία είναι η νομοθετική και η άλλη είναι ο κοινοβουλευτικός έλεγχος, δηλαδή ο έλεγχος που ασκούν οι Βουλευτές στην Κυβέρνηση.

Να ακούσουμε τώρα την κ. Μαρία Θελερίτη, Βουλευτή του ΣΥΡΙΖΑ.

Έχετε τον λόγο για επτά λεπτά.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, πριν ξεκινήσω την ομιλία μου για το παρόν νομοσχέδιο, επειδή πάρα πολλοί συνάδελφοι της Αντιπολίτευσης αναφέρθηκαν στην ανεξαρτησία της δικαιοσύνης, θα ήθελα να πω το εξής: ας αφήσουμε, λοιπόν, τη δικαιοσύνη να κάνει τη δουλειά της και ας μην τονίζουμε συνέχεια το αν είναι ανεξάρτητη ή όχι.

Ξεκινώντας, λοιπόν, την ομιλία μου, θα ήθελα να δηλώσω πως αυτό το σχέδιο νόμου, που συζητάμε σήμερα, φέρνει μαζί του έναν νέο, καινοτόμο αέρα. Γιατί; Διότι θεσμοθετεί ένα πλαίσιο για την κοινωνική και αλληλέγγυα οικονομία -στη χώρα μας δεν υπήρχε θεσμικό πλαίσιο για πάρα πολλά χρόνια- που έχει τις δυνατότητες να αμφισβητήσει στην πράξη το κυρίαρχο μοντέλο της οικονομικής οργάνωσης και των κοινωνικών σχέσεων, που αρθρώνονται στο πλαίσιό της. Ναι, αγαπητοί συνάδελφοι και συναδέλφισσες του Κομμουνιστικού Κόμματος, αμφισβητεί αυτό το κυρίαρχο μοντέλο.

Το μεγαλύτερο μέρος του σχεδίου νόμου αφορά την κοινωνική και αλληλέγγυα οικονομία και δίκαια, κατά τη γνώμη μου, γιατί οι σημερινές ανάγκες επιβάλλουν αλλαγές και βελτίωση του πλαισίου που ίσχυε με τον ν.4019/2011. Θα αναφερθώ πιο αναλυτικά στη συνέχεια.

Δεν θα πρέπει να μας διαφεύγει το γεγονός ότι το σχέδιο νόμου περιλαμβάνει άρθρα και ρυθμίσεις που έχουν βαρύνουσα σημασία για τους Ρομά πολίτες, που για δεκαετίες βιώνουν κοινωνικό και οικονομικό αποκλεισμό.

Εδώ θα ήθελα να τονίσω τη σύσταση της Ειδικής Γραμματείας για Ρομά, που συνιστά ένα ουσιαστικό βήμα και θέλω να πιστεύω ότι θα συμβάλει αποφασιστικά στην εκκίνηση μιας διαφορετικής προσέγγισης απ’ αυτή που έχουμε συνηθίσει μέχρι σήμερα, δηλαδή μιας ολοκληρωμένης, μακρόπνοης και με επαρκείς πόρους προσέγγισης, η οποία δεν θα ανταποκρίνεται γενικά, αλλά συγκεκριμένα και άμεσα στις σύγχρονες και διαφοροποιημένες ανάγκες των συμπολιτών μας Ρομά, με σχεδιασμό και εφαρμογή πολιτικών, που θα έχουν συνέχεια και δεν θα είναι, όπως τόσες και τόσες φορές στο παρελθόν, αποσπασματικές και άμεσα συνδεδεμένες μόνο με τα ευρωπαϊκά προγράμματα, που πολλές φορές δεν είχαν και αποτέλεσμα.

Ποια είναι, όμως, η συνολικότερη φιλοσοφία του συγκεκριμένου σχεδίου νόμου; Κατ’ αρχάς εντάσσεται στον στρατηγικό στόχο της Κυβέρνησης, η οποία επιδιώκει να διαμορφώσει ένα ευνοϊκό περιβάλλον για να ενδυναμώσει τα εγχειρήματα της κοινωνικής οικονομίας, γιατί, όπως γνωρίζετε, η κοινωνική οικονομία και από πολιτική και από οικονομική άποψη συνιστά οριζόντια στρατηγική προτεραιότητα της Κυβέρνησης ΣΥΡΙΖΑ, διότι μπορεί να συμβάλει στην οικονομική ανάπτυξη, στην καταπολέμηση της ανεργίας και του κοινωνικού αποκλεισμού και στην εμβάθυνση της δημοκρατίας στην παραγωγή και στην εργασία.

Τι σημαίνει αυτό πολιτικά; Ότι εφαρμόζεται στην πράξη μια άλλου τύπου συγκρότηση της παραγωγής και της εργασίας.

Πρώτον, εισάγει μια διαφορετική λογική και προσέγγιση απ’ αυτήν που είχαμε συνηθίσει μέχρι σήμερα, η οποία περιοριζόταν στις πολιτικές υλοποίησης ειδικών προγραμμάτων για ευάλωτες πληθυσμιακές ομάδες, ενώ σήμερα «αγκαλιάζει» ένα πλήθος διαφορετικών οικονομικών δραστηριοτήτων και ιδιαίτερα αυτά όπως περιγράφονται στη «βιώσιμη ανάπτυξη» στο άρθρο 2.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Δεύτερον, αποτελεί προτεραιότητα του ΣΥΡΙΖΑ, γιατί στο πλαίσιο της ύφεσης και της λιτότητας μπορεί να συνεισφέρει ένα σημαντικό μερίδιο του ΑΕΠ, όπως συμβαίνει σε πολλές χώρες της Αμερικής και της Ευρώπης. Χαρακτηριστικά είναι τα παραδείγματα της Γαλλίας και της Ισπανίας, όπου δραστηριότητες της κοινωνικής οικονομίας καταλαμβάνουν ποσοστό μεγαλύτερο του 10% του ΑΕΠ τους.

Τρίτον, απευθύνεται στο σύνολο των πολιτών και στο σύνολο των οικονομικών δραστηριοτήτων. Η κοινωνική και αλληλέγγυα οικονομία δεν αποτελεί για μας μια περιφερειακή δραστηριότητα, αλλά έναν από τους κεντρικούς πυλώνες της οικονομίας.

Αγαπητοί συνάδελφοι και συναδέλφισσες, στη δική μας προσέγγιση αυτός ο τομέας είναι ένας τομέας οικονομικής δραστηριότητας, ο οποίος αναπτύσσεται αυτόνομα από τον κρατικό και τον κερδοσκοπικό ιδιωτικό τομέα, τους οποίους όμως επιδιώκει να επηρεάσει. Προτάσσει εναλλακτικά μοντέλα παραγωγής και κατανάλωσης, προωθεί συμμετοχικές και δημοκρατικές διαδικασίες στις οικονομικές σχέσεις και βρίσκεται στον αντίποδα του κοινωνικού ανταγωνισμού, του ατομικισμού και της ιδιώτευσης.

Ταυτόχρονα, όμως, αυτό το σχέδιο νόμου συνάδει με τις αρχές και τις αξίες του ΣΥΡΙΖΑ για την τοπική αυτοδιοίκηση. Γιατί; Διότι με κάποιες ρυθμίσεις, που περιέχει, δίνει τη δυνατότητα στην ίδια την κοινωνία να αυτοοργανωθεί, να προσφέρει υπηρεσίες, να διαδραματίσει ενεργό ρόλο στη διαμόρφωση πολιτικών και στον σχεδιασμό και στον έλεγχο υπηρεσιών, τις οποίες η ίδια χρησιμοποιεί και έτσι ενθαρρύνει την καινοτομία και την ανάπτυξη από τα κάτω.

Ιδιαίτερα στην εποχή μας, σε μια εποχή οικονομικής κρίσης σε εθνικό και τοπικό επίπεδο, η ανασυγκρότηση της τοπικής οικονομικής παραγωγής και η αντιμετώπιση των άμεσων κοινωνικών αναγκών αποτελούν προτεραιότητα για την τοπική κοινωνία, πόσω μάλλον για την τοπική αυτοδιοίκηση, η οποία σήμερα καλείται να μειώσει τα κόστη που συνδέονται με την παροχή κοινωνικών κυρίως υπηρεσιών, όταν σε όλη την Ευρώπη αλλά και στην Ελλάδα υπάρχουν περιπτώσεις κοινωνικών επιχειρήσεων, που απέδειξαν την ικανότητά τους να προσφέρουν στο τοπικό επίπεδο υψηλής ποιότητας υπηρεσίες και μάλιστα στο κομμάτι των δημόσιων πολιτικών, με πολύ καλά αποτελέσματα και ταυτόχρονα να βελτιώνουν και τις ίδιες τις τοπικές κοινότητες και την τοπική αγορά.

Στην ουσία, οι κοινωνικές επιχειρήσεις έχουν τη μοναδική δυνατότητα να χτίσουν αυτό που λένε πάρα πολλοί θεωρητικοί, τόσο το οικονομικό όσο και το κοινωνικό κεφάλαιο μιας τοπικής κοινωνίας. Ειδικότερα, τα μέλη μιας κοινωνικής επιχείρησης γνωρίζουν πολύ καλά και επιδεικνύουν ιδιαίτερη ευαισθησία στις ανάγκες των ατόμων που προσφέρουν τις υπηρεσίες τους και λόγω της κοντινής και καθημερινής επαφής τους με την τοπική κοινωνία.

Επίσης, μπορεί να δημιουργήσουν ζυμώσεις για τη βελτίωση της κουλτούρας συνεργασίας, του αισθήματος του ανήκειν στην τοπική κοινωνία, τόσο από τις ισότιμες μορφές οργάνωσης και δίκαιης εργασίας, εσωτερικά όπως ισχύει στην ίδια την κοινωνική επιχείρηση, όσο και στον κοινωνικό της αντίκτυπο στην τοπική κοινωνία.

Το παρόν νομοσχέδιο με μια σειρά μέτρων διευκολύνει τη βιωσιμότητα των τοπικών κοινωνικών επιχειρήσεων, αλλά ταυτόχρονα ρυθμίζει σχέσεις των ΟΤΑ Α΄ και Β΄ βαθμού με τις κοινωνικές επιχειρήσεις. Γιατί; Γιατί είναι ρυθμίσεις που δεν προέβλεπε το προηγούμενο θεσμικό πλαίσιο και είχε δημιουργήσει αρκετά προβλήματα στη βιωσιμότητα των κοινωνικών επιχειρήσεων.

Τι εννοώ; Πρώτον, δεν επιτρέπεται η συμμετοχή ΟΤΑ σε κοινωνικές επιχειρήσεις παρά μόνο σε αυτές που αφορούν επιχειρήσεις ένταξης.

Δεύτερον, παραχωρείται χρήση κινητής και ακίνητης περιουσίας από τους ΟΤΑ, καθώς και η σύναψη προγραμματικών συμβάσεων, ώστε να μπορούν να υλοποιήσουν δράσεις. Είναι πολύ σημαντικά εργαλεία για να υπάρχει βιωσιμότητα αυτών των κοινωνικών επιχειρήσεων.

Τρίτον, δίνεται η δυνατότητα να συνάπτουν προγραμματικές συμβάσεις για μελέτη και εκτέλεση έργων και προγραμμάτων κοινής ωφέλειας, εάν αυτά αναφέρονται φυσικά στα καταστατικά τους, με το δημόσιο. Είναι πολύ σημαντικό και αυτό.

Με βάση αυτά τα παραπάνω, μαζί με την Ειδική Γραμματεία και το Ταμείο της Κοινωνικής και Αλληλέγγυας Οικονομίας, θεωρώ ότι αποτελούν βασικά εργαλεία υποστήριξης για να μπορεί να υλοποιηθεί αυτό το νομοσχέδιο και να μπορεί να έχει αποτελέσματα.

Ολοκληρώνω με δύο επισημάνσεις, δύο τομές, κατά τη γνώμη μου: Η πρώτη είναι η δημιουργία του νέου προσώπου, δηλαδή του Συνεταιρισμού Εργαζομένων, όπου δίνεται για πρώτη φορά στη χώρα μας η δυνατότητα σε νέους και νέες, οι οποίοι δεν θέλουν να μπουν και να εισαχθούν σε αυτή την απορρυθμισμένη αγορά εργασίας και να φύγουν στο εξωτερικό, να μείνουν στη χώρα μας και να προσπαθήσουν να παλέψουν μέσα από αυτή τη συνεργατική μορφή επιχείρησης.

Δεύτερον, ανοίγει το πεδίο της κοινωνικής οικονομίας πέρα από τις γνωστές κοινωνικές επιχειρήσεις και σε άλλες νομικές οντότητες, με γνώμονα όχι τη νομική μορφή, όπως ίσχυε, αλλά τον τρόπο λειτουργίας τους, δηλαδή τις αρχές που διέπουν την κοινωνική οικονομία και τη δέσμευση των κερδών.

Ολοκληρώνω θέλοντας να τονίσω, όπως αναφέρει και η έκθεση αξιολόγησης των συνεπειών των ρυθμίσεων, ότι η κοινωνική αλληλέγγυα οικονομία από κοινού με άλλες μορφές συμμετοχικής δημοκρατικής οργάνωσης και εκπροσώπησης αποτελεί ισχυρό παράγοντα εκδημοκρατισμού της κοινωνικής και οικονομικής οργάνωσης αλλά και συγκρότησης θεσμών, που καλύπτουν την παραγωγή προϊόντων ή την παροχή υπηρεσιών που είναι προσβάσιμες σε όλους τους πολίτες, γυναίκες και άνδρες, ανεξαρτήτως εθνικότητας, φύλου, θρησκείας και οικονομικής κατάστασης.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Τον λόγο έχει, για επτά λεπτά, ο συνάδελφος κ. Γεώργιος Δημαράς από τον ΣΥΡΙΖΑ.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω κατ’ αρχάς μια δυσκολία πού να κατατάξω θεωρητικά την κοινωνική οικονομία: στον μαρξισμό ή στον καπιταλισμό;

Η Χρυσή Αυγή είπε ότι είναι ύπουλο σχέδιο των μαρξιστών. Το ΚΚΕ είπε ότι είναι ύπουλο σχέδιο των καπιταλιστών. Μάλλον, κάπου στη μέση είναι η αλήθεια. Πάντως για την πολιτική οικολογία, που εκφράζω εδώ, και την Αριστερά η κοινωνική οικονομία αποτελεί πολιτική προτεραιότητα για πολλά χρόνια.

Θυμήθηκα τώρα έναν φίλο μου, πρώην ΚΚΕ, που είχε πάει στη Φιλοσοφική Σχολή της Μόσχας και που όταν γύρισε εκπαιδευμένος και στέλεχος του ΚΚΕ είπε ότι η λύση σήμερα είναι μοντέλα κοινωνικής οικονομίας. Μάλιστα είχε γράψει κι ένα βιβλίο πάνω σ’ αυτά. Απ’ αυτόν πρωτοάκουσα για κοινωνική οικονομία. Θεωρώ, λοιπόν, ότι το νομοσχέδιο είναι πολύ σημαντικό για την οικονομία και για την κοινωνία.

Η κοινωνική και αλληλέγγυα οικονομία είναι βασικός πυλώνας για ένα σχέδιο βιώσιμης ευημερίας αλλά και βιώσιμης οικονομίας. Η λογική και οι πρακτικές που καλύπτει η κοινωνική και αλληλέγγυα οικονομία, προφανώς, δεν είναι καινούργιες. Στην πραγματικότητα είναι πάρα πολύ παλιές, αφού παραπέμπουν στις συντεχνίες του Μεσαίωνα και στις μορφές κοινωνικής οικονομίας που είχαν οργανωθεί από εργάτες πριν την εποχή του κράτους πρόνοιας.

Στην ουσία παραπέμπει σε μια πανάρχαια πρακτική κοινωνικής συνοχής σε τοπικό επίπεδο. Σήμερα οι νέες αυτές οικονομικές μονάδες παραγωγής ή παροχής υπηρεσιών είναι μικρού μεγέθους και δρουν μέσα σε έναν χώρο ευρέως αποκεντρωμένο. Είναι η οικονομία που χρειάζεται η Ελλάδα για να αξιοποιήσει το τεράστιο κοινωνικό κεφάλαιο και την τεχνογνωσία που διαθέτει.

Η κοινωνική οικονομία είναι διαδεδομένη στην Ευρώπη όπου ασχολούνται 12 εκατομμύρια περίπου εργαζόμενοι και αποτελεί περίπου το 6% του ενεργού πληθυσμού της Ευρωπαϊκής Ένωσης. Η εμπειρία σε ευρωπαϊκό επίπεδο αξιοποιείται σε ορισμένο βαθμό από το νομοσχέδιο, πρέπει να αξιοποιηθεί όμως και στη συνέχεια. Θετικά παραδείγματα είναι η Ιταλία και η Γερμανία. Η Γερμανία άλλαξε το 2006 το συνεταιριστικό δίκαιο και έδωσε πολύ μεγάλη ώθηση στη δημιουργία νέων συνεταιριστικών και κοινωνικών επιχειρήσεων.

Η κοινωνική οικονομία είναι μια μορφή αντίστασης στην επέκταση των πολυεθνικών επιχειρήσεων -μικρή, αλλά είναι αντίσταση- και στη διαμόρφωση εξαρτημένων οικονομιών. Η νεοφιλελεύθερη παγκοσμιοποίηση δημιουργεί οικονομίες που, όχι μόνο είναι άδικες αλλά είναι και ασταθείς και γι’ αυτό επικίνδυνες. Πρέπει, λοιπόν, να πάρουμε στα χέρια μας την τύχη της χώρας και την τύχη της οικονομίας. Πρέπει να βρούμε τρόπο να ενεργοποιήσουμε παραγωγικά το ανθρώπινο δυναμικό που είναι σε αδράνεια. Να δώσουμε ευκαιρία οι άνεργοι νέοι, που μαραζώνουν στην ανεργία, να μπουν στην παραγωγική διαδικασία. Να μην περιμένουν οι νέοι τις πολυεθνικές να τους πάρουν σερβιτόρους και καμαριέρες σε μεγάλες μονάδες ξενοδοχειακών επιχειρήσεων. Ιδού, λοιπόν, μια από τις λύσεις οικοδόμησης βιώσιμης οικονομίας, που θα είναι ανθεκτική σε εξωγενείς κρίσεις, καπιταλιστικές κρίσεις, συρράξεις, ενεργειακές κρίσεις κ.λπ..

Σύμφωνα με τα προγράμματα και των Οικολόγων και του ΣΥΡΙΖΑ, ο στόχος που τίθεται από το νομοσχέδιο, δηλαδή η ανάπτυξη του τομέα της κοινωνικής και αλληλέγγυας οικονομίας μέσα από τη συμμετοχή των πολιτών και των τοπικών κοινωνιών, είναι κομβικός και υλοποιείται μ’ αυτό το νομοσχέδιο, το οποίο στο παρελθόν δεν το έφεραν άλλοι τόσο ολοκληρωμένο. Ακόμα περισσότερο σήμερα με τον νέο νόμο προχωράμε ένα βήμα πιο πέρα από τον προηγούμενο νόμο, που αφορούσε τον τρίτο τομέα της οικονομίας, τον νόμο του 2011, ο οποίος προχώρησε δειλά, καθώς θεσμοθετούσε μια κοινωνική οικονομία ως περιθωριακή δραστηριότητα κοινωνικής ένταξης.

Η σημαντικότερη καινοτομία του νομοσχεδίου είναι ότι φέρνει μια ολοκληρωμένη προσέγγιση θεσμοθέτησης της κοινωνικής οικονομίας με τη δυνατότητα ενοποίησης όλων των μορφών κοινωνικών επιχειρήσεων σε ενώσεις, οι οποίες θα μπορούν να εκπροσωπούνται στην εθνική επιτροπή. Η ρύθμιση αυτή αντιμετωπίζει τον διάχυτο κατακερματισμό των φορέων κοινωνικής οικονομίας.

Με το άρθρο 8 κατευθύνει τους τοπικούς φορείς να δημιουργήσουν ενώσεις με δέκα τουλάχιστον φορείς κοινωνικής οικονομίας. Αυτή η ρύθμιση ανταποκρίνεται, πράγματι, στην πάγια ανάγκη για τοπικές συνέργειες και τοπικές κοινωνικές συμπράξεις, για ενεργοποίηση του τοπικού κοινωνικού κεφαλαίου και αποτελεσματική συνεργασία με την τοπική αυτοδιοίκηση.

Με το άρθρο 5 παράγραφος 5 προβλέπεται η θέσπιση των προγραμματικών συμφωνιών με την τοπική αυτοδιοίκηση και η αναγνώριση της δυνατότητας υλικοτεχνικής βοήθειας από το δημόσιο.

Κάποιες αλλαγές που θα πρότεινα είναι οι εξής. Όσον αφορά τη μια πρόταση, το να μη θεωρούνται φορείς κοινωνικής οικονομίας οι φορείς που ο δημόσιος τομέας κατέχει άνω του 49%, ήδη αυτό άλλαξε. Ευχαριστώ πάρα πολύ, κυρία Υπουργέ, για την αλλαγή αυτή, που ήταν κι ένα αίτημα των Οικολόγων Πράσινων και των ανθρώπων που ασχολούνται με την κοινωνική οικονομία.

Δεύτερον, με τις σχετικές διατάξεις του νομοσχεδίου το Μητρώο Κοινωνικής Οικονομίας αποκτά τη διακριτική ευχέρεια να αποφασίζει για το αν η καθημερινή δραστηριότητα των φορέων καλύπτει τους όρους υπαγωγής σε αόριστες νομικές έννοιες, που δεν ορίζεται στο παρόν νομοσχέδιο, όπως αυτό που αναφέρθηκε ως «κοινωνικός αντίκτυπος». Πρόταση είναι ότι θα πρέπει να γίνει πολύ προσεκτική η διατύπωση στην ΚΥΑ, στην κοινή υπουργική απόφαση, ώστε να μη δημιουργήσει τέτοια προβλήματα και ασάφειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σε ένα λεπτό τελειώνω.

Πρέπει να υπάρξει ρύθμιση για την αναγνώριση των δομών αλληλεγγύης που στηρίζονται στην εθελοντική εργασία. Το νομοσχέδιο δεν ενθαρρύνει την εθελοντική εργασία και την αλληλέγγυα προσφορά. Το θέμα, λοιπόν, είναι πώς θα μπορούσαν να μπουν στις διατάξεις αυτού του νόμου και να δεχθούν οικονομική υποστήριξη δομές όπως τα κοινωνικά φαρμακεία, τα ιατρεία κ.ά., που επιτελούν, πραγματικά, κοινωνικό έργο.

Υπάρχουν προνομιακοί τομείς στην κοινωνική οικονομία, όπως είναι τα απορρίμματα, η διαλογή στην πηγή, η επανάχρηση, ανακύκλωση, κομποστοποίηση, η καλλιέργεια και αξιοποίηση βιολογικών προϊόντων, ο εναλλακτικός τουρισμός, οι ενεργειακές αναβαθμίσεις κτηρίων κ.λπ.. Χρειάζεται δωρεάν νομική στήριξη και ενημέρωση για την ίδρυση και λειτουργία των κοινωνικών επιχειρήσεων. Χρειάζονται βοήθεια οι νέοι, που δεν ξέρουν τίποτα γι’ αυτό το θέμα.

Ιδιαίτερος ρόλος ανήκει στην τοπική αυτοδιοίκηση, για να βοηθήσει την κοινωνική οικονομία. Θα ήθελα να επισημάνω ότι δεν υπάρχει περίπτωση να αναπτυχθεί αυτός ο τομέας, αν δεν δοθούν ισχυρά οικονομικά και φορολογικά κίνητρα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Σε μισό λεπτό τελειώνω, κύριε Πρόεδρε.

Στον νόμο δίδονται οικονομικά -αν λειτουργήσει στο αντίστοιχο σημείο- κίνητρα, δίνεται αρωγή και δυνατότητες σύμπραξης και συνεργειών. Όμως ως εκφραστής της πολιτικής οικολογίας θα ήθελα πιο τολμηρά μέτρα φορολογικών κινήτρων, όπως το να μην υπάρχει για τα πρώτα πέντε χρόνια καμμία φορολογία για τις κοινωνικές επιχειρήσεις, που συστήνονται από μακροχρόνια ανέργους και νέους.

Πρέπει να γίνει στρατηγική επιλογή για ανάπτυξη της κοινωνικής και αλληλέγγυας οικονομίας, γιατί στη σημερινή κατάσταση αποτελεί ένα πολύ καλό μέσο για την παραγωγική ανασυγκρότηση της χώρας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Αστέριος Καστόρης από τον ΣΥΡΙΖΑ έχει τον λόγο.

**ΑΣΤΕΡΙΟΣ ΚΑΣΤΟΡΗΣ:** Κυρίες και κύριοι συνάδελφοι, είναι μεγάλος ο πειρασμός, όλοι μας να ασχοληθούμε με ζητήματα της τρέχουσας πολιτικής επικαιρότητας και να αδικήσουμε έτσι αυτό το μεγάλο θέμα, το θέμα που φέρνει σήμερα ο νόμος για την κοινωνική επιχειρηματικότητα και μάλιστα σε μια τόσο δύσκολη περίοδο όξυνσης της κρίσης, για όλον αυτόν τον κόσμο που υποφέρει από την ανεργία και στηρίζει τις ελπίδες του στην εφαρμογή αυτού του νόμου που φέραμε σήμερα, ενός νόμου που σκοπό έχει τη δημιουργία του νομοθετικού πλαισίου για την κοινωνική οικονομία.

Στόχος της κοινωνικής οικονομίας, της κοινωνικής επιχειρηματικότητας είναι, πρώτον, η δημιουργία θέσεων απασχόλησης, θέσεων εργασίας, ιδιαίτερα για τις πιο ευαίσθητες κοινωνικές ομάδες του πληθυσμού.

Επίσης δεύτερος στόχος είναι, να συμβάλει αποφασιστικά η κοινωνική οικονομία στην επανένταξη ανθρώπων που ξεκόπηκαν ή απομονώθηκαν από κοινωνικές δραστηριότητες, στηρίζοντάς τους να αναπτύξουν δεξιότητες και ικανότητες που θα τους επιτρέψουν να ζουν με αξιοπρέπεια στην κοινωνία των πολιτών.

Και τρίτον η κοινωνική επιχειρηματικότητα, η κοινωνική οικονομία είναι αυτή η μορφή της επιχειρηματικότητας, που μπορεί να συμβάλει στην ανάπτυξη και την κοινωνική συνοχή, αφού ανυψώνει τα ιδανικά της αλληλεγγύης, της συμμετοχής, της ισότητας και της ανθρωπιάς. Ο συμμετοχικός δε τρόπος συγκρότησης αυτών των επιχειρήσεων βοηθάει στην ανάπτυξη της εμπιστοσύνης και η ασχολία αυτών των ανθρώπων με κοινωνικά αγαθά βελτιώνει το κοινωνικό κεφάλαιο και το κοινωνικό όφελος για όλους μας.

Για την κοινωνική οικονομία υπήρξαν νόμοι στο παρελθόν, όπως ο ν.2716/1999, που προέβλεπε τη δημιουργία και τη λειτουργία των ΚΟΙΣΠΕ. Ακόμη υπάρχει ο ν.4019/2011, που προβλέπει τη λειτουργία και τη δημιουργία των ΚΟΙΝΣΕΠ. Όμως παρ’ όλους τους νόμους, ουσιαστική στήριξη της κοινωνικής επιχειρηματικότητας δεν υπήρξε στο παρελθόν.

Κάτω από πολύ δύσκολες συνθήκες δόθηκαν μάχες, θα μπορούσαμε να πούμε, για να υπάρχει σήμερα έστω και αυτό το ελάχιστο που υπάρχει στην κοινωνική οικονομία. Λέω για τη δράση των ΚΟΙΣΠΕ.

Έχουμε σήμερα στην Ελλάδα είκοσι πέντε εν λειτουργία ΚΟΙΣΠΕ, με είκοσι επτά χιλιάδες μέλη και πεντακόσιους τριάντα εργαζόμενους. Από αυτούς τους πεντακόσιους τριάντα εργαζόμενους, οι τριακόσιοι πενήντα είναι ψυχικά ασθενείς. Εδώ μπορώ να πω, ότι είμαι και ιδιαίτερα υπερήφανος για τη συμβολή μου, για τη βοήθειά μου, για τη συμμετοχή μου, τόσο στον ΚΟΙΣΠΕ του Νομού Πιερίας στην Κατερίνη με την ιδιότητά μου ως υπάλληλος στην ψυχική υγεία, αλλά και για τη βοήθεια και τη συμμετοχή μου στην ίδρυση της πρώτης ΚΟΙΝΣΕΠ στην Ελλάδα, το νούμερο ένα στο μητρώο, τις «Μούσες Πιερίων», η οποία δημιουργήθηκε στην Κατερίνη από άνεργες γυναίκες.

Αυτή η Κυβέρνηση, συνάδελφοι και συναδέλφισσες, με αυτόν τον νόμο δημιουργεί εργαλεία και ανοίγει τον δρόμο για την ανάπτυξη, όχι μόνο την παραγωγική που δημιουργεί νέες αξίες, νέο πλούτο, που τόσο έχουμε ανάγκη, άλλωστε, σήμερα στη χώρα μας σε αυτή την περίοδο της κρίσης και της προσπάθειας παραγωγικής ανασυγκρότησης αλλά κυρίως επειδή δημιουργεί κι ένα τεράστιο κοινωνικό όφελος.

Το κέρδος, το πλεόνασμα που μπορεί να δημιουργήσουν αυτές οι επιχειρήσεις, είναι το μέσον, δεν είναι ο σκοπός, αφού επανεπενδύεται για τη δημιουργία νέων θέσεων εργασίας κι ένα μέρος από αυτό το πλεόνασμα, το 30%, πηγαίνει ως bonus στους εργαζόμενους. Αυτές οι επιχειρήσεις δεν είναι ούτε μονοπώλια ούτε και ένας άλλος δρόμος για το πέρασμα στον σοσιαλισμό, από μόνες τους.

Δεν υπάρχει, λοιπόν, λόγος, κύριοι, να τις πολεμάτε ούτε από τα αριστερά ούτε από την άκρα δεξιά. Είναι μικρές, κυρίως, επιχειρήσεις, που δυσκολεύονται να τα βγάλουν πέρα, που δεν διαθέτουν κεφάλαια, αλλά την εργασία των μελών τους και το μεράκι των εθελοντών.

Η ΠΟΚΟΙΣΠΕ, δηλαδή η Πανελλήνια Ομοσπονδία των ΚΟΙΣΠΕ στην Ελλάδα, κατέθεσε στη διαβούλευση μια πρόταση την οποία στηρίζω κι εγώ. Αυτή η πρόταση λέει ότι θα μπορούσαμε για τρία χρόνια όλες αυτές τις κοινωνικές επιχειρήσεις, να τις βοηθήσουμε καλύπτοντας τα έξοδα για την ασφάλεια των εργαζόμενων, δηλαδή να πληρώνονται μέσα από κάποιο πρόγραμμα. Μπορεί να γίνει αυτό για τρία χρόνια και για τις υπάρχουσες κοινωνικές επιχειρήσεις και γι’ αυτές που θα δημιουργηθούν από δω και πέρα. Σε όλο το προσωπικό; Θα έλεγα ότι, αν είναι τόσο δύσκολο, τουλάχιστον για τέσσερα άτομα εργαζόμενους σε κάθε κοινωνικό συνεταιρισμό θα μπορούσατε να επιδοτείτε τα ασφάλιστρά τους για τρία χρόνια ή ένα ισόποσο ποσόν που να τα καλύπτει και να είναι για περισσότερα άτομα, αν είναι με μερική απασχόληση. Βέβαια αυτοί οι εργαζόμενοι καλό θα ήταν -και να το προβλέψουμε από το πρόγραμμα- να είναι ΑΜΕΑ, δηλαδή άνθρωποι που θέλουν να δουλέψουν και έχουν ποσοστό αναπηρίας πάνω από 55% και αυτό να αποδεικνύεται μέσα από τις επιτροπές του ΚΕΠΑ.

Αν δεν μπορεί να γίνει στον νόμο, κυρία Υπουργέ, τουλάχιστον να δούμε, πώς μπορεί το Υπουργείο Εργασίας μέσα από ένα τέτοιο πρόγραμμα να στηρίξει την κοινωνική επιχειρηματικότητα. Νομίζω ότι αυτό θα αποτελέσει σημαντικό στήριγμα για την ανάπτυξή τους και ο νόμος θέλει να βοηθήσει, καθώς σε αυτή την κατεύθυνση έχει γραφτεί. Επίσης αυτή η Κυβέρνηση θα κάνει ό,τι μπορεί για να το πετύχει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο Κοινοβουλευτικός Εκπρόσωπος της Νέας Δημοκρατίας κ. Νικόλαος Παναγιωτόπουλος έχει τον λόγο.

Ορίστε, κύριε συνάδελφε, για δώδεκα λεπτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Πριν τοποθετηθεί η κυρία Υπουργός επί του νομοσχεδίου, θεωρώ σκόπιμο να κάνω κι εγώ κάποια σχόλια επί της αρχής αλλά κι επί της επικαιρότητας, με την ιδιότητά μου ως Κοινοβουλευτικός Εκπρόσωπος της Αξιωματικής Αντιπολίτευσης, και να εξηγηθώ και για μία παρεξήγηση, ενδεχομένως, που δημιουργήθηκε προηγουμένως κατά την τοποθέτησή μου, όταν είπα ότι ο αρμόδιος Υπουργός Δικαιοσύνης πρέπει να ασχολείται περισσότερο με τη βελτίωση των συνθηκών λειτουργίας των δικαστών και όχι των συνθηκών λειτουργίας των εγκληματιών. Εννοούσα, βέβαια, των συνθηκών λειτουργίας στις φυλακές, στα καταστήματα κράτησης, όπου εκεί, πραγματικά, ο Υπουργός Δικαιοσύνης επέδειξε έναν υπερβάλλοντα ζήλο αναντίστοιχο, θα έλεγα, με τον ζήλο που επέδειξε με τη βελτίωση των συνθήκων λειτουργίας των στελεχών του δικαστικού σώματος.

Το νομοσχέδιο όντως είναι ένα προϊόν σχετικής συναίνεσης. Πριν πάω σε αυτό, βέβαια, θα επικεντρωθώ στα ζητήματα της απόλυτης αντιπαράθεσης της επικαιρότητας. Εξηγούμαι.

Ξέρετε, κυρίες και κύριοι, υπάρχουν κανόνες στη δημοκρατία. Δεν γίνεται να λειτουργήσει αλλιώς. Υπάρχουν και παθογένειες. Υπάρχουν και προβλήματα. Υπάρχουν και αυτοί που προσπαθούν ή επιτυγχάνουν να καταστρατηγήσουν αυτούς τους κανόνες αλλά και για αυτούς και για αυτά υπάρχουν κανόνες.

Εσείς εδώ μας δίνετε πολλές φορές την εντύπωση ότι είτε αδιαφορείτε είτε κατασκευάζετε τους δικούς σας είτε αγνοείτε την ύπαρξη αυτών των κανόνων. Δεν μπορώ να το εξηγήσω αλλιώς.

Αναρωτιέμαι ποια είναι τα κίνητρά σας; Είναι η πεποίθησή σας ότι «εξουσία είστε, κάντε ό,τι θέλετε»; Είναι η άγνοια κινδύνου που διακατέχει πολλούς από εσάς; Είναι η πολλές φορές εξόφθαλμη άγνοια της λειτουργίας των συσχετισμών σε διάφορα επίπεδα της διοίκησης και του δημοσίου βίου από τους ευρωπαϊκούς συσχετισμούς μέχρι τους κανόνες λειτουργίας δημόσιας διοίκησης; Ή μήπως είναι μια ακράδαντη πεποίθηση ότι, πρώτον, κατέχετε την απόλυτη αλήθεια για όλα και, δεύτερον, λίγο πολύ αποτελείτε την ρεβάνς της ιστορίας και, επομένως, κανείς δεν μπορεί να σας αντισταθεί.

Τι είναι όλα αυτά; Ίσως όλα αυτά μαζί. Εγώ βλέπω το αποτέλεσμα όμως και το αποτέλεσμα είναι ότι η κατάσταση χειροτερεύει. Υπάρχει κατάπτωση. Η συζήτηση δεν εξαντλείται πλέον στα οικονομικά της χώρας, των οποίων η χειροτέρευση οφείλεται κατά βάση στην καταστροφική διαπραγμάτευση του πρώτου επταμήνου του 2015, όταν ήρθατε με φόρα να τα αλλάξετε όλα και να επιβάλετε την άποψή σας στην Ευρώπη και στον κόσμο όλο.

Εσχάτως έχουμε και κατάπτωση ή χειροτέρευση των θεσμών και της λειτουργίας τους σε αυτή τη χώρα. Αυτό είναι ιδιαίτερα σοβαρό. Πραγματικά δεν καταλαβαίνω τι δεν καταλαβαίνετε. Για επίδειξη φασιστικής συμπεριφοράς δεν μίλησε κάποιο κομματικό όργανο ή κάποιο συνδικάτο κομματικά ελεγχόμενο. Η Ένωση Δικαστών και Εισαγγελέων μίλησε. Η κορυφαία έκφραση συλλογικής εκπροσώπησης του δικαστικού σώματος έκανε λόγο για φασιστικές νοοτροπίες και δεν απευθυνόταν γενικά και αόριστα σε κάποιο παράγοντα του δημοσίου βίου. Στην Κυβέρνηση απευθυνόταν πολύ συγκεκριμένα, η οποία πέρασε, βέβαια, στην αντεπίθεση και έκανε λόγο για ολοκληρωτικές συμπεριφορές. Όμως, αυτή τη στιγμή αντιμετωπίζει την μομφή επίδειξης φασιστικών συμπεριφορών.

Από εκεί και πέρα όσον αφορά την απόφαση του Συμβουλίου της Επικρατείας τι είπε; Είπε απλώς ότι υπάρχει θέμα όσον αφορά τον νόμο για τις άδειες, ότι υπάρχει όντως έννομο συμφέρον στους προσφεύγοντες και ότι, επομένως, πρέπει το δικαστήριο να μπει στην εξέταση του ζητήματος ως προς την ουσία του και να αποφανθεί εάν ο νόμος είναι συνταγματικός ή αντισυνταγματικός.

Επομένως ας αφήσουμε το δικαστήριο να λειτουργήσει. Οποιαδήποτε παρέμβαση τώρα, ξέρετε, στις δεκαπέντε μέρες που θα πάρει μέχρι να έχουμε την τελική απόφαση του Σ.τ.Ε. ως προς την ουσία του ζητήματος δεν θα παράσχει καλές υπηρεσίες ως προς την ανάγκη του Δικαστηρίου του Σ.τ.Ε., αυτού του κορυφαίου σώματος της δικαιοσύνης να λειτουργήσει και να παραγάγει αποτέλεσμα λειτουργικά ανεξάρτητο.

Τώρα δεν είναι μόνο αυτά τα ζητήματα με το κράτος δικαίου. Στο κοινωνικό κράτος τώρα τελευταία για το οποίο, βέβαια, υπάρχει τόσο πολύ ενδιαφέρον από πλευράς σας, κυρίες και κύριοι της Συμπολίτευσης, στη θεωρία τα πράγματα δεν είναι τόσο καλά. Εκεί ισχυρίζομαι ότι η κατάσταση παρουσιάζει στοιχεία κατάρρευσης.

Μόλις τις τρεις τελευταίες ημέρες -δεν κάνω λόγο για πιο παλιά ειδησιογραφία- τι είχαμε; Είχαμε το θέμα με το ΕΚΑΒ και την αδυναμία του να αναπτύξει επιτυχώς ή επαρκώς, για να καλύψει τις βασικές ανάγκες, τον στόλο από τα ασθενοφόρα, όταν υπάρχει ήδη σε εξέλιξη η διαγωνιστική διαδικασία, που είχε, βέβαια, ξεκινήσει επί ημερών της επαράτου συγκυβέρνησης για την προμήθεια νέων ασθενοφόρων.

Έχουμε -αυτό θα ήθελα να το επιβεβαιώσω, αλλά νομίζω ότι ισχύει- είκοσι εννέα, παρακαλώ, κρούσματα ηπατίτιδας Α στον καταυλισμό της Νέας Καβάλας, εκεί όπου φιλοξενούνται πρόσφυγες, μετανάστες, κ.λπ. από τον Αύγουστο και μετά. Αυτό το νούμερο αφορά σε καταυλισμό δύο χιλιάδων ατόμων.

Είχαμε κάνει λόγο, ήδη από τον χειμώνα, για υγειονομική βόμβα που κινδύνευε να εκραγεί, αλλά δεν έγιναν ή εν πάση περιπτώσει, σίγουρα από το αποτέλεσμα δεν πέτυχαν οι προβλεπόμενες ενέργειες υποχρεωτικού εμβολιασμού όλων των παιδιών. Είκοσι εννέα στους δύο χιλιάδες, εκεί που μέχρι τον Ιούνιο τα κρούσματα σε όλο τον πληθυσμό ήταν δεκατέσσερα. Αν αυτό δεν είναι επικίνδυνη έξαρση του φαινομένου, δεν ξέρω τι είναι.

Είχαμε τους εργαζόμενους στις κοινωνικές δομές της χώρας. Είναι απλήρωτοι και οι συμβάσεις τους λήγουν. Οι δομές είναι στον αέρα. Θυμίζω ότι το δίκτυο για την αντιμετώπιση της φτώχειας, είχε ξεκινήσει πάλι επί επαράτου συγκυβερνήσεως στο τέλος του 2012 και η αρμόδια Υπουργός, κ. Φωτίου, μας λέει αυτό που μας έλεγε από τον Μάρτιο του 2015, όταν πρωτοήρθαμε εδώ για να ψηφίσουμε το νομοσχέδιο για την αντιμετώπιση της ανθρωπιστικής κρίσης, ότι δεν βρήκε τίποτα –λέει- στο ΕΣΠΑ. Αν αυτό το επιχείρημα έστεκε τον Μάρτιο του 2015, ξέρετε, δεν μπορεί να στέκει και τώρα μετά από ενάμιση χρόνο, ότι δεν βρήκε τίποτα και, άρα, το άφησε το πράγμα σχεδόν στην τύχη του.

Λοιπόν θα κάνουμε και πρόταση. Ας προτείνει την αυτοοργάνωση των εργαζομένων στις δομές αυτές στη βάση της ΚΟΙΝΣΕΠ. Μπορεί να το κάνει; Δύσκολα. Ξέρετε γιατί είναι δύσκολο; Διότι τόσο καιρό και η κ. Φωτίου και αρκετοί εξ υμών εδώ μέσα υποδαυλίζατε τους εργαζόμενους σε όλες αυτές τις δομές και στο «Βοήθεια στο σπίτι» και τους λέγατε ότι μόνη λύση γι’ αυτούς, είναι να αντισταθούν στις προτάσεις για αυτοοργάνωση από την προηγούμενη κυβέρνηση και να επιδιώξουν πρόσβαση στο δημόσιο. Τώρα τους ζητάτε, στη βάση αυτού του νομοσχεδίου να αυτοοργανωθούν. Μπορείτε άραγε;

Ό,τι σπείρατε θερίζετε, κυρίες και κύριοι συνάδελφοι. Να δω τώρα πώς θα πάνε αυτές οι απόπειρες αυτοοργάνωσης; Διότι αυτού του είδους οι δραστηριότητες είναι ακριβώς αυτές στις οποίες στοχεύει αυτό το νομοσχέδιο για την οργάνωση σε δομές κοινωνικής οικονομίας.

Έχουμε μετά την απαράδεκτη, πραγματικά, και προκλητική δήλωση του Προέδρου του ΟΑΕΕ, οποίος δήλωσε: «Αυτοί που δεν μπορούν να πληρώσουν εισφορές να πάνε στη Βουλγαρία». Αυτό μάλιστα το είπε στη βόρεια Ελλάδα. Θα έπρεπε να ξέρει ότι στη βόρεια Ελλάδα ήδη έχουν πάει πάρα πολλοί ελεύθεροι επαγγελματίες και επιχειρηματίες και μεταφέρει έδρα στη Βουλγαρία, όχι για να πλουτίσουν ή να κερδοφορήσουν ανεξέλεγκτα, αλλά για να επιβιώσουν και να κρατήσουν τις επιχειρήσεις τους.

Βέβαια πριν από μια εβδομάδα στην επιτροπή παρακολούθησης του ασφαλιστικού συστήματος δεν ήταν τόσο λαλίστατος όσο ήταν προχθές απέναντι στον κόσμο. Την ώρα που ένας στους δύο ελεύθερους επαγγελματίες δεν μπορεί να πληρώσει τις τρέχουσες εισφορές, πριν ενεργοποιηθούν οι αυξημένες ως ποσοστό επί του εισοδήματος εισφορές του νόμου Κατρούγκαλου, 27%, κάτι που θα καταστήσει απαγορευτική την αύξηση επιχειρηματικής δραστηριότητας στην Ελλάδα, εκτός αν ο ελεύθερος επαγγελματίας αποκρύπτει κέρδος ή αποκρύπτει τζίρο ή πάει, όπως προτρέπει ο κύριος Διοικητής του ΟΑΕΕ, στην Βουλγαρία! Εμείς τον προτρέπουμε να παραιτηθεί και θα επανέλθουμε σ’ αυτό το σημείο. Δεν μπορεί δημόσιος παράγοντας, ιδίως στο ασφαλιστικό σύστημα, να κάνει αυτού του είδους τις δηλώσεις.

Η κατάρρευση του ασφαλιστικού συστήματος, όμως, επιδεινώνει τα νούμερα της φτώχειας, κυρίες και κύριοι. Μάθαμε πρόσφατα ότι ένας στους δύο περίπου, βρίσκεται αν όχι κάτω από το όριο, σε κίνδυνο φτώχειας. Αυτό το νούμερο είναι κρίσιμο. Δεν ξέρω, κυρίες και κύριοι της Κυβέρνησης, αν στο τέλος της θητείας σας όποτε προκύψει αυτό, θα έχετε κάνει αρκετά, για να αντιμετωπίσετε τη φτώχεια. Ξέρω, όμως, ότι στο μεταξύ θα έχετε παραγάγει περισσότερη φτώχεια. Αυτό, νομίζω, είναι το κρίσιμο ζήτημα.

Τέλος, το ζήτημα της παραίτησης της Γενικής Γραμματέως του Υπουργείου Εργασίας το αντιπαρέρχομαι. Θεωρώ ότι είναι μεν ένα ζήτημα εσωτερικής λειτουργίας της Κυβέρνησης, δεν θεωρώ όμως ότι είναι το μείζον. Έχω να πω, ότι αν η αφορμή γι’ αυτή την παραίτηση ήταν μια διάσταση απόψεων σχετικά με τη λειτουργία των ΚΕΚ, ίσως πλέον έχει έρθει η ώρα, να κάνουμε με όρους συνεννόησης διακομματικής μια μεγάλη συζήτηση για τη λειτουργία των κέντρων επαγγελματικής εκπαίδευσης και κατάρτισης. Νομίζω ότι είναι η ώρα να θέσουμε ορθολογικούς κανόνες λειτουργίας όλων αυτών, κύριε Υπουργέ.

Τέλος για την κοινωνική οικονομία δεν έχω πάρα πολύ καιρό, αλλά θα μπορέσω να πω και μερικά πράγματα στην αυριανή συζήτηση επί των άρθρων. Ακούστηκαν πολλά. Δεν έχουν ξεκινήσει όλα από το μηδέν. Άλλωστε το παραδέχθηκε προς τιμήν της και η Υπουργός, σε μια εποικοδομητική συζήτηση που έγινε στις επιτροπές. Υπάρχει ο προηγούμενος ν.4019/2011. Υπάρχει εθνική στρατηγική για την κοινωνική ένταξη και υπάρχει και η εθνική στρατηγική για την κοινωνική οικονομία, με διαβούλευση που είναι σε εξέλιξη με την Ευρωπαϊκή Επιτροπή. Η διάχυτη αισιοδοξία ότι η ανάπτυξη του τρίτου πυλώνα θα οδηγήσει λίγο-πολύ στην απόλυτη παραγωγική ανασυγκρότηση της χώρας, δεν με βρίσκει και απολύτως σύμφωνο.

Είναι χρήσιμος ο τρίτος πυλώνας, αλλά δεν φτάνει αυτός για να οδηγήσει στην παραγωγική ανασυγκρότηση της χώρας, δίπλα στον πρώτο, που είναι η κρατικά ελεγχόμενη οικονομία και στον δεύτερο, που είναι η ιδιωτική οικονομία.

Στις χώρες, βλέπετε, που ανθούν οι κοινωνικές επιχειρήσεις, μετά βίας το παραγωγικό αποτέλεσμα του τρίτου πυλώνα ανέρχεται στο 10% του ΑΕΠ. Στην Ελλάδα είναι πολύ πιο χαμηλό. 1% του ΑΕΠ περίπου. Άρα το συμπέρασμα είναι ότι υπάρχει μεγάλο περιθώριο βελτίωσης, αρκεί να υπάρξει σχέδιο και ενημέρωση και ενθάρρυνση αυτών που ενδιαφέρονται για να συμμετάσχουν.

Ακούστε αυτό το στοιχείο, νομίζω ότι είναι εξαιρετικά σημαντικό για τη συζήτησή μας. Υπάρχουν, ως γνωστόν, τρεις κατηγορίες κοινωνικής συνεταιριστικής επιχείρησης, κατά τον ν.4019/2011, που ήταν η βασική δομή της κοινωνικής οικονομίας με το προηγούμενο νομοθετικό καθεστώς.

Η πρώτη είναι οι ΚΟΙΝΣΕΠ ένταξης, όπου σκοπός είναι η ένταξη στην οικονομική και κοινωνική ζωή ατόμων, μελών ευάλωτων ομάδων του πληθυσμού, για παράδειγμα άτομα με σωματική ή νοητική αναπηρία, άτομα εξαρτημένα από ουσίες ή φυλακισμένοι.

Η δεύτερη κατηγορία είναι οι ΚΟΙΝΣΕΠ κοινωνικής φροντίδας, όπου σκοπός ήταν η παραγωγή και παροχή αγαθών και υπηρεσιών υγείας σε συγκεκριμένες ομάδες του πληθυσμού, κυρίως σε ηλικιωμένους, βρέφη ή άτομα με αναπηρία.

Η τρίτη κατηγορία είναι οι ΚΟΙΝΣΕΠ συλλογικού και παραγωγικού σκοπού, όπου σκοπός ήταν η παραγωγή προϊόντων ή η παροχή των υπηρεσιών με κοινωνικό αποτύπωμα.

Ακούστε εδώ. Μετά από κάποια έρευνα τα αποτελέσματα της οποίας δημοσιεύθηκαν τον Απρίλιο του 2015 από το Εθνικό Κέντρο Κοινωνικής Έρευνας, το ΕΚΚΕ, προέκυψε το εξής: Τότε υπήρχαν συνολικά εξακόσιες ογδόντα εννέα ΚΟΙΝΣΕΠ εγγεγραμμένες στο σχετικό μητρώο του Υπουργείου.

Από αυτές οι εκατόν τριάντα μία έχουν διαγραφεί από το μητρώο, δεν υφίστανται. Από αυτές που έχουν διαγραφεί, δυστυχώς το 27,4%, πάνω από το 1/4 αφορούσε σε ΚΟΙΝΣΕΠ κοινωνικής φροντίδας, -προσέξτε- στο κατ’ εξοχήν πεδίο στο οποίο θα μπορούσε να ανθίσει μία επιχείρηση κοινωνικής οικονομίας.

Από το σύνολο τριακόσιες εξήντα πέντε έχουν ήδη ενεργοποιηθεί, δηλαδή έχουν πάρει την οριστική βεβαίωση λειτουργίας, αλλά από αυτές μόνο 12,5% αφορά σε επιχειρήσεις κοινωνικής φροντίδας και το 3,8% αφορά σε ΚΟΙΝΣΕΠ κοινωνικής ένταξης.

Η μεγάλη πλειοψηφία, το 83,7%, τριακόσιες σαράντα εννιά επιχειρήσεις αφορά σε ΚΟΙΝΣΕΠ συλλογικού, παραγωγικού σκοπού, την τρίτη κατηγορία που έχει να κάνει με την παραγωγή κάποιου αγαθού ή την παροχή κάποιας συγκεκριμένης υπηρεσίας με κοινωνικό αποτύπωμα.

Άρα τι συμπέρασμα βγάζουμε, κυρία Υπουργέ; Το συμπέρασμα είναι ή ότι πρέπει να ενισχύσουμε τις δύο πρώτες κατηγορίες –βεβαίως ένα συμπέρασμα είναι αυτό-, αλλά κυρίως ότι οι κοινωνικές επιχειρήσεις οι οποίες «τραβάνε» είναι αυτές της τρίτης κατηγορίας του συλλογικού παραγωγικού σκοπού, αυτές που συνδέονται εννοιολογικά και με τα στοιχεία της επιχειρηματικότητας. Σας τα είχαμε πει και στην επιτροπή, είναι η κυρίαρχη τάση στην ευρωπαϊκή συζήτηση. Πρέπει να προταχθεί εδώ και το στοιχείο της κοινωνικής επιχειρηματικότητας.

Δεν είναι ανάγκη να υπάρξει αποκλειστική προσήλωση στο στοιχείο του κέρδους, υπάρχουν κι άλλα στοιχεία που ανάγονται στην επιχειρηματική λειτουργία. Είναι η επιχειρηματική ιδέα, βασική προϋπόθεση, είναι το ρίσκο, είναι η οργάνωση και η προώθηση κάποιου προϊόντος, που αποφασίζει η κοινωνική επιχείρηση να παράγει, είναι κάποια ευελιξία στη λήψη των αποφάσεων, είναι η στελέχωση, είναι η χρηματοδότηση. Ιδίως για το τελευταίο κομμάτι δεν γίνεται επαρκής συζήτηση και στη διαβούλευση, στο πλαίσιο της εθνικής στρατηγικής για την κοινωνική οικονομία.

Επομένως καλή αυτή η φρασεολογία αριστερού τύπου για την αλληλεγγύη, συμμετοχικότητα κ.λπ., αλλά νομίζω ότι πρέπει να ληφθούν υπ’ όψιν οι παρατηρήσεις της Επιτρόπου Κοινωνικών Υποθέσεων και να προταχθεί το στοιχείο της κοινωνικής επιχειρηματικότητας, αφού έτσι κι αλλιώς αυτό θα κάνει τη διαφορά στη σωστή και ορθολογική ανάπτυξη του τρίτου πυλώνα, αυτού της κοινωνικής οικονομίας.

Στα πλαίσια αυτά δείτε τις προτάσεις της αρμόδιας Επιτρόπου Κοινωνικών Υποθέσεων, κυρία Υπουργέ. Ζήτησε μια πιο περιεκτική προσέγγιση, που καλύπτει όλες τις υφιστάμενες πρωτοβουλίες και τις πρωτοβουλίες μεταξύ άλλων Υπουργείων.

Έθεσε το ερώτημα, εάν έχει υποβληθεί το εθνικό σχέδιο σε πραγματική διαβούλευση στο εσωτερικό της κυβερνητικής δομής ιδίως μεταξύ της κεντρικής κυβέρνησης και άλλων δομών όπως οι περιφέρειες. Έβαλε θέμα ότι οι κύριες κοινωνικές και οικονομικές προκλήσεις δεν έχουν αντιμετωπιστεί επαρκώς στη συζήτηση μέχρι τώρα. Επίσης όπως είπα, είναι το θέμα των ανεπαρκών προβλέψεων στο ζήτημα της χρηματοδότησης. Εκεί, ξέρετε, είναι όλα τα σχετικά για τη μικροχρηματοδότηση που ανοίγει δρόμους.

Επίσης προσέθεσε ότι η εθνική στρατηγική δεν θεσπίζει στέρεες διαδικασίες εποπτείας και αξιολόγησης. Εδώ βλέπω ότι έχετε κάνει αρκετά με τα εργαλεία του κοινωνικού αντικτύπου, που όμως δεν πρέπει αυτά να ενεργοποιούνται από τους ίδιους τους φτωχούς συμμετέχοντες αλλά από κάποιο άλλο εργαλείο. Βέβαια ζήτησε να ληφθεί υπ’ όψιν και η υπάρχουσα εμπειρία αλλά και να γίνει καλύτερος διυπουργικός συντονισμός.

Με αυτά υπ’ όψιν εγώ θα κλείσω, λέγοντας ότι όντως το νομοσχέδιο είναι μία αξιοπρεπής πρωτοβουλία να βελτιωθεί και να ενισχυθεί το υπάρχον θεσμικό πλαίσιο από μια ευπρεπή Υπουργό μιας όχι και τόσο ευπρεπούς Κυβέρνησης. Το στηρίζουμε. Γι’ αυτόν τον λόγο είμαστε θετικοί στην υπερψήφισή του επί της αρχής. Για κάποια άρθρα θα μιλήσουμε εκτενέστερα και θα πούμε κάποια πράγματα αύριο.

Μόνο, όμως, το γεγονός ότι η Υπουργός άκουσε και βελτίωσε νομοτεχνικά κάποια στοιχεία του νομοσχεδίου, δείχνει ακριβώς τόσο την ευπρέπεια για την οποία έκανα λόγο, όσο και το ότι αυτό το νομοσχέδιο αποτελεί –θα έλεγα- την εξαίρεση στον κανόνα, ένα πραγματικό προϊόν συναίνεσης για την ωφελιμότητά του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Ο Κοινοβουλευτικός Εκπρόσωπος της Νέας Δημοκρατίας με το «κατ’ εξαίρεση» μάλλον δείχνει ότι έχει μικρή, επιλεκτική μνήμη, γιατί το μνημόνιο το ψηφίσατε όλοι μαζί, λες και δεν ξέρατε τι ψηφίζατε όλοι μαζί.

Είναι φανερό ότι η επικαιρότητα των ημερών, μάς υποχρεώνει να τοποθετηθούμε σε αυτά που τρέχουν και φυσικά και για το νομοσχέδιο.

Είναι προφανές ότι η Κυβέρνηση, η Νέα Δημοκρατία αλλά και άλλα κόμματα, αξιοποιούν το θέμα των αδειών της συγκρότησης του Εθνικού Ραδιοτηλεοπτικού Συμβουλίου και της συζήτησης στο Συμβούλιο της Επικρατείας για την αντισυνταγματικότητα ή όχι, προκειμένου να στήσουν έναν οξύτατο δικομματικό καυγά. Δεν είναι η πρώτη φορά. Τα έχουμε περάσει και με το ΠΑΣΟΚ και με τη Νέα Δημοκρατία. Άλλαξε απλώς ο ένας πόλος και προσπαθούν να πάνε την πολιτική αντιπαράθεση και τα πολιτικά ζητήματα σε ζητήματα ηθικής. Για να κρύψουν τι; Ακριβώς αυτό που είπα. Τη σύγκλιση στα μεγάλα στρατηγικά θέματα που καθορίζουν τη ζωή του λαού μας.

Άλλωστε σήμερα υπάρχει και μια αντίφαση, που στην πραγματικότητα δεν ισχύει. Όλοι μαζί δεν το ψηφίζετε; Εδώ έχουμε ύμνους και από τη Νέα Δημοκρατία και από το ΠΑΣΟΚ και από τα κόμματα του ευρωμονόδρομου και του καπιταλιστικού δρόμου ανάπτυξης. Υπάρχει πλήρης σύμπνοια, αγκαλιές, συγχαρητήρια, δημιουργικά πράγματα! Ο λαός μπορεί να βγάλει συμπεράσματα.

Βεβαίως θέλουμε να πούμε ότι δεν ισχυριζόμαστε ότι η αντιπαράθεση έχει να κάνει μόνο με το θέμα των εντυπώσεων. Γι’ αυτό ξεκαθαρίζουμε και λέμε ότι η αντιπαράθεση για τις άδειες και για το τηλεοπτικό τοπίο, δεν γίνεται ούτε για τη δημοκρατία ούτε για τη διαφάνεια ούτε για την ονομαζόμενη «πάταξη της διαπλοκής». Πρόκειται για αναδιανομή της πίτας των καναλιών, για έναν σκληρό επιχειρηματικό πόλεμο, για έναν πόλεμο επιχειρηματικών συμφερόντων για το ποιος θα ελέγχει την ενημέρωση και όχι μόνο. Η μεν Κυβέρνηση υπερασπίζεται κάποιους από τους επιχειρηματίες, που θέλουν να μπουν στην αγορά των μέσων μαζικής ενημέρωσης, η δε Νέα Δημοκρατία και το ΠΑΣΟΚ υπερασπίζονται τις συμμαχίες με κάποιους άλλους καναλάρχες.

Κανένας, όμως, ούτε η Κυβέρνηση ούτε η Νέα Δημοκρατία ούτε και οι υπόλοιποι δεν θέτουν το βασικό θέμα. Ποιος έχει στα χέρια του τα μέσα μαζικής ενημέρωσης; Τα έχουν στα χέρια τους οι επιχειρηματικοί όμιλοι. Τα έχουν στα χέρια τους αυτοί που κυβερνούν, στην πραγματικότητα αυτοί που έχουν την οικονομική εξουσία. Τα έχουν στα χέρια τους και αυτοί που υποστηρίζουν το σύστημα, αναπαράγουν την κυρίαρχη ιδεολογία με χίλιους τρόπους, υποστηρίζουν τη σαπίλα του, τις ενώσεις του ίδιου του συστήματος.

Φυσικά μπορεί να υπάρχουν μεγάλοι καυγάδες, σκληροί καυγάδες, αλλά δεν αφορούν τα λαϊκά συμφέροντα.

Γι’ αυτό εμείς και στη Διάσκεψη των Προέδρων διαχρονικά ψηφίζουμε «παρών» στο ζήτημα της σύνθεσης του ΕΣΡ. Γιατί και οι λεγόμενες ανεξάρτητες αρχές -γιατί λεγόμενες είναι- όπως και το Εθνικό Συμβούλιο Ραδιοτηλεόρασης και με τις αρμοδιότητες που είχε και που λέει η Νέα Δημοκρατία ότι πρέπει να επιστρέψουν, πάλι την ίδια δουλειά έκανε, δηλαδή, τροχονόμος των επιχειρηματικών συμφερόντων.

Το ερώτημα είναι. Υπάρχουν προσπάθειες με αφορμή το ζήτημα των αδειών, ελέγχου και επηρεασμού της δικαιοσύνης πρώτα απ’ όλα από την Κυβέρνηση που έχει το πάνω χέρι;

Εμείς λέμε «ναι βεβαίως και υπάρχουν». Υπάρχουν προσπάθειες, και ανοικτές και πιθανά υπόγειες, παρέμβασης στη δικαιοσύνη. Είναι απαράδεκτα αυτά τα φαινόμενα. Η τακτική της κλειδαρότρυπας να κρέμονται στα μανταλάκια προσωπικά στοιχεία ενός δικαστή, είναι πρακτικές που συνεχίζονται και σήμερα από την Κυβέρνηση ΣΥΡΙΖΑ-ΑΝΕΛ, παρ’ ότι παλιότερα καταδικάζονταν απ’ αυτές τις πολιτικές δυνάμεις με τον πιο κατηγορηματικό τρόπο.

Όπως και είναι απαράδεκτα όλα όσα προηγήθηκαν, παραιτήσεις δικαστικών, συναντήσεις του Πρωθυπουργού με τους προέδρους των ανωτάτων δικαστηρίων, παραγκωνισμός άλλων ενώσεων, μισθολογικές υποσχέσεις, συζητήσεις για παράταση της θητείας συγκεκριμένων δικαστικών, που παραπέμπουν ευθέως και αντικειμενικά σε συνδιαλλαγή. Δικαιολογημένα τοποθετήθηκαν στα ζητήματα αυτά και τα κατήγγειλαν οι ενώσεις των δικαστών.

Μήπως όμως, η Νέα Δημοκρατία και το ΠΑΣΟΚ ως κυβέρνηση, δεν προσπαθούσαν στο παρελθόν να χειραγωγήσουν τη δικαιοσύνη και τις αποφάσεις; Επιτέλους, δηλαδή, θα ξεχαστούμε; Τι θα γίνουμε; Θα γίνουμε λωτοφάγοι, για το τι έχετε κάνει στο παρελθόν και οι μεν και οι δε; Εδώ ξηλώσανε και την εκλεγμένη διοίκηση της ΓΣΕΕ παλιότερα.

Την δήθεν ανεξαρτησία της δικαιοσύνης την κρίνουν κάθε φορά, ανάλογα με τη θέση που βρίσκονται. Όταν είναι στην κυβέρνηση, είναι καλώς καμωμένα, είναι ανεξάρτητη, δεν υπάρχει καμμία παρέμβαση, είναι αμερόληπτη, έχει κύρος. Όταν βρίσκονται στην αντιπολίτευση, ξαφνικά σταματά να είναι ανεξάρτητη, ανακαλύπτονται διαπλοκές και παρεμβάσεις στο έργο της.

Κάνουν πως ξεχνάνε ότι από κοινού ψηφίζουν τα μνημόνια, τους βασικούς αντιλαϊκούς νόμους που καλείται να εφαρμόσει η δικαιοσύνη. Άρα ποια ανεξαρτησία; Εφαρμόζει αντιλαϊκούς νόμους, που υπηρετούν τα συμφέροντα του κεφαλαίου Επίσης ότι συμφωνούν όλοι με τον διορισμό της ηγεσίας από την εκάστοτε κυβέρνηση.

Όλη αυτή η αντιπαράθεση δεν έχει καμμία σχέση με τα πραγματικά θέματα της απονομής της δικαιοσύνης, αλλά και τα προβλήματα των ίδιων των δικαστών. Ο σκοπός είναι να ελέγξουν μηχανισμούς, να επηρεάσουν εξελίξεις στον χώρο υπέρ στενών κομματικών συμφερόντων, αλλά και μερίδων επιχειρηματικών ομίλων που συγκρούονται σκληρά, πράγματι, αλλά όχι για τα λαϊκά συμφέροντα αλλά για τα δικά τους κέρδη στο πεδίο της οικονομίας.

Εμείς έχουμε πει σε όλους τους τόνους και πάντα ότι ο ρόλος της δικαιοσύνης και η θέση της στο πλαίσιο αυτής της εξουσίας, αυτής της οικονομίας, σαν τμήμα του κρατικού μηχανισμού είναι να στηρίζει τα συμφέροντα της άρχουσας τάξης και να υλοποιεί τους αντιλαϊκούς νόμους που ψηφίζουν. Γίνεται πιο απροκάλυπτη η αξιοποίησή της για την επιβολή της αντιλαϊκής πολιτικής, την εξυπηρέτηση συνολικά των συμφερόντων των μεγάλων ομίλων σε βάρος των εργαζομένων, των λαϊκών στρωμάτων.

Σε ορισμένες περιπτώσεις -και προσέξτε το- η δικαιοσύνη προπορεύεται στην υλοποίηση της αντιλαϊκής πολιτικής. Να ένα πρόσφατο παράδειγμα. Πριν λίγες ημέρες είχαμε ωμή παρέμβαση στο συνδικαλιστικό κίνημα από το Μονομελές Πρωτοδικείο Αθηνών με απόφαση αναστολής εκτέλεσης των αποφάσεων του 29ου Συνεδρίου του Εργατικού Κέντρου της Αθήνας μαζί και των οργάνων διοίκησής του. Επειδή τα όργανα του Εργατικού Κέντρου της Αθήνας αλλά και το συνέδριο αποφάσισε και μάλιστα ομόφωνα τη μη συμμετοχή αντιπροσώπων ενός σωματείου στο συνέδριο του ΕΚΑ, λόγω κατάφωρης παραβίασης των διατάξεων του καταστατικού του ΕΚΑ κατά την εκλογή των αντιπροσώπων του σε αυτό –γι’ αυτή την κατάπτυστη απόφαση- έχουμε παρέμβαση ανοικτή για λογαριασμό εργοδοσίας και Κυβέρνησης, που θυμίζει άλλες εποχές και ανοίγει τον δρόμο για ολοκληρωτικό και άμεσο έλεγχο των συνδικάτων από κράτος και εργοδοσία, αφού δεν αναγνωρίζει στα συνδικάτα το δικαίωμα να ελέγχουν και να νομιμοποιούν αντιπροσώπους με βάση τα καταστατικά τους, δεν έβγαλε κανείς τσιμουδιά, πλην από το ΚΚΕ.

Πώς τοποθετείστε; Ο κύριος Υπουργός είπε «η ανεξαρτησία της δικαιοσύνης». Αυτό δεν σαν είπε όταν πήγατε και κάνατε παράσταση; Οι υπόλοιποι γιατί δεν μιλάτε και κόπτεστε για τη δικαιοσύνη; Πάει και καταργεί ουσιαστικά την αυτονομία των συνδικάτων, αυτό κάνει, όπως και το δικαίωμά τους να εφαρμόζουν τα καταστατικά τους και να αποκλείουν αντιπροσώπους. Γιατί δεν μιλά κανένας σας, που κόπτεστε όλη την ώρα για τη δικαιοσύνη ή όταν όλες οι απεργίες εκ των προτέρων ή τουλάχιστον το 99% κηρύσσονται παράνομες και μάλιστα μερικές πριν ακόμα εξαγγελθούν;

Εμείς δεν ταυτίζουμε τον ρόλο και τον θεσμό της δικαιοσύνης με όλους τους δικαστές και τους ανθρώπους που εργάζονται, γιατί υπάρχουν και φωτεινές εξαιρέσεις, που έχουν σηκώσει μπόι και υφίστανται και αυτοί τις συνέπειες των αντιλαϊκών πολιτικών. Άρα να σταματήσει η υποκρισία σ’ αυτόν τον τομέα.

Να περάσουμε τώρα και στο νομοσχέδιο. Τι λέει ο τίτλος; Κοινωνική οικονομία. Απάτη μεγάλη απάτη! Ιδεολογική απάτη! Κοινωνική οικονομία σημαίνει ότι ο λαός έχει στα χέρια του τα μέσα παραγωγής, έχει τον πλούτο που παράγει και σχεδιάζει, προγραμματίζει με γνώμονα τι; Με γνώμονα την κάλυψη των ανθρωπίνων αναγκών και όχι το καπιταλιστικό κέρδος. Εδώ είναι η εφεύρεση –και δεν είναι η πρώτη- του κοινωνικού κράτους. Τι κοινωνικό κράτος; Κράτος καπιταλιστικό είναι. Με αίμα και θυσίες οι εργαζόμενοι χρόνια και για άλλους λόγους απέσπασαν ορισμένες κατακτήσεις.

Κοινωνικοί εταίροι. Ο βιομήχανος, ο εφοπλιστής και ο εργάτης εταίροι. Μόνο που ο ένας τρώει αστακό και ο άλλος τρώει ψίχουλα! Τέτοιοι εταίροι είναι, ο ένας δουλεύει και ιδρώνει και ο άλλος καρπώνεται τον ιδρώτα του.

Κοινωνία των πολιτών. Ποιων πολιτών, αλήθεια; Όλοι πολίτες είναι; Υπάρχουν εργάτες, αγρότες, επιχειρηματίες, υπάρχουν, υπάρχουν, υπάρχουν. Ισοπέδωση.

Τι άλλο; Κοινωνική συνοχή. Τι πάει να πει κοινωνική συνοχή; Τα συμφέροντα είναι ίδια; Εδώ η ιστορία της ανθρωπότητας είναι η πάλη των τάξεων και είναι κινητήρια δύναμη της κοινωνίας. Εσείς τι βγάλατε τώρα; Αυτά τα υιοθετεί όλα η Κυβέρνηση όχι τώρα, αλλά τα έχει υιοθετήσει εδώ και πάρα πολλά χρόνια και μιλάμε και για κοινωνική οικονομία.

Η κοινωνική οικονομία, κατ’ αρχάς, δεν είναι εφεύρεση ούτε δική μας ούτε δική σας. Είναι πολλά χρόνια. Το κρίσιμο σημείο ήταν η απόφαση στη διάσκεψη των κρατών-μελών του ΟΟΣΑ τον Ιούνιο του 1998. Έτσι δεν είναι, κυρία Υπουργέ; Έτσι είναι. Δεν είναι οι ρίζες αρχαίες κ.λπ., είναι οι αποφάσεις της Ευρωπαϊκής Ένωσης και ο νόμος του ΠΑΣΟΚ. Έχουμε ένα απλό ερώτημα. Αλήθεια ο καπιταλισμός αυτοκαταστρέφεται;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου δώσετε και τον χρόνο της δευτερολογίας μου, κύριε Πρόεδρε, και δεν θα ξαναμιλήσω.

Ο καπιταλισμός αυτοκαταστρέφεται; Δηλαδή φτιάχνει την κοινωνική οικονομία για να δημιουργήσει προϋποθέσεις, όπως είπε και ο Πρωθυπουργός στο συνέδριο, για μετάβαση στον σοσιαλισμό ή κάνει κάτι διαφορετικό; Επειδή δεν μπορούμε να μιλάμε μόνο θεωρητικά -θα μιλήσουμε, όμως, και θεωρητικά- αυτές λειτουργούν σε μία σειρά από ανεπτυγμένες καπιταλιστικές χώρες εδώ και πάρα πολλά χρόνια και πολύ ανεπτυγμένες μάλιστα, από Αμερική και Καναδά μέχρι Γερμανία και Βέλγιο. Υπάρχουν όλα τα στοιχεία, τα ξέρετε. Τι έκαναν όλο αυτό το διάστημα; Προετοίμασαν το έδαφος για τον σοσιαλισμό; Τι έκαναν; Δημιούργησαν προϋποθέσεις, να έχουν εργαζόμενους πλούσιους που διαχειρίζονται τομείς κ.λπ.; Το αντίθετο μάλιστα.

Εμείς, λοιπόν, τι λέμε; Λέμε –και έτσι είναι- ότι είναι συστατικό στοιχείο της καπιταλιστικής οικονομίας. Ο κ. Φορτσάκης μάλιστα το είπε ανοιχτά. Εάν θυμάμαι καλά και την έκφρασή του, είπε ότι «ναι, θα βοηθήσουν στη μόχλευση κεφαλαίων. Εμείς, λοιπόν, λέμε ότι αυτά που λένε ότι δεν υπάρχει κέρδος, είναι μύθος και ότι λειτουργούν στο πλαίσιο της καπιταλιστικής οικονομίας.

Λέμε, επίσης, ότι προσπαθούν να χρησιμοποιηθούν σήμερα στο πλαίσιο του συστήματος σαν εργαλείο διεξόδου από την κρίση, αλλά κυρίως εντάσσονται στην εξυπηρέτηση στρατηγικών αναγκών του κεφαλαίου. Πώς; Γιατί μπορεί να πει κανείς ότι «είσαστε υπερβολικοί, εδώ έχουμε να κάνουμε με έναν άλλον τομέα».

Μία από τις στρατηγικές στοχεύσεις, που καταγράφεται και στα μνημόνια και παντού, είναι η συρρίκνωση του κράτους και των υπηρεσιών που παρέχει αυτό με διπλό στόχο:

Πρώτον, να δραστηριοποιηθεί το κεφάλαιο σε συγκεκριμένους νέους τομείς, παιδεία, υγεία, πρόνοια και άρα να είναι μοχλός για ιδιωτικοποιήσεις, σε τομείς που μέχρι τώρα είχε το κράτος.

Δεύτερον, σε συνθήκες κρίσης να μετατοπιστούν οι κρατικές δαπάνες. Δηλαδή η μείωση συνέχεια των κοινωνικών δαπανών τι στόχο έχει; Έχει στόχο να εξοικονομηθούν χρήματα, εκτός των άλλων και για να επενδυθούν κεφάλαια σε νέους τομείς που συρρικνώνονται, άρα θα πάνε ιδιώτες, αλλά και να εξοικονομηθούν χρήματα, για να χρηματοδοτηθεί -όπως τώρα με τα διάφορα πακέτα στήριξης είτε λέγεται Γιούνκερ, είτε λέγεται αναπτυξιακός νόμος- το μεγάλο κεφάλαιο. Ποιο θα είναι το αποτέλεσμα; Πρώτον, υποβάθμιση υπηρεσιών και παροχών για τον λαό. Δεύτερον, εμπορευματοποίηση. Και τρίτον, μείωση της συνολικής αξίας της εργατικής δύναμης, μέσω εθελοντισμού, φθηνού εργατικού δυναμικού, χαμηλών αμοιβών, χωρίς εργασιακές σχέσεις και συγκροτημένα δικαιώματα.

Τρίτον, προσπάθεια διαχείρισης της ανεργίας μέσα από προγράμματα κοινωνικής εργασίας. Δηλαδή φθηνό εργατικό δυναμικό, ένταξη των ανέργων. Κάτι βαθύτερο. Μετατρέπει τους άνεργους σε αυτοαπασχολούμενους. Ουσιαστικά δεν βελτιώνει καθόλου την οικονομική τους θέση και προσπαθεί να τους πείσει να αισθάνονται και αφεντικά από πάνω, με 300, 500 και 600 ευρώ.

Τέλος διασπάθιση δημόσιων πόρων που αντί να δίνονται τα χρήματα στις κρατικές δομές που υπάρχουν, για να στηριχθούν και να αναπτυχθούν ακόμη περισσότερο –γιατί δεν τα δίνετε εκεί τα λεφτά;-, δίνονται σε ΜΚΟ, ΚΟΙΝΣΕΠ, που θα παρέχουν πιο υποβαθμισμένες υπηρεσίες. Φυσικά γίνεται μεγάλο φαγοπότι όπως έχει αποδειχθεί, ιδιαίτερα με τις μη κυβερνητικές οργανώσεις. Δημοσιεύονται αυτά, τα γνωρίζουμε όλοι.

Από πάνω λέμε «κοινωνική οικονομία». Αλήθεια μπορεί να μιλάει κανένας σοβαρά για κοινωνική οικονομία στον καπιταλισμό; Ποιες είναι οι σχέσεις που υπάρχουν εδώ; Δεν είναι καπιταλιστικές σχέσεις παραγωγής; Δεν είναι κίνητρο ο νόμος του κέρδους; Δεν θα κερδίζουν αυτές; Από πού κερδίζουν; Από τον αέρα; Είστε μορφωμένη. Καρπώνονται μέρος της υπεραξίας. Πρώτες ύλες δεν χρησιμοποιούν; Άλλα δεν χρησιμοποιούν; Άρα, λοιπόν, μη μας λέτε ότι με συντριπτική κυριαρχία των μονοπωλίων, με το νόμο του καπιταλισμού που είναι νόμος του κέρδους, θα έχετε κοινωνική οικονομία και μάλιστα όταν μιλάμε για εναλλακτικές μορφές που θα βρίσκονται στο πλάι.

Να σας πω και κάτι, επειδή δεν έχω άλλο χρόνο. Έχουν δοκιμαστεί όλα αυτά. Τα έκανε το ΠΑΣΟΚ παλαιότερα, θυμάστε; Τι πρόβαλε ως μοντέλο το ΠΑΣΟΚ; Πρώτον, συνεταιρισμούς. Χρεοκόπησαν, ναι ή όχι; Όχι μόνο χρεοκόπησαν, αλλά τώρα τους μετατρέπετε σε ανώνυμες εταιρείες και μάλιστα με νόμο. Δεύτερον, συνεταιριστικές τράπεζες. Τα θυμάστε τα μοντέλα; Εμείς ήμασταν απολογούμενοι όλη την ώρα. Μας κατηγορούσαν ότι δεν βλέπουμε αυτά τα καινοτόμα που θα δημιουργήσουν υποδομές για το πέρασμα στον σοσιαλισμό. Τελικά τι έγινε με τις συνεταιριστικές τράπεζες; Προσπάθησαν να ηθικοποιήσουν το χρηματοπιστωτικό σύστημα, να πουν ότι μπορούμε στον καπιταλισμό να φτιάξουμε τράπεζες που θα λειτουργούν αλλιώς, με τις οποίες τι έγινε; Έγινε πάρτι –Αχαϊκή Τράπεζα- και τελικά έγιναν ανώνυμες εταιρείες, μπήκε στρατηγικός επενδυτής, πέρασε στο κεφάλαιο και έτσι, λοιπόν, οι αυταπάτες αυτές–που έχουν δοκιμαστεί- έρχονται τώρα με άλλον τρόπο.

Ποια είναι η μεγάλη σας «προσφορά» -ιδεολογική και σοβαρή εννοώ- με τη διαφήμιση αυτής της υποτιθέμενης κοινωνικής οικονομίας; Ότι δημιουργούνται αυταπάτες ότι μπορεί οι εργαζόμενοι να αλλάξουν τις συνθήκες υπέρ της εργατικής τάξης, δηλαδή να πάρουν αυτοί την εξουσία, χωρίς ανατροπή της εξουσίας του κεφαλαίου. Ότι μπορεί από τη μια να συνυπάρχει το κεφάλαιο -να γδέρνει, να κυριαρχεί παντού, μονοπώλια- ειδικά σήμερα όπως είναι η κατάσταση και στην κατάσταση που βρίσκεται ο καπιταλισμός και από την άλλη να έχουμε μια κοινωνική οικονομία, η οποία θα συνυπάρχει και η οποία θα δημιουργεί και προϋποθέσεις για το πέρασμα στον σοσιαλισμό, δηλαδή ποτέ με αυτές τις προϋποθέσεις.

Εμείς λέμε, λοιπόν, στους εργαζόμενους, παρά το δόλωμα που θα πέσει, -γιατί θα πέσει δόλωμα σε πολλούς εργαζόμενους και ο πνιγμένος λέει από τα μαλλιά του πιάνεται- να μην τσιμπήσουν και να μην πιστέψουν ότι μπορεί μέσα από τέτοιες μορφές, που θα τους ονομάσουν και επιχειρηματίες, να βελτιώσουν τη θέση τους και πολύ περισσότερο να λύσουν τα δικά τους προβλήματα. Για να υπάρξει κοινωνική οικονομία με την πραγματική έννοια του όρου, χρειάζεται κοινωνικοποίηση των βασικών και συγκεντρωμένων μέσων παραγωγής.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώστε, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Ολοκληρώνω, κύριε Πρόεδρε.

Επιστημονικός σχεδιασμός, εργατικός έλεγχος, που προϋποθέτει τι; Ανατροπή της εξουσίας του κεφαλαίου.

Τι μας λέτε τώρα; Τι λέτε στον κόσμο; Ότι στην κυριαρχία του μονοπωλιακού κεφαλαίου, αυτή την άγρια βαρβαρότητα που ζούμε σήμερα, μέσα στον καπιταλισμό μπορεί να αλλάξει η θέση τους κοινωνικά; Όχι, το αντίθετο.

Να μη τσιμπήσουν σε όλα αυτά. Να οργανώσουν την πάλη τους για την ανατροπή αυτής της εξουσίας και για να πάρουν την εξουσία στα χέρια τους, δηλαδή τη λαϊκή εξουσία. Να μη τσιμπήσουν σε αυτή την βρώμικη και ανιστόρητη προπαγάνδα, που γίνεται από όλες τις πλευρές και λέγεται ταξική συμφιλίωση, από όλες τις πλευρές, ότι μπορεί δηλαδή και το κεφάλαιο να κερδίζει πάρα πολλά μέσα από την εθνική οικονομία και από την ανάπτυξη και οι εργαζόμενοι να ζουν καλά.

Αυτό δεν έχει γίνει ποτέ ιστορικά. Μπορεί να έδιναν ορισμένες κατακτήσεις, τις οποίες πήραν σε μια νύχτα πίσω. Άρα άλλος δρόμος από την ανατροπή δεν μπορεί να υπάρξει ούτε έχει τεκμηριωθεί κάτι τέτοιο ιστορικά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, να συνεννοηθούμε λίγο για την εξέλιξη της συζήτησης. Έχει ζητήσει τον λόγο και θα παρέμβει ο Πρόεδρος της Κοινοβουλευτικής Ομάδας της Χρυσής Αυγής, ο συνάδελφος κ. Μιχαλολιάκος. Μετά θα ακολουθήσουν τέσσερις συνάδελφοι. Θα κάνει μια ολιγόλεπτη παρέμβαση η κυρία Υπουργός και θα ψηφίσουμε επί της αρχής, για να έχουμε τελειώσει περίπου στις 18.30΄ -άντε να πάει λίγο αργότερα.

Κύριε Πρόεδρε, έχετε τον λόγο για δεκαπέντε λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου – Χρυσή Αυγή):** Ευχαριστώ πολύ.

Κύριε Πρόεδρε, κυρίες και κύριοι Βουλευτές, στο επίκεντρο της σημερινής συζητήσεως, αλλά και στο επίκεντρο της πολιτικής ζωής των τελευταίων ημερών, κυριαρχεί το ζήτημα των τηλεοπτικών σταθμών. Σε άσχετο νομοσχέδιο, όπως είδαμε σήμερα, υπήρξε παρέμβαση του κ. Μητσοτάκη, Προέδρου της Αξιωματικής Αντιπολιτεύσεως, που αφορούσε τους τηλεοπτικούς σταθμούς και περιμέναμε να ακούσουμε και τον Πρωθυπουργό.

Όλα για τα κανάλια, λοιπόν. Την ίδια ώρα η χώρα διαλύεται. Μίλησε προηγουμένως, ως Κοινοβουλευτικός Εκπρόσωπος της Χρυσής Αυγής ο συναγωνιστής Βουλευτής Λαγός.

Σας μίλησε για σοβαρά γεγονότα, για μαχαιρώματα μεταξύ ανηλίκων σε hot spot, από αυτούς που θέλετε να πάτε στα ελληνικά σχολεία. Καμμία απάντηση. Ένοχη σιωπή.

Σας μίλησε για τον ξυλοδαρμό αστυνομικών, καθώς και ανδρών του ΕΚΑΒ. Τίποτε Και γι’ αυτό. Ουδεμία σημασία. Σε άλλο κόσμο φαίνεται πως ζείτε.

Χθες τα ξημερώματα έριξαν μολότοφ στον Άγνωστο Στρατιώτη. Επίσημη ανακοίνωση της Αστυνομίας: «Δεν είναι σοβαρό το γεγονός».

Έχετε δημιουργήσει ή μάλλον εκμεταλλεύεστε ήδη υπάρχουσες παρακρατικές συμμορίες, που στήνουν αντισυγκεντρώσεις σε πολιτικές συγκεντρώσεις νόμιμων πολιτικών κομμάτων, όπως της Χρυσής Αυγής. Δεν παίρνετε κανένα μέτρο. Νομίζετε ότι με αυτόν τον τρόπο θα λυγίσετε τη Χρυσή Αυγή. Κάνετε λάθος.

Για να έρθω στο ζήτημα των τηλεοπτικών σταθμών, ήταν απαράδεκτο και ληστρικό το προηγούμενο καθεστώς. Συμφωνώ απολύτως. Τι κάνετε, όμως, για να θεραπεύσετε τα όσα αμαρτωλά υπήρχαν στο παρελθόν; Τίποτα δεν προβλέπει ο νόμος Παππά.

Έχουμε εδώ ένα κόμμα που έχει πουλήσει τηλεοπτικό σταθμό, που πήρε δωρεάν από το κράτος, σε offshore εταιρεία για 6 εκατομμύρια ευρώ.

Τι θα κάνει το κράτος δικαίου, που εννοείται ότι είναι ο ΣΥΡΙΖΑ, για να αποκαταστήσει την ηθική τάξη πραγμάτων στο τηλεοπτικό τοπίο; Τίποτα. Και δεν είναι φυσικά η μοναδική αγοραπωλησία. Είναι δεκάδες οι αγοραπωλησίες σε offshore εταιρείες όλων των τηλεοπτικών σταθμών, και αυτών που παραμένουν και αυτών που κλείνουν. Δεν γίνεται τίποτε κυριολεκτικά.

Και ξαφνικά, ενώ είχαμε ακούσει από τα πλέον υπεύθυνα χείλη της Κυβερνήσεως, τα χείλη του αρμοδίου Υπουργού, του κ. Παππά, ότι οι τηλεοπτικοί σταθμοί που δεν πήραν άδειες πρέπει να επαναδιαπραγματευθούν ή να σταματήσει το καθεστώς της παρουσίας τους στα τηλεοπτικά πράγματα σε ενενήντα μέρες, ξαφνικά έρχεται μια τροπολογία, με την οποία τα κλείνει κατευθείαν η Κυβέρνηση.

Γιατί αυτό; Πώς και έγινε αυτή η αλλαγή πλεύσεως; Γιατί εδώ όλοι βοούν και μιλούν για παζάρι με τον Αλαφούζο, που έγινε συγκεκριμένα για να κλείσουν όλοι οι τηλεοπτικοί σταθμοί. Αλλά η Αριστερά ας μην παριστάνει την αθώα περιστερά για το όλον τηλεοπτικό τοπίο.

Εδώ, έχω το Φύλλο Εφημερίδος της Κυβερνήσεως της 6ης Οκτωβρίου 1989, όπου κυβέρνηση της χώρας ήταν η κυβέρνηση Τζαννετάκη και κυβερνούσε τότε η Νέα Δημοκρατία με τον Ενιαίο Συνασπισμό, την ΕΑΡ και το ΚΚΕ. Πριν ακόμη ανοίξουν οι τηλεοπτικοί σταθμοί «MEGA» και «ΑΝΤΕΝΝΑ», είχε βγει στο Φύλλο Εφημερίδος της Κυβερνήσεως η ίδρυση του Εθνικού Συμβουλίου Ραδιοτηλεόρασης!

Τι μιλάνε, λοιπόν, περί κερδοφορίας και πράσινων αλόγων διάφοροι και φτιάχνουν ιδεολογικά τσιτάτα πάνω σε όλη αυτήν ιστορία; Συνένοχοι είναι στην ίδρυση σε καθεστώς ασυδοσίας των τηλεοπτικών σταθμών, το οποίο κράτησε ούτε ένα ούτε δύο, αλλά είκοσι επτά ολόκληρα χρόνια. «Μπανανία» κυριολεκτικά η Ελλάδα στο ζήτημα των καναλιών.

Κι εμείς, βεβαίως, ως Χρυσή Αυγή δεν έχουμε κανένα λόγο για να υπερασπιστούμε τους τηλεοπτικούς σταθμούς, οι οποίοι μας κατηγόρησαν, μας χλεύασαν, μας συκοφάντησαν, λειτούργησαν σαν καταδότες κυριολεκτικά και ακόμη και με προστατευόμενους «μάρτυρες» -εντός πολλών εισαγωγικών- μας πολέμησαν. Ο πόλεμός τους, όμως, δεν έφτασε στον λαό.

Έτσι, η Χρυσή Αυγή, παρ’ όλη τη λάσπη των καναλιών, που θέλει –υποτίθεται- η Κυβέρνηση να κλείσει, σταματώντας το καθεστώς της διαπλοκής, αλλά δημιουργώντας στην πραγματικότητα μια νέα διαπλοκή, όλη αυτή η λάσπη δεν έφτασε στον λαό. Ο λαός ανέδειξε –και αναδεικνύει συνεχώς- τη Χρυσή Αυγή σαν την τρίτη πολιτική δύναμη της χώρας.

(Χειροκροτήματα από την πτέρυγα της Χρυσής Αυγής)

Κι επειδή ακριβώς, είναι η τρίτη πολιτική δύναμη της χώρας, θα έπρεπε μέσα στο ΕΣΡ να έχει έναν εκπρόσωπο. Πριν λίγο έγινε η Διάσκεψη των Προέδρων. Νομίζω ήσασταν κι εσείς παρών, κύριε Πρόεδρε. Ο νόμος είναι σαφέστατος: Το τρίτο κόμμα δικαιούται έναν εκπρόσωπο στο ΕΣΡ. Καμμία αναφορά. Έχουμε κάνει πρόταση συγκεκριμένη και δεν έχει γίνει καμμία αναφορά. Κατάφωρη παραβίαση του νόμου. Δεν ξέρω τι γίνεται και με το ΠΑΣΟΚ, εάν έκανε πρόταση, η οποία έγινε δεκτή. Εμάς μας παραλείψατε εντελώς. Μας παρέλειψε η Κυβέρνηση εντελώς, παραβλέποντας στην ουσία, όχι εμάς σαν κόμμα, αλλά τον ίδιο τον νόμο που λέει ότι στο Εθνικό Συμβούλιο Ραδιοτηλεοράσεως συμμετέχει εκπρόσωπος του τρίτου κόμματος.

Χωρίς τη Χρυσή Αυγή, λοιπόν, το ΕΣΡ, το οποίο όμως, και όπως λειτουργούσε μέχρι τώρα, ήταν ανεπαρκέστατο στην αντιμετώπιση του όλου θολού τοπίου, του βορβορώδους –θα έλεγα- του τηλεοπτικού.

Συγκεκριμένα, το Σύνταγμα προβλέπει ότι τα μέσα μαζικής ενημερώσεως πρέπει να σέβονται τον νόμο περί δημοσίας αιδούς, περί ασέμνων κ.τλ.. Έχετε ανοίξει αργά το βράδυ τους τηλεοπτικούς αυτούς σταθμούς, τους θαυμάσιους να δείτε τι μεταδίδουν; Έχετε υπ’ όψιν σας για τα διαφημιστικά μηνύματα ή για το άλλο το παιχνίδι απάτη με κάτι λέξεις και αριθμούς, που γίνεται δήθεν διαγωνισμός με τηλέφωνα 090, που έχει πάρει θέση το προηγούμενο ΕΣΡ και έχει καταδικάσει και συνεχίζουν οι καναλάρχες κανονικά; Και γιατί συνεχίζουν; Για τον απλούστατο λόγο ότι κερδίζουν πολύ περισσότερα από τα «ροζ» τηλέφωνα απ’ όσο είναι το πρόστιμο του ΕΣΡ.

Είναι απαράδεκτο. Το είπα και σε προηγούμενη συνεδρίαση. Ακόμη και για το ποδόσφαιρο να υπάρχει εισαγγελέας και για ένα από τα πλέον κρίσιμα για την πολιτική ζωή του τόπου θέμα, όπως είναι οι τηλεοπτικοί σταθμοί, η δικαιοσύνη να μην έχει λόγο.

Και βρήκατε μία εφεύρεση: ανεξάρτητη αρχή. Ποια ανεξάρτητη αρχή; Αφού είναι κομματικά διορισμένη. Και παρ’ όλα αυτά, να μην έχει δικαιοδοσίες, παρά να επιβάλλει μόνο πρόστιμα των δέκα και είκοσι χιλιάδων ευρώ και φυσικά, σε καμμία περίπτωση να μην μπορεί να προστατέψει την τιμή, την υπόληψη των ανθρώπων, που ζουν σε αυτή τη χώρα και των πολιτικών κομμάτων.

Εμείς ως Χρυσή Αυγή έχουμε αποκλειστεί κυριολεκτικά. Και το ΕΣΡ έχει στείλει εντολές στα κανάλια και το έχουν γράψει στα παλαιότερα των υποδημάτων τους. Ας μη μιλάτε, λοιπόν, για νόμους. Οι νόμοι εφαρμόζονται αλα καρτ. Εις ό,τι αφορά τη Χρυσή Αυγή, παραβιάζετε τους νόμους και αυτό το βλέπει ο λαός.

Θα ήθελα όμως, ευκαιρίας δοθείσης να αναφερθώ και σε ένα άλλο ζήτημα. Ο ΣΥΡΙΖΑ είναι Κυβέρνηση έχοντας λάβει 35,5% τον περασμένο Σεπτέμβριο με την ενίσχυση την κοινοβουλευτική των Ανεξάρτητων Ελλήνων, που πήραν, αν δεν κάνω λάθος 3,7%.

Πρόσφατα κάνατε ένα συνέδριο στο οποίο υπήρχε ένα τεράστιο πανό, το οποίο έγραφε: «Ούτε εξορίες ούτε φυλακές, τίποτε δεν λυγίζει τους κομμουνιστές.». Πραγματικά, σοβαρά το λένε αυτό οι κύριοι του ΣΥΡΙΖΑ; Είστε κομμουνιστές; Τότε γιατί πηγαίνετε στα συνέδρια των σοσιαλδημοκρατών και υπογράφετε μνημόνια; Επιτέλους, πιστεύετε ότι το 35,5% που σας ψήφισε, ψήφισε κομμουνιστές; Σε καμμία περίπτωση, βεβαίως.

Όμως, και από τα αποτελέσματα για την εκλογή μελών της Κεντρικής Επιτροπής του ΣΥΡΙΖΑ και από αυτούς που έλαβαν τις πρώτες θέσεις, φάνηκε καθαρά πως ο ΣΥΡΙΖΑ ως Κυβέρνηση είναι ο ΣΥΡΙΖΑ του 4%. Και εκεί βαδίζετε ολοταχώς! Προς το 4% βαδίζει ο ΣΥΡΙΖΑ, αλλά δεν τολμά να κάνει εκλογές!

Από την άλλη μεριά, βεβαίως, τη Νέα Δημοκρατία, η οποία υποτίθεται ότι θέλει εκλογές, δεν την βλέπω και τόσο πρόθυμη και τόσο κινητική στο θέμα αυτό, στο να τις προκαλέσει.

Η Χρυσή Αυγή καταγγέλλει το προηγούμενο καθεστώς των καναλιών, καταγγέλλει τις μεθοδεύσεις της Κυβερνήσεως και δηλώνει ότι θα αγωνιστεί για τα δικαιώματα των Ελλήνων, που σήμερα βρίσκονται διωκόμενοι μέσα στην ίδια τους την πατρίδα και εις βάρος των εθνικών συμφερόντων θησαυρίζουν διάφοροι επιτήδειοι, όπως με τις περίφημες μη κυβερνητικές οργανώσεις όπου γίνεται ένα πάρτι δεκάδων, αν όχι εκατοντάδων, εκατομμυρίων ευρώ.

Ό,τι και να κάνετε, όμως, άνεμος εθνικιστικός φυσάει σε ολόκληρη την Ευρώπη, στη Γαλλία, στην Αυστρία, στην Ελλάδα, στην Αγγλία, παντού. Οι εθνικιστές έρχονται. Αυτό ας το έχουν υπ’ όψιν τους οι κύριοι του ΣΥΡΙΖΑ που νομίζουν ότι 35,5% αντιπροσωπεύει τους κομμουνιστές. Ο κομμουνισμός τελείωσε από την δεκαετία του ’90. Ας το πάρουν επιτέλους είδηση!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Πρόεδρε.

Ο συνάδελφος κ. Ιωάννης Στέφος από τον ΣΥΡΙΖΑ έχει τον λόγο.

**ΙΩΑΝΝΗΣ ΣΤΕΦΟΣ:** Κύριε Πρόεδρε, κυρίες και κύριοι, άκουσα για πολλά μαχαιρώματα πριν από λίγο, μόνο για τη σφαγή του Παύλου του Φύσσα δεν άκουσα.

Κατά τη διάρκεια της ημέρας πολλοί συνάδελφοι, κυρίως από την Νέα Δημοκρατία και το ΠΑΣΟΚ, τοποθετήθηκαν και αναφέρθηκαν στην πολιτική του ΣΥΡΙΖΑ, στο πόσο καταστροφική είναι, στο πόσο αποδοκιμάζεται από τον λαό, στο πόσο τους οδηγούμε στο χείλος της καταστροφής, στο πόσο πολύ κοντά είμαστε να τους αδειάσουμε τον τόπο. Ωστόσο, δεν αναφέρθηκαν σε αυτά τα οποία μας οδήγησαν εδώ, σε πολιτικές που έχουν σχέση με τη λίστα Λαγκάρντ και με άλλες μικρότερες λίστες, με τη «SIEMENS», με τον Χριστοφοράκο, με τα υποβρύχια, με τη διαπλοκή, με τις μίζες, με τη διαφθορά, με τα χρήματα που πήραν τα κόμματα, με τη διάλυση της υγείας και της παιδείας που προσπαθούμε να ανορθώσουμε, με το πώς έφτασε η ανεργία στο 29% και μειώνεται -αργά αλλά μειώνεται- με το πώς φτάσανε οι συντάξεις και οι μισθοί στην κατάσταση που είναι.

Εν πάση περιπτώσει, επιχειρείται σήμερα μέσα από ένα νομοσχέδιο, να δοθεί η ευκαιρία σε ανθρώπους μέσα από συνεργατικά σχήματα να βρουν δουλειά. Ένα από τα κεντρικά ιδεολογικά συστήματα της Αριστεράς ήταν και είναι η συνεργασία. Για την Αριστερά η έννοια της συνεργασίας αποτελεί την πεμπτουσία της σχέσης που μπορεί να επιτευχθεί στους χώρους εργασίας, η οποία έχει σαν συνέπεια την επινόηση νέων μεθόδων, νέων τρόπων λειτουργίας της ομάδας προς όφελος των ανθρώπων που την απαρτίζουν, έτσι ώστε να εξασφαλίζεται και το καλύτερο δυνατό αποτέλεσμα, αλλά και το ευ ζην των εργαζομένων.

Ένα δεύτερο ιδεολογικό στίγμα για την Αριστερά αποτέλεσε και αποτελεί η αλληλεγγύη. Πιστή στις ιδεολογικές παρακαταθήκες του Διαφωτισμού, είναι η μοναδική πολιτική ιδεολογία που είχε αναδείξει τον ανθρωπισμό, την βοήθεια προς τον συνάνθρωπο, ιδιαίτερα τον πιο ευάλωτο, σε βασικό στοιχείο της κοσμοθεωρίας της.

Από την κομμούνα του Παρισιού, με τα μέτρα που πήρε για την ανακούφιση των δοκιμαζόμενων τάξεων τότε, αλλά και την επίταξη των εργαστηρίων για τη δημιουργία συνεταιρισμών από τους εργαζόμενους, μέχρι τα συσσίτια της κατοχής από το ΕΑΜ, η Αριστερά έχει δείξει ότι η αλληλεγγύη είναι ένα κεντρικό σημείο αναφοράς όχι μόνο στη θεωρία αλλά και στην πράξη της.

Όμως, για να μη φεύγουμε σε τόσο μακρινές εποχές, από το ξέσπασμα της κρίσης το 2008-2009 και από τότε που η ελληνική κοινωνία ήρθε αντιμέτωπη με τα μνημόνια, η Αριστερά ήταν πίσω από -ή στήριζε- κάθε πρωτοβουλία αλληλεγγύης με σκοπό την ανακούφιση των πιο ευάλωτων ομάδων του πληθυσμού, χωρίς να κάνει εξαιρέσεις.

Ένα τρίτο ιδεολογικό στίγμα της Αριστεράς, που εντάχθηκε στην κοσμοθεωρία της τις τελευταίες δεκαετίες, είναι η βιώσιμη ανάπτυξη και η ανάγκη προστασίας του περιβάλλοντος απέναντι σ’ ένα φιλελεύθερο, καταναλωτικό μοντέλο, που προωθεί την αλόγιστη εκμετάλλευση των πλουτοπαραγωγικών πηγών του τόπου και όλου του πλανήτη, υπονομεύοντας κατ’ αυτόν τον τρόπο όχι μόνο το μέλλον των παιδιών μας, αλλά και την ίδια την ύπαρξη του ανθρώπινου είδους. Η βιώσιμη ανάπτυξη θα συνάδει με την ισότιμη εξασφάλιση των αναγκών όλων των κατοίκων της γης, χωρίς να υπονομεύεται η ύπαρξη των μελλοντικών γενιών αλλά και του ίδιου του φυσικού περιβάλλοντος.

Ένα από τα σημεία τομής που έχουν τα παραπάνω ιδεολογικά στίγματα είναι η κοινωνική αλληλέγγυα οικονομία, η οποία ιστορικά δημιουργήθηκε για την εξασφάλιση της άμυνας των εργαζομένων απέναντι στην ανασφάλεια των εργασιακών σχέσεων και στην εξασφάλιση βασικών συνθηκών διαβίωσης.

Ο προηγούμενος νόμος, ο ν.4019/2011, έβαλε κάποιες βάσεις για την ανάπτυξη της κοινωνικής οικονομίας. Για την Αριστερά, όμως, η συνεργατική οικονομία δεν είναι μόνο ένα μέσο για τη μείωση της ανεργίας ή για την ενίσχυση ευάλωτων κοινωνικών ομάδων. Με άλλα λόγια, δεν μπορεί η αλληλέγγυα οικονομία να είναι μια περιθωριακή οικονομική διαδικασία.

Η συνεργατική οικονομία μπορεί να αποτελέσει ένα μέσο για την επίτευξη ενός άλλου παραδείγματος οικονομικής ανάπτυξης, όπου η οικονομική διαδικασία δεν έχει σαν σκοπό πρωτίστως το κέρδος, αλλά την ικανοποίηση των αναγκών.

Η κοινωνική αλληλέγγυα οικονομία δεν μπορεί μόνο να καλύπτει τομείς όπου το κράτος πρόνοιας, λόγω της κρίσης, αλλά και της επέλασης του νεοφιλελευθερισμού τα προηγούμενα χρόνια, δυσκολεύεται να ικανοποιήσει, αλλά αφορά σε μια συνολική παραγωγική διαδικασία, όπου το ζητούμενο είναι η κάλυψη των ανθρωπίνων αναγκών και ο σεβασμός στο περιβάλλον.

Ο σημερινός νόμος έρχεται να δημιουργήσει ένα πλαίσιο λειτουργίας και ανάπτυξης της αλληλέγγυας οικονομίας με έναν ορίζοντα να φτάσει να έχει συμμετοχή στο ΑΕΠ, αρχικά ανάλογο άλλων χωρών της Ευρώπης με προϊστορία σ’ αυτή, της τάξης του 10%.

Αυτό μπορεί να επιτευχθεί μέσω μιας σειράς μέτρων, που προβλέπονται στο σημερινό νομοσχέδιο και δεν υπήρχαν στο προηγούμενο, όπως: Η σύσταση Γραμματείας Κοινωνικής και Αλληλέγγυας Οικονομίας, που θα εποπτεύει τον έλεγχο νομιμότητας των φορέων και θα συνεργάζεται με ευρωπαϊκούς διεθνείς οργανισμούς. Η εισαγωγή ενός νομικού προσώπου, του συνεταιρισμού εργαζομένων, που εμπλουτίζει τη λογική των ΚΟΙΝΣΕΠ, που θεσμοθετήθηκαν με τον προηγούμενο νόμο και σκοπεύει στην ένταξη νέων εργαζομένων στην αγορά εργασίας.

Προβλέπεται η σύσταση του Ταμείου Κοινωνικής Οικονομίας, ενός ταμείου που θα χρηματοδοτεί και θα υποστηρίζει μια σειρά δράσεων και των συγκεκριμένων εγχειρημάτων.

Θεσπίζεται ένα διαφανές και εύχρηστο πλαίσιο συνεργασιών, ώστε να δημιουργούνται οικονομίες κλίμακας. Υπάρχει πρόνοια για ειδική μεταχείριση των φορέων κοινωνικής αλληλέγγυας οικονομίας από το δημόσιο ή τον ευρύτερο δημόσιο τομέα. Επίσης, δίνεται η δυνατότητα στους Οργανισμούς Τοπικής Αυτοδιοίκησης να συνάπτουν συμβάσεις συνεργασίας για την υλοποίηση ενός κοινού σκοπού με αυτές τις επιχειρήσεις.

Τέλος, διευρύνονται οι ευάλωτες ομάδες, όπου εδώ εντάσσονται και οι μακροχρόνια άνεργοι νέοι μέχρι είκοσι πέντε ετών.

Ο νόμος αυτός αποτελεί ομπρέλα για τη λειτουργία κάθε μορφής συνεταιριστικών επιχειρήσεων, βάζοντας τέλος στην πολυνομία που διέκρινε τη λειτουργία διαφόρων συνεταιρισμών.

Το νομοσχέδιο δίνει τη δυνατότητα δημιουργίας ενός νέου μοντέλου παραγωγής, κατανάλωσης και εργασιακών σχέσεων, πολύ περισσότερο στις δεδομένες συνθήκες ανεργίας ή υποαπασχόλησης, προσφέρει την προοπτική δημιουργίας μερικών χιλιάδων θέσεων εργασίας, η οποία στο μέλλον μπορεί να έχει πολλαπλασιαστικό όφελος, αφού πρόκειται για οικονομία κλίμακας.

Η Αριστερά είναι παρούσα. Το νομοσχέδιο για την κοινωνική και αλληλέγγυα οικονομία εκπέμπει αυτό το μήνυμα: Παρ’ όλο που η κοινωνία περνάει δύσκολες ώρες, παρ’ όλο που οι βασικές δομές του κοινωνικού κράτους κρατιούνται με νύχια και με δόντια μέσα στις συμπληγάδες της οικονομικής και εργασιακής ανασφάλειας, παρ’ όλο που η ανεργία λυμαίνεται τη νέα γενιά, αλλά και τις παλιότερες, η Κυβέρνηση ΣΥΡΙΖΑ-ΑΝΕΛ είναι παρούσα για να δείξει εναλλακτικούς δρόμους, για να διαφυλάξει την αξιοπρέπεια, την υπερηφάνεια και τον αυτοσεβασμό ολόκληρης της κοινωνίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο κ. Αναστάσιος Πρατσόλης από τον ΣΥΡΙΖΑ έχει τον λόγο.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι Βουλευτές, σ’ αυτούς τους χαλεπούς καιρούς, που η βασική συνέπεια της οικονομικής καχεξίας καθρεφτίζεται στις στρατιές των ανθρώπων που είτε έχασαν τη δουλειά τους είτε είναι νέοι επιστήμονες με πολλά προσόντα, αλλά δεν καταφέρνουν να σταθούν στην αγορά εργασίας και εγκαταλείπουν τη χώρα, το παρόν σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης αποτελεί πραγματικά ένα καινοτόμο, πολύτιμο εργαλείο για την αντιμετώπιση της κρίσης στην αγορά εργασίας.

Είναι μια προσπάθεια δημιουργίας ενός ευνοϊκού και προπαντός σταθερού περιβάλλοντος, που θα διευκολύνει την ανάπτυξη της κοινωνικής και αλληλέγγυας οικονομίας, ενθαρρύνοντας τους πολίτες να συμμετέχουν σε οικονομικές δραστηριότητες. Ουσιαστικά, επιδιώκεται να δημιουργηθεί ένας ενδιάμεσος χώρος μεταξύ του δημοσίου και της ιδιωτικής πρωτοβουλίας. Παράλληλα, αντιμετωπίζονται κενά και παραλείψεις που προέκυψαν από την εφαρμογή του ν.4019/2011.

Εκσυγχρονίζεται το υφιστάμενο νομικό πλαίσιο, λύνονται σημαντικά ζητήματα της καθημερινότητας, της οικονομίας και της κοινωνίας, ενώ παράλληλα επιχειρείται η ανάπτυξη της κοινωνικής και αλληλέγγυας οικονομίας ως αυτόνομης παραγωγικής δραστηριότητας.

Κυρίες και κύριοι συνάδελφοι, η έννοια του συνεταιρισμού έκανε την εμφάνισή της για πρώτη φορά στις αρχές του 19ου αιώνα, ενώ μόλις το 2002 γνώρισε την πλήρη και επίσημη αναγνώρισή του σε παγκόσμιο επίπεδο. Στην χώρα μας, βέβαια, εξελίχθηκε σε άλλη μια αμαρτωλή ιστορία με άπειρες στρεβλώσεις.

Με τη σημερινή της μορφή σε γενικές γραμμές η κοινωνική οικονομία έχει καταφέρει να οριοθετήσει τον χώρο της. Ωστόσο, η θεσμική και η νομική της αναγνώριση δεν είχε φτάσει στα επιθυμητά επίπεδα.

Πάντως, ήδη έχουν εγγραφεί πάνω από χίλιες διακόσιες ΚΟΙΝΣΕΠ. Αυτό δείχνει ότι αναζητούνται νέοι, εναλλακτικοί τρόποι για οικονομική ενεργοποίηση. Είναι καιρός να επιχειρήσουμε το επόμενο βήμα.

Πέραν των κοινωνικών συνεταιριστικών επιχειρήσεων και των κοινωνικών συνεταιρισμών περιορισμένης ευθύνης, γνωστών σε όλους μας μέχρι σήμερα ως ΚΟΙΝΣΕΠ και ως ΚΟΙΣΠΕ, αντίστοιχα εισάγεται ένα νέο νομικό πρόσωπο, ο συνεταιρισμός εργαζομένων.

Ο συνεταιρισμός εργαζομένων αποτελεί μια συνεταιριστική σύμπραξη τριών τουλάχιστον φυσικών προσώπων που συνεταιρίζονται με βασικό σκοπό τον βιοπορισμό τους από την εργασία τους.

Στόχος είναι η νέα αυτή ρύθμιση να χρησιμοποιηθεί από εργαζομένους επιχειρήσεων που έχουν κλείσει ή έχουν πτωχεύσει, αλλά και από νέο, εξειδικευμένο εργατικό δυναμικό, που δυσκολεύεται να ενταχθεί στην αγορά εργασίας.

Κάθε φορέας κοινωνικής οικονομίας αποτελεί νομικό πρόσωπο και λειτουργεί με βάση κάποιες αρχές: Τη δημοκρατική λειτουργία, δηλαδή ένα μέλος, μία ψήφος. Μπαίνουν κανόνες στη διανομή κερδών: Το 35% μοιράζεται στους εργαζόμενους, ενώ παρέχεται η δυνατότητα στη γενική συνέλευση να αποφασίσει εάν θα κρατηθεί αυτό το ποσοστό για επανεπένδυση στην επιχείρηση ή για δημιουργία νέων θέσεων εργασίας. Το 5% επί των κερδών παραμένει ως αποθεματικό στην επιχείρηση. Το υπόλοιπο επενδύεται υποχρεωτικά είτε για τη δημιουργία νέων θέσεων εργασίας είτε για την επέκταση των δραστηριοτήτων της επιχείρησης.

Επίσης, μπαίνουν κανόνες στον τρόπο λειτουργίας των φορέων κοινωνικής και αλληλέγγυας οικονομίας.

Κυρίες και κύριοι Βουλευτές, εισάγεται πλέον ένα διαφορετικό μοντέλο οργάνωσης της παραγωγής και της διανομής των κερδών έχοντας ως θεμελιώδη αρχή τη συλλογικότητα.

Αυτή η προσέγγιση μπορεί να συμβάλει στη δημιουργία νέων θέσεων εργασίας, καθώς και στην ανάπτυξη του Ακαθάριστου Εθνικού Προϊόντος.

Επιπροσθέτως, απλοποιούνται οι διαδικασίες για τη σύσταση φορέων κοινωνικής και αλληλέγγυας οικονομίας, καθιστώντας το μητρώο τους υπηρεσία του Γενικού Εμπορικού Μητρώου.

Επιχειρείται, επίσης, η αποσύνδεση της έννοιας της κοινωνικής και αλληλέγγυας οικονομίας από τον προνοιακό πυρήνα που λειτουργούσε ως σήμερα και να επεκταθεί σε όλους τους τομείς της οικονομικής δραστηριότητας.

Σε μια εποχή που χιλιάδες ιδιωτικές επιχειρήσεις έκλεισαν υπό το βάρος των πολιτικών λιτότητας των τελευταίων πέντε ετών, σε μια εποχή που η νέα γενιά, παρ’ όλο που χαρακτηρίζεται από υψηλού επιπέδου μόρφωση, αναγκάζεται να μεταναστεύσει στο εξωτερικό αναζητώντας εκεί εργασία, το νέο θεσμικό πλαίσιο της κοινωνικής και αλληλέγγυας οικονομίας μπορεί να αποτελέσει εργαλείο οικονομικής ανάπτυξης, αλλά και κίνητρο για τους νέους να παραμείνουν και να δραστηριοποιηθούν στην Ελλάδα.

Κυρίες και κύριοι συνάδελφοι, οι περισσότεροι μέσα σε αυτή την Αίθουσα θα συμφωνήσουμε ότι η κοινωνική και αλληλέγγυα οικονομία μέχρι σήμερα δεν είχε τη στήριξη και τα χρηματοδοτικά εργαλεία που θα έπρεπε.

Με το νέο θεσμικό πλαίσιο εξασφαλίζονται πόροι από τα επιχειρησιακά προγράμματα «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση» κ.λπ. και από τα επιχειρησιακά προγράμματα των δεκατριών περιφερειών της χώρας.

Είναι χρέος μας να στηρίξουμε τη δημιουργία συνεργατικών ομάδων. Είναι βέβαιο ότι μέχρι να βρει η χώρα την περπατησιά της στα θέματα παραγωγικής ανασυγκρότησης, θα αποτελέσει σημαντικό μοχλό ανάπτυξης. Και στη συνέχεια θα καλλιεργηθεί μια αντίστοιχη κουλτούρα, ώστε να εδραιωθεί μια άλλη λογική στην οικονομία.

Κυρίες και κύριοι συνάδελφοι, τελειώνοντας, θα πρέπει να πούμε και δυο λόγια για την επικαιρότητα, για τις τοποθετήσεις τόσο του Αρχηγού της Νέας Δημοκρατίας όσο και των πολλών συναδέλφων της Νέας Δημοκρατίας.

Κύριοι, το «μαύρο» και η χειραγώγηση της ενημέρωσης δεν είναι δικό μας θέλημα. Είναι μακριά από τη δική μας κουλτούρα, από την κουλτούρα της Αριστεράς. Είναι δικό σας, γιατί, αλήθεια, ποιος ξέχασε το «μαύρο» της ΕΡΤ μέσα σε ένα απόγευμα;

Να βάλετε καλά στο μυαλό σας ότι η ανομία που εσείς καλλιεργήσατε και ανεχθήκατε επί είκοσι επτά χρόνια, θα λάβει τέλος, γιατί η δημοκρατία και το κράτος δικαίου είναι ίδιο για όλους τους Έλληνες. Και εμείς θα το υπηρετήσουμε με όλες μας τις δυνάμεις.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Σαχινίδης από τη Χρυσή Αυγή έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι Βουλευτές, αν και έχει προοδεύσει πάρα πολύ η Ιατρική, στο κομμάτι που δεν έχει καταφέρει να κάνει τίποτα είναι η ηλιθιότητα που διακατέχει κάποιους σε αυτή την Αίθουσα. Δυστυχώς, υπάρχουν κάποιοι που έχουν μειωμένη αντίληψη. Διαφορετικά αντιλαμβάνονται πολλά από αυτά που λέγονται εδώ. Δεν υπάρχει θεραπεία και δεν θα τους κάνουμε τη χάρη να ασχοληθούμε με αυτούς.

Ως Χρυσή Αυγή περιμένουμε με μεγάλη ανυπομονησία πότε θα κατατεθεί σχέδιο νόμου που θα αφορά την ελληνική οικονομία και θα σχετίζεται με τον πρωτογενή τομέα.

Διαβάζοντας, λοιπόν, απλώς και μόνο τον τίτλο του σχεδίου νόμου, «Κοινωνική και αλληλέγγυα οικονομία και ανάπτυξη των φορέων της και άλλες διατάξεις», διαβάζοντας μέσα τα άρθρα, διαβάζοντας τις εκθέσεις του Γενικού Λογιστηρίου του Κράτους, διαβάζοντας λέξεις, όπως «αλληλέγγυα οικονομία», «αυτοδιαχείριση» και «αυτοδιάθεση», μου δημιουργήθηκε η εντύπωση ότι διάβαζα κάποια αφίσα από κατάληψη.

Καμμία σχέση απολύτως -και είναι σίγουρο αυτό- δεν έχουν οι προθέσεις και οι διαθέσεις της σημερινής Κυβέρνησης με το να καλύψει ένα κομμάτι όπου πραγματικά πονάει σήμερα ο ελληνικός λαός. Τίποτα από όλα αυτά δεν έχουν σχέση με κοινωνικές παροχές.

Ακούσαμε και από τους διάφορους ομιλητές, ακούσαμε και από τους εισηγητές των κομμάτων, πολλά τραγελαφικά. Η φαντασία κάποιων πραγματικά θα πρέπει να οργιάζει.

Ακούσαμε και από τον εισηγητή της Νέας Δημοκρατίας ότι το παρόν σχέδιο νόμου είναι προϊόν συναίνεσης. Το πρωί ακούσαμε από κάποιον ομιλητή της Νέας Δημοκρατίας ότι δεν θα το υπερψηφίσουν επί της αρχής, ενώ ο Κοινοβουλευτικός Εκπρόσωπος και ο εισηγητής είπαν ότι θα το υπερψηφίσουν.

Συναίνεση, λοιπόν, ως προς τι; Αφού έχετε ψηφίσει τα πάντα μαζί. Ακούσαμε τον Κοινοβουλευτικό Εκπρόσωπο της Νέας Δημοκρατίας να αναφέρεται σε υγειονομική βόμβα. Εσείς δεν είστε που ψηφίσατε τα hot spot; Δεν τα ψηφίσαμε εμείς.

Ας έρθουμε, όμως, στο σχέδιο νόμου, για να δούμε τι παρατηρήσεις μπορούμε να κάνουμε.

Έχει πολλές αναφορές σε πολλά άρθρα, σε πολλές παραγράφους, τις οποίες αξίζει να τις ερμηνεύσουμε και να δούμε με τι ακριβώς θέλουν να μας απασχολήσουν τα συγκεκριμένα άρθρα και οι συγκεκριμένες παράγραφοι.

Έχουμε, λοιπόν, στο άρθρο 2, παραδείγματος χάριν, μια αναφορά όπου ως κοινωνική και αλληλέγγυα οικονομία -δίνει τον ορισμό- ορίζεται το σύνολο των οικονομικών δραστηριοτήτων, οι οποίες στηρίζονται σε μια εναλλακτική μορφή οργάνωσης των σχέσεων παραγωγής, διανομής, κατανάλωσης και επανεπένδυσης, βασισμένη στις αρχές της δημοκρατίας, της ισότητας, της αλληλεγγύης. Τι σχέση μπορεί να έχει ένα σχέδιο νόμου που αφορά την οικονομία με τη δημοκρατία και την ισότητα; Υπάρχουν θύλακες στην οικονομία; Αφορά το συγκεκριμένο σχέδιο μήπως και το σύμφωνο συμβίωσης;

Εδώ κάπου, στη συνέχεια, στο άρθρο 2, στην παράγραφο 6δ΄, αναφέρει «το δίκαιο και αλληλέγγυο εμπόριο». Δεν ξέραμε ότι υπάρχει και τέτοιο εμπόριο. Εμείς ξέρουμε και γνωρίζουμε ενός είδους εμπόριο, αυτό που γίνεται μεταξύ ανθρώπων και είναι μια συναλλαγή με χρήματα, με αγαθά, με όλες τις δυνατές εναλλακτικές μορφές ανταλλαγής. Ως δίκαιο και αλληλέγγυο αυτό ορίζεται βασισμένο στον διάλογο, τη διαφάνεια και τον αλληλοσεβασμό.

Ποιο εμπόριο είναι αυτό που βασίζεται στο διάλογο; Δηλαδή, όταν πας να κάνεις μια εμπορική συναλλαγή, κάνεις διάλογο;

Επίσης, λέει ότι συνεισφέρει στη βιώσιμη ανάπτυξη -περιμένουμε να τη δούμε αυτή, κυρίες και κύριοι της συγκυβέρνησης- προσφέροντας καλύτερους όρους εμπορίας των προϊόντων και διασφαλίζοντας –λέει- τα δικαιώματα των περιθωριοποιημένων παραγωγών και εργαζομένων. Ως εδώ καλά.

Και συνεχίζει: «Παράλληλα, αναπτύσσει συνολικές αλυσίδες αξίας από τον παραγωγό έως και τον καταναλωτή των προϊόντων όχι με στόχο τη συσσώρευση κέρδους». Εδώ μάλλον μας δουλεύετε. Είναι δυνατόν να υπάρξει εμπορική συναλλαγή χωρίς να υπάρχει κέρδος; Μα για αυτό δεν γίνονται οι εμπορικές συναλλαγές;

Η ακριβώς προηγούμενη παράγραφος αναφέρει: «…η τοπικά και περιφερειακά στηριζόμενη γεωργία ή κτηνοτροφία που συμβάλλει στην ανάπτυξη απευθείας εμπορικών σχέσεων μεταξύ παραγωγών και καταναλωτών και ενισχύει την προσβασιμότητα σε είδη πρώτης ανάγκης». Αυτό, δηλαδή, θα θίξει, αν κατάλαβα καλά, και αυτούς που κάνουν εμπόριο φρούτων στις λαϊκές. Εδώ και είκοσι, τριάντα χρόνια κάποιοι άνθρωποι έχουν επενδύσει στο εμπόριο στις λαϊκές και εδώ μας λέτε ότι θα υπάρχει μια απευθείας διάθεση των προϊόντων αποκλειστικά και μόνο από τους παραγωγούς στις λαϊκές. Άνθρωποι, δηλαδή, που ζουν αποκλειστικά και μόνο από την πώληση φρούτων και λαχανικών στις λαϊκές, θα πρέπει να σταματήσουν να δραστηριοποιούνται επαγγελματικά;

Θέλετε, δήθεν, όπως μας λέτε, την αυτοδιάθεση αυτών των προϊόντων. Ποια αυτοδιάθεση; Σε ποιους; Έχετε πάει στις λαϊκές να δείτε πώς λειτουργούν; Κατ’ αρχάς η πλειοψηφία, δυστυχώς, των παραγωγών, που έχουν άδεια πώλησης παραγωγού, πουλάνε πολλά άλλα προϊόντα τα οποία δεν συγκαταλέγονται σε αυτά που παράγουν.

Θα έπρεπε να είναι πρωτίστης σημασίας και θα έπρεπε να δώσετε το μεγαλύτερο βάρος ακριβώς σε αυτό το κομμάτι, στη φοροδιαφυγή που υπάρχει μέσα από τα μαύρα λεφτά που βγάζουν από τις πωλήσεις αυτών των αγαθών. Δεν μπορεί ένας παραγωγός που βάζει μια παραγωγή σε ένα στρέμμα, να πουλάει ποσότητα που αντιστοιχεί σε εκατό στρέμματα. Αυτά θα πρέπει να τα κοιτάξετε.

Εντύπωση μου έκανε ότι από τα εξήντα τρία άρθρα του συγκεκριμένου σχεδίου νόμου το 20% αυτών αναφέρεται σε μια ευπαθή, ευάλωτη ομάδα, τους Ρομά. Και τα δεκατρία αυτά άρθρα εμπίπτουν στον αντιρατσιστικό νόμο, διότι νομοθετείτε για συγκεκριμένη ομάδα ανθρώπων, τους δίνετε ευεργετήματα μέσα σε όλα τα άλλα ευεργετήματα που ήδη έχουν.

Θα σας ρωτήσω ένα απλό πράγμα: Πώς γίνεται σήμερα σχεδόν στο σύνολό τους –για να μην είμαι απόλυτος- ένα ποσοστό από τους Ρομά της τάξεως του 95% που είναι αναλφάβητοι να κατέχουν διπλώματα; Πώς έχουν δώσει εξετάσεις; Τι διάβασαν; Τους δίνετε πάρα πολλά βοηθήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Δεν σταματάμε εδώ. Η πλειοψηφία των νέων γυναικών παίρνει δυο επιδόματα, ένα κάθε μήνα. Παρουσιάζονται ως πολύτεκνες, ανύπαντρες μητέρες. Και εδώ θέλετε να νομοθετήσετε, με δεκατρία επιπλέον άρθρα, για μια συγκεκριμένη ευάλωτη ομάδα.

Σήμερα στην Ελλάδα, κυρίες και κύριοι, η πιο ευάλωτη ομάδα που υπάρχει, είναι οι φτωχοποιημένοι Έλληνες. Επιτέλους νομοθετείστε για τους φτωχοποιημένους Έλληνες!

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

Τον λόγο έχει η κ. Χρυσούλα Κατσαβριά-Σιωροπούλου. Είναι η τελευταία συνάδελφος για σήμερα. Αμέσως μετά θα κάνει μια ολιγόλεπτη παρέμβαση η κυρία Υπουργός και έπειτα θα ψηφίσουμε επί της αρχής.

Κυρία συνάδελφε, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, οτιδήποτε συζητείται στη δημόσια σφαίρα είναι εξ αντικειμένου πολιτικό. Όμως, η θεσμική βελτίωση των όρων οργάνωσης και λειτουργίας της κοινωνικής και αλληλέγγυας οικονομίας αποτελεί ένα ενδιαφέρον πεδίο από κάθε άποψη, καθώς δίνει τη δυνατότητα στην κοινωνική επιστήμη, την ιδεολογία και την πολιτική να αποδείξουν τα ανακλαστικά τους. Πράγματι, το κοινωνικό επιχειρείν ακουμπά στον πυρήνα της οικονομικής και της κοινωνικής συγκρότησης.

Ασφαλώς δεν είναι η πρώτη φορά που έρχεται στο προσκήνιο του προβληματισμού. Ήδη από τον Σαιν Σιμόν και τον Φουριέ έχουμε ιστορικά παραδείγματα που μπορεί να μας φανούν χρήσιμα τόσο σε θεωρητικό όσο και σε καθαρά πρακτικό επίπεδο.

Εκείνα τα παραδείγματα θα ήταν ίσως ικανά να μας απογοητεύσουν, καθώς εκφυλίστηκαν και κατέρρευσαν, αλλά δεν ξέρω αν αναλύθηκαν ποτέ στα σοβαρά οι λόγοι εκείνης της αποτυχίας.

Οφείλω, όμως, να πω ότι πάντα με ξένιζαν οι βεβαιότητες του αυστηρού φιλελευθερισμού και του συνεπούς και άκαμπτου μαρξισμού. Η μια βεβαιότητα ισχυρίζεται ότι η αποτελεσματική ικανοποίηση των ανθρώπινων αναγκών είναι δουλειά της ιδιωτικής επιχείρησης και της αυτορρυθμιζόμενης αγοράς, οπλισμένης με το αόρατο σιδερένιο χέρι του Άνταμ Σμιθ. Εδώ έχουμε τον έλεγχο της φύσης με την επιβολή του κεφαλαίου επί της εργασίας.

Η άλλη βεβαιότητα ισχυρίζεται ότι οι άνθρωποι μπορούν να ζουν καλά, όταν η παραγωγή των αγαθών γίνεται με τον έλεγχο της φύσης από την ίδια την εργασία, στο πλαίσιο μιας κεντρικά προγραμματισμένης οικονομικής και κοινωνικής δραστηριότητας. Δυστυχώς, οποιαδήποτε άλλη προσέγγιση συνθλίβεται στις «μυλόπετρες» του ανταγωνισμού αυτών των βεβαιοτήτων.

Τι και αν η πρόσφατη ιστορία γεμίζει ατέλειωτες σελίδες με τις κρίσεις του καπιταλισμού, τους αιματηρούς πολέμους, την αδικία, την ανισότητα, τη φτώχεια και την ανεργία;

Τι κι αν ορισμένες εκδοχές του συνεπούς μαρξισμού κατέληξαν είτε απλώς στη διοίκηση του καπιταλιστικού τρόπου παραγωγής είτε στο χρονοντούλαπο της λήθης;

Λυπούμαι να διαπιστώσω ότι κάποιες επιφυλάξεις της Νέας Δημοκρατίας, όπως και η κριτική του ΚΚΕ επί του νομοσχεδίου, έχουν αφετηρία τέτοιου είδους βεβαιότητες.

Κυρίες και κύριοι συνάδελφοι, ούτε περί κολχόζ μιλάμε ούτε για ιδεολογικό φροντιστήριο περί καπιταλισμού. Μιλάμε για κάτι καλό, την κοινωνική και αλληλέγγυα οικονομία. Μπορεί να την υιοθετεί και να την προτείνει ο ΟΟΣΑ. Μπορεί να μην ενοχλείται ο καπιταλισμός στις Ηνωμένες Πολιτείας Αμερικής, τον Καναδά, την Ιταλία, την Ισπανία. Γιατί, όντως, και το ΑΕΠ ανεβάζουν και αντιμετωπίζουν ορισμένα κοινωνικά προβλήματα.

Δεν παύει, όμως, αδικαίωτες οικονομικά και κοινωνικά ανθρώπινες υπάρξεις να έχουν μια απασχόληση, να έχουν ένα κομμάτι ψωμί, να φτιάχνουν τις δικές τους μικρές κοινότητες, να βρίσκουν ένα νόημα και έναν σκοπό μέσα από εθελοντικές συλλογικές δραστηριότητες.

Κι εδώ καλόπιστα ερωτώ το εξής: Γιατί να μην είναι αυτό ένα καλό φροντιστήριο για τον σοσιαλισμό και γιατί να μην δώσουμε όλες τις δυνατότητες, όλες τις ευκαιρίες να γίνει η κοινωνική οικονομία κάποια στιγμή ο κυρίαρχος τρόπος παραγωγής;

Αντί, λοιπόν, να ανακυκλώνουμε τα στερεότυπα, θα ήταν ίσως καλύτερο να αναμετρηθούμε με προβλήματα, όπως η φύση του ανθρώπου σήμερα, οι ανάγκες του, οι δυνατότητες μετασχηματισμού της κοινωνίας, ο τερματισμός όλων των μορφών της βίας, η επιβεβαίωση των αξιών της ελευθερίας, της ισότητας και της δικαιοσύνης.

Στο πλαίσιο μιας μεικτής οικονομίας, τίποτε δεν μας απαγορεύει τη συνύπαρξη δημόσιου, ιδιωτικού και κοινωνικού και τίποτε δεν αποκλείει την ανάπτυξη των παραγωγικών δυνάμεων και την ιχνηλάτηση ενός άλλου τρόπου παραγωγής.

Χωρίς καμμιά αυταπάτη ότι είναι εύκολες τέτοιες εναλλακτικές πρωτοβουλίες, νομίζω ότι αξίζει τον κόπο να δοκιμαστεί ο υποκειμενικός παράγοντας ως προς τη δυνατότητά του να ωριμάζει, να δίνει ουσιαστικό περιεχόμενο στις κοινωνικές σχέσεις, στο πεδίο της παραγωγής και τελικά να υπερβαίνει τους καταναγκασμούς της βίας και της χειραγώγησης.

Μια συμφωνία σε αυτό το επίπεδο θα ήταν μια θαυμάσια συμφωνία, γιατί θα μετατοπίζαμε το πεδίο της αντιπαράθεσης σε μια πιο δημιουργική κατεύθυνση, γιατί θα μπορούσαμε να ενσωματώσουμε την ιδέα της αποτελεσματικότητας στην προστιθέμενη αξία της συλλογικότητας και της κοινωνικής απελευθέρωσης.

Χαίρομαι γιατί το καλό, όπως ονομάστηκε το παρόν νομοσχέδιο, επανατοποθετεί το πλαίσιο του 2011 σε πιο στέρεες βάσεις, έχοντας λάβει υπ’ όψιν του τις ατέλειες και τα σχετικά πενιχρά αποτελέσματα από την εφαρμογή του. Εύχομαι η υπερψήφισή του να συντελέσει στην επιδίωξη του καλύτερου. Κι εδώ θέλω να συγχαρώ την Υπουργό κ. Ράνια Αντωνοπούλου για τη σπουδαία δουλειά που έχει κάνει σε σχέση με αυτό το νομοσχέδιο.

Επιτρέψτε μου, κύριε Πρόεδρε, να κλείσω με δυο λόγια για τη θεσμοθέτηση της Γενικής Γραμματείας που αφορά στην ευπαθή κοινωνική ομάδα των Ρομά. Όσοι πραγματικά ασχολούνται με το θέμα, όπως τυχαίνει να συμβαίνει και με εμένα, έχουν διαπιστώσει τις τεράστιες διοικητικές δυσκολίες που εμποδίζουν την εφαρμογή οποιασδήποτε πρωτοβουλίας σε σχέση με αυτούς τους συμπολίτες μας.

Νομίζω ότι η εξήγηση της Υπουργού, της κ. Φωτίου, ότι δηλαδή ο συντονισμός των υπηρεσιών των Υπουργείων σε ένα θέμα επιτρέπεται να γίνεται σε επίπεδο Γενικής Γραμματείας και πάνω, καθιστά περιττή κάθε περαιτέρω συζήτηση και θεωρώ ότι δεν προσφέρει η εμμονή σε ένα αντιπολιτευτικό επιχείρημα που λέει ότι θέλουμε και άλλο κράτος, περισσότερο κράτος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κυρία Υπουργέ, έχετε τον λόγο. Νομίζω ότι σας φτάνουν πέντε λεπτά, έτσι δεν είναι;

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Βεβαίως.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Παρακαλώ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Χαίρομαι ιδιαίτερα για τις παρατηρήσεις όσον αφορά στον νόμο. Για άλλη μια φορά άκουσα τις απόψεις σας. Φυσικά, δεν είναι όλα τα κόμματα της Αντιπολίτευσης που συμφωνούν ότι ο νόμος είναι βοηθητικός, αφ’ ενός, υποστηρικτικός, ότι περιορίζει τα προβλήματα σε πολύ μεγάλο βαθμό, αντιμετωπίζει τα προβλήματα τα οποία είχαν δημιουργηθεί λόγω των κενών του προηγούμενου νόμου.

Θέλω να πω, επίσης, ότι χαίρομαι ιδιαίτερα που τα κόμματα της Αντιπολίτευσης συμμετείχαν δημιουργικά σε αυτή τη διαδικασία. Υπάρχουν πολλές φορές πολύ κρίσιμα θέματα όπου δεν υπάρχει συνεννόηση, γιατί ακριβώς μπαίνουν κάποιες μικροπολιτικές -δεν θέλω να επικεντρωθώ τόσο πολύ στην αιτιολογία- διαφορές που υπάρχουν, χωρίς να μπορούμε τελικά να φέρουμε την Αντιπολίτευση με το δικό μας μέρος, για να μπορέσουμε να υποστηρίξουμε εκείνα τα βασικά θέματα για τα οποία χρειάζεται συναίνεση. Αναφέρθηκα σε αυτό σήμερα το πρωί. Είναι θέματα που αφορούν την αντιμετώπιση του χρέους, θέματα που αφορούν το πρόβλημα που υπάρχει αυτή τη στιγμή λόγω του μεταναστευτικού και του προσφυγικού ζητήματος. Δεν υπάρχει συναίνεση.

Εδώ, λοιπόν, θέλω απλώς μια ευχή να καταθέσω, ότι θα υπάρχουν πολλές ακόμα περιπτώσεις και θεματικές όπου θα μπορέσει να γίνει ένας γόνιμος διάλογος, να μπορέσουμε συντεταγμένα σαν χώρα να αντιμετωπίσουμε αυτά τα μεγάλα προβλήματα.

Δύο κουβέντες θέλω να πω, η πρώτη όσον αφορά αν αυτός ο χώρος, η κοινωνική και αλληλέγγυα οικονομία φέρνει τον σοσιαλισμό. Βλέπουμε σήμερα μια Ελλάδα που έχει πάνω από ένα εκατομμύριο ανέργους, έχει μια αγορά εργασίας που είναι τόσο απορρυθμισμένη, υπάρχει αδήλωτη εργασία, εκ περιτροπής εργασία, ημιαπασχόληση, κανονικοί εργαζόμενοι οι οποίοι έχουν να πληρωθούν τρεις μήνες, πέντε μήνες, οχτώ μήνες. Έχουμε το 40% που δουλεύει σε πλήρη απασχόληση και παίρνει κάτω από τον κατώτατο μισθό.

Μέσα σε αυτές τις συνθήκες, όταν ακούω τους συναδέλφους από το ΚΚΕ να λένε ότι στην ουσία πρέπει να καθίσουμε με σταυρωμένα χέρια, δεν μπορούμε να κάνουμε τίποτα, εγώ λέω, η Κυβέρνηση αυτή λέει και υποστηρίζει και προσπαθεί, αν μπορούμε, να βοηθήσουμε δέκα χιλιάδες, είκοσι χιλιάδες ανθρώπους, να τους υποστηρίξουμε, ώστε να έχουν ένα καλύτερο επίπεδο διαβίωσης, αλλά επίσης και έλεγχο πάνω στη ζωή τους.

Η κοινωνική και αλληλέγγυα οικονομία δεν είναι μόνο ένας εναλλακτικός τρόπος, συνεργατικός τρόπος παραγωγής. Είναι σε κάθε στάδιο, σε κάθε διαδικασία της ζωής να μπορείς να παίρνεις στα χέρια σου ακριβώς τις αποφάσεις με έναν συλλογικό τρόπο, μαζί με άλλους που συμφωνείς σε βασικές αρχές και να μπορείς να προσδιορίζεις συνθήκες μέσα από τις οποίες ζεις, εργάζεσαι σε πολύ μεγαλύτερο βαθμό από ό,τι είναι δυνατόν, χωρίς ένα καλό θεσμικό πλαίσιο σαν αυτό το οποίο έχουμε εισηγηθεί.

Όσον αφορά το πού πηγαίνει η κοινωνική οικονομία και αν θα μπορέσουμε να υλοποιήσουμε αυτά τα οποία προγραμματίζουμε, θέλω να πω ότι ο στρατηγικός σχεδιασμός για την κοινωνική οικονομία υπάρχει ήδη -μπορούμε να τον συζητήσουμε και να τον παρουσιάσουμε- και έχει τρία επίπεδα.

Αυτό το ετοιμάσαμε από την πρώτη στιγμή που αναλάβαμε τα καθήκοντά μας. Πέρα από το ότι είναι οριζόντια προτεραιότητα, όπως έχει πει πολλές φορές ο Πρωθυπουργός, οι παρεμβάσεις μας είναι, πρώτον, σε θεσμικό επίπεδο, δεύτερον, από την πλευρά των εργαλείων υποστήριξης των επιχειρηματικών δράσεων και των εγχειρημάτων που προτείνονται και, τρίτον, όσον αφορά τα εργαλεία δημοσιότητας. Και σ’ αυτά τα τρία επίπεδα έχουμε εξειδικεύσει τις δράσεις μας. Το πρώτο και πιο σημαντικό θέμα που έχουμε να αντιμετωπίσουμε είναι ένα θεσμικό πλαίσιο έτσι ώστε οι πόροι που υπάρχουν και οι πόροι που θα διατεθούν να μπορέσουν πραγματικά να πιάσουν τόπο.

Ξεκινάμε, λοιπόν, με την ψήφιση του νόμου και σε πολύ μικρό χρονικό διάστημα θα δούμε και στις περιφέρειες και στους δήμους τι σημαίνει «κοινωνική οικονομία». Όμως, για να μπορέσει αυτός ο χώρος να αναπτυχθεί, αυτό δεν μπορεί να γίνει με μία υπουργική απόφαση και με ένα νομοσχέδιο. Σε τοπικό επίπεδο, εκεί όπου υπάρχει ανάγκη, πρέπει όλοι να συμβάλουμε.

Το γεγονός ότι η Αντιπολίτευση στην πλειοψηφία της έχει ταχθεί υπέρ αυτού του νομοσχεδίου και του χώρου της κοινωνικής οικονομίας, με κάνει να ευελπιστώ ότι θα μπορέσουμε να δουλέψουμε μαζί σε αυτήν την κατεύθυνση. Όσον αφορά τα άρθρα και τις παρατηρήσεις επί των άρθρων, αυτά θα τα συζητήσουμε εκ νέου αύριο.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του νομοσχεδίου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΧΡΗΣΤΟΣ ΜΑΝΤΑΣ:** Ναι.

**ΣΟΦΙΑ ΒΟΥΛΤΕΨΗ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις» έγινε δεκτό επί της αρχής κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 18.44΄ λύεται η συνεδρίαση για αύριο, ημέρα Πέμπτη 20 Οκτωβρίου 2016 και ώρα 9.30΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: συνέχιση της συζήτησης και ψήφιση επί των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**